
Jun  Vintermiddag  Klokken  lidt  over  fire  kom 
Grosserer  Nygaard  som  sædvanlig  hjem  for  at  nyde 
sine  to  Retter  borgerlig  Mad  i  Familiens  Skjød.  Han 
lukkede  sig  ind  i  Entréen,  et  smalt,  aflangt  Rum,  som 
gjennem  et  Vindue  over  Døren  laante  alt  sit  Lys  fra 
Trappegangen,  der  forøvrigt  selv  ikke  havde  det 
mindste  af  denne  Artikel  at  undvære  til  andre  til 
Trods  for  Værtens  Postulat  i  Avertissementerne  ved 
Flyttedagstider,  at  det  var  en  lys  og  venlig  Opgang. 
Gassen  var  ikke  tændt,  hvorfor  det  ikke  var  muligt 
at  angive  det  herskende  Mørkes  Styrke  i  Spermacet- 
lys, men  Nygaard  lod  til  ikke  at  være  uvant  hermed 
og  gav  sig  først  nok  saa  taalmodigt  til  at  stikke  til 
Ringen  med  sin  Stok  efter  Paraplystativet,  hvorpaa 
han  en  rum  Tid  kopierede  Pjerrot  ved  at  hænge  sin 
Hat  op  paa  formodede  Knager,  kun  et  Kvarter  fra, 
hvor  de  i  Virkeligheden  fandtes,  og  han  blev  ligesaa 
forbavset  som  hin  Komiker  over,  at  bemeldte  Hoved- 

bedækning  ikke  vilde  blive  hængende,  men  skurede 
ned  langs  Væggen  og  endte  paa  hans  Fødder.  Hans 
Ærgrelse  over  de  mislykkede  Forsøg  var  dog  ikke 
stærkere  end,  at  den  kun  gav  sig  Luft  i  en  halvhøjt 
udtalt,  personlig  Formening,  at  de  gjerne  kunde  have 
tændt  Lys  her,  og  endogsaa  den  Smule  Fortrydelse 
gik  over,  da  Hatten  tilsidst  blev  hængende,  —  det 
var  nu  paa  Gasarmen,  men  det  gjorde  jo  lige  meget, 
da  Nygaard  ikke  vidste  det. 

Glad  over  Udsigten  til  snart  at  faa  noget  at  leve 
af  traadte  Nygaard  ind  i  Familiens  saakaldte  Kabinet, 
en  lille,  fordringsløs  Kahyt,  hvis  Bestemmelse  var  en 
Gaade  for  alle  Andre  end  den  omtalte  Vært,  som  ved 
Hjælp  af  det  havde  faaet  en  sex  Værelsers  Lejlighed 
ud  af  de  fem  Værelser.  For  Øjeblikket  befandt  der 
sig  Ingen  i  Kabinettet,  hvad  Nygaard  heller  ikke  lod 
til  at  have  ventet;  det  vilde  oprigtig  talt  have  for- 
undret ham  adskilligt  mere,  om  der  havde  været 
Nogen,  da  dette  Værelse  til  daglig  laa  saa  menneske- 
tomt som  Sahara  og  kun  var  befolket  med  levende 
Væsener,  naar  Familien  gav  saa  store  Selskaber,  at 
det  var  Gjæsterne  umuligt  at  rummes  i  de  andre 
Stuer. 

Fra  Kabinettet  gik  han  ind  i  Dagligstuen.  Heller 
ikke  her  var  Nogen  tilstede,  og  dette  lod  til  at  for- 
bavse Familiefaderen  en  Del  mere.      Han  lod  Blikket 


løbe  rundt  i  Stuen,  som  vilde  han  kræve  Møblerne 
til  Regnskab-  for,  hvor  de  havde  gjort  af  de  fra- 
værende Familiemedlemmer.  Møblerne  gav  ham  vel 
ikke  noget  direkte  Svar;  men  da  han  opdagede  ved 
sin  Kones  Hovedkvarter  hendes  Morgensko  paa  Gulvet 
og  Kontrabogen  med  Urtekræmmeren  paa  Bordet  og 
ved  Døtrenes  faste  Stader  forskjelligt  halvfærdigt 
Haandarbejde,  et  Par  opslagne  Bøger,  et  Glas  med 
en  Sjat  Mælk,  nogle  umage  Handsker,  et  forkrøllet 
Kræmmerhus  med  Theaterkonfekt,  etc,  og  saae,  at 
der  i  malerisk  Uorden  var  fordelt  flere  lignende  for- 
skjønnende  Gjenstande  rundt  om  paa  Lænestole  og 
andre  Steder,  hvor  de  efter  almindelige  Begreber  ikke 
afgjort  hørte  hjemme,  saa  beroligede  Nygaard  sig 
med,  at  hans  Familie  idetmindste  for  nyligt  havde 
dvælet  ved  den  huslige  Arne. 

Efter  i  nogen  Tid  at  have  grublet  paa,  om  hans 
Kjære  pludselig,  skulde  være  blevne  kommanderede 
til  Udrykning  i  en  eller  anden  mærkelig  Anledning, 
fik  han  en  anden  Ide  og  mumlede  ved  sig  selv: 
„Naa-aa,  de  er  nok  inde  i  mit  Værelse  ...  de  stryger 
maaske!"  —  Denne  Replik  kunde  maaske  give  ad- 
skillige Familiefædre  et  aparte  Begreb  om  Anvendelsen 
af  den  Stue,  som  i  den  Nygaardske  Familie  gik  under 
Navnet  „Herrens  Værelse",  men  for  Nygaard  selv  var 
den  højst  dagligdags. 

Da  Herrens  Værelse  ogsaa  viste  sig  at  staa  tomt, 
gik  den  ensomme  Husfader  videre  til  Spisestuen.  Her 
studsede  han  unægteligt,  da  han  saae,  at  man  ikke  var 
begyndt  at  dække  Bord,  og  med  et  heftigt  „Nej,  det 
er  dog  for  galt!"  gik  han  hen  mod  Døren  til  Kjøk- 
kenet  for  at  udbede  sig  en  Forklaring.  Han  fik  hur- 
tigt Næsen  til  sig,  da  Døren  i  det  samme  med  stor 
Kraft  blev  smækket  op  af  Familiens  flotte  Tjeneste- 
pige, som  lystigt  fejende  kom  ind  med  det  afvaskede 
Frokoststel  i  Favnen  og  den  nye  Gendarmpolka  paa 
Læben. 

Nygaard  gjorde  en  tilbagegaaende  Bevægelse  og 
udbrød:  „Hvad  for  noget?  Er  De  nu  først  færdig  med 
at  gjøre  i  Stand  efter  Frokosten?" 

„Ja,"  svarede  Pigen,  der  lød  det  velklingende 
Navn  Antonia,  saare  tilfreds  med  sig  selv  og  hele  den 
øvrige  Verden.  „Fuldmægtigen  kom  først  sent  hjem 
til  Frokost." 

„Fuldmægtigen,"  brummede  Nygaard,  som  stedse 
maatte  tænke  sig  om,  hvem  der  mentes,  hver  Gang 
hans  Søn  fik  tildelt  denne  Titel,  da  Faderen  endnu 
brugte  den  gammeldags  Betegnelse:  noget  paa  et 
Kontor.  „Men  har  De  da  slet  ikke  tænkt  paa  Middags- 
maden? Veed  De  ikke,  at  Klokken  er  over  fire?" 

„Nej,  Gud,  er  den  virkelig  saa  mange?  Det  var 
voldsomt!"  ytrede  Antonia  kjendelig  oplivet  af  denne 


interessante  Meddelelse,  men  uden  at  finde  Anledning 
til  desaarsag  at  gjøre  sig  Selvbebrejdelser. 

„Men  hvorfor  tror  De,  jeg  har  bekostet  et  Uhr 
til  Pigekammeret?  Har  De  ikke  tænkt  Dem,  at  det 
kunde  være,  for  at  De  skulde  passe  Tiden?" 

„Jo-o!  .  .  .  Men  Uhret  staar." 

„Det  er  da  ikke  gaaet  istykker?" 

„Veed  saamænd  ikke!  .  .  .  Nej,  jeg  antager  for- 
resten  kun,    at   det  er,  fordi  det  ikke  er  trukket  op." 

„Men,  Du  gode  Gud,  hvorfor  trækker  De  det 
ikke  op?" 

„Naada,  nej  det  skal  jeg  vel  vogte  mig  for! 
Fruen  har  udtrykkelig  sagt.  vi  ikke  maa  røre  ved 
det." 

„Naa-aa,  min  Kone  trækker  det  altsaa  selv  op?" 

„Ja  —  naar  hun  ikke  glemmer  det!" 

Da  Ægtemanden  ikke  fandt  sig  foranlediget  til 
at  fortsætte  Diskussionen  om  Hensigtsmæssigheden  af 
dette  Arrangement,  affærdigede  han  Antonia  med: 
„Sørg  nu  bare  for,  vi  faar  noget  Mad  snarest 
muligt!" 

„Fruen  har  sagt,  jeg  skulde  vente,  til  hun  kom 
hjem!"  svarede  Pigen  med  det  velklingende  Navn 
tusind  Gange  mere  affærdigende  og  trak  sig  tilbage 
til  sin  Kjøkkendomæne. 

Nygaard  fulgte  hendes  Exempel  og  slentrede  ind 


i  sit  Værelse,  hvor  han  gjorde  sig  det  mageligt  paa 
Chaiselonguen,  efterat  han  først  havde  ryddeliggjort 
den  for  en  Damejaket,  nogle  Noder  og  en  Parasol, 
som  tilfældigt  havde  faaet  midlertidigt  Ophold  her. 
Nygaard  var  af  den  Slags  Mennesker,  der  aldrig  sov 
til  Middag,  da  han  bagefter  blev  saa  tung  i  Hovedet, 
at  han  befandt  sig  ilde.  Den  Dag,  paa  hvilken  det 
her  fortalte  passerede,  indtraf  imidlertid  den  Mærke- 
lighed, at  Tungheden  i  Hovedet  indfandt  sig  et  Par 
Minutter  efter,  at  han  havde  lagt  sig,  og  fem  Minutter 
derpaa  sov  han  som  en  Sten  og  gjorde  sig  tilgode 
med  en  særdeles  behagelig  Drøm  om  delikate,  lyse- 
brune Rødspætte  Mellemstykker  og  saftige,  røde  Skiver 
Oxemørbrad.  Han  delikaterede  sig  just  med  denne 
sin  Livret,  da  det  dunkelt  forekom  ham,  at  der  blev 
ringet  paa  en  Klokke  et  eller  andet  Sted.  I  Først- 
ningen antog  han,  at  det  var  Desserten,  der  blev 
ringet  efter;  men  da  Ringningen  tiltog  i  Kraft,  slog 
han  Øjnene  op  og  var  i  samme  Nu  paa  det  rene 
med,  at  det  var  hans  Kone,  der  ringede  paa  Entrée- 
klokken. Han  kjendte  nemlig  hendes  Ringning,  som 
i  Kraft  og  Tydelighed  havde  noget  tilfælles  med  den 
Klokkekimning,  der  i  Cirkus  bebuder  Optræden  af  en 
ny  Person  paa  Scenen. 

I  en  Fart  fik  han  Benene  ned  fra  Chaiselonguen 
og  ilede  ud  for  at  lukke  op. 


„Herren  sov  nok?"  spurgte  hans  Kone  noget 
ironisk. 

„Sov?  Du  veed,  jeg  sover  aldrig  til  Middag,  jeg 
kan  ikke  taale  det!" 

„Hvorfor  lader  Du  saa  mig  staa  og  kime  her  i 
en  Evighed?  .  .  .  Jeg  kunde  ikke  begribe,  hvor  Du 
blev  af." 

„Ja,  jeg  kunde  oprigtig  talt  heller  ikke  begribe, 
hvor  Du  blev  af  .  .  .  Den  er  snart  halvfem!" 

„Saa?"  sagde  Fruen  ligesaa  oplivet  over  denne 
Oplysning  som  Antonia  for  en  halv  Time  siden.  „Ja, 
jeg  blev  opholdt  hos  Fru  Bærentsen;  Du  kan  tænke 
Dig,  Clara  Schrøder  var  der  for  at  præsentere  sin  For- 
lovede, den  unge  Vårburg,  Du  veed  ham,  en  Søn  af 
Varburg  med  det  store  Pakhus  paa  Larsens  Plads 
og  de  mange  Skibe  i  Søen  og  Konen  med  Globister- 
Øjnene,  der  ser  ud,  som  de  skulde  trille  ud  af  Hovedet 
paa  hende.  Jeg  kan  ikke  begribe,  at  Folk  som  Schrø- 
ders, der  ved  Gud  ellers  er  forsigtige  nok,  —  kan 
Du  huske,  de  tog  Clara  ud  af  Foreningen  af  niende 
Marts  for  den  Historie  med  Lieutenanten  og  den  unge 
Pige,  som  jeg  aldrig  har  kunnet  faa  at  vide,  hvordan 
egentlig  forholdt  sig,  —  at  Folk  som  Schrøders,  siger 
jeg,  vil  give  deres  Samtykke  til  den  Forbindelse,  for 
Gud  og  Hvermand  veed  dog,  at  Varburg  sidder  saa- 
dan    i    det,    at    Ingen    kan    sige,    om    han    den    Dag 

imorgen  maa  gaa  fra  Pakhuset  og  hele  Molevitten 
og  begynde  forfra  paa  sin  Børstenbinderforretning, 
som  det  jo  var,  han  tjente  sine  Penge  ved,  før  han 
begyndte  paa  sine  halsbrækkende  Spekulationer  i  .  .  . 
i  hvad  det  nu  er.  han  spekulerer  i.  Aa  ja,  der  er 
saamænd  mange  flere  Familier,  end  man  aner,  der 
har  det  som  Varburgs  og  kjører  omkring  i  deres  egen 
Landauer  og  strengt  taget  ikke  har  Raad  til  at  gaa 
med  Støvler  og  Strømper  paa  Fødderne." 

„Hør  nu,  Hanne,  hvis  Du  ikke  skynder  Dig  at 
tage  Tøjet  af,  saa  bliver  jeg  virkelig  nødt  til  at  gaa 
hen  og  spise  paa  en  eller  anden  Restauration.  Jeg 
har  ikke  Tid  .  .  ." 

„Nu  kommer  jeg,  min  Ven,  nu  kommer  jeg!" 
svarede  Fru  Nygaard  og  rakte  den  ene  Arm  ud  mod 
Manden  for  at  faa  ham  til  at  hale  sig  ud  af  den 
stramme  Figurkaabe,  en  Operation,  der  mindede  ikke 
saa  lidt  om  Fiskeflaaning.  „Og  veed  Du,  hvad  jeg 
ogsaa  hørte  der,  —  hos  Fru  Bærentsen  mener  jeg? 
Jo,  at  der  paa  to  Timer  var  udsolgt  til  denne  tyske 
Sangers  Koncert,  hvad  det  er.  han  hedder.  Det  er 
storartet,  hvad,  til  de  Priser  . . .  der  er  ikke  en  Billet 
at  faa.  .  .  der  maa  vi  endelig  hen!" 

.Men  naar  der  ingen  Billetter  er,  saa.  .  ." 

-Aa,  man  kan  jo  altid  nok  komme  der  alligevel, 
det  forstaar  sig." 


„Det  var  den  Middagsmad,  bedste  Hanne.  .  ." 

„Ja,  den  skal  snart  være  lavet,"  forsikrede  Fruen 
beroligende  og  satte  sig  i  Bevægelse  gjennem  Stuerne, 
trækkende  Handsker  af  undervejs.  „Vi  skal  ikke  have 
andet  end  Kjødboller  i  skarp  Sauce .  .  .  jeg  haaber 
da,  Antonia  har  hentet  Fars  fra  Slagteren  ...  og  saa 
den  Rombudding,  der  blev  tilovers  fra  i  Søndags." 

Efter  saaledes  at  have  givet  sin  Mand  Spisesedlen 
forsvandt  Hanne  i  Kjøkkenet,  medens  Nygaard  hen- 
gav sig  til  filosofiske  Betragtninger  over,  hvor  sjeldent 
Drømme  gaa  i  Opfyldelse. 

En  halv  Time  senere  stod  Maden  paa  Bordet, 
og  om  denne  er  ikke  andet  at  bemærke  end,  at  den 
første  Ret  ikke  havde  faaet  Tid  til  at  blive  rigtig 
varm,  men  saa  var  Rombuddingen  til  Gjengjæld 
iskold,  da  den  i  et  Par  Døgn  havde  staaet  for  aabent 
Vindue  i  Spisekammeret. 

„Hvor  er  Børnene  henne?"  spurgte  Nygaard,  da 
han  og  Konen  havde  sat  sig  tilbords,  medens  alle  de 
andre  Pladser  stod  tomme. 

„Det  veed  jeg  saamænd  ikke,"  svarede  Hanne  lige- 
saa  interesseløst,  som  om  han  havde  spurgt  hende, 
hvad  Vinden  var. 

„Det  er  dog  for  galt,  at  de  ikke  kan  lære  at 
være  præcise." 

„Aa,  de  kommer  nok." 

„Ja,  kommer  nok.  kommer  nok,  det  er  det  sæd- 
vanlige! Nu  er  Klokken  fem,  og  de  veed  dog,  at  vi 
plejer  at  spise ...  at  vi  egentlig  skal  spise  Klokken 
fire,"  rettede  Nygaard  sig.  da  han  kom  i  Tanker 
om,  at  hans  første  Udtryk  var  saa  overmaade  lidt 
korrekt. 

„Aa  ja,  Herregud,  om  der  ogsaa  gaar  lidt  over, 
saa  er  det  da  ingen  Ulykke .  .  .  man  kan  jo  ikke 
altid  hænge  i  Klokkestrengen." 

„Ja,  Pigebørnene  kunde  da  idetmindste  gjerne 
komme  i  rette  Tid...  Og  Martin?  Han  maa  jo  være 
kommen  fra  Skole  for  længe  siden." 

„Ja,  Martin,  det  er  sandt!  Gud  veed,  hvor  han 
lander?"  sagde  Fruen  og  saae  sig  om,  som  om  hun 
ledte  efter  en  Knappenaal  eller  en  anden  Gjenstand, 
der  kunde  være  forsvunden  i  Sprækkerne  i  Gulvet. 

Næste  Gang,  Pigen  kom  ind,  blev  hun  udspurgt, 
om  hun  kjendte  noget  til  den  skolesøgende  Verdens- 
borgers Opholdssted  i  Øjeblikket,  men  heller  ikke  hun 
kunde  tilfredsstille  den  nysgjerrige  Faders  Videbe- 
gjærlighed. 

Kort  efter  bebudede  Entréeklokkens  Ringning,  at 
Efternølerne  begyndte  at  indfinde  sig. 

Den  først  Ankommende  var  den  af  Antonia  tid- 
ligere omtalte  Fuldmægtig,  en  ganske  ung,  bleg  Mand 
med  meget  kortklippet  Haar,    der   gav   ham   det   for- 

ønskede  malkontente  Udseende.  Et  Par  meget  høje 
og  meget  stive  Flipper  syntes  ifærd  med  at  kværke 
ham,  saa  stramt  sluttede  de  om  Halsen,  og  gav  ham 
en  oplivende  Lighed  med  en  Lededukke,  som  er 
kommen  galt  afsted  og  har  brækket  Halsen,  og  som 
derefter  har  faaet  et  Stykke  Papir  klistret  om  Halsen 
for  at  holde  Hovedet  fast  til  Kroppen.  Hans  Klæde- 
dragt var  meget  moderne  lige  fra  det  flade  Humbug 
med  Koralnaalen  til  de  spidssnudede  Sko,  der  tog  sig 
ud  som  et  Par  paa  Maskine  vel  tilspidsede  Blyanter, 
og  som  i  Spidshed  kun  blev  overgaaede  af  Knæerne 
i  de  snævre  Benklæder. 

Den  unge  Mand  brummede  noget,  der  med  lidt 
Velvillie  nok  kande  opfattes  som  et  Goddag,  og  lod 
sig  kraftesløs  falde  ned  paa  den  for  ham  bestemte 
Stol.  Der  svævede  Faderen  et  Spørgsmaal  om.  hvor 
han  blev  af,  paa  Læben ;  men  da  Sønnen  een  Gang- 
for  alle  havde  betydet  Faderen,  at  han  var  en  svoren 
Tilhænger  af  Læren  om  Individets  ubetingede  Frihed 
i  alle  Forhold,  gjemte  Faderen  Spørgsmaalet  til  dem 
af  sine  Børn,  hvem  han  turde  forelægge  det  med 
Haab  om  Besvarelse. 

Hugo  —  det  var  denne  Søns  Navn  —  saae  mis- 
modigt ned  i  det  Fad,  som  Moderen  rakte  ham, 
aldeles  ikke  fordi  han  specielt  nærede  nogen  Anti- 
pathi   mod  Kjødboller  med    skarp   Sauce,    men    fordi 

han  havde  en  ikke  ringe  Tvivl  om.  hvorvidt  det  over- 
hovedet var  værd  at  tage  Næring  til  sig  for  at  for- 
længe dette  usle  Liv.  Han  betragtede  det  nemlig 
som  en  personlig  Fornærmelse  eller  ialfald  en  ufor- 
svarlig Forurettelse  Ira  Naturens  Side,  at  han  var 
bleven  født  uden  at  være  tagen  med  paa  Raad  om 
denne  vigtige  Disposition  over  hans  Person.  Da  han 
ligeledes  havde  en  temmelig  bestemt  Følelse  af,  at 
han  heller  ikke  vilde  blive  raadspurgt,  naar  det  skulde 
være  forbi  med  ham,  førte  han  kun  en  trist  Til- 
værelse, og  det  hjalp  ikke.  at  han  daglig  forhørte  sig 
hos  sine  ligesindede  Venner  om,  hvad  dette  skulde 
blive  til,  da  disse  ingen  Oplysning  kunde  give  ham  i 
saa  Henseende,  men  selv  vare  ligesaa  sorgbetyngede 
over  Udsigterne.  Overfor  sine  Forældre  havde  Hugo 
imidlertid  et  blødt  Hjerte:  han  havde  inderlig  Med- 
lidenhed med  sin  Fader,  den  gamle  Mand  paa  et  Par 
og  fyrretyve  Aar.  som  ikke  forstod  Tiden  bedre  end, 
at  han  endnu  en  Gang  imellem  kunde  more  sig,  og 
han  tilgav  med  højsindet  Humanitet  sin  letsindige 
Moder  paa  Grund  af  den  Opdragelse,  hun  havde  faaet 
i  de  pjankede  Tider,  hvor  Manden  sad  til  Højbords, 
og  Kvinden  kun  havde  den  Opgave  at  servere  ham 
Vællingen  usveden. 

Denne  gamle   Søn,    som   Nygaards    paa   en  ube- 
gribelig Maade  havde  faaet  efter  et  Par  af  deres  Børn, 

som  syntes  langt  yngre,  havde  en  deprimerende  Ind- 
flydelse paa  Forældrene,  der  altfor  vel  følte  deres 
Mangel  paa  Evne  til  at  sætte  Problemer,  som  i  mindste 
Maade  kunde  interessere  ham,  under  Debat,  og  Maal- 
tidet  fortsattes  under  en  Tavshed,  der  ikke  var  langt 
fra  at  kimne  kaldes  trykkende. 

Heldigvis  blev  den  snart  afbrudt  af  Frøkenerne 
Cecilie,  og  Kamma  Nygaard,  som  med  frisk  blussende 
Kinder  traadte  leende  og  pludrende  ind.  Faderen 
slap  for  sit  Spørgsmaal  om,  hvor  de  havde  været 
henne,  da  Cecilie  af  sig  selv  begyndte:  „Vi  har  været 
ude  at  løbe  paa  Skøjter,  aa,  I  kan  tro,  der  var  fuldt 
idag,  jeg  tror  aldrig,  jeg  har  set  saa  mange  Mennesker 
der,  vel  Kamma,  og  saa  var  der  saa  glat,  saa  glat! 
Camilla  Nielsen  faldt  tre  Gange  med  Student  Dorph; 
han  er  ogsaa  en  grusom  Klodrian,  han  falder  altid,  — 
bare  han  ikke  ogsaa  falder  til  Examinen,  haha!  for 
saa  veed  jeg  ikke,  hvad  det  stakkels  Pigebarn  vil 
gjøre?  .  .  .  Nej,  og  hvad  det  var,  jeg  vilde  sige,  vi 
havde  jo  ingen  Anelse  om,  hvad  Klokken  var,  for 
Laura  Møller  bildte  os  ind  —  bare  for  at  hun  kunde 
blive  ved  at  løbe  med  Oscar  Rich  — ,  at  den  ikke 
var  mere  end  halvfem." 

Nygaard  tillod  sig  en  lille  Bemærkning  om,  at 
dette  kun  var  en  daarlig  Undskyldning,  da  Spisetiden 
var  Klokken  fire:  men  der  blev  ingen  Notits  taget  af 

denne  Reprimande,  da  Moderen  spurgte  Pigebørnene, 
hvem  der  ellers  havde  været  af  Bekjendte. 

„Franciska  Wiberg  var  derude,  hun,  som  skal 
debutere  paa  det  kongelige  Theater.  Hun  er  saa 
frygtelig  bange,  for  hun  har  allerede  været  paa  een 
Prøve,  og  hun  sagde,  det  var  saa  enerverende  at 
spille  Komedie  om  Formiddagen,  naar  der  ingen 
Lamper  var  tændt,  og  ingen  Mennesker  var  i  Thea- 
tret,  det  var  meget  værre  end  om  Aftenen.  Gud. 
hvor  det  maa  være  yndigt!" 

Det  var  Kamma,  den  anden  Datter,  som  talte. 
Hun  sværmede  for  alt,  hvad  der  blot  smagte  af  Thea- 
ter, og  havde  allerede  bestemt  engang  i  Tiden  at  tage 
Luven  fra  alle  nulevende  Skuespillerinder.  For- 
modentlig for  i  Tide  at  vænne  sig  til,  at  Folk  paa 
Gaden  vendte  sig  om  og  saae  efter  hende,  bar  hun 
stedse  stærkt  farvede,  i  Facon  afstikkende  Klæde- 
dragter —  hendes  bedste  Veninder  paastod  endogsaa, 
at  hun  brugte  Sminke  og  sværtede  sine  Øjenbryn  — 
og  havde  ikke  det  mindste  mod  at  anses  for  en  Be- 
riderske eller  anden  fordomsfri  Kvinde.  Forøvrigt 
udtalte  hun  sig  elskværdigt  ugenert  om  den  nyere 
dramatiske  Literatur,  foretrak  Ægteskabsdramer  og 
forsikrede  med  hele  Overbevisningens  Kraft,  hvem 
hun  kunde  faa  til  at  høre  derpaa,  at  saaledes,   netop 

saaledes  og  ikke  anderledes,  gik  det  til  i  Livet.     Hun  • 
var  sexten  Aar. 

Fru  Nygaard  oplyste  imidlertid  Kamma  om,  at 
hun  aldeles  ikke  interesserede  sig  for,  hvilke  Damer 
der  havde  været  tilstede  i  Skøjteløberforeningen,  og 
vendte  sig  til  Cecilie  for  at  faa  at  vide,  hvilke  unge 
Herrer  de  havde  truffet. 

Denne  Datter,  som  forstod  Moderen  ulige  bedre, 
end  Søsteren  gjorde  det,  paabegyndte  en  Opramsning 
af  de  masculine  Skøjteløbere,  som  kunde  antages  til- 
bøjelige til  at  tilbyde  et  eller  andet  kvindeligt  Med- 
lem deres  Haand,  ikke  temporært  paa  Foreningens 
Bane,  men  for  stedse  paa  Livets  Glidebane.  Det  gik 
imidlertid  Moderen  for  langsomt,  og  hun  spurgte  der- 
for uden  Omsvøb:  „Ja,  den  unge  Clemmensen  var 
der  vel  ialfald?" 

„Nej,  Moder,  kan  Du  tænke  Dig,  han  var  der 
slet  ikke." 

„Men  Gud,  Barn,  hvad  blev  Du  saa  saa  længe 
for  derude?" 

Hugo,  som  under  det  foregaaende  i  Tavshed 
havde  forlænget  sit  usle  Liv  nogle  faa  Timer  ved 
Nydelsen  af  en  fire— fem  Kjødboller,  indskærpede  i 
en  spydig  Tone  Cecilie  vel  at  erindre,  at  en  ung  Pige 
i  vor  praktiske  Tid  ikke  deltog  i  en  saa  anstrengende 
Sport  som  Skøjteløbningen  for  at  faa  en  gavnlig  Mo- 

tion  eller  hjælpe  paa  sin  anæmiske  Konstitution,  men 
ene  og  alene  for  at  se  at  løbe  en  Frier  op. 

.  Den  unge  Vismands  Ord  nød  imidlertid  ikke  fra 
Søsterens  Side  den  Anerkjendelse,  de  sikkert  havde 
fortjent :  hun  bad  ham  kort  og  godt  om  at  passe  sig 
selv,  og  hvad  hendes  Konstitution  angik,  saa  var  den 
Gud  være  lovet  adskilligt  bedre  end  hans,  hvad  hun 
forresten  indrømmede  ikke  vilde  sige  stort. 

„Jeg  lider  nok  et  muntert  Lag!"  sagde  den  ældste 
Søn,  Glaudius,  som  under  denne  Forhandling  havde 
indfundet  sig  og  indtaget  sin  Plads  mellem  de  to 
stridbare  Søskende,  og  tilføjede  med  et  forekommende 
Smil:  „Værs'god,  bliv  bare  ved,  sagde  Manden  til 
Kassereren,  der  talte  hans  Gage  op." 

Glaudius  var  godt  og  vel  en  Snes  Aar  gammel; 
det  mest  iøjnefaldende  ved  hans  Ansigt  var  en 
Pince-nez,  som  man  godt  kunde  antage,  han  bar  for 
at  beskytte  sine  Øjne  for  det  lange,  tjavsede  Haar, 
der  nærede  en  afgjort  Ulyst  til  at  holde  sig  oppe  paa 
den  det  af  Naturen  anviste  Plads  og  foretrak  at  daske 
om  i  Ansigtet  paa  .Ejermanden.  Saavel  i  Ydre  som 
i  Indre  afveg  han  ikke  ubetydeligt  fra  Broderen :  hans 
Klædedragt  sad  yderst  nonchalent  og  var  hverken 
moderne  eller  pletfri,  og  han  lod  ikke  trods  sin  Ung- 
dom til  at  være  helt  utilfreds  med  Livet,  men  be- 
tragtede det  snarere  som   en   morsom,    ialfald    kuriøs 

Opfindelse.  Han  var  et  Par  Aars  Student,  men  de 
forskjellige  Studier  havde  saa  mange  Tillokkelser  for 
ham,  at  han  endnu  ikke  definitivt  havde  kunnet  be- 
stemme sig  for  noget  enkelt  af  dem. 

„Man  behøver  ikke  at  spørge,  hvor  Du  kommer 
fra  saa  sent,"  sagde  Faderen,  dog  ikke  synderligt  be- 
brejdende, da  han  sympathiserede  med  Sønnens  gemyt- 
lige Maade  at  tage  sine  Søskendes  Stridigheder  paa. 
„Du  har  naturligvis  siddet  og  hængt  paa  Kaféen  lige 
til  nu?" 

„Ja!  Fader  veed,  jeg  opsætter  helst  saa  længe 
som  muligt  det  for  Værten  saa  ubehagelige  Moment, 
naar  jeg  skal  bede  ham  om  at  skrive  mig .  .  .  Idag 
var  der  nu  forøvrigt  speciel  Grund  til  at  blive.  Vi 
traf  en  Velgjører,  en  svensk  Baron,  som  Ingen  af  os 
kjendte,  men  som  ikke  desto  mindre  fandt  sig  for- 
anlediget til  at  traktere  med  Postejer  og  Portvin." 

„Saa  kan  jeg  forstaa,  Du  ikke  kunde  rive 
Dig  løs." 

„Fader  er  da  ikke  misundelig?"  spurgte  Claudius 
og  fjernede  med  et  rask  Kast  med  Hovedet  nogle 
Haartjavser,  der  havde  søgt  ned  paa  Panden.  „Jeg 
er  ikke  mere  egennyttig  end,  at  jeg  gjerne  skal  præ- 
sentere Dig  for  ham,  hvis  Du  ønsker  det.  Baronen 
har    inviteret    os    til    at    være    Friherrer    iaften,    han 

giver  Souper  og  „National"  og  alt  —  lige  til  „Ligkiste^ 
til  os  Allesaramen." 

Nygaard  vilde  just  takke  for  den  tiltænkte  Ære, 
men  vendte  sig  istedetfor  mod  den  efterspurgte  Martin, 
som  traadte  ind  sindigt  og  trevent  med  et  gammel - 
mandsagtigt,  overlegent  Udtryk  i  sit  blege  Ansigt. 

„Hvor  har  Du  føjtet  om?"  spurgte  Nygaard. 

„Føjtet  om?"  gjentog  Drengen  indigneret  over, 
at  et  saadant  Spørgsmaal  henvendtes  til  ham. 

„Ja,  Du  er  jo  færdig  paa  Skolen  Klokken  tre  .  .  . 
Veed  Du  maaske  heller  ikke,  at  vi  skal  spise  Klokken 
fire." 

„Det  bliver  jo  aldrig  til  noget  alligevel .  .  .  Men 
forresten  saa  er  det  jo  Onsdag  idag." 

„Javel  er  det  Onsdag,  men  hvad  Pokker  kommer 
det  det  ved?" 

„Saa  troede  jeg,  Fader  vidste,  vi  havde  Møde  i 
Diskussionsforeningen  efter  Skolen." 

„Ja  Gud,  Nygaard,  det  maa  Du  huske  paa:  det 
er  Onsdag!"  indflettede  Fruen  formildende. 

„Diskussionsforening  af  Knægte  paa  en  halv  Snes 
Aar,  det  er  brillant!"  lo  Faderen  bittert. 

„Herregud,  Nygaard.  .  ." 

„Tør  man  spørge,  hvilket  lærdÆmne  I  uddebat- 
terede idag?" 

„Aa,  det  var  om  Arbejderbevægelsen  i  Belgien," 
svarede  Martin  tvært. 

„Bare  jeg  havde  været  tilstede,  saa  kunde  jeg 
dog  maaske  have  faaet  at  vide,  hvem  der  havde 
Ret .  .  .  Jeg  kan  vel  desværre  ikke  blive  Medlem  af 
Jeres  Forening,  før  jeg  begynder  at  gaa  i  Barndom?" 

„Hør,  Nygaard,  skal  Du  nu  igjen  give  Dig  til  at 
drille  Drengen?  .  .  .  Naar  det  nu  morer  Martin  og 
hans  Kammerater ..." 

„Men  det  gjør  det  ikke,  det  er  netop  Ulykken! 
De  veed  ikke,  hvad  det  er  at  more  sig!  ...  Da  jeg 
var  paa  hans  Alder,  saa  gjorde  vi  Spilopper,  naar  vi 
kom  fra  Skolen." 

„Fy,  Fader!"  sagde  Glaudius  bebrejdende.  „Det 
har  Du  aldrig  tilstaaet  for  mig,    da  jeg  gik  i  Skole." 

„Nej,  for  Dig  behøvede  jeg  ikke  at  lære  det; 
men  nu  er  det  snart  kommet  saa  vidt,  at  en  Fader 
maa  give  sine  Drenge  Undervisning  i  det  Fag,  for  at 
de  dog  ikke  skal  være  helt  uvidende  deri." 

„Jeg  melder  mig  som  Deltager  paa  det  Kursus... 
Hør,  Fader,  kunde  I  ogsaa  den  med  at  gaa  ned  til 
Urtekræmmeren  og  bede  om  for  een  Skilling  Tama- 
rinter  i  syv  Papirer,  og  naar  Svenden  saa  vilde  sætte 
afsted  efter  En,  saa  var  hans  Frakkeskjøder  bundne 
fast  til  Skuffen  bagved,  saa  den  rutschede  ud,  og 
Svedskerne  eller  Rosinerne  fløj  hen  ad  Gulvet." 

2* 

„Nej,  jeg  tror  ikke,  Tamarinter  var  opfundne  i 
min  Tid;  men  jeg  kan  huske,  at  vores  Urtekræmmer 
—  jeg  mener  ham,  som  Klassen  havde  kaaret  til 
Offer  —  havde  sine  Appelsiner  stillede  op  i  en  Tre- 
kant mod  Ruden,  og  naar  vi  trykkede  lidt  paa  denne, 
saa  kunde  vi  faa  hele  Pyramiden  til  at  ramle  ned. 
Det  var  ogsaa  i  hans  Port,  vi  stillede  os  paa  Vagt, 
naar  vi  skulde  have  Løjer  med  de  Forbigaaende. 
Saa  lagde  vi  en  pæn,  lille  Pakke  paa  Fortovet,  og 
naar  Folk  saa  bukkede  sig  ned  for  at  tage  den  op, 
saa  vips!  trak  vi  i  den  Snor,  vi  havde  i  Pakken,  og 
Folk  greb  i  Brostenene,  —  ja,  vi  var  nogle  rigtige 
Svin,  for  vi  fandt,  det  var  morsomst,  naar  det  var 
dygtigt  snavset  paa  Gaden.  .  .  En  Gang  fandt  vi  og- 
saa paa  at  binde  et  Stykke  Sejlgarn  om  Benet  paa 
en  Droschkehest,  som  altid  stod  udenfor  Urtekræm- 
meren med  sin  Vogn,  og  gjøre  den  anden  Ende  af 
Sejlgarnet  fast  til  Butiksdøren.  Hver  Gang  Hesten 
nu  rørte  Benet,  saa  ningeningening!  ringede  Klokken 
paa  Døren,  og  Manden  kom  umaadelig  aimabel  ud 
fra  Kontoret  bagved  og  saae  sig  meget  skuffet  om,  da 
han  ikke  kunde  opdage  nogen  Kunde  i  Butikken. 
Tilsidst  kom  han  jo  efter,  at  der  maatte  være  et 
Aber  ved  dette  Ringen,  og  løb  til  og  trak  i  Døren, 
saa  han  nær  havde  halet  den  uskyldige  Hests  Ben  af 
Led.     Aa,  hvor   vi    lo,    da  han  stod  der  indenfor  og 

sled  i  Døren,  og  Hesten  stod  udenfor  og  fægtede  med 
Benet  i  Luften." 

Claudius  havde  for  at  forhindre  yderligere  Skjænderi 
faaet  hjulpet  Faderen  op  paa  sin  kjæreste  Kjæphest: 
at  fortælle  Ungdomshistorier,  og  Moderen  sendte  Søn- 
nen et  taknemligt  Blik.  Spørgsmaalet  „Martin"  vilde 
sikkert  ogsaa  være  gaaet  i  Glemmebogen  for  denne 
Gang,  hvis  ikke  Hugo  efter  Slutningen  af  Faderens 
Fortælling  med  et  irriterende  overlegent  Smil  havde 
gjort  en  ironisk  Bemærkning  om,  at  Faderens  Drenge- 
streger havde  været  særdeles  aandrige. 

„Der  er  Ingen,  der  forlanger  Aandrigheder  af 
Drenge  paa  ti  Aar,"  busede  Nygaard  ud.  „Gid  Fan- 
den havde  al  den  nymodens  Aandrighed;  det  er  den, 
der  ødelægger  Tiden !  Nej,  maa  jeg  bede  om  den 
gode,  gammeldags  Gemytlighed,  den  er  hundrede 
Gange  mere  værd!  Jeg  vil  have,  der  skal  være  Liv  i 
Ungdommen,  —  jeg  taler  ikke  om  en  saa  alderstegen 
Herre  som  Dig;  men  Martin,  han.  .  ." 

„Herregud,  Drengen  maa  jo  følge  med  Tiden," 
intervenerede  Fruen.     „Du   forstaar  ikke  Martin.  .  ." 

„Nej,  der  sagde  Du  et  sandt  Ord!" 

„Maa  jeg  tale  ud!  Du  forstaar  ikke  Martin,  fordi 
Du  ikke  fatter  hans  Lyst  til  at  diskutere;  men  tror 
Du,  at  din  Fader,  dengang  Du  var  en  halv  Snes  Aar, 
havde  Lyst  til  at  løbe  og   binde  Sejlgarn  om  Benene 

paa  Droschkeheste,  eller  hvad  det  ellers  var  .  .  .  Men 
ialfald  maa  jeg  sige,  at  det  ikke  er  noget  at  sidde 
og  lære  Drengen." 

„Jeg  vilde  give  meget  til,  at  han  vilde  lære  det. 
men  han  kan  ikke,  han  kan  ikke!  Det  er  ham  lige- 
saa  umuligt,  som  det  er  for  en  Døvstum  at  lære  at 
slaa  paa  Tromme." 

Glaudius  havde  ikke  tidligere  tænkt  over  denne 
Mulighed  og  fremsatte  en  afskyelig  brandermæssig 
Formodning  om.  at  dette  maatte  skrive  sig  fra  de 
Døvstummes  Mangel  paa  Trommehinde.  Men  Kamma 
betragtede  Sagen  fra  et  helt  andet  Synspunkt  og 
mente,  at  Faderen  maatte  være  glad  over,  at  Martin 
allerede  i  saa  ung  en  Alder  havde  Øjet  aabent  for. 
at  Livet  ikke  er  Solskin  og  Glæde,  men  knugende 
Alvor. 

Glaudius  intonerede  gemytligt  „Fryd  Dig  ved 
Livet" ;  men  Faderen  var  nær  ved  at  gaa  ud  af  sit 
gode  Skind,  gav  et  særdeles  skrapt  Svar  til  Datteren, 
og  snart  var  Familien  inde  i  en  meget  heftig  Disput. 
Som  sædvanlig  ved  slige  Lejligheder  stod  Medlem- 
merne snart  i  to  Partier  meget  skarpt  overfor  hin- 
anden og  hengav  sig  til  en  i  denne  Kreds  meget 
yndet  Sport:  at  trække  Tov  uden  at  komme  af 
Stedet,  Nygaard,  Cecilie  og  Glaudius  halede  i  den 
ene    Ende    af   Tovet    for    Gemytligheden,    og   Fruen, 

Kamma  og  Hugo  i  den  anden  for  Aandrigheden,  og 
de  kæmpede  med  saadan  en  Iver,  at  de  rent  glemte 
i  Praxis  at  afgive  Prøver  paa  de  Theorier,  som  de 
havde  svoret  til.  Med  andre  Ord:  den  livlige  Ord- 
vexling  udartede  til  et  ganske  almindeligt  Skjænderi, 
som  førtes  under  de  mindst  parlamentariske  Former 
med  Replikker,  der  endog  af  og  til  mindede  om  det 
moderne  Avisfej desprog. 

Striden  var  paa  sit  Højdepunkt,  Søster  rasede 
mod  Søster,  Broder  kæmpede  mod  Broder,  og  deres 
fælles  Ophav  stredes  i  sørgelig  Uenighed.  Hugo  havde 
just  erklæret  at  ville  ryste  Støvet  af  sine  omtalte 
spidssnudede  Sko  og  flytte  bort  fra  et  Sted,  hvor  Fri- 
heden led  en  saa  forsmædelig  Lod,  og  Nygaard  havde 
tilsyneladende  højst  resigneret  modtaget  Sønnens  Op- 
sigelse og  henstillet  til  ham  at  lægge  Ruten  om  ad 
det  Land,  hvor  Peberet  gror.  Hvad  enten  det  nu 
var  som  Følge  af  det  Slag  i  Bordet,  hvormed  Nygaard 
ledsagede  denne  Anmodning,  hvad  eller  det  kun  var 
ved  at  høre  sig  paakalde,  nok  er  det,  Peberbøssen 
sprang  uden  Tilløb  ud  over  Platdemenagens  Indheg- 
ning, saa  Hætten  røg  af  Hovedet  paa  den,  og  Peberet 
krydrede  Luften,  medens  Bøssen  styrtede  sig  paa 
Hovedet  ned  fra  Bordet  og  knækkede  Halsen. 

Forliset  af  dette  kostbare  Stykke  Indbo  var  Fru 
Nygaard  for  meget.     Denne  sande  Dannekvinde  havde 

med  mærkværdig  Sjælsro  hørt  paa  de  Andres  Skjænds- 
maal,  ja  endogsaa  Hugos  Trusel  om  Fraflytning  tog 
hun  sig  ikke  synderlig  nær,  da  hun  mindedes,  at  det 
højst  var  en  halv  Snes  Dage,  siden  hun  sidst  havde 
hørt  en  aldeles  lignende;  men  Peberbøssens  triste 
Endeligt  gik  hende  for  stærkt  til  Hjertet.  Med  halv- 
kvalt Røst  erklærede  hun,  at  det  var  komplet  umuligt 
at  skaffe  Mage  til  den  i  hele  Byen,  —  hvad  der  for- 
øvrigt kunde  synes  noget  overflødigt,  da  ikke  to  af 
Platdemenagens  øvrige  Glas  vare  ens  — ,  og  hun  fik 
næppe  Tid  til  at  meddele,  at  hun  var  den  ulykke- 
ligste Kone  i  Kjøbenhavn  og  Forstæder  (Frederiksberg 
formodentlig  iberegnet),  før  Taarerne  brød  frem  med 
en  saadan  Kraft,  at  hun  saae  sig  nødt  til  at  gribe  til 
Servietten,  thi  Konen  havde  stedse  meget  svært  ved 
at  finde  sit  Lommetørklæde,  naar  hun  netop  havde 
Brug  for  det. 

Nygaard  hørte  ikke  til  de  Mænd,  der  blive  blød- 
gjorte af  deres  Ægtehalvdels  Taarer;  de  fik  ham  i 
dette  Tilfælde  til  først  at  forbande  Peberbøssen  og 
dernæst  at  ønske. Hugo  som  Ophavsmand  til  det  hele 
en  Ulykke  paa  Halsen.  Dette  fremkaldte  et  højrøstet 
Tilbud  fra  Hugo  om  at  ville  forsyne  Husholdningen 
med  tusinde  lignende,  elendige  Peberbøsser,  hvilket 
Tilbud  Glaudius  fraraadede  Faderen  at  acceptere,  da 
det  formentlig  blev  denne,  der  kom  til  gratis  at  levere 

Hugo  de  fornødne  Kvantiteter  røget  Lax  og  Gaase- 
bryst  til  alt  det  Peber.  Hugo  frabad  sig  med  endnu 
stærkere  Stemme  alle  Uforskammetheder,  Søstrene 
talte  i  Munden  paa  hinanden  for  at  faa  Brødrene  til 
at  høre  op,  Moderen  jamrede  Servietten  halvt  vaadr 
og  Faderen  søgte  at  overdøve  alle  de  Andre  ved  at 
forlange  Fred  og  Ro  i  sit  Has. 

Denne  kom,  længe  før  end  den  gode  Mand  havde 
ventet  det,  og  paa  en  helt  anden  Maade. 

I  Døren  til  Dagligstuen  viste  sig  nemlig  ganske 
uanmeldt  Hovedet  af  en  ung  Mand,  som  uden  at 
have  noget  tilfælles  med  det  bekjendte  Medusahoved 
i  Athenes  Skjold  dog  var  istand  til  at  lamslaa  hele 
den  Nygaardske  Familie.  Urokkelige  blev  de  Alle  sid- 
dende, hver  i  den  Stilling,  han  eller  hun  for  Øje- 
blikket indtog,  og  stirrede  krampagtigt  paa  Manden, 
som  om  der  skulde  tages  et  Øjebliksfotografi  af  Fa- 
milien, og  den  unge  Fyr  var  Fotografen,  der  havde 
sagt  de  bekjendte  Ord :  „Tør  jeg  bede  Dem  se  herhen 
paa  mig 

Dette  sagde  Manden  i  Døren  imidlertid  ikkeT 
hvorimod  han,  der  blev  en  Del  genert  ved  den  Opmærk- 
somhed, han  vakte,  fremsatte  en  spagfærdig  Fore- 
spørgsel, om  det  var  tilladt  at  komme  ind. 

„Men  Gud,  Clemmensen,  hvordan  kommer  De  her?" 

kunde  Fru  Nygaard,  der  først  fattede  sig,  ikke  lade 
være  at  udbryde. 

„Jeg  haaber  ikke,  jeg  kommer  til  Ulejlighed?" 
spurgte  den  unge  Mand,  der  ikke  var  nogen  Anden 
end  den  Clemmensen,  der  ikke  havde  været  paa  Skøjte- 
løberbanen  om  Formiddagen. 

„Paa  ingen  Maade,"  forsikrede  Fruen,  og  sjeldent 
havde  hun  talt  sandere,  thi  der  kunde  ikke  tænkes 
nogen  bedre  Lynafleder  for  det  overhængende  Uvejr. 
„Ja,  De  maa  ikke  tro,  det  var  over  Deres  Ankomst, 
vi  saae  saa  betuttede  ud  .  .  .  nej,  jeg  skal  oprigtigt 
sige  Dem,  min  Mand  kom  til  at  rive  Peberbøssen  ned, 
saa  den  gik  itu,  og  jeg  blev  saa  forskrækket  —  De 
veed,  jeg  er  saa  skrækkelig  nervøs  — ,  det  er  jo  en 
ren  Bagatel,  haha!  ..." 

„En  ren  Bagatel,  haha!"  lo  hele  Familien  se- 
kunderende. 

„Men  hvorledes  kom  De  dog  ind?  Jeg  har  slet 
ikke  hørt,  De  ringede." 

„Nej,  jeg  heller  ikke!  ...  Vi  har  slet  ikke  hørt, 
De  ringede,"  gjentog  Familieekkoet,  og  dette  var  sandt 
nok,  —  om  Clemmensen  saa  havde  kimet  løs  med 
en  Stormklokke,  havde  de  ikke  hørt  det. 

„Jo,  Pigen  lukkede  mig  ind  og  sagde,  at  Familien 
var  i  Spisestuen ..." 

„Naa,   ja    vi    har   spist   af.  .  .  Skal   vi   ikke  gaa 

ind  i  Dagligstuen?  De  drikker  maaske  en  Kop  Kaffe 
med?"  spurgte  Fruen  Clemmensen  og  tilføjede,  hen- 
vendt til  Døtrene:  „Hvem  af  Jer  er  det,  der  har 
Uge?" 

Cecilie  og  Kamma  lod  til  at  blive  lige  overraskede 
over  dette  Spørgsmaal,  men  efter  en  kortvarig  Konfe- 
rence ved  Hjælp  af  meget  sigende  Panderynkninger 
og  Øjenblinken  blev  Cecilie  enig  med  Søsteren  om 
at  paatage  sig  Skylden,  og  Fruen  bad  derfor  sin 
ældste  Datter  skynde  sig  med  Kaffen,  hvilken  Besked 
denne  strax  lod  gaa  videre  til  Pigen  med  det  vel- 
klingende Navn,  saasnart  de  Andre  havde  forladt 
Spisestuen. 

Hother  Clemmensen  var  en  Søn  af  Chefen  for 
det  gamle,  ansete  Firma  Clemmensen  &  Hvalsøe,  som 
hørte  til  de  fineste  Papirer  paa  Børsen.  Han  var 
opdraget  strengt,  men  i  Overflod  og  havde  studeret ; 
det  havde  imidlertid  aldrig  været  Meningen,  at  han 
skulde  fortsætte  Studierne,  da  han  skulde  ind  i  Fade- 
rens Forretning,  og  han  hørte  derfor  til  den  Klasse 
Studenter,  som  maaske  kan  kaldes  Grossererstuden- 
terne. I  Begyndelsen  havde  han  sværmet  for  det  frie 
Studenterliv,  havde  lovet  sig  selv  aldrig  i  sit  Liv  at 
blive  nogen  Filister  og  havde  ønsket  sig  fattig  for  at 
kunne  bo  paa  et  Kollegium  sammen  med  muntre  Kam- 
merater, som  vare  saa  nøjsomme,  at  de  foranstaltede 

storartede  Gilder,  naar  en  af  Alumnerne  havde  faaet 
tilsendt  en  Kurv  med  et  Par  Ænder  eller  et  andet 
lignende,  lukullisk  Indhold.  Men  Rusaaret  var  næppe 
gaaet  og  Omgangen  med  jævnaldrende  Grossererstik- 
linger begyndt,  før  det  gik  op  for  ham  for  det  første, 
at  der  gaves  Folk,  som  ikke  ansaa  Studenterne  for 
et  særligt  udkaaret  Folkefærd  —  „det  lystige  Folke- 
færd" anerkjendte  de  endog  kun  tildels  — ,  og  for 
det  andet,  at  Penge  havde  ikke  saa  lidt  at  sige,  at 
det  jo  var  ganske  behageligt  at  besidde  en  god  Por- 
tion deraf.  Lysten  til  Ænder  paa  et  Kollegium  veg 
efterhaanden  Pladsen  for  en  mere  forfinet  Tendens 
til  Fasaner  paa  Sølvtallerkener,  og  han  trak  sig  lidt 
efter  lidt  ud  af  Studenterkredsene.  Hermed  skal  dog 
ikke  være  sagt,  at  han  allerede  paa  dette  Tidspunkt 
var  bleven  en  regulær  Snob ;  dertil  sad  han  inde  med 
altfor  megen  ungdommelig  Elskværdighed  og  altfor 
godt  et  Humør. 

I  sin  Studenterperiode  havde  han  gjort  Bekjendt- 
skab  med  Claudius,  og  skjøndt  han  var  et  Par  Aar 
ældre  end  denne,  havde  han  strax  fattet  et  varmt 
Venskab  for  den  unge  Nygaard,  og  de  To  blev  saa 
temmelig  fortrolige.  Claudius  var  imidlertid  ikke  saa 
indskrænket,  at  han  ret  længe  lod  sig  narre;  han 
indsaa  snart,  at  det  var  Søsteren  Cecilie,  han  kunde 
takke    for    denne   Tilvæxt  i  sin  Vennekreds.     Varme- 

graden  sank  da  ogsaa  flere  Grader  paa  Venskabets 
Thermometer,  saasnart  Hother  Clemmensen  var  bleven 
præsenteret  for  Cecilie  og  havde  faaet  saa  fast  Fod 
i  det  Nygaardske  Hus,  at  han  strengt  taget  ikke  be- 
høvede Claudius  mere. 

I  mange  Huse  ledsages  Nydelsen  af  Eftermiddags- 
kaffen af  en  Tavshed  og  Ro,  som  er  i  temmelig  nær 
Familie  med  den  populære  Middagslur,  men  sligt  var 
ikke  Tilfældet  hos  Nygaards.  Cecilie  havde  travlt 
med  at  have  Uge;  da  den  unge  Dame  nemlig  var 
temmelig  ubekjendt  med,  hvori  dette  bestod,  saae  hun 
sig  nødt  til  at  foretage  sig  meget  hyppige  Vandringer 
frem  og  tilbage  mellem  Dagligstue  og  Spisestue  efter 
Sukker,  Theskeer  og  andet  Tilbehør  til  Kaffeserve- 
ringen. Nygaard  gik  nervøst  op  og  ned  og  ventede 
paa  Ankomsten  af  Aftenberlingeren  for  at  se  Kurslisten; 
hans  Kone  kunde  ikke  komme  til  Ro,  da  hun  ledte 
efter  et  Vindsel  med  sort  Silke,  i  hvilken  Anledning 
hun  snart  gjennemledte  Nodeskabet,  snart  laa  paa 
Knæ  for  at  anstille  en  Undersøgelse  i  Kokeskassen  og 
i  det  hele  søgte  paa  Steder,  hvor  det  aldrig  kunde 
være  faldet  Clemmensen  ind  at  lede  efter  den  Slags 
Ting;  Martin  vippede  til  Fløjteakkompagnement  af  en 
Revuemelodi  saa  stærkt  frem  og  tilbage  i  den  ameri- 
kanske Gyngestol,  at  man  maatte  være  temmelig  sø- 
stærk for  at   taale    at   se  derpaa;  og  Kamma  maatte, 

for  ikke  at  falde  i  Søvn  efter  den  anstrengende  For- 
middag paa  Skøjteløberbanen,  hamre  løs  i  Klaveret 
paa  en  moderne  Salonkomposition,  hvis  iforvejen  til- 
strækkeligt mærkelige  Akkorder  hun  gjorde  end  mere 
bisarre  ved  at  gribe  ved  Siden  af,  —  naar  de  da  ikke 
derved  tilfældigvis  blev  harmoniske. 

Glaudius  var  den  af  Familien,  der  forholdt  sig 
roligst,  idet  han  indskrænkede  sig  til  sin  lønnende 
Yndlingsbeskjæftigelse :  at  drille  Hugo.  Brødrene 
havde  strax  sat  sig  til  at  spille  Bézique,  men  havde 
hurtigt  opgivet  Spillet  paa  Grund  af  nogle  mindre 
Uenigheder.  Hugo  havde  derefter  søgt  at  faa  en  al- 
mindelig Samtale  i  Gang,  der  var  begyndt  saaledes. 

„Hør,  sig  mig,"  spurgte  Hugo,  „er  der  kommet 
en  ny  Jomfru  i  Guldsmedebutikken  henne  paa 
Hjørnet?" 

„Det  veed  jeg  skam  ikke,"  svarede  Claudius.  „Jeg 
kjøber  ikke  mere  mit  Guldtøj  der.  Han  snød  mig 
sidst  med  et  Par  Manchetknapper  med  Diamanter  — 
han  solgte  mig  dem  for  halvtredsindstyve  Ører,  og  jeg 
kan  umuligt  tro,  at  han  kan  levere  dem  til  den  Pris, 
naar  de  skal  være  ægte.  .  .  Hvorfor  spørger  Du  for- 
resten om  den  Jomfru?" 

„Jo,  for  jeg  saae  igaar  i  Mørkningen  en  ung  Pige 
komme  ud  fra  det  Sted .  .  .  nydelig,  sikken  en  Gang 
og  sikken  en  Figur!  .  .  .  Hun  gik  alene.     Det   syntes 

jeg,  var  Synd,  for  der  er  jo  saa  mange  slemme  Mand- 
folk, og  saa  gik  jeg  over  og  tilbød  hende  mit  Følge- 
skab." 

„Naa,  og  hun  tog  imod  Tilbudet?" 

„Nej !  Det  gav  et  Sæt  i  hende,  men  saa  vendte 
hun  sig  resolut  om  og  sagde  blot  det  ene  Ord:  Idiot!" 

„Føj  for  Pokker!  Det  maa  have  været  En,  der 
kjendte  Dig!" 

De  Fleste  af  Familien  stak  i  at  le,  men  Hugo 
trak  kun  paa  Skuldrene  med  et  livstræt  „Hvor  gider 
Du?"  og  saae  inderligt  bedrøvet  ud  over  Broderens 
Tendens  til  at  være  morsom,  hvad  der  efter  Fuld- 
mægtigens Anskuelse  noget  nær  var  det  mest  ned- 
værdigende, et  Menneske  kunde  give  sig  af  med.  Paa 
denne  Vis  var  Konversationen  saa  med  smaa  Afbrydelser 
bleven  fortsat  mellem  Brødrene,  og  Eftermiddagen 
henrandt  overhovedet  paa  en  fredelig  og  fornøjelig 
Maade,  saaledes  som  det  netop  tiltalte  den  Nygaardske 
Familie. 

Kun  den  unge  Hr.  Clemmensen  var  ikke  rigtig 
tilfreds.  Han  var  kommen  under  Paaskud  af  at  ville 
tale  med  sin  Ven  Glaudius,  men  ikke  alene  denne 
opfattede  sin  Rolle  som  Skjærmbrædt  fuldstændigt 
korrekt,  hele  Familien  vidste,  at  den  unge  Husven 
ved  et  mærkeligt  Træf  stedse  kom  til  at  tale  med 
Cecilie   istedetfor  med   Claudius.     Det  var  en  ligesaa 

overflødig  Omskrivning,  som  naar  f.  Ex.  en  ung  Mand 
lykønsker  en  Jevnaldrende  til  at  have  arvet  et  større 
Beløb  efter  en  svagelig,  knarvorn  Halvonkel  med  de 
Ord:  „Maa  jeg  kondolere!" 

Hidtil  var  det  imidlertid  ikke  lykkedes  Hother  at 
faa  vexlet  den  mindste  R.eplik  med  sin  Tilbedte  i 
Enrum ;  men  nu  indtraadte  der  dog  omsider  en  Uvirk- 
somhedens Pause,  i  hvilken  Nygaards  syntes  at  hvile 
ud,  saa  der  næsten  maatte  siges  at  herske  Ro  i  Stuen. 
Hother  nærmede  sig  Cecilie  for  at  lokke  hende  bort 
fra  de  Andre  og  hen  i  en  Vindueskrog;  men  inden 
han  opnaaede  sin  Hensigt,  optraadte  Bronceuhret  paa 
Chiffonieren  som  Fredsforstyrrer. 

Uhret  havde  ovenpaa  sig  en  kunstnerisk  Udsmyk- 
ning, der  gjengav  St.  Georg,  hvilken  Riddersmand  nu 
i  nogle  og  tyve  Aar  havde  holdt  parat  paa  sin  Hest 
for  at  bore  sin  Lanse  i  en  lystigt  spruttende  Drage, 
hvis  Tænder  skinnede  omkaps  med  visse  lueforgyldte, 
ikke  ualmindelige  Gebisser,  uden  at  han  endnu  havde  set 
Lejlighed  til  at  gjøre  det  af  med  Uhyret.  Alminde- 
ligvis stod  dette  Pragtstykke  ganske  upaaagtet  og 
opfyldte  nogenlunde  præcist  sin  Pligt  som  Tidsmaaler, 
uden  at  Nogen  takkede  det  derfor.  Denne  Eftermiddag 
tildrog  det  sig  imidlertid  Opmærksomheden,  da  det 
højst  kejtet  kom  med  det  Slag,    det  i  Embedsmedfør 

skulde  aflevere,  just  som  de  Tilstedeværende  syntes 
at  skulle  falde  til  Ro. 

„Allerede  halvsyv!  Du  gode  Gud,  er  den  saa 
mange!"  udbrød  Fru  Nygaard  og  rettede  sig  med  et 
Sæt  op  i  sin  Stol.  „Saa  maa  vi  nok  snart  til  at 
tænke  paa,  hvor  vi  skal  tilbringe  Aftenen." 

Hendes  Ægteherre  og  deres  fælles  Afkom  vare 
øjeblikkeligt  lysvaagne,  saasnart  dette  Spørgsmaal 
blev  rejst.  Forhandlingerne  herom  optog  nemlig  til 
Stadighed  en  ikke  ringe  Del  af  Familien  Nygaards 
Eftermiddag,  —  det  forudsattes  stedse  af  samtlige 
Medlemmer  som  noget  givet,  at  Aftenen  ikke  skulde 
tilbringes  hjemme. 

„Det  er  sandt,  det  havde  jeg  rent  glemt:  jeg 
sidder  jo  her  med  to  Fribilletter  i  Lommen,"  sagde 
Kamma,  som  saaledes  for  sit  Vedkommende  havde  en 
fyldestgjørende  Besvarelse  af  Spørgsmaalet  parat.  Den 
unge  Dame  var  jevnlig  forsynet  med  denne  velsete 
Artikel,  da  hun  havde  en  Del  Veninder  ved  de  for- 
skjellige  Theatre,  som  gjengjældte  hendes  mere  solide 
Presenter  med  denne  Art  prisbillige  Opmærksomheder, 
og  hun  udbød  nu  den  ene  Billet  til  Lysthavende. 

Ellers  plejede  der  ikke  at  være  Mangel  paa  saa- 
danne,  —  man  havde  endog  set  Exempler  paa,  at 
Brødrene  formelig  havde  overbudt  hinanden  som  ved 
regulære  Auktioner,    og   mangen   en  Fribillet   var  for 

Kamma  gaaet  op  i  Aftensmad  hos  å  Porta  med  Is 
og  Ingefær  til  Dessert.  Idag  syntes  der  imidlertid 
ikke  at  være  Bid. 

Fruen  var  ikke  oplagt  til  en  saa  verdslig  Fornøjelse, 
da  hun  skulde  hen  til  en  Veninde  og  sy  paa  et  Alter- 
klæde,  hvormed  en  Kreds  af  Damer  agtede  at  over- 
raske deres  Yndlingsprædikant  i  Anledning  af  hans 
tyveaarige  Virksomhed  (for  at  Overraskelsen  ikke 
skulde  være  altfor  stor,  havde  de  dog  anmodet  ham 
selv  om  at  vælge  mellem  to  Tegninger);  Glaudius 
havde  jo  sin  svenske  Baron,  og  der  kunde  derfor  for 
ham  selvfølgelig  ikke  være  Tale  om  den  Aften  at 
følges  med  en  Kvinde  af  Folket,  selv  om  denne 
borgerlige  Pige  var  hans  Søster;  Hugo  havde  lovet  at 
være  med  til  et  af  nogle  af  hans  livstrætte  Venner 
arrangeret  Sammenskudsbal,  som  antoges  at  ville  blive 
meget  animeret,  da  alle  dumme  Fordomme  vare  skub- 
bede til  Side,  og  enhver  rimelig  Fordring  i  Henseende 
til  Frihed  vilde  blive  opfyldt;  og  Martin  vilde  først 
blive  færdig  med  sine  Lektier  Klokken  ni-ti,  og  des- 
uden fandt  han  ikke,  at  Stykket  havde  nogen  større 
æsthetisk  Værdi,  ihvorvel  han  nok  vilde  indrømme 
det  en  vis  literærhistorisk  Værdi,  da  det  tilfældigvis 
var  af  Henrik  Hertz. 

Der  var  altsaa  ikke  Andre  tilbage  at  vælge  imellem 
end  Faderen   og  Cecilie.      Den  Første  geraadede  i  en 

saadan  Forbavselse  over  at  faa  tilbudt  en  Billet,  da 
han  ikke  mindedes,  at  dette  før  var  overgaaet  ham, 
at  han  gjorde  mange  Undskyldninger  for  Datteren, 
fordi  han  netop  den  Aften  havde  lovet  sig  ud  til 
L'hombre.  Cecilie  gjorde  sig  ogsaa  strax  noget  kost- 
bar og  forlangte  først  Underretning  om,  hvorvidt  den 
og  den  af  hendes  Yndlingsskuespillere  var  med  i 
Stykket.  Da  denne  hendes  Forespørgsel  var  bleven 
besvaret  til  hendes  Tilfredshed,  og  da  hun  end  yder- 
ligere havde  sikret  sig,  at  den  og  den  Skuespillerinde, 
som  hun  ikke  kunde  taale  at  se,  ikke  medvirkede, 
tog  hun  imod  Tilbudet  med  den  just  ikke  om  over- 
dreven Begejstring  vidnende  Erklæring,  at  hun  jo 
gjerne  kunde  gaa  med. 

Der  fremstillede  sig  nu  det  difficile  Spørgsmaal 
for  den  ømme  Moder,  om  hun  kunde  forsvare  at  lade 
sine  to  uskyldige  Døtre  gaa  alene  i  Theatret;  men 
dette  blev  strax  løst  paa  den  heldigste  Maade.  Der 
var  nemlig  Ingen,  der  med  Rette  kunde  sige,  at 
Spørgsmaalet  var  direkte  henvendt  til  Clemmensen; 
men  denne  unge  Gentleman  tilbød  fuldstændigt  af  sig 
selv  at  ledsage  Frøkenerne  Nygaard,  og  dette  Forslag 
vandt  almindeligt  Bifald  undtagen  hos  Kamma,  som 
mumlede  noget  om,  at  det  vist  vilde  blive  rigtigt 
morsomt  for  hende  at  følges  i  Theatret  med  Clem- 
mensen og  Cecilie. 

3* 

Da  der  var  saa  kort  Tid  til,  at  Forestillingen 
skulde  begynde,  forsvandt  de  unge  Piger  for  at  gjøre 
Toilette,  og  lidt  efter  trak  ogsaa  de  andre  Medlemmer 
af  Familien  sig  tilbage  af  samme  Grund  og  lod  Clem- 
mensen alene  tilbage  i  Dagligstuen.  Den  unge  Mand 
repeterede  her  for  sig  selv  alt,  hvad  han  i  Theatret 
vilde  sige  til  Cecilie,  og  saa  stærkt  var  han  optagen 
af  denne  Beskjæftigelse,  at  han  ikke  forstyrredes  af 
den  Larm  og  Uro,  der  herskede  i  den  øvrige  Lejlighed, 
og  som  ellers  sandelig  var  forstyrrende  nok.  Der  var 
en  Trippen  frem  og  tilbage  og  en  Smækken  med 
Døre,  der  ideligt  afbrødes  af  højrøstede  Replikker 
som:  „Antonia,  hvor  er  mine  lange,  lysebrune  Hand- 
sker?" .  .  .  „Mine  Støvler  er  ikke  børstede,  Anto- 
nia!" . .  .  „Hvor  har  De  gjort  af  mine  Manchetskjorter. 
Antonia?"  .  .  .  „Der  er  ingen  Vand  i  Vandkanden, 
Antonia!"  .  .  .  „Veed  De  ikke,  Antonia,  hvor  jeg  har 
lagt  min  nye  Kappe?"  og  andre  lignende  Tilraab, 
som  vidnede  om,  hvor  uefterrettelig  og  sjuskevorn 
Pigen  med  det  velklingende  Navn  maatte  være,  da 
der  sikkert  ellers  havde  hersket  en  ganske  anden 
Orden  i  det  Nygaardske  Hus. 

Omtrent  en  Maanedstid  senere  holdt  der  en  Dag 
henved  Femtiden  en  Vogn  udenfor  det  Hus,  hvori 
Nygaards  boede. 

Den  gamle,  skaldede  Skomager,  som  fra  Morgen 
til  Aften  havde  sin  Plads  ved  Vinduet  i  Kjælderen 
ligeoverfor  for  samtidigt  at  kunne  besørge  sine  to 
Beskjæftigelser :  at  skomagerere  lidt  paa  Fodtøj,  der 
stod  for  Tur  til  at  falde  for  Aldersgrænsen,  og  at 
være  parat  til  at  hale  i  Snoren  til  Portlaasen,  saae 
op  over  sine  Briller  og  udbrød  ved  Synet  af  Vognen: 
„Halloj,  nu  skal  nok  Fru  Nygaard  ud  at  kjøre  i 
Guldkarethen!" 

„Hvad  er  det,  Du  kalder  Guldkarethen V"  spurgte 
hans  Kone,  som  i  Værelsets  Baggrund  var  beskjæftiget 
med  at  lægge  Rulletøj  sammen. 

„Det  er,  naar  Rasmussen  har  to  for,"  lød  Mandens 
noget  gaadefulde  Svar. 

„Rasmussen?  .  .  .  Droschkekusken?" 

„Ih,  ja  vel,  hvem  ellers?  Den  gemytlige  Tyksak 
henne  fra  Torvet,  der  er  saa  svær,  at  han  endnu 
aldrig  i  sine  Dage  har  vaaren  inde  i  sin  egen  Droschke  . . . 
Det  er  nu  Fru  Nygaards  Livkusk,  for  han  har  nu 
faaet  hende  bildt  ind,  at  han  er  den  eneste  skikkelige 
Droschkekusk  i  hele  Kjøbenhavn,  og  alle  de  andre 
nogle  Drukkendidrikker  og  Snydenstrupper  .  .  .  Hvor- 
danne  han  har  faaet  Fruen  paa  den  Rutschbane,  skal 

jeg  ikke  kunne  sige,  men  han  har  nu  alletidsens 
vaaren  en  durkdreven  Komedianter,  og  Fruen  giver 
halvt  saa  meget  i  Drikkepenge  til  ham  som  til  Andre, 
fordi  han  er  den  ma'esløs  skikkelige  Mand,  han  er  . .  . 
Og  se  saa  har  de  det  saadan  med  hinanden,  at  naar 
hun  skal  til  en  rigtig  krabat  Basseralle,  saa  spænder 
han  begge  Krikkerne  for  og  lader,  som  han  er  en 
Wienervogn,  og  saa  giver  hun  femogtyve  Ører  mere 
for  at  jolle  af  i  den  samme  Droschke  som  ellers." 

-Der  er  de!"  meldte  Konen,  som  havde  listet  sig 
hen  til  Vinduet  og  stod  paa  Tæerne  og  kiggede  over 
Mandens  Skulder.  „Først  Grossereren  med  Frakken 
paa  Skuldrene,  og  saa  Fruen,  og  begge  Frøkenerne 
bagetter  .  .  .  Jøsses  for  Stads,  de  er  i!  .  .  .  Det  er 
gar  nye  Kjoler,  tror  jeg?" 

„Saa,  nu  putter  Grossereren  sin  Kone  ind  i  Ekki- 
pagen  .  .  .  det  er  grangiveligt,  ligesom  naar  man 
stopper  Uld  i  en  Sæk,  det  vil  ikke  blive  dernede,  men 
vil  op  igjen  . . .  Bare  Madammen  ikke  bliver  siddende 
fast  i  Døren;    den  kunde  trænge   til  at  blokkes  lidt." 

„Se,  hvor  de  unge  Frøkener  staar  og  tripper  i 
Gadedøren!  De  er  kjede  af  at  vente  .  .  .  Naa,  nu 
kom  da  Turen  til  dem!  .  .  .  Det  gik  i  en  anden 
Ruf  .  .  .  Saa,  nu  kjører  de!  Ihjane.  sikken  en  Fart, 
Rasmussen  sætter  paa  idag!" 

„Og  saae  Du,    han  havde   taget  Pladen   bagpaa 

med  Nummeret  af  Vognen  .  .  .  Naadada,  det  er  nok 
ikke  Fedtlæder:  ...  Du  kan  tro,  Grossererens  skal 
til  Middagsmad  ved  Hoffet!" 

Manden  havde  omtrent  Ret;  idetmindste  havde 
Fru  Nygaard,  medens  hun  kjørte  afsted  i  Droschken, 
en  Følelse,  som  om  hun  skulde  præsenteres  ved 
Hove.  Men  det  var  ogsaa  en  Højtidsdag  for  Fruen 
og  hele  Familien. 

I  den  forløbne  Maaned  havde  nemlig  Hother 
Clemmensen  og  Cecilie  Nygaard  været  saa  lykkelige 
at  komme  paa  det  rene  med,  at  de  passede  udmærket 
til  at  vandre  ved  hinandens  Side  Resten  af  Livet. 
De  havde  derpaa  forlovet  sig,  og  nu  skulde  den 
officielle  Deklaration  af  denne  Begivenhed  finde  Sted 
ved  en  Middag  en  famille  ude  hos  Hothers  Forældre. 

Familien  Clemmensen  beboede  en  gammel,  hyg- 
gelig Kjøbmandsgaard  ude  paa  Christianshavn.  I 
Stuen  vare  Kontorerne,  medens  første  og  anden  Sal 
benyttedes  til  Beboelse,  og  de  mange  større  og  mindre 
Rum  her,  de  lange  Gange  og  den  magelige,  tæppe- 
belagte Trappe  med  Planter  paa  Afsatserne  og  Male- 
rier paa  Væggene  gav  Boligen  et  vist  herregaardsagtigt 
Præg.  Ialfald  havde  Fru  Nygaard  en  bestemt  Følelse 
af  at  befinde  sig  langt  borte  fra  Kjøbenhavn,  da  hun 
i  Spidsen  for  sin  Familie  steg  op  ad  Trappen  under 
Ledelse    af   en    ærbødig,    vandkæmmet    Tjener,    som 

efter  at  have  skilt  dem  af  med  Tøjet  i  Forsalen  be- 
vægede sig  op  ad  Trinene  i  sideværts  Krabbemarsch. 

Processionen  skred  tavst  igjennem  to  menneske- 
tomme Sale,  der  vare  udstyrede  med  tykke  Gulvtæpper, 
folderige  Portierer  og  Gardiner  og  tunge,  store  Møbler, 
og  som  næsten  syntes  overlæssede  med  Komfort. 
Ved  Døren  til  det  tredie  Værelse  standsede  Tjeneren 
med  et  let  Buk  og  gjorde  en  svag  Haandbevægelse, 
som  om  han  vilde  sige,  at  det  vel  var  overflødigt  at 
præsentere  Nygaards  for  den  eneste  Indehaver  af 
Firmaet  Clemmensen  &  Hvalsøe  og  Familie.  Dette 
tilbagetrukne  i  Familiens  Opholdssted  imponerede  i 
højeste  Grad  Fru  Nygaard,  og  den  gode  Kone  be- 
stemte strax,  at  ved  deres  næste  Selskab  skulde  hele 
Familien  Nygaard  opholde  sig  i  det  saakaldte  Herrens 
Værelse  og  modtage  Gjæsterne  der. 

Kjøbenhavn  er  ikke  større,  end  at  alle  Nygaards 
selvfølgelig  godt  kjendte  baade  gamle  og  unge  Med- 
lemmer af  Familien  Clemmensen.  Alligevel  præsen- 
terede Familiefaderen  sin  Slægt  ved  et  kort:  „Min 
Hustru!  .  .  .  Mine  Svigerdøtre!  .  .  .  Mine  Sønner!" 
og  rakte  derpaa  hver  af  Nygaards  sin  bløde,  glatte 
Haand  med  en  Mine,  som  om  han  vilde  sige,  at  nu 
kunde  de  trykke  Haanden  eller  lade  være,  ligesom 
de  selv  vilde,  det  var  ham  aldeles  ligegyldigt. 

Under  Præsentationen   var  Claudius  kommen  til, 

og  Medlemmerne  af  de  to  Familier  nærmede  sig  nu 
hinanden  med  den  Blanding  af  Nysgjerrighed  og 
Forekommenhed,  hvormed  man  introducerer  sig  hos 
Folk,  som  man  hidtil  ikke  har  kjendt,  men  som  man 
for  Fremtiden  vil  komme  til  at  omgaas  jevnligt  med. 
Der  var  imidlertid  saa  stor  Forskjel  i  Henseende  til 
Aabenhjertighed,  som  tænkes  kunde,  paa  de  to  Familier. 
Medens  de  Nygaardske  Hjertekamre  kunde  sammen- 
lignes med  visse  Kontorer,  paa  hvis  Yderdør  en  Plakat 
med  Indskriften  „Døren  er  aaben"  angiver,  at  man 
kan  gaa  lige  ind,  lignede  de  Clemmensenske  snarere 
omhyggeligt  indhegnede  Pladse,  paa  hvilke  ethvert 
Besøg  frabedes  ved  det  bekjendte  Opslag  „Uvedkom- 
mende forbydes  Adgang".  Som  en  Følge  heraf  maatte 
de  tilstedeværende  Medlemmer  af  Ætten  Nygaard  efter 
kort  Tids  Forløb  indskrænke  sig  til  at  iagttage  Glem- 
mensen'ernes  Ydre  og  drage  deres  Slutninger  heraf  i 
Forbindelse  med  af,  hvad  de  havde  hørt  om  deres 
Værter. 

Den  gamle  Clemmensen  var  en  lille  Mand  paa 
over  tresindstyve  Aar  med  rank,  næsten  stiv  Hold- 
ning, en  Ansigtsfarve,  som  mindede  om  en  for  tidligt 
afplukket  Citron,  og  et  skinnende  hvidt,  glatbørstet 
Haar,  som  fik  Fru  Nygaard  til  at  mindes  en  engelsk 
Premierminister,  den  gode  Kone  kunde  ikke  erindre 
Navnet,    men  trøstede   sig  med,    at    hun  ikke   kunde 

have  udtalt  det,  selv  om  hun  havde  husket  det.  Han 
var  tavs,  retiré  og  særdeles  forekommende  mod  Alle, 
men  han  konverserede  paa  den  mindre  tiltalende 
Maade,  at  man  stedse  var  forberedt  paa.  at  hans 
næste  Replik  vilde  være  den  bekjendte  „Gud  bevares, 
hvor  det  er  mig  ligegyldigt!"  Han  var  stedse  ens 
klædt,  bar  sort  Frakke  og  sorte  Benklæder  og  havde 
kun  to  Ejendommeligheder  i  sin  Paaklædning,  det 
brede,  sorte  Silkehalstørklæde,  der  var  viklet  flere 
Gange  om  Halsen  og  ved  sin  Tykkelse  ledte  Tanken 
hen  paa  Halskatarrher.  og  den  gammeldags  Vest  med 
et  figureret  Mønster,  som  ikke  i  mange  Aar  havde 
existeret  i  Handelen,  hvorfor  skarpsindige  Samtidige 
formodede,  at  Clemmensen  engang  i  sin  Ungdom 
havde  indkjøbt  (eller  været  nødt  til  istedetfor  Valuta 
at  overtage)  et  saa  stort  Parti  af  denne  Artikel,  at 
han  havde  nok  heraf  for  hele  sit  Liv. 

Fru  Clemmensen  var  en  brav.  hjertensgod  Kone. 
meget  stilfærdig  og  altid  tarveligt  klædt  i  mørke 
Farver.  Hun  var  kommen  fra  et  jevnt  Hjem  og  pas- 
sede ikke  ret  ind  i  al  den  Elegance  og  Rigdom,  og 
hun  tiltalte  Tjenestefolkene,  som  gjorde  hun  mange 
Undskyldninger,  fordi  hun  ulejligede  dem.  Hun  havde 
en  uendelig  Respekt  for  sin  Mand  og  benævnede  ham 
stedse  Grossereren:  naar  hun  gav  Ordrer,  hed  det 
f.  Ex.:    „Grossereren  vil  spise  Klokken  sex  idag"  .  .  . 

„Der  skal  være  varmt  i  Grossererens  Værelse,  naar 
vi  komme  fra  Theatret",  o.  s.  v.  Forøvrigt  var  hun 
helt  gaaet  op  i  sin  Velgjørenhedsvirksomhed  uden  i 
mindste  Maade  at  bære  den  til  Skue  eller  brovte  med 
den,  hun  opsøgte  selv  de  Fattige  i  deres  Hjem,  læste 
op  for  Tjenestepiger  og  havde  endog  sit  eget  lille 
Asyl,  thi  hendes  Mand  var  særdeles  liberal  ligeoverfor 
hendes  temmelig  betydelige  Udgifter  til  den  Slags 
Formaal.  Ved  denne  Virksomhed  var  hun  bleven 
vant  til  at  arrangere  og  tage  Bestemmelse  for  Andre, 
og  i  saa  Henseende  maatte  hun  nok  siges  at  være 
baade  temmelig  egenmægtig  og  temmelig  egensindig. 
Dette  Ægtepar  var  kun  blevet  lyksaliggjort  med 
Sønner,  men  til  Gjengjæld  havde  Naturen  været  meget 
spendabel  med  Antallet,  som  var  løbet  op  til  syv. 
Det  var  alle  velvoxne  Karle,  Størstedelen  forlængst 
gifte  og  hjemfarne,  og  de  fleste  sad  i  egen  Bedrift; 
de  nærede  imidlertid  endnu  stedse  en  overdreven 
Respekt  for  deres  Fader,  omtrent  som  en  Flok  Skole- 
drenge for  deres  Lærer,  og  den  gamle  Clemmensen 
kunde  heller  ikke  komme  ud  af  at  betragte  dem  som 
rigtig  voxne,  han  behandlede  dem  som  unge  Men- 
nesker, der  vel  en  Gang  imellem  tilfældigt  kunde  slumpe 
til  at  have  en  rigtig  Mening,  men  som  dog  endnu 
trængte  til  at  støttes  af  en  ældre  Mands  Erfaring,  — 
det  er  vel  overflødigt  at  tilføje,  at  han  ansaa  sig  selv 

for  den  ældre  Mand,  der  mest  egnede  sig  til  dette 
Brug.  Betegnende  var  det.  at  naar  Sønnerne  vilde 
sætte  noget  igjennem  hos  Faderen,  gjordes  altid  For- 
søget gjennem  Svigerdøtrene,  og  komisk  var  det  at 
høre  de  store,  halvgamle  Mænd  sige  et  fremlæspet 
.Papa"  til  den  lille  Mand,  der  ragede  op  imellem 
sine  Sønner  som  et  Dværgfrugttræ  mellem  en  Samling 
Pyramidepopler. 

Saaledes  var  den  Familie,  til  hvilken  Nygaards  i 
en  nær  Fremtid  skulde  komme  til  at  staa  i  Slægtskab. 

For  Øjeblikket  hengav  begge  Familier  sig  imid- 
tid  til  den  oplivende  Underholdning  at  vente  paa 
Ankomsten  af  den  sidste  Gjæst  for  at  kunne  gaa 
tilbords. 

Det  var  Hugo.  der  manglede.  Den  unge  Mands 
bekjendte  Begreber  om  den  individuelle  Frihed  havde 
nemlig  tilsagt  ham,  at  det  vilde  være  Tegn  paa  en 
lav  Slavesjæl  at  møde  lige  paa  det  Klokkeslet,  som 
en  saadan  Storkapitalist  som  gamle  Clemmensen  fandt 
for  godt  at  fastsætte  for  sin  Middag,  og  han  kom 
derfor  med  Villig  for  sent. 

Værten  havde  allerede  et  Par  Gange  set  paa  sit 
Uhr  og  henvendte  sig  efter  sin  sidste  Konference  med 
dette  til  Fru  Nygaard  med  et  yderst  høfligt:  „Vi  har 
dog  vel  den  Fornøjelse  at  se  Deres  anden  Hr.  Søn 
til  Middag?" 

„Ja,  ganske  sikkert!"  svarede  Fruen  helt  rød  i 
Hovedet.    „Jeg  kan  ikke  begribe,  hvor  han  bliver  af!" 

„Den  er  sex  Minutter  over  halvsex  ...  Vi  pleje 
at  være  meget  præcise  hos  mig." 

„Ja,  det  er  vi  saamænd  ogsaa!  .  .  .  Det  er  jo  en 
Nødvendighed,    naar  man   er  en  større  Familie  ..." 

„Det  er  en  stor  Behagelighed,"  bemærkede  Clem- 
mensen. 

„En  overordentlig  stor  Behagelighed,"  indrømmede 
Nygaard  og  tilkastede  sin  Kone  et  meget  sigende  Blik. 
„Men  jeg  maa  bede  Grossereren  om  endelig  ikke  at 
vente  paa  ham." 

„Vi  venter!  Det  kunde  aldrig  falde  mig  ind  at 
gaa  tilbords,  før  alle  mine  Gjæster  ere  komne,  det 
vilde  være  en  Uartighed.  Jeg  foretrækker  at  vente, 
til  det  behager  dem  at  komme." 

Ventetiden  blev  nu  heldigvis  ikke  lang,  da  det 
forholdsvis  hurtigt  behagede  den  selvstændige  unge 
Mand  at  indfinde  sig,  til  Glæde  saavel  for  de  paa 
første  Sal  ventende  Forsultne  som  for  Husholdersken 
nedenunder,  som  med  kortere  og  kortere  Mellemrum 
havde  kigget  i  Suppegryden  for  at  forvisse  sig  om, 
at  Indholdet  ikke  helt  var  fordampet.  Der  gik  ikke 
en  halv  Minut  efter  Hugos  Ankomst,  før  Tjeneren 
traadte  ind  for  at  melde,  at  der  var  serveret.  Den 
fordringsløse  Yngling  mærkede,   at  man   havde  ventet 

paa  ham,  og  tog  heraf  Anledning  til  at  være  yder- 
ligere tilfreds  med  sig  selv,  da  han  saae  Selskabet 
under  Værtens  Anførsel  haste  ind  i  Spisesalen. 

For  ikke  at  berede  Nogen  nogen  Skuffelse  vil 
det  maaske  være  rettest  at  forudskikke  den  Bemærk- 
ning, at  der  aldrig  passerede  noget  i  Clemmensens 
Middagsselskaber.  De  lignede  alle  hinanden;  alt  gik 
paa  en  Snor,  som  efter  et  forud  vedtaget  Ceremoniel; 
den  ene  Ret  fulgte  med  en  passende  Pause  ovenpaa 
den  anden  ligesom  Numrene  ved  en  Koncert,  og 
Harmonien  var  endda  ofte  bedre  end  ved  en  saadan, 
da  det  ikke  antoges,  at  Folk  i  mindste  Maade  kom 
ud  af  deres  Ligevægt,  fordi  de  tilfældigt  spiste  til 
Middag  sammen.  Som  en  Følge  heraf  blev  ingen 
Lystighed,  der  overskred  den  mest  dagligdags,  accep- 
teret; alene  Synet  af  den  for  Bordenden  præsiderende 
Vært,  som  mindede  om  en  Rektor,  der  passede  paa, 
at  Børnene  sad  pænt  og  artigt  i  Timen,  var  nok  til 
at  kvæle  ethvert  Forsøg  i  Fødselen.  De  Fleste  af 
dem,  der  kom  i  Clemmensens  Hus,  mødte  nemlig 
ikke  for  at  spise  og  drikke  godt,  —  den  Nydelse 
havde  de  selv  Raad  til  at  kjøbe  sig  hjemme;  de  kom 
heller  ikke  absolut  for  at  more  sig,  —  idetmindste 
havde  de  ingen  Forventninger  i  saa  Henseende;  den 
egentlige  Grund  til  deres  Nærværelse  var  for  det 
meste  kun,  at  Clemmensens  sidst  havde  været  hos  dem. 

Der  blev  aldrig  holdt  Taler  ved  disse  Selskaber. 
Paa  denne  Dag  gjorde  den  gamle  Grosserer  dog  en 
Undtagelse  og  sagde  et  Par  Ord  om  den  Forlovelse, 
som  var  Anledningen  til  Sammenkomsten.  Denne 
meget  kortfattede  Tale  var  vistnok  baade  oprigtig  og 
vel  ment,  thi  Clemmensen  var  sikkert  ligesaa  glad 
ved  at  modtage  Cecilie,  som  han  vilde  have  været 
ved  at  modtage  enhver  net  og  velopdragen  ung  Pige ; 
men  de  Udtryk,  hvori  han  gav  sin  Glæde  Luft,  egnede 
sig  ikke  til  at  vække  Begejstring.  Han  kvitterede  for 
Modtagelsen  af  den  Dags  Dato  leverede  Svigerdatter, 
lidt  udførligere  og  velvilligere,  forstaar  sig,  end  om 
det  f.  Ex.  havde  været  et  Parti  Korn,  men  i  Grund- 
trækkene var  Accepten  af  det  ny  stiftede  Parti  holdt 
i  samme  Stil,  hvori  han  vilde  affatte  den  for  andre 
Partier. 

Maaltidet  begyndte  i  Tavshed;  man  iagttog  hin- 
andens Maade  at  spise  paa  med  en  Interesse,  som 
om  man  søgte  at  finde  den  rette  Fremgangsmaade, 
og  man  vogtede  paa  sine  Ord,  som  var  man  sammen 
med  ildesindede  Personer,  ligeoverfor  hvem  det  gjaldt 
at  være  paa  sin  Post  og  ikke  blotte  sig. 

Alt  som  Retternes  Antal  voxede,  blev  man  dog 
venskabeligere  sindet  mod  hinanden.  Samtalen  gik 
lettere,  og  man  begyndte  at  faa  Øjnene  op  for  hin- 
andens   gode   Sider.      Til   dette  Øjemed   ere  som  be- 

kjendt  Middagsspisninger  en  uovertræffelig  Opfindelse, 
man  erindre  blot,  ved  hvor  mange  Fællesspisninger 
Talere  have  opdaget  udmærkede  Egenskaber  og  ganske 
vidunderlige  Fortrin  hos  de  tilstedeværende,  mere 
fremragende  Mænd.  om  hvis  prægtige  Karakter  samt- 
lige andre  Deltagere  indtil  det  paagjældende  Øjeblik 
have  været  fuldstændigt  uvidende,  men  hvorom  de 
alligevel  strax  have  følt  sig  inderligt  overbeviste. 

Fru  Nygaard  var  begyndt  med  at  ærgre  sig  over 
Anretningens  Rigdom  og  Overdaadighed,  aldeles  ikke 
af  Misundelse,  men  kun  fordi  hun  havde  en  kræn- 
kende Anelse  om,  at  Fru  Clemmensen  havde  indrettet 
alt  paa  at  overtrumfe  hende,  og  den  gode  Kone  havde 
endogsaa  til  egen  Trøst  og  Husvalelse  fundet  ud  af, 
at  i  mange  Tilfælde  slap  de  Fine  billigere  fra  det 
end  jevne  Folk,  som  f.  Ex.  da  hun  saae  Fadet  med 
Blomkaal  blive  baaret  ind,  for  hun  vilde  rigtignok 
ønske,  at  hun  kunde  nøjps  med  saa  lidt  Blomkaal  til 
saa  mange  Gjæster.  men  dertil  spiste  de.  der  kom 
hos  hende,  rigtignok  ganske  anderledes.  Fruen  endte 
imidlertid  med  at  finde  det  fuldstændig  naturligt,  for 
ikke  at  sige  pligtskyldigst,  at  Fru  Clemmensen  søgte 
at  gjøre  det  saa  godt  som  muligt  for  sine  Gjæster, 
især  da  det  var  saa  tydeligt,  at  Værtinden  aldeles 
ingen  Anstalter  havde  gjort. 

Cecilie  syntes   i  Førstningen,    at    hun   blev  mod- 

tagen  af  sine  tilkommende  Svigerinder  med  en  lignende 
Velvillie,  hvormed  en  ny  ankommen  Passager  i  Reglen 
bliver  overvældet  i  en  halvfyldt  Jernbanekupé,  Spor- 
vogn, etc;  men  det  gik  her  ligesom  der:  da  man 
først  var  bleven  rystet  sammen,  kom  man  nok  saa 
godt  ud  af  det. 

Nygaard  følte  sig  strax  ligesaa  trykket  ligeoverfor 
sin  mægtige  Kollega  som  en  Husmand,  der  er  til 
Gilde  hos  en  Gaardmand,  eller  en  Kammerjunker, 
som  bespises  ved  en  Lensgreves  Taffel;  men  denne 
Beklemmelse  tabte  sig  snart,  og  han  opførte  sig 
næsten  ligesaa  ugenert  som  .  .  .  som  Hugo,  —  og 
det  vilde  sige  noget,  for  den  unge  Demokrat  var  fast 
bestemt  paa  ikke  at  lade  sig  imponere  af  nogetsom- 
helst,  talte  om  de  mest  udsøgte  Retter  som  noget  for 
ham  ganske  dagligdags  og  forhørte  sig  om  de  for- 
skjellige  Vines  Fødselsaar  for  derved  at  antyde,  at 
han  kunde  Aargangenes  Kvalitet  paa  sine  Fingre, 
som  en  Historielærer  kan  Aarstallet  for  enhver  Ver- 
densbegivenhed. 

Glaudius  havde  lige  fra  første  Færd  været  over- 
ordentlig velvilligt  stemt  mod  de  to  Herrer  Clemmensen, 
han  havde  faaet  til  Sidekammerater,  —  han  blev  stedse 
velvilligt  stemt  mod  sine  Medmennesker  ved  et  godt 
Bord,  —  og  trakterede  dem  med  det  bedste,  han 
kjendte:  de  nyeste,  gemytligste  Kjøbenhavnerhistorier. 

Familieliv.  4 

Da  det  imidlertid  viste  sig  nødvendigt  for  ham  at 
fortælle  Pointet  tre  Gange,  uden  at  de  to  Glemmen- 
sen'er  endda  opfattede  det,  opgav  han  Underholdningen, 
men  beholdt  dog  saa  meget  af  sin  Velvillie  tilbage, 
at  han  nedlod  sig  til  at  deltage  i  de  Herrers  --  efter 
hans  Skjøn  —  meget  filistrøse  Konversation.  Helt 
forsonet  blev  han  dog  først  med  dem  efter  Middagen, 
da  de  i  Billardsalen  med  største  Anstand  tabte  den 
ene  Paree  efter  den  anden  til  ham,  og  navnlig  følte 
han  sig  tiltalt  af  en  ung  nærsynet  Slægtning,  som 
med  største  Frejdighed  indgik  ethvert  Væddemaal, 
uagtet  han  havde  en  saa  ejendommelig  Opfattelse  af 
Billardspillet,  at  han  f.  Ex.  en  Gang  stødte  paa  en 
Bal,  som  hans  Medspiller  holdt  i  Haanden  paa  Banten 
ved  den  modsatte  Ende  af  Billardet. 

Medens  de  forskjellige  Medlemmer  af  den  Ny- 
gaardske Familie  saaledes  først  etterhaanden  og  ad 
meget  afvigende  Veje  blev  enige  om  Bedømmelsen  af 
deres  nye  Slægt,  var  Familien  Clemmensens  Mening- 
om  Nygaards  paa  en  ganske  anden  Maade  enstemmig, 
skjøndt  den  vel  øgsaa  først  konsoliderede  sig  efter 
Middagen  ved  fortrolige  Meddelelser  fra  Chefen  til 
sine  Underordnede.  Parolen  gik  ud  paa,  at  det  virkelig 
var  ret  flinke  Folk,  disse  Nygaards,  beskedne  og  frem- 
kommelige. Gamle  Clemmensen  tilstod  rent  ud,  at 
han  ikke  havde  ventet,  at  de  havde  været  i  Besiddelse 

af  stort  mere  savoir-vivre  end  hans  Skomager,  —  om 
hvis  Forsyning  med  nævnte  Dyd  Clemmensen  forøvrigt 
var  aldeles  uvidende  — ,  men  han  var  bleven  behage- 
ligt overrasket  ved  at  finde  Nygaards  meget  bedre. 
Og  hele  den  Clemmensenske  Æt  fandt  i  samme  Nu, 
at  Nygaards  var  meget,  meget  bedre  end  Familie- 
skomageren; det  forekom  endogsaa  to  af  de  ugifte 
Sønner,  at  Kamma  ligefrem  maatte  karakteriseres 
som  elskværdig,  men  dette  frabad  Chefen  sig.  Det 
Individ  af  Familien  Nygaard,  som  fandt  mindst  Naade 
for  Handelsmatadorernes  Øjne,  var  desværre  Stifteren 
selv.  Det  var  ikke  Grosserer  Nygaards  personlige 
Elskværdighed  og  Agtbarhed,  de  drog  i  Tvivl,  og 
beller  ikke  hans  Soliditet;  men  de  vare  enige  om,  at 
han  saae  altfor  smaat  paa  Tingene  (de  merkantile, 
forstaar  sig)  og  manglede  Overblik  —  i  Handels- 
sproget  er  „Overblik"  i  slige  Forbindelser  synonymt 
med  „Kapital". 

Den  sidste  Halvdel  af  Taflet  forløb  derfor  meget 
hyggeligt  og  efter  Omstændighederne  ganske  muntert, 
og  det  samme  var  Tilfældet  med  den  korte  Tid,  man 
var  sammen  efter  Bordet.  Under  denne  gjorde  Fru 
Nygaard  to  Observationer,  som  havde  hele  Nyhedens 
Interesse  for  hende:  for  det  første,  at  der  virkelig- 
gives  Steder,  hvor  Herrerne  ikke  strax,  næsten  med 
den  sidste  Mundfuld  i  Munden,  galoppere  ind  i  Ryge- 

værelset  og  lade  Damerne  skjøtte  sig  selv,  og  for  det 
andet,  at  det  er  fint  at  servere  den  afsluttende  Kop 
The,  der  ligesaa  tydeligt  som  f.  Ex.  Udringningen  paa 
Tivoli  angiver,  at  nu  gives  der  ikke  mere  den  Dag,  i 
Dagligstuen  og  saa  betids,  at  man  endnu  har  Smagen 
af  Eftermiddagskaffen  i  Munden. 

Under  Hjemkjørselen  med  den  gemytlige  svære 
Droschkekusk  var  Stemningen  ogsaa  meget  løftet 
blandt  Passagererne  i  den  Nygaardske  Guldkareth, 
skjøndt  det  nok  havde  forbitret  Fruen,  at  Vognen  var 
tilsagt  til  Klokken  halvti,  som  ikke  er  nogen  ordentlig 
Tid  at  komme  hjem  paa  for  Voxne,  ja  knap  nok  for 
Børn,  og  hun  kunde  ikke  indse,  at  det  var  fint  saadan 
at  blive  foret  af,  for  den  Følelse  havde  man  virkelig, 
naar  Værten  ikke  vil  have  En  længere,  end  til  man 
akkurat  fik  sunket  Maden  og  den  Smule  Kop  The. 

Fra  denne  Dag  skød  Bekjendtskabet  mellem  de 
to  Familier  Skud  paa  Skud,  Omgangen  blomstrede 
frodigere  og  frodigere,  og  Venskabet  satte  Frugt. 
Fruerne  betroede  hinanden  smaa  Fif  saavel  i  Hus- 
holdningssager  som  i  Toiletaffærer,  byttede  Mønstre 
af  de  nyeste  Datoer  og  mageskiftede  Opskrifter  paa 
forskjellige  Delikatesser;  der  kunde  kun  gjøres  een 
Indvending  mod  disse  Byttehandler,  nemlig  at  baade 
Fru    Clemmensens    Fif.     hendes    Mønstre    og    hendes 

Opskrifter  vare  lovligt  bekostelige  for  Folk  med  nogen- 
lunde normale  Indtægter. 

Nygaards  gjorde  selvfølgelig  Gjengjæld  ved  i  den 
paafølgende  Uge  at  invitere  Clemmensens.  Fruen, 
som  klogelig  indsaa  det  umulige  i  at  hamle  op  med 
Christianshavnerne  i  Luxus  og  Overflod,  besluttede 
sig  til  at  prøve  en  anden  Selskabsform,  som  kortest 
kan  betegnes  ved  Citatet  „Her  er  Liv  og  Løjer".  Til 
den  Ende  blev  Claudius  udmærket  med  Tilladelsen 
til  at  indbyde  et  uforholdsmæssigt  stort  Kontingent 
af  sine  unge  Venner  og  Bekjendte,  og  den  livsglade 
Yngling  tilbød  da  ogsaa  at  skaffe  fat  i  det  fornødne 
Antal  velklædte  og  nette  Selskabsherrer,  der  efter 
hans  Forsikring  kunde  røre  rundt  i  Bouillonen  og 
være  i  Besiddelse  af  lignende  mystiske  Fuldkommen- 
heder, som  bidrog  til  at  gjøre  et  Selskab  gemytligt 
og  faa  Stivstikkerne  til  at  slaa  Vinduerne  op.  Paa 
denne  Maade  lykkedes  det  da  ogsaa  Nygaards  at 
forbavse  ialfald  det  christianshavnske  Overhoved, 
der  i  tilknappet  Tavshed  tronede  paa  Hæderspladsen 
i  Sofaen,  og  som  ganske  ør  i  Hovedet  af  Lystigheden 
og  Spektaklet  stirrede  fra  den  ene  Gjæst  til  den 
anden  og  spejdende  saae  sig  rundt  i  Stuen  for  om 
muligt  at  opdage,  hvad  i  al  Verden  de  Mennesker 
morede  sig  og  lo  saaledes  over.  Selv  Fru  Clem- 
mensen erklærede,   da  de  kom  hjem  efter  Selskabet, 

at  hun  befandt  sig.  som  om  hun  havde  været  paa 
Komedie  og  set  en  kaad,  overgiven  Farce;  hun  kunde 
ikke  sige.  hvad  der  var  foregaaet.  og  troede  heller 
ikke.  der  havde  været  megen  Mening  i.  hvad  der  var 
blevet  sagt,  men  moret  sig  havde  hun. 

Efter  jus  talionis,  der  er  ligesaa  ubøjelig  i  Sel- 
skabslivet som  i  noget  juridisk  Anliggende,  gjorde  de 
gifte  Herrer  Clemmensen  jun.  Gjengjæld  og  bød  paa 
Selskab  med  stedse  kortere  og  kortere  Mellemrum, 
saa  at  det  oftere  hændte,  at  Fru  Nygaard  maatte  sige 
Nej  til  Indbydelser  fra  ældre  Veninder,  af  hvem  hun 
derpaa  maatte  døje  en  god  Del  Spydigheder  om.  at 
det  var  farligt,  saa  det  var  blevet  varmt  med  den 
nye  Familie:  det  spyttede  formeligt,  snerrede  Ven- 
inderne krænkede. 

Naår  to  Familier  pludselig  komme  i  nærmere 
Berøring  med  hinanden,  lære  de  altid  af  hinanden. 
De  forskjellige  Medlemmer  begynde  med  at  studere 
hinandens  Egenheder  og  finde  dem  stedse  i  Først- 
ningen kuriøse,  for  ikke  at  sige  latterlige.  Ved  det 
hyppige  Samkvern  gaar  imidlertid  det  komiske  Skjær 
af  dem.  og  saa  prøve  de  gjensidigt  at  antage  hin- 
andens Sædvaner  og  Skikke:  forst  sker  dette  for 
Morskabs  Skyld  —  det  er  saa  morsomt  at  probere 
— ,  og  mange  af  Sædvanerne  kassere  de  ogsaa  strax 
igjen.    fordi    de    ikke    passe    dem.    men    nogle    findes 

altid  anvendelige,  og  dem  beholder  vedkommende 
Familie,  og  det  er  utrolig  kort  Tid,  der  gaar,  inden 
det  er  Familien  umuligt  at  erindre,  hvor  den  har 
faaet  den  eller  den  Skik  fra. 

Clemmensens  lærte  saaledes  af  Nygaards  at  faa 
mere  Liv  ind  i  deres  Forhold,  og  det  kunde  der  saa 
vel  trænges  til.  Fru  Nygaard  morede  sig  fra  første 
Færd  kosteligt  over,  at  en  hel  Familie  saaledes  ube- 
tinget lystrede  det  mandlige  Overhoved  —  havde  det 
været  det  kvindelige,  vilde  den  gode  Kone  have 
fundet  adskilligt  mere  Ræson  deri  — ,  og  hun  fandt 
det  rent  ud  latterligt,  at  alt  i  et  Hus  skulde  gaa  paa 
Minuttet  som  hos  Cecilies  Svigerforældre.  Det  varede 
imidlertid  ikke  længe,  inden  hun  anstillede  Prøver  paa 
at  indføre  disse  to  Arrangementer  i  sit  Hjem.  Det 
første  kom  hun  ikke  godt  fra,  hun  manglede  altfor 
meget  den  nødvendige  Autoritet  saavel  hos  sin  Mand 
som  hos  Børnene,  til  at  de  uden  Indvendinger  skulde 
lystre  hende,  og  hun  opgav  da  ogsaa  Pretentionerne 
herpaa,  da  Claudius  flere  Gange  af  en  Fejltagelse 
havde  tituleret  hende  Fru  Clemmensen  £  Hvalsøe. 
Bedre  gik  det  med  Præcisionen  til  Skræk  for  Børnene, 
men  til  Glæde  for  Manden.  Derimod  syntes  denne 
ikke  saa  godt  om,  at  hans  Hustru  ogsaa  efterlignede 
Clemmensens    i    en    storslaaet  Foragt    for    pekuniære 

Spørgsmaal,  som  maatte  siges  kun  daarligt  at  harmo- 
nere med  deres  Omstændigheder. 

Cecilie  fik  meget  hurtigt  sin  tilkommende  Sviger- 
moder kjær;  det  var  heller  ikke  saa  svært,  thi  Fru 
Clemmensen  var  saa  let  at  tilfredsstille  som  Nogen. 
Vanskeligere  var  det  i  Begyndelsen  for  den  unge  Pige 
at  gjøre  Svigerfaderen  tilpas,  og  navnlig  vare  gamle 
Clemmensens  Variationer  over  Themaet  „  Time  is 
7)>onryu  talløse;  men  saa  godtgjorde  en  Gang  den  lille 
snedige  Strik  for  ham,  at  hun  virkelig  gjorde,  hvad 
hun  kunde  i  denne  Retning,  ved  at  vise  ham,  at  hun 
havde  stillet  sit  Uhr  en  halv  Time  frem,  og  hun  fik 
næsten  ganske  hans  Tilgivelse,  skjøndt  hun  tilstod,  at 
det  ikke  hjalp  hende  det  allerbitterste,  da  hun  altid 
huskede,  at  Uhret  gik  saa  meget  for  hurtigt.  For 
Fuldstændigheds  Skyld  kan  det  tilføjes,  at  den  halve 
Time  snart  paa  Clemmensens  Opfordring  blev  til  tre 
Kvarter,  da  det  i  den  senere  Tid  havde  viist  sig,  at 
Cecilie  havde  et  specielt  Uheld  til,  naar  hun  skulde 
besøge  sine  Svigerforældre ,  at  træffe  Knippelsbro 
oppe. 

Forholdet  mellem  de  Unge  i  de  to  Familier  blev 
intimere  og  intimere.  Et  Par  af  de  yngre  Herrer 
Clemmensen  fattede  som  alt  berørt  Interesse  for 
Kamma,  fordi  hun  virkelig,  trods  Faderens  Ønske,  for 
Alvor  tænkte  paa  at  gaa  til  Theatret,   og   de   hørte  i 

tavs  Taalmodighed,  som  hun  tilskrev  Selvbebrejdelser, 
paa  hendes  fængslende  Indprentning  af  endelig  at 
være  sand  i  alle  Livets  Forhold,  hvilken  Læresætning 
hun  illustrerede  ved  Exempler  fra  sin  egen  Familie 
paa  en  Maade,  saa  Clemmensens  forlededes  til  at  tro, 
at  alle  Nygaards  havde  gaaet  omkring  hele  Livet 
igjennem  som  de  skrækkeligste  Løgnhalse. 

Claudius  og  den  billardkyndige  Clemmensen  kom 
udmærket  ud  af  det  sammen  og  sluttede  Fostbroder- 
skab ved  en  længere  Serie  Privatfester.  Begge  havde 
de  Lyst  til  at  more  sig;  Clemmensen  havde  Penge, 
og  Claudius  havde  Humør,  —  det  passede,  som  det 
skulde ! 

„Den  Rige  gi'er,  den  Arme  faar, 
Ved  fælles  Hjælp  de  Maden  naar," 

sang  Claudius,  og  saa  drak  de  Dus. 

Hvad  der  dog  maaske  mest  af  alt  bidrog  til  den 
gjensidige  Tilfredshed,  var,  at  Clemmensen  &  Hvalsøe 
hjalp  Nygaard  frem  ved  at  skaffe  ham  Forbindelser, 
som  paa  en  for  ham  meget  behagelig  Maade  skær- 
pede det  Overblik,  hans  nye  Slægt  havde  savnet  hos 
ham.  Det  var  et  Arrangement,  som  begge  Parter 
kun  havde  Grund  til  at  være  tilfredse  med,  thi  Clem- 
mensens holdt  nok  af  at  protegere,  og  Nygaard 
havde  intet  mod  at  blive  protegeret  til  den  Pris. 

Da  Hother  og  Cecilie  ikke   havde  noget  at  vente 

paa  for  at  kunne  gifte  sig,  blev  saavel  de  som  deres 
Forældre  hurtigt  enige  om,  at  Giftermaalet  helst 
maatte  finde  Sted  saa  snart  som  muligt.  Der  toges 
altsaa  saa  smaat  fat  paa  Anstalterne  i  denne  Anled- 
ning, Udstyret  blev  sat  i  Arbejde,  og  man  begyndte 
at  se  sig  om  efter  en  Lejlighed  til  det  unge  Par. 


Der  var  hengaaet  en  god  Maanedstid,  uden  at  de 
talrige  Visitter,  som  begge  Fruerne  snart  i  Kompagni 
og  snart  hver  for  sig  havde  aflagt  i  Kjøbenhavn  K., 
V.,  N.,  o.  s.  v.  efter  Postvæsenets  Alfabet,  havde  ført 
til  Opdagelsen  af  nogen  passende  Lejlighed. 

En  tidlig  Formiddag  kunde  man  imidlertid  se 
Fru  Nygaard  ilfærdig  og  glædestraalende  styre  Kursen 
over  Knippelsbro  uden  at  reflektere  paa  Politidirek- 
tørens høflige  Anmodning  om  at  holde  sig  paa  det 
Fortov,  hvor  hun  havde  Kjørebanen  paa  højre  Haand. 
og  uden  at  bryde  sig  om  Sammes  mere  kategoriske 
Forbud  mod  at_  passere  Broen  i  anden  Gangart  end 
Skridt. 

Paa  samme  Tid  stod  Fru  Clemmensen  i  sin 
Dagligstue  for  Enden  af  det  lange  Bord  og  syntes  at 
forfriske  sig  ved  af  og  til  at  tage  en  Dukkert  i  en 
Bunke    store    Papirsruller,     der    bedækkede    Bordet. 


59 


Ved  nærmere  Eftersyn  vilde  det  have  viist  sig,  at 
Papirsrullerne  vare  forskjellige  Overslag  over  Bekost- 
ningen ved  Anskaffelsen  af  nogle  nye  patenterede 
Skoleborde  til  hendes  Asyl,  og  den  stakkels  Asyl- 
moder havde  arbejdet  sig  ganske  nervøs  ved  at  afveje 
mod  hinanden  Fordelene  og  Ulemperne  ved  alle  disse 
mere  eller  mindre  forskruede  Borde.  Hun  var  derfor 
just  ikke  i  noget  særligt  straalende  Humør,  da  Fru 
Nygaard  kom  stormende  ind  i  Stuen  med  Hatten  ned 
ad  Nakken,  som  om  hun  gjorde  Forsøg  paa  at  løbe 
fra  den. 

„Gud  ske  Lov,  jeg  træffer  Dem  hjemme!"  ud- 
brød Hanne  med  et  Minimum  af  Vejr  i  sig.  „Nu  har 
jeg  fundet  en!" 

„Fundet  en?"  spurgte  Fru  Clemmensen  roligt. 
„Hvad  for  en?  En  Tikroneseddel  eller  en  Parasol .  .  . 
hvad  er  det,  De  har  fundet?" 

„En,  som  passer!" 

„En,  som  passer?  ...  Er  det  Whistopgaven  i 
den  sidste  Illustrerede  Tidende,  De  taler  om?" 

„Aa  nej,  hehe!  ...  En  Lejlighed,  udmærket, 
ganske  fortrinlig!  ...  I  Frederiksborggades  Forlæn- 
gelse, anden  Sal,  jeg  kan  ikke  huske  Nummeret,  men 
i  et  graat  Sted,  der  i  Nærheden,  hvor  Gesimserne 
plejer  at  styrte  ned  .  .  .  Sex  Værelser,  fire,  hvad  man 
kalder  saadan  rigtigt   reelle,    og  to  mindre  til    —    til 

hvad  man  nu  kan  finde  paa !  Det  er  naturligvis  som 
i  alle  nye  Huse,  der  er  ingen  ordentlig  Vægplads 
nogen  Steder  for  de  mange  Døre,  men  derfor  er  det 
jo  ogsaa  moderne  med  Sofaerne  midt  paa  Gulvet. 
Men  De  skulde  bare  sikke  Udenomsbekvemmeligheder 
—  aa,  jeg  vilde  ønske,  jeg  havde  dem  hjemme  hos 
mig  selv,  saa  jeg  kunde  spare  de  mange  Trapper  til 
Loftet  —  et  dejligt  stort  Skabeværelse,  hvor  der  i  al 
Magelighed  kan  staa  fire  store  Skabe,  naar  man  har 
dem :  et  yndigt  Kjøkken,  saa  rummeligt,  at  man 
meget  godt  kunde  holde  Bal  i  det.  om  det  skulde 
være:  og  et  rart,  luftigt  Spisekammer  -  mod  Nord, 
aldrig  en  Solstraale!  —  med  syv  Hylder,  hvoraf  den 
underste  er  til  Pigens  Seng,  som  gaar  derind  — 
naturligvis  tildækket,  forstaar  De,  ellers  vilde  det  jo 
være  noget  Griseri  —  fra  Pigekammeret  ved  Siden 
af,  hvor  der  ikke  er  Plads  til  Sengen  .  .  .  Aa  ja,  det 
er  ikke  til  at  beskrive  med  alle  de  praktiske  Indret- 
ninger ...  og  rasende  billigt,  tænk  Tolvhundrede 
om  Aaret  uden  Betaling  for  Gassen  paa  Trappen  til 
Klokken  elleve,  saa  langt  Aaret  er  .  .  .  De  maa 
endelig  strax  tage  Tøjet  paa  og  gaa  ud  med  og  se 
paa  den!" 

„Ja,    kjære    Fru    Nygaard,"     svarede    Fru    Clem- 
mensen,   efterat    hun    sagtmodigt    havde    ladet    den 

Talende  løbe  Linen  ud,  til  Vejret  var  opbrugt,  „det 
kan  der  nu  ikke  blive  noget  af  .  .  ." 

„Ikke  blive  noget  af?  Men  Gud,  hvorfor?" 

„Nej,  for  jeg  saae  netop  igaar  paa  en  Lejlighed  i 
Amaliegade,  som  stod  mig  rigtig  godt  an." 

„I  Amaliegade?  Men  der  kommer  jo  aldrig  et 
Menneske,  undtagen  man  skal  i  Kasino." 

„Det  er  jo  netop  en  Fordel,  at  der  er  saa  roligt, 
og  saa  er  det  helt  derude,  hvor  der  ingen  andre 
Gjenboer  er  end  Toldboden  ...  De  skulde  se  en 
Udsigt  over  Sundet,  i  godt  Vejr  skal  man  kunne  se 
Sverige,  sagde  Værten." 

„Men  De  maa  dog  virkelig  først  se  min  Lejlighed! 
Jeg  turede  fra  det  ene  Sted  til  det  andet  igaar,  og  saa 
beholdt  jeg  Frederiksborggade  paa  Haanden  til  idag 
Klokken  tolv." 

„Behøves  ikke,  jeg  har  saa  godt  som  bestemt 
mig  for  Amaliegade." 

„De  .  .  .  bestemt  Dem?  Det  er  jo  ikke  Dem, 
der  skal  have  Lejligheden." 

„Det  behøver  De  ikke  at  sige  mig!  .  .  .  Naar  De 
blot  vilde  lade  mig  arrangere  det." 

„Nej,  det  er  netop  det,  jeg  ikke  vil!  Jeg  vil  dog 
nok  have  et  Ord  med  at  sige  i  den  Anledning.  De 
glemmer  nok  rent,  at  det  er  min  Datter,  som  skal 
bo  der?" 

„Ja,  og  det  er  min  Søn!  Og  det  er  vel  Manden, 
der  raader  i  det  Kapitel?" 

.Aldeles  ikke!  Det  er  netop  Konen,  netop 
Konen ! " 

Der  udspandt  sig  nu  en  meget  heftig  Disput 
herom  imellem  de  to  Fruer,  som  uden  videre  identi- 
ficerede sig  med  Mand  og  Kone  i  den  nye  Hushold- 
ning og  anteciperede  det  første  ægteskabelige  Tviste- 
punkt. Fruerne  blev  mere  og  mere  højrøstede;  Fru 
Clemmensen  bad  sin  Veninde  holde  sig  til  Udstyret 
som  sit  Departement,  saa  skulde  hun  nok  sørge  for 
Lejligheden,  og  Fru  Nygaard  erklærede  det  for  en 
Umulighed  at  arrangere  Udstyr,  uden  man  havde 
Bestemmelsesret  til  Lokalet.  Den  Sidste  fremhævede 
sin  Lejligheds  Udenomsbekvemmeligheder,  og  den 
Første  svarede,  at  det  var  ganske  ligegyldigt,  da 
hendes  Søn  vel  ikke  skulde  bo  i  Udenomsbekvemme- 
ligheder ;  Fru  Clemmensen  roste  i  høje  Toner  Udsigten 
til  Øresund,  og  Fru  Nygaard  viste  sig  i  Besiddelse  af 
et  særdeles  ringe  Kvantum  Skandinavisme  ved 
at  erklære  ikke  at  bryde  sig  en  Døjt  om  denne  gyn- 
gende Landevej.  Ingen  af  dem  vilde  give  fortabt,  og 
Dagligstuen  i  den  ellers  saa  stille  Kjøbmandsgaard 
gjenlød  af  et  saare  livligt  Skjænderi. 

Gamle  Clemmensen,  som  hver  Formiddag  for- 
lystede  sig  paa   en  eller  anden  udenlandsk  Markeds- 

plads,  tumlede  just  i  samme  Øjeblik  nok  saa  gemyt- 
ligt om  paa  Kaffemarkedet  i  Rio  Janeiro  —  i  Tan- 
kerne naturligvis,  i  Virkeligheden  sad  han  rank  og 
rolig  i  sit  Kontor  foran  det  gamle  Fyrretræsskrive- 
bord.  Han  blev  af  ovennævnte  Ordvexel  forstyrret  i 
sine  Meditationer  over,  om  Tendensen  var  rolig,  men 
fast,  eller  om  den  maaske  snarere  kunde  siges  at 
være  fast,  men  rolig,  da  han  sendte  et  ærgerligt  Blik 
i  Retning  af  Dagligstuen,  som  om  det  var  nok  til  at 
faa  Støjen  i  Værelset  ovenover  til  at  holde  op. 

Det  var  det  imidlertid  ikke,  og  han  rejste  sig 
derfor  noget  mut  over  at  skulle  ulejliges,  fordi  Hus- 
holdersken skjændte  paa  Kammerpigen  —  andet  var 
det  nemlig  ikke,  det  var  han  overbevist  om  — ,  det 
vil  sige,  det  kunde  jo  ogsaa  være  Kammerpigen,  der 
skjændte  paa  Stuepigen,  o.  s.  v.  nedefter  i  Rangfor- 
ordningen; men  det  var  da  Tjenestefolkene,  der  vare 
oppe  at  nappes:  Andre  vare  aldrig  saa  højrøstede  i 
hans  Hus.  Denne  Bemærkning  gjorde  han  til  sig  selv, 
medens  han  gik  op  ad  Trappen. 

Saa  ivrige  vare  de  to  stridbare  Kvinder  i  Daglig- 
stuen, at  de  hverken  saae  eller  hørte,  at  en  Dør  gik, 
og  Chefen  traadte  ind.  Denne  saae  mildest  talt  noget 
forbløffet  ud,  da  han  opdagede  sin  Kone  ved  den 
ene  og  Fru  Nygaard  ved  den  anden  Ende  af  Bordet, 
Begge    raabende    højt    og    gestikulerende    ivrigt    over 

Bordet,  og  han  gav  sig  til  at  dreje  sit  Hovede  fra 
højre  til  venstre  og  tilbage  igjen  fra  venstre  til  højre, 
som  var  han  en  automatisk  Voxfigur,  der  var  bleven 
trukken  op  for  det  højstærede  Publikum. 

Ingen  af  Fruerne  gav  imidlertid  Agt  paa  disse 
hans  kunstneriske  Præstationer,  og  han  gik  derfor  hen 
til  Midten  af  Bordet,  hvor  han  blev  staaende  med 
Hænderne  støttede  paa  dette,  idet  han  udstødte  et 
meget  skarpt  „Pusss!",  saadan  som  man  siger,  naar 
man  pudser  to  Hunde  paa  hinanden. 

Det  gjorde  dobbelt  Virkning,  at  det  var  denne 
saa  lidt  for  det  humoristiske  anlagte  Mand,  der  sagde 
dette  „Pusss!",  for  saasnart  Fruerne  opdagede,  hvem 
det  var,  de  havde  faaet  til  Vidne  til  deres  Disput, 
blev  de  ildrøde  i  Hovedet  af  Skamfuldhed  og  foer 
hver  ud  ad  sin  Dør,  medens  Clemmensen  med  et  lunt 
Smil  paa  sit  citrongule  Ansigt  begav  sig  tilbage  til  sit 
Kontor. 

Fra  denne  Dag  daterede  sig  et  Omslag  i  den 
gjensidige  tidligere  Velvillie,  idet  denne  lille  Menings- 
forskjel  aabnede  de  to  Fruers  Øjne  for,  at  der  gaves 
flere,  endog  temmelig  væsentlige  Punkter,  om  hvilke 
de  nærede  højst  divergerende  Anskuelser. 

Enten  man  saa  vil  give  Fru  ^Clemmensen  eller  Fru 
Nygaard  Ret,  maa  man  indrømme,  at  det  ikke  vidnede 
om   nogen   overvældende  Menneskekundskab   hos  den 

Sidste,  at  hun  ikke  havde  opdaget,  at  den  ellers  saa 
medgjørlige  Fra  Clemmensen  blev  ubøjelig  og  stridig, 
naar  man  vilde  gribe  forstyrrende  ind  i  hendes 
kjæreste  Beskjæftigelse  at  arrangere  for  Andre,  lige- 
saa  lidt  som  det  overhovedet  talte  til  Fordel  for  Fru 
Nygaards  Klogskab,  at  hun  ikke  viste  sig  eftergivende 
paa  dette  Punkt. 

I  hele  otte  Dage  saas  de  to  Modstandere  ikke, 
—  et  for  to  Veninder,  der  ere  saa  indgaaede,  som 
Fruerne  vare  blevne,  urimeligt  langt  Tidsrum. 
Som  efter  fælles  Aftale  benyttede  Begge  disse  Dage 
til  at  bearbejde  deres  Mænd  og  søge  at  faa  dem  til 
at  tage  Parti  for  sig  i  Stridsspørgsmaalet.  Ægteherrerne 
bad  først  indstændigt,  om  de  maatte  blive  holdte  uden- 
for den  Slags  Dikkedak,  og  vilde  slet  ikke  indlade  sig 
i  nogen  Debat  om  Sagen;  men  Fruerne  vedblev  ufor- 
trødent at  plædere  deres  Sag,  —  i  denne  Henseende 
ere  Kvinderne  ubeskriveligt  udholdende.  Tre  å  fire 
Gange  daglig  fik  baade  Hr.  Clemmensen  og  Hr.  Ny- 
gaard i  deres  Øren  inddryppet  større  eller  mindre 
Kvantiteter  af  den  samme  Blanding  om,  at  det 
naturligvis  ikke  var  for  den  sølle  Lejligheds  Skyld, 
det  kunde  jo  være  alle  Andre  komplet  ligegyldigt,  om 
de  unge  Mennesker  kom  til  at  bo  i  Amaliegade  eller 
Frederiksborggade,  men  at  det  ene  og  alene  var  for 
Principets  Skyld    —    der    er  stedse   et  Princip  med  i 

Spillet  i  slige  Tilfælde  — ,  og  det  viste  sig  nu  at  være 
begge  Fruernes  Princip  ikke  at  lade  sig  kommandere 
af  nogensomhelst  Uvedkommende.  Ægtemændene  lod 
de  første  Gange  denne  Inddrypning  gaa  ind  ad  det 
ene  og  ud  ad  det  andet  Øre,  men  der  blev  dog  hver 
Gang  hængende  en  Ubetydelighed;  de  begyndte  med 
for  Husfredens  Skyld  at  give  deres  Koner  Ret,  og  til— 
sidst  kunde  hver  af  dem  ikke  se  andet  end,  at  det 
var  hans  Kone,  der  ikke  var  bleven  behandlet  ganske 
rigtigt,  ja  rent  ud  sagt  var  bleven  forurettet. 

Da  de  vare  komne  saa  vidt,  gik  hver  af  Fruerne 
et  Skridt  videre  og  foreslog  sin  Mand,  at  han  skulde  se  at 
tale  med  den  Anden  om  Sagen,  for  at  de  snarest 
muligt  kunde  faa  Ende  paa  den  kjedelige  Historie. 
Herrerne  krympede  sig  først  ved  det;  men  da  de  ved 
nærmere  Eftertanke  følte  sig  overbeviste  om,  at  de  i 
den  Slags  Affærer  vare  uendeligt  mere  fornuftige  end 
deres  Koner,  og  at  det  hele  strax  vilde  være  forbi, 
naar  saadan  to  fornuftige  Mænd  kom  til  at  tale  om 
det,  indvilligede  de  i  en  Samtale  og  opstillede  kun 
den  Betingelse,  .  at  det  skulde  komme  ligesom  tilfæl- 
digt, for  at  det  ikke  skulde  faa  Udseende  af,  at  den 
Ene  gik  til  den  Anden  i  denne  Anledning. 

Denne  ligesom  Tilfældighed  tilbød  sig  snart,  da 
Clemmensen  og  Nygaard  havde  faaet  en  Del  Forret- 
ninger sammen,    og  Begge   vare  meget  glade,    da  de 

først  havde  faaet  Sagen  paa  Bane.  De  vare  saa 
overvættes  enige  om,  at  det  var  en  urimelig  Latter- 
lighed, at  en  saadan  Bagatel  kunde  frembringe  bare 
et  Øjebliks  Misstemning,  og  der  herskede  fuldstændig 
Enighed  imellem  dem  om,  at  det  kun  var  Fruen- 
timmer, der  kunde  hitte  paa  at  gjøre  et  Nummer  ud 
af  sligt. 

Efter  denne  lovende  Introduktion  stillede  Nygaard 
et  humoristisk  Forslag  om  at  afgjøre  Trætten  ved 
Lodtrækning;  han  tilbød  sin  Hat  —  i  hvilken  der 
ingen  dobbelte  botten  var  —  som  Opbevaringssted 
for  to  Sedler,  en  mærket  Amaliegade  og  en  anden 
mærket  Frederiksborggade,  og  han  vilde  endvidere 
drive  sin  Højmodighed  saa  vidt,  at  han  vilde  lade 
Clemmensen  trække. 

Den  gamle  Handelschef  forstod  ikke  Spøgen  og 
var  ikke  langt  fra  at  betegne  Forslaget  som  Barne- 
streger. Han  bemærkede,  at  naar  selve  Spørgsmaalet 
var  Nygaard  saa  ligegyldigt,  saa  kunde  han  ikke 
indse,  hvorfor  Nygaard  ikke  ligesaa  godt  uden  Om- 
svøb kunde  bifalde  Valget  af  Amaliegade. 

Det  kunde  Nygaard  i  og  for  sig  ogsaa  udmærket, 
men  han  syntes,  at  han  som  Mægler  vilde  svigte  sin 
Parts  Sag  ved  denne  Indrømmelse,  og  foretrak  derfor 
at  lade  Skæbnen  raade. 

Clemmensen   var  ikke  saa  heldig  at  kunne  fatte 

dette  Ræsonnement  og  maatte  derfor  fastholde  den 
af  ham  foreslaaede  Udvej,  saa  meget  mere  som  Lejlig- 
heden  i  Amaliegade  sikkert  havde  store  Fortrin. 

Det  kunde  der  dog  være  delte  Meninger  om.  fandt 
Nygaard  og  gav  sig  til  at  anbefale  Lejligheden  i 
Frederiksborggade. 

Et  Øjeblik  efter  var  Striden  mellem  de  to  Mænd 
ligesaa  ivrig,  som  den  i  sin  Tid  havde  været  mellem 
deres  Koner;  den  blev  vel  ikke  ført  saa  højrøstet, 
men  var  ulige  mere  latterlig,  da  ingen  af  Herrerne 
kjendte  det  mindste  til  den  Lejlighed,  han  fremhævede, 
og  efter  en  halv  Snes  Minutters  ørkesløst  og  resultat- 
løst Skjænderi  skiltes  de  fra  hinanden  i  Vrede. 

Fruerne,  som  med  Utaalmodighed  havde  ventet 
paa  den  af  dem  nedsatte  Voldgiftskommissions  Af- 
gjørelse,  blev  meget  ilde  berørte,  da  de  hørte  Udfaldet, 
thi  de  nærede  Begge  et  inderligt  Ønske  om  at  faa  det 
gamle  Forhold  gjenoprettet.  Men  da  de  hørte  deres 
Mænds  Referater  af  Forhandlingerne,  indsaa  de  strax 
Umuligheden  heraf,  thi  Ægteherrerne  havde  opgivet 
deres  Neutralitet  og  vare  blevne  indrullerede  som 
Kombattanter  under  deres  respektive  Koners  Faner. 

Gamle  Clemmensen  havde  paany  gjort  den  triste 
Erfaring,  at  der  ikke  gaves  noget,  der  hed  Taknem- 
lighed her  i  Verden;  man  havde  aldrig  noget  for  det, 
om  man  saa  hjalp  Folk  aldrig  saa  meget.     Der  skulde 

mere  end  almindelig  .  .  .  hm !  .  .  .  Hardiesse  til  saa- 
ledes  at  gjøre  Brug  af  en  formaaen  de  Mands  Ind- 
flydelse og,  naar  man  saa  havde  naaet,  hvad  man 
vilde,  saa  at  sparke  til  denne  formaaende  Mand  med 
samt  hans  Indflydelse.  Han  havde  ventet  sig  noget 
andet  af  Nygaard.  Uden  at  være  ubeskeden  troede 
han  nok,  han  kunde  sige,  at  det  var  ham,  der  havde 
sat  denne  Mand  i  Forbindelse  med  de  rette  Kilder; 
men  alligevel  kjendte  Nygaard  ikke  mere  til  Tak- 
nemlighed end  .  .  .  end  den  gamle  Post  nede  i 
Gaarden,  der  for  nylig  havde  faaet  indlagt  nye  og 
større  Rør. 

Og  Nygaard  var  paa  s  i  n  Side  optændt  af  Harme 
over  Clemmensens  stadige  Protektion:  han  behøvede 
den  aldeles  ikke  mere.  Den  gamle  Chef  havde  ganske 
vist  ikke  med  et  Ord  hentydet  til,  at  han  havde 
hjulpet  ham  frem;  men  Nygaard  havde  under  hele 
deres  Samtale  mærket,  at  det  egentlig  var  det,  der 
laa  bagved,  og  han  havde  mange  Gange  følt  sig  fristet 
til  at  udbryde:  „Sig  det  hellere  rent  ud:  De  mener, 
at  jeg  er  forpligtet  til  at  sige  Ja  og  Amen  til  alt,  hvad 
De  hitter  paa,  bare  fordi  De  en  Gang  imellem  har  givet 
mig  et  lille  Vink.  Ikke  sandt,  min  gode,  indbildske 
Herre,  det  er  det,  De  mener  V  Men  netop  derfor  giver 
jeg  mig  ikke,  forstaar  De  det!" 

Fru   Nygaard    gav    sin    Mand    fuldstændigt   Ret, 

Clemmensen  var  en  frygtelig  Despot,  og  det  var  da 
tydeligt  at  se,  at  den  Respekt,  som  Sønnerne  lod 
til  at  have  for  deres  Fader,  ikke  var  andet  end  det 
rene  Komediespil,  hvad  der  ogsaa  stemmede  med, 
hvad  hun  havde  hørt  om  de  kjære  gamle  Drengebørn, 
nemlig  at  de  havde  været  nogle  skrækkeligt  vidtløf- 
tige Krabater  i  deres  unge  Dage,  og  at  Faderen  tidt 
og  mange  Gange  havde  maattet  betale  diverse  Gjælds- 
poster,  som  ikke  havde  været  Klatterier,  og  klare  flere 
pikante  Historier,  som  hun  ikke  vilde  fortælle  nu,  da 
der  var  nogle  af  Børnene  tilstede,  men  nok  senere 
skulde  betro  sin  Mand  i  Enrum.  Og  det  vilde  hun 
sige,  at  Fru  Clemmensen,  som  lod  saa  mageløs  fred- 
sommelig og  sød  og  velsignet  og  alt  saadan  noget,  hun 
var  ikke  et  Haar  bedre  end  hendes  Mand.  Var  det 
rnaaske  ikke  en  Fornærmelse,  naar  den  gode  Frue  havde 
tilladt  sig  at  give  baade  Dit  og  Dat  til  Udstyret?  Var 
det  ikke  akkurat  det  samme  som  at  sige:  Lad  mig 
bare  betale  det,  for  I  har  jo  ikke  Raad  til  det?  Hun 
havde  selv  været  blind,  dengang  Fru  Clemmensen  be- 
gyndte paa  det,  —  det  indsaa  hun  godt  nu  —  for 
dengang  havde  hun  ment,  at  der  ikke  var  noget  ondt 
i  det,  da  Clemmensens  havde  saa  meget  bedre  Raad. 
Men  det  betød  rentud  sagt  saa  meget  som,  at  den 
gode  Frues  Søn  ikke  kunde  bo  saadan  som  vi  andre 
Prakkere,  og  derfor  var  det  en  Uforskammethed.    Og 

hvis  Hother  ikke  var  tilfreds  med  det,  saaledes  som 
de  kunde  give  ham  det,  saa  skulde  han  se  sig  om 
efter  en  anden  Kone,  helst  en  Prinsesse,  det  maatte 
han  jo  sagtens  kunne  faa. 

Fra  Forældrene  forplantede  den  gjensidige  Uvillie 
—  skjøndt  naturligvis  i  betydelig  formindsket  Maale- 
stok  —  sig  til  Børnene,  for  hvem  det  efterhaanden 
gik  op,  at  der  slet  ingen  Grund  var  til  at  hæve  hin- 
anden til  Skyerne,  saaledes  som  de  hidtil  havde  gjort, 
thi  der  var  da  sandelig  ingen  Nødvendighed  for,  at 
Alle,  der  hed  Clemmensen,  elskede  Alle,  der  hed  Ny- 
gaard, og  omvendt,  blot  fordi  To  med  disse  Navne 
havde  fundet  paa  at  gaa  hen  og  forlove  sig.  Da 
dette  Ræsonnement  saa  var  slaaet  fast,  gjorde  man 
gjensidigt  den  i  og  for  sig  ikke  synderligt  overraskende 
Opdagelse,  at  man  kun  var  ganske  almindelige  Men- 
nesker, ganske  almindelige  og  slet  ikke  andet,  og  den 
berettigede  Harme  over  denne  Opdagelse  bevirkede, 
at  man  med  Flid  gav  sig  til  at  søge  efter  hinandens 
mindre  gode  Sider  og  næsten  glædede  sig,  hver  Gang 
man  fandt  en  ny. 

Det  følger  af  sig  selv,  at  dette  Forhold  var  yderst 
pinligt  for  de  Forlovede,  der  med  stor  Varsomhed 
maatte  styre  mellem  den  Clemmensenske  Charybdis  og 
den  Nygaardske  Scylla  under  deres  Sejlads  til  Kjær- 
lighedens 0.     Hvor  længe  de  vilde  have  undgaaet  at 

blive  afficerede  af  den  fjendtlige  Stemning,  er  vel 
ogsaa  et  Spørgsmaal,  men  til  alt  Held  for  dem  ind- 
traf der,  da  Kampen  rasede  stærkest,  en  lille  Hændelse, 
som  saa  at  sige  fik  Tvistens  Æble  til  at  falde  til 
Jorden. 

En  Eftermiddag  hvilede  Fru  Nygaard  velbehage- 
ligt og  mageligt  i  en  amerikansk  Gyngestol  i  det  lille 
Kabinet,  hvor  hun  var  tyet  ind  for  at  være  lidt  alene 
med  sig  selv.  Det  lod  ikke  til,  at  dette  Selskab  var 
videre  underholdende,  idetmindste  var  Fruen  sunken 
ned  i  den  ene  Side  af  Stolen  og  dinglede  med  Hovedet 
ud  over  Stolearmen,  som  om  hun  vilde  overbevise  sig 
om,  hvor  langt  hun  havde  at  falde,  inden  hun  laa 
paa  Gulvet. 

Et  Øjeblik  blev  hun  skræmmet  op  af  en  Ring- 
ning paa  Entréeklokken;  da  hun  imidlertid  ikke  hørte 
Nogen  blive  lukket  ind,  stod  hun  atter  i  Begreb  med 
at  slumre  ind  med  den  trøsterige  Tanke,  at  det  for- 
modentlig igjen  kun  havde  været  en  Arbejdsløs,  for 
saadanne  kimede  der  paa  hele  den  udslagne  Dag. 
Fruen  fik  dog  Øjnene  op,  da  Pigen  med  det  vel- 
klingende Navn  traadte  ind  nok  saa  kvik  og  munter. 

„Hvad  er  der  nu?"  spurgte  hun  gnavent,  thi  hun 
ærgrede  sig  altid,  naar  hun  selv  var  søvnig,  over  at 
se  Andre  vaagne  og  friske. 

„Det  er  bare  et  Brev  til  Fruen,"  svarede  Antonia, 

rakte  Hanne  Brevet  og  forsvandt  stadig  irriterende 
livlig. 

Med  en  halvhøj  Bemærkning  om,  at  hun  heller 
aldrig  havde  et  roligt  Øjeblik,  og  at  det  allersnarest 
skulde  arrivere,  at  hun  blev  forstyrret,  naar  hun  vilde 
have  Fred,  fik  Fruen  Brevet  befriet  for  Konvolutten 
og  blev  ganske  vaagen,  da  hun  saae,  at  det  var  fra 
Fru  Clemmensen.  Med  Studsen  læste  Hanne,  at  be- 
meldte Frue  gav  fuldstændigt  efter  i  Spørgsmaalet  om 
Lejligheden,  da  hun  efter  moden  Overvejelse  var 
kommen  til  det  Resultat,  at  Rimelighed  talte  for,  at 
Fru  Nygaard  traf  Valget  i  saa  Henseende. 

Den  første  umiddelbare  Følge  at  denne  Læsning- 
var,  at  Hanne  i  sin  Betuttelse  gjorde  Forsøg  paa  at 
slaa  en  baglænds  Saltomortale  med  den  amerikanske 
Gyngestol  og  tilbød  at  tage  det  lige  for  hende  staaende 
Bord  med  paa  sine  Taaspidsev.  men  heldigvis  fik  hun 
dog  i  rette  Tid  stoppet  Farten  og  stivet  sig  af  ved  et 
Tag  i  Kakkelovnen.  I  denne  Stilling,  med  Fødderne 
adskilligt  højere  oppe  i  Luften  end  Hovedet,  blev  den 
gode  Kone  nu  holdende  en  Stund,  saa  overrasket  var 
hun.  Oprigtig  talt  vilde  hun  ej  være  bleven  stort 
mere  forbavset,  om  hun  havde  modtaget  en  Skrivelse 
fra  Kejseren  af  Tyskland  eller  Shahen  af  Persien 
med  Tilkjendegivelse  af,  at  vedkommende  Hersker  i 
dybeste    Underdanighed     underkastede     sig     hendes 

Herredømme,,  og  hun  smilede  ligesaa  forlegen  og  ligesaa 
uvidende  om,  hvad  hun  skulde  gribe  til.  som  hun 
vilde  have  gjort,  hvis  hun  pludselig  var  bleven  be- 
riget med  nævnte  Lande  og  Riger. 

Konens  Overraskelse  kunde  synes  noget  over- 
dreven: men  man  vil  maaske  kunne  forstaa  den, 
naar  man  hører  følgende. 

Samme  Dag  og  samme  Time  traadte  den  krabbe- 
marscherende  Tjener  i  den  gamle  Kjøbmandsgaard 
paa  Christianshavn  ind  i  Spisestuen  og  overrakte  Fru 
Clemmensen,  der  endnu  sad  ved  Middagsbordet  med 
sin  Familie,  et  Brev  fra  Fru  Nygaard  med  Meddelelse 
om,  at  bemeldte  Frue  fuldstændigt  gav  efter  i  Spørgs- 
maalet  om  Lejligheden,  da  hun  efter  moden  Over- 
vejelse var  kommen  til  det  Resultat,  at  Rimelighed 
talte  for,  at  Fru  Clemmensen  traf  Valget  i  saa  Hen- 
seende. 

Fru  Clemmensen,  der  var  en  betydeligt  roligere 
Natur  end  Fru  Nygaard,  lagde  sin  Forbavselse  for 
Dagen  paa  en  mere  dannet  og  mindre  opsigtvækkende 
Maade,  end  derjne  Sidste  havde  gjort,  idet  hun  ind- 
skrænkede sig  til  at  tabe  Brevet  i  sine  Grønærter, 
hvorfra  hun  dog  strax  fik  det  fisket  op  igjen. 

Enhver  Læser  vil  sikkert  her  med  Indignation 
udbryde,  at  saadan  noget  aldrig  passerer  i  Virkelig- 
heden, men  at  hele  denne  Brevombytningsscene  er  lavet, 

og  ovenikjøbet  er  daarligt  lavet.  Ikke  desto  mindre 
forholdt  det  sig  saa.  For  det  første  skal  det  som 
Forklaring  paa,  at  det  virkelig  skete  samtidigt,  anføres, 
at  Klokken  halvfem  udbringes  Brevene  saavel  i  Kjøben- 
havn  som  paa  Christianshavn  og  Broerne.  Og  der- 
næst svinder  det  utrolige  i,  at  begge  Fruerne  paa 
samme  Dag  skulde  skrive  saadan  to  enslydende  Breve, 
for  en  stor  Del  bort,  naar  man  erfarer,  at  saavel 
Fru  Clemmensen  som  Fru  Nygaard  samme  Morgen 
hver  havde  modtaget  sin  Skrivelse  fra  de  respektive 
Husejere  i  Amalie-  og  Frederiksborggade  med  Under- 
retning om,  at  den  paagjældende  Lejlighed,  efter  at 
være  holdt  tilbage  i  saa  og  saa  lang  Tid,  nu  var 
bortlejet.  At  dette  Arrangement  var  lavet,  skal  der- 
imod ikke  fragaas,  thi  dermed  var  det  gaaet  saa- 
ledes  til. 

Jo  længere  Tid  der  gik,  desto  mere  fortvivlet 
blev  Hother  over  Skismaet  mellem  de  to  Familier,  thi 
han  vidste  ikke,  hvorledes  han  skulde  faa  det  ind- 
viklede Lejlighedsdilemma  ud  af  Verden.  Da  Claudius 
var  den  Eneste  af  Huset  Nygaard,  som  endnu  holdt 
Forbindelsen  med  Clemmensen  vedlige,  idet  han  ikke 
havde  kunnet  finde  nogen  Grund  til,  at  han  ikke  paa 
samme  fordelagtige  Betingelser  som  hidtil  skulde 
kunne  mødes  med  sin  Dusbroder  paa  diverse  offent- 
lige   Steder,    henvendte   Hother    sig    til   Claudius    om 

Raad  med  den  Bemærkning,  at  han  var  saa  fortvivlet, 
at  han  var  lige  ved  at  opgive  det  hele. 

„Opgive  det  hele?"  havde  Glaudius  udbrudt,  idet 
han  med  den  dybeste  Skræk  stirrede  paa  sin  præsum- 
tive  Svoger.  „Du  gode  Gud,  der  kan  da  ikke  være 
Tale  om  en  saa  frygtelig  Ulykke,  som  at  Du.  efter 
først  grusomt  at  have  berøvet  en  hæderlig  Familie  en 
elsket  Datter  og  Søster,  nu  vil  give  hende  tilbage  til 
den ,  just  som  den  saa  nogenlunde  har  begyndt  at 
trøste  sig  over  at  se  hende  vel  forsørget?  Det  kan 
dog  vel  aldrig  være  din  Mening  at  sende  os  Cecilie 
retour  uaabnet,  jeg  mener  hæve  Forbindelsen?" 

„Aa,  Herregud,  Glaudius  ..." 

„Ja,  for  saa  veed  jeg,  hvad  jeg  har  at  gjøre." 

„Saa?  Hvad  da?" 

„Jeg  har  simpelthen  at  udfordre  Dig!  Saavel  mit 
personlige  Mod  som  den  nyeste  Mode  byder  mig  det 
.  .  .  men  jeg  gjør  det  alligevel  ikke,  Du  kan  være 
ganske  rolig  .  .  .  for  jeg  afskyer  vor, Tids  blodige 
Dueller  ..." 

Glaudius  havde  ikke  faaet  Lov  til  at  slutte  denne 
Udvikling,  da  Hother  paa  dette  Tidspunkt  havde  af- 
brudt Forhandlingerne  paa  en  lidet  parlamentarisk 
Maade  ved  at  frabede  sig  alt  Vrøvl  og  spørge,  om 
Glaudius  kunde  finde  paa  Raad  eller  ej. 

Efter  forholdsvis  kort  Overvejelse  havde  Glaudius 

saa  fundet  paa,  at  Hother  skulde  gaa  til  den  ene  og 
han  selv  til  den  anden  Vært  for  at  bevæge  disse  til 
at  opsætte  de  omtalte  Skrivelser  og  afsende  dem  til 
de  to  stridende  Fruer. 

Hvad  disse  To  angaar,  saa  varede  det  en  god 
Stund,  før  de  kom  sig  af  deres  Overraskelse;  men  da 
de  havde  faaet  Tid  til  at  tænke  sig  om,  indsaa  de 
godt,  at  Historien  med  Brevene  fra  Værterne  var 
arrangeret,  og  de  gjættede  ogsaa  paa  Hother  som 
Mester  for  det  Puds.  De  vare  imidlertid  Begge  for 
fornuftige  til  at  lade  sig  mærke  hermed,  og  da  de 
vare  inderlig  lede  og  kjede  af  det  spændte  Forhold, 
de  i  den  sidste  Tid  havde  levet  i,  greb  de  med 
Glæde  hinandens  til  Forsoning  fremrakte  Haand. 

Venskabet  blev  snart  ligesaa  inderligt  som  tid- 
ligere, og  hertil  bidrog  det  ikke  saa  lidt,  at  de  hur- 
tigere end  paaregnet  fik  Lejlighed  til  at  optræde  i 
den  skjønneste  Samdrægtighed.  For  at  Spørgsmaalet 
nemlig  ikke  skulde  opstaa  igjen,  lejede  Hother  og 
Cecilie  paa  egen  Haand  en  Bolig,  som  syntes  dem 
tilstrækkelig  smuk,  bekvem,  prisbillig  og  rummelig; 
og  dette  gav  de  to  Mødre  Anledning  til  med  en 
rørende  Harmoni,  der  var  dobbelt  stærk  paa  Grund 
af  den  forudgaaende  Disharmoni,  at  oplyse  deres 
Børn  om,  at  den  paagjældende  Lejlighed  ikke  var  i 
Besiddelse  af  en  eneste  af  de  nævnte  gode  Egenskaber, 

men  derimod  raadede  over  et.  Utal  af  de  mest  stor- 
artede Mangler,  som  Enhver,  der  forstod  sig  det 
mindste  paa  Bedømmelsen  af  menneskelige  Boliger, 
kunde  se  med  et  halvt  Øje. 

Forsoningen  blev  fejret  med  en  Række  Familie- 
fester, og  Nygaards  og  Clemmensens  ville  efter  vor 
Formening  for  Fremtiden  fortsætte  det  saa  smukt 
paabegyndte,  lykkelige  og  tilfredse  Familieliv  uden 
Afbrydelser  og  Forhindringer,  thi  vi  ere  ikke  saa 
skeptiske  som  Claudius,  der  ved  den  paa  Christians- 
havn afholdte  Forsoningsfest  hviskede  til  sin  Dus- 
broder,  efterat  Fredsbægeret  var  tømt:  „Saaledes 
endte  den  første  puniske  Krig!" 


Brødre. 


„iNaa,  nu  har  jeg  da  faaet  Brev  fra  min  Broder." 

„Det  var  jo  rart  .  .  .  Hvornaar  vil  han  helst 
have  os?" 

„Han  spørger,  om  vi  kan  komme  i  næste  Uge  . .  . 
Vi  tager  derover  paa  Onsdag." 

„Aa,  det  skal  gjøre  godt  at  komme  bort  fra  Byen 
i  den  Hede." 

Disse  Replikker  faldt  imellem  en  ung  Mand  og 
en  ung  Pige,  som  en  lummer  Sommereftermiddag 
spaserede  ved  hinandens  Side  langs  Sortedamssøen. 
De  vare  Begge  smaa,  lige  høje,  spinkle  og  vævre,  saa 
man  godt  kunde  forstaa  den  Bemærkning  af  Heste- 
handleren, hvem  de  just  havde  passeret,  at  det  var 
to  Pokkers  velparrede,  lette  Norbagger.  Den  unge 
Mand  røbede  sit  koleriske  Temperament  saavel  ved 
den   markerede   Rynke  i  Panden   mellem   Øjnene  og 

de  smaa  krusede  Aarér  i  Tindingerne,  hvilke  altid 
stod  spændte,  som  om  Hovedet  var  ved  at  explodere 
i  næste  Minut,  som  ved  et  Par  spillende  Øjne,  der 
aldrig  stod  stille,  men  valsede  hastigt  rundt  som  for 
at  passe  paa,  at  Ingen  kom  deres  Herre  for  nær. 
Den  unge  Pige  saae  derimod  saare  tilfreds  og  tillids- 
fuld ud,  og  det  var  rimeligt  nok,  for  det  var  ikke 
stort  over  en  Maaned  siden,  at  hun  og  hendes  Led- 
sager havde  overrasket  Slægt  og  Venner  med  dob- 
belte Visitkort  med  Paaskriften:  Metha  Funck  — 
Theodor  Colberg. 

Kjøbenhavn  sov  til  Middag  i  den  usædvanlig 
varme  Eftermiddag,  og  Søerne  kunde  godt  antages 
for  Byens  Øjne,  saa  søvnigt  og  mat  blinkede  de.  Der 
var  meget  stille  paa  Gaderne,  Børnene  fandt  det  for 
hedt  til  at  lege  og  sad  paa  Kjældertrappen  og  krad- 
sede dvask  i  Jorden  mellem  Brostenene,  Damerne 
havde  slaaet  de  korte  Overtrøjer  tilbage  ned  over 
Skuldrene,  Herrerne  gik  med  Hatten  i  Haanden,  og 
de  mest  ugenerte  havde  endog  knappet  Vesten  op. 
Det  vakte  et  helt  Røre,  naar  man  hørte  Sælgekonens 
Raab  om  levende  Rejer,  og  alle  de  Mennesker,  der 
gispede  efter  Luft  indenfor  de  opsmækkede  Vinduer, 
undrede  sig  over.  at  Nogen  kunde  være  levende  i 
den  Hede,  og  tillod  sig  at  tvivle  om  Rejernes  Liv- 
lighed. 


83 


Theodor  gik  videre  med  raske,  lette  Bevægelser, 
som  vilde  han  vise,  at  han  aldeles  ikke  agtede  at 
lade  sig  paavirke  af  Temperaturen  til  at  blive  dorsk, 
og  Metha  fulgte  ham  munter  og  glad  og  satte  kun 
en  lidt  ærgerlig  Mine  op,  hver  Gang  en  Draabe  kild- 
rende løb  ned  fra  Panden. 

Samtalen  var  gaaet  istaa,  men  kom  atter  til 
Live,  da  Metha  sagde:  „Hør,  Theodor,  fortæl  mig  lidt 
om  din  Broder!  Jeg  kjender  ham  jo  ikke;  jeg  veed 
ikke  engang,  om  jeg  nogensinde  har  set  ham." 

„Han  kommer  næsten  heller  aldrig  til  Kjøben- 
havn.  Xaar  jeg  ikke  tog  over  til  ham  en  Gang  om 
Sommeren,  saa  saas  vi  aldrig." 

„Ligner  han  Dig?" 

„Ja,  han  er  blot  lidt  lysere  og  har  ikke  saa 
markerede  Træk,  men  han  er  jo  ogsaa  tre  Aar  yngre." 

„Du  siger,  som  det  var  en  Selvfølge,  at  han  der- 
for var  lysere." 

„Det  er  det  ogsaa!  Har  Du  ikke  lagt  Mærke  til, 
at  ældre  Søskende  altid  har  mere  udprægede  Træk 
og  mere  Farve  paa  sig  end  de  yngre?  Det  er  lige- 
som, naar  en  Fotograf  tager  flere  Kopier  af  den 
samme  Plade ;  de  sidste  er  aldrig  saa  skarpe  og  klare 
som  de  første,"  sagde  Theodor  og  vendte  rask  Hovedet 
om  mod  sin  Forlovede,  parat  til  at  forsvare  sin  Theori, 
hvis  hun  havde  noget  at  indvende  mod  den. 

6* 

Det  havde  Metha  imidlertid  ikke.  hun  sagde  blot : 
„Det  skal  jo  være  saadan  en  udmærket  Stilling,  han 
har  derovre." 

„Ja,  brillant  .  .  .  men  ikke  bedre,  end  han  for- 
tjener; paa  ingen  Maade!  .  .  .  Han  er  ganske  over- 
ordentlig dygtig;  han  kom  derover  som  helt  ung 
juridisk  Kandidat,  for  der  var  nogle  Vidtløftigheder 
ved  Regnskabet  —  Bestyrelsen  trængte  til  en  Balan- 
cerstang, forstaar  Du  — ,  og  det  fik  han  arrangeret 
saa  udmærket,  at  de  beholdt  ham  med  det  samme, 
for  de  opdagede  strax,  hvad  han  var  værd.  Han  har 
tre  Tusinde  fast  om  Aaret;  det  er  særdeles  meget  i 
saa  ung  en  Alder!  En  Gang  imellem  finder  jeg  det 
uretfærdigt,  naar  jeg  tilfældigt  kommer  til  at  tænke 
paa,  at  hans  ældre  Broder  maa  nøjes  med  betydeligt 
mindre.  Men  hvad  jeg  især  misunder  ham,  er,  at 
han  har  kunnet  gifte  sig  for  et  Par  Aar  siden;  det 
kunde  jeg  selv  have  havt  Lyst  til." 

„Tak  skal  Du  have,  da  kjendte  Du  mig  jo  endnu 
ikke." 

„Det  er  ogsaa  sandt,  det  tænkte  jeg  ikke  paa ! . . . 
„Du  glemmer  nok  mig",  som  Svigermoderen  sagde 
til  Svigersønnen,  da  han  talte  om  et  Sted,  hvor  han 
og  hans  Kone  kunde  ligge  uforstyrret  paa  Landet." 

Theodor  lo  og  gav  Kjæresten  et  Par  smaa,  ven- 
skabelige Knubs   i  Ryggen,   der  tog   den  Smule  Vejr 

fra  hende,  som  det  raske  Trit  havde  levnet,  hvorfor 
hun  gjorde  Holdt. 

„Naar  Du  har  kompleteret  Ladningen,  saa  sejler 
vi  videre,"  bemærkede  Theodor,  der  stod  og  trippede 
paa  Stedet  af  Utaalmodighed,  som  om  det  var  ham 
meget  om  at  gjøre  snarest  muligt  at  faa  Ende  paa 
Spasereturen. 

„Maa  jeg  spørge,  er  din  Broder  ligesaa  livlig 
som  Du?"  begyndte  Metha,  da  hun  atter  var  kommen 
til  Aande. 

„Ligesaa  livlig  —  Andreas?  Hahaha!  Tusinde 
Gange  mere!"  forsikrede  han  og  satte  sig  —  og 
hende  —  igjen  i  Bevægelse.  „Jeg  er  en  ren  Død- 
bider mod  ham,  en  ren  Dødbider!" 

Metha  smilede  ved  Tanken  om  Umuligheden  af 
at  forestille  sig,  hvorledes  den  omtalte  Broder  bar  sig 
ad  med  at  være  saa  mange  Gange  livligere  end  hendes 
Forlovede,  der  var  saa  spillevende,  at  hun  oftere 
havde  havt  en  Mistanke  om,  at  han  led  af  et  eller 
andet  Tilfælde  af  Kviksølv.     • 

„Og  saa  er  han  altid  i  godt  Humør,"  sagde 
Theodor,  idet  han  fortsatte  sine  Lovtaler  over  Broderen. 
„Det  var  aldeles  utroligt,  hvad  han  kunde  finde  paa 
af  Løjer;  jeg  savner  ham  saa  tidt  til  at  live  mig  op. 
Du  skulde  bare  høre  ham  holde  humoristiske  Taler?" 

„Gjør  han  det  bedre  end  Du?" 

„Bedre?  He!  Du  kunde  ligesaa  gjerne  sammen- 
ligne Cicero  med  en  af  vore  Rigsdagsmænd!  .  .  . 
Det  er  ikke  for  at  rose  ham,  jeg  siger  det.  for  vi  har 
nu  aldrig  hørt  til  de  Familier,  der  ved  enhver  Lej- 
lighed skal  skamrose  deres  nærmeste  Slægtninge  ..." 

„Men  han  synger  da  ikke  saa  morsomt  som  Du, 
vel?"  spurgte  Metha  ængsteligt,  da  hun  gjerne  vilde 
have,  at  hendes  Forlovede  skulde  udmærke  sig  idet- 
mindste  i  een  Henseende. 

„Nej,  det  gjør  jeg  maaske  nok  bedre."  indrøm- 
mede Theodor  til  Glæde  for  Metha,  som  var  begyndt 
at  blive  ganske  fortrydelig  paa  den  Broder,  der  syntes 
at  reducere  hendes  Fæstemand  til  Dødbider,  Rigsdags- 
mand og  andre  lignende  muntre  og  gemytlige  Be- 
skjæftigelser. 

„Saa  korresponderer  I  vel  livligt V"    spurgte   hun. 

..Aldrig!"  svarede  han  med  en  saadan  Pludselig- 
hed, at  det  gav  et  Sæt  i  hende. 

„Aldrig?  .  .  .  Det  forstaar  jeg  ikke!" 

„Ja.  det  vil  sige.  vi  gratulerer  hinanden  til  Fød- 
selsdagene og  ønsker  hinanden  glædelig  Jul  og  Nyt- 
aar  —  i  eet  Brev  naturligvis,  for  de  følger  jo  saa 
nær  ovenpaa  hinanden  —  men  ellers  hører  vi  aldrig 
fra  hinanden." 

„Det  er  dog  mærkværdigt,  da  Du  jo  altid  gaar 
og  længes  efter  ham." 

„Ja,  det  er  det  i  Grunden  ogsaa,  men  .  .  .  Jeg 
skal  sige  Dig,  min  Broder  er  saa  doven  til  at  skrive." 

„Naa  —  og  Du?" 

„Jeg  giver  ham  s'gu  ikke  meget  efter  i  det  Ka- 
pitel! ...  Og  jeg  veed  egentlig  ikke,  hvad  jeg  skulde 
skrive  til  ham  .  .  .  det  vil  sige,  i  Øjeblikket  veed  jeg 
det  nok,  for  imorgen  skriver  jeg  til  ham,  at  vi  kommer 
paa  Onsdag,"  sagde  Theodor  og  afsluttede  hermed 
denne  Diskussion,  idet  de  bøjede  ned  ad  den  Gade, 
hvor  Metha  boede. 

„Hvor  jeg  glæder  mig  til  den  Tur!  Jeg  længes 
næsten  ligesaa  meget  efter  din  Broder  som  Du!" 
svarede  denne,  idet  de  gik  op  i  Stedet. 


Den  paafølgende  Onsdag  arriverede  Theodor  og 
Metha  noget  hen  paa  Eftermiddagen  til  den  Kjøbstad, 
hvor  hans  Broder  Andreas  boede,  og  saavel  denne 
som  hans  unge  Kone  Vilhelmine  mødte  paa  Jernbane- 
stationen og  tog  mod  Kjøbenhavnerne  med  den  hjerte- 
ligste Gjæstfrihed. 

Medens  de  to  Brødre  lige  iltre  og  geskjæftige 
løb  ind  og  ud  af  Kontorer,  Pakrum,  Ventesale  og 
ethvertsomhelst  andet  Sted,  hvor  de  ikke  havde  noget 
at  gjøre,  for  at  skaffe   det  Rejsetøj,   der  laa  ganske 

roligt  ude  paa  Perronen,  fulgte  Metha  dem  med 
Øjnene  og  kunde  ikke  lade  være  at  more  sig  over 
deres  indbyrdes  Lighed:  Andreas  havde  ganske  den 
samme  Rynke  mellem  Øjenbrynene,  de  samme  kru- 
sede, spændte  Aarer  i  Tindingerne  og  de  samme  spil- 
lende Øjne,  som  syntes  at  løbe  hen  snart  til  den  ene 
og  snart  til  den  anden  Side  og  kigge  ud,  om  der 
var  noget  paafærde. 

Der  gives  Mennesker,  som  uden  at  være  fødte 
med  nogen  speciel  Ansats  til  Flegma  blive  mere  og 
mere  rolige,  jo  ivrigere  deres  Omgivelser  tage  paa 
Vej,  og  saaledes  forholdt  det  sig  med  Vilhelmine.  De 
halvtredie  Aars  Samliv  med  Andreas  havde  givet  den 
unge  Kone  et  vist  flegmatisk  Anstrøg,  og  da  Naturer 
som  Brødrene  Golbergs  yderst  sjeldent  høre  til  de 
praktiske,  havde  hun  ogsaa  søgt  at  supplere  sin  Mand 
ved  at  tage  sig  af  alt  det  praktiske,  hvorpaa  hun 
strax  gav  et  lille  Bevis. 

Hun  havde  med  en  Undskyldning  forladt  Metha 
og  var  just  vendt  tilbage  til  hende,  da  Andreas  for- 
pustet kom  farende  hen  til  dem.  fulgt  i  Hælene  af 
den  ligesaa  forpustede  Theodor. 

„Det  er  ikke  muligt  at  finde  det  Tøj!"  prokla- 
merede Brødrene  med  lydelig  Røst. 

„Tøjet?"  svarede  Vilhelmine  roligt.  „Det  har  Ole 
derude  allerede  paa  Trillebøren." 

„Hvordan  er  det  gaaet  til?"  spurgte  Andreas  med 
udelt  Forbavselse. 

„Jeg  gik  ud  og  sagde  til  ham  om  at  se  at 
finde  det." 

„Jamen  Gud  veed,  hvordan  han  har  baaret  sig 
ad  med  det,  for  nu  har  Theodor  og  jeg  søgt  paa  alle 
mulige  og  umulige  Steder  .  .  .  Naa,  det  kan  nu  være 
lige  meget;  Hovedsagen  er,  vi  har  det!  .  .  .  Lad  os 
saa  komme  afsted!  Ja,  Svigerinde,  De  bliver  nødt 
til  at  gaa,  for  vi  er  ikke  kommen  saa  vidt  i  vor  lille 
Ravnekrog,  at  vi  holder  Droschker. "  henvendte  Andreas 
til  Metha. 

„Det  er  netop  rart,"  svarede  Theodor  paa  egen 
Haand  for  sin  Forlovede,  „vi  har  kjørt  mere  end  nok 
idag." 

„Nej,  stop!"  raabte  Andreas  til  Broderen,  der 
gjorde  Mine  til  at  gaa  tilvenstre,  da  de  vare  komne 
udenfor  Stationen.  „Vi  skal  den  anden  Vej.  Du  veed 
nok  ikke  af,  at  jeg  er  flyttet." 

„Nej,  hvor  skulde  jeg  vide  det  fra?" 

„Nej,  det  er  ogsaa  sandt!  ...  Jo,  jeg  har  lejet 
en  lille  Villa  her  lidt  udenfor  Byen." 

„Naa,  det  har  Du  Raad  til!" 

Det  lille  Selskab  satte  sig  i  Marsch  ned  ad  den 
grusbelagte  Gangsti,  hvis  Træer  ikke  afgav  mere 
Skygge,  end  at  Theodor  havde  Ret  i  sin  Bemærkning 

om.  at  det  skyggefuldeste  af  dem  var  den  Pæl,  der 
bar  Indskriften  om,  at  Gangstien  kun  var  for  Gaaende. 
Forrest  gik  Damerne,  og  Vilhelmine  satte  Metha  ind 
i  Kjøbstadens  faa  Mærkværdigheder;  bagefter  fulgte 
Brødrene,  af  hvilke  Andreas  med  saa  store  Bevægelser, 
som  hans  korte  Arme  paa  nogen  Maade  tillod  ham, 
i  Luften  udkastede  diverse  Omrids  af  Villaens  Grund- 
plan, medens  Theodor  afleverede  det  ene  Forbavselses- 
udraab  efter  det  andet  med  samme  Beredvillighed 
over  de  mange  Værelser  som  over  de  faa  Gener  eller 
over  den  store  Have  som  over  den  lille  Husleje;  og 
ude  paa  Kjørebanen  trillede  den  sindige  Ole  af  med 
Rejsetøjet,  medens  han  fra  Siden  maalte  Kjøben- 
navnerne  med  en  Blanding  af  Respekt  og  Mistillid. 

Saasnart  Toget  nærmede  sig  „Ellehuset"  —  det 
var  Villaens  Navn  — .  kunde  man  se  en  halvvoxen 
Pige,  som  havde  hængt  paa  Stakittet  og  strakt  sit 
utroligt  glatkæmmede  Hovede  saa  langt  ud  over 
Vejen  som  muligt  for  at  spejde  efter  de  Ventede,  sætte 
i  Firspring  gjennem  Forhaven  og  svippe  om  Hjørnet 
af  Villaen  for  uden  at  tage  mindste  Notits  af  Fruen 
og  Gjæsterne  at  skrige  ind  ad  Kjøkkenvinduet :  „Nu 
kommer  Herren!"  med  en  saa  rædselsslagen  Stemme, 
som  om  hele  Byen  stod  i  lys  Lue.  Kokkepigen  ge- 
raadede  øjeblikkeligt  i  den  stærkeste  Aktivitet  — 
hendes  Befippelse  kunde  ikke  have   været   større,   om 

det  var  Hans  Majestæt  Kongens  Ankomst,  der  var 
bleven  anmeldt  —  og  f'oer  frem  og  tilbage  mellem 
Skorstenen,  Vasken,  Kjøkkenbordet  og  Bagerovnen, 
for  hun  nærede  ligesaa  stor  Frygt  som  alle  de  Andre 
for,  at  Herren  skulde  komme  til  at  vente. 

Saalunde  gik  det  til,  at  Familien  kunde  sætte  sig 
tilbords,  saasnart  man  havde  skilt  sig  af  med  Over- 
tøjet i  Entréen,  thi  der  maatte  hastes,  da  det  efter 
Værtens  Udsagn  var  en  ganske  uprovinsiel  Tid  paa 
Dagen  at  spise  til  Middag  paa. 

Stemningen  ved  Bordet  var  hyggelig  og  munter; 
Vært  og  Værtinde  vare  stolte  af  at  vise  alle  Spise- 
stuens og  Buffetens  Herligheder  frem,  og  hverken 
Theodor  eller  Metha  blev  trætte  af  at  beundre  alt, 
hvad  de  saae.  De  to  Svigerinder  syntes  godt  om  hin- 
anden og  blev  enige  om  at  blive  rigtig  gode  Veninder, 
og  da  Theodor  foreslog  dem  at  drikke  Dus.  lo  de 
først  lidt  forlegne  til  hinanden,  men  fulgte  dog  strax 
efter  Raadet.  Ved  Desserten  fulgte  Andreas  sin 
Kones  Exempel  og  drak  Dus  med  sin  Svigerinde,  men 
fik  ikke  noget  Kys,  skjøndt  Theodor  meget  liberalt 
indvilligede  i  en  saadan  Besegling  af  Pagten. 

Kaffen  drak  man  nede  i  Haven  i  den  varme  Som- 
meraften, og  Andreas  spenderede  en  Snaps  af  „Kon- 
sulens Kognak"  paa  Broderen,  hvilket  var  en  stor 
Udmærkelse  der  i  Byen,  da  Konsulen  fik  denne  Kog- 

nak  direkte  fra  Frankrig,  hvad  der  var  tilstrækkeligt 
til  at  overtyde  den  gode  Stads  Borgere  om,  at  den 
var  et  non  plus  ultra  af  Buket,  Smag  og  Ufor- 
falskethed.  De  to  Brødre  sad  i  Lysthuset  og  gav  hin- 
anden ved  Gigaren  en  gj ensidig  Statusoversigt  over 
det  sidste  Aar  da   de    kun    saas    om   Sommeren, 

vare  de  jo  nødte  til  at  holde  Aarsopgjørelse  paa  denne 
usædvanlige  Tid  — ,  medens  de  to  Svigerinder  med 
Armene  om  hinandens  Liv  spaserede  Fod  for  Fod 
rundt  om  Plænen,  til  Skyggerne  fra  Buskadset  listede 
sig  over  Havens  Gange  og  bredte  sig  længere  og 
længere  over  Græsset  paa  den  anden  Side,  og  til 
Aftenduggen  omsider  drev  dem  Alle  ind  i  Huset. 

Af  Hensyn  til  Gjæsterne,  der  formodedes  at  være 
trætte  efter  Rejsen,  og  som  ogsaa  skulde  have  nogen 
Tid  til  at  pakke  ud,  bød  man  i  god  Tid  hinanden 
Godnat ;  baade  Vært  og  Værtinde  ledsagede  Gjæsterne 
op  paa  Kvisten  til  de  to  Gjæsteværelser  i  hver  sin 
Gavl,  og  en  Timestid  efter  sov  Alle  trygt  i  „Elle- 
huset",  der  tog  sig  saa  sirligt  dukkeagtigt  ud  i  det 
hvide  Maanelys. 

Den  næste  Dag  regnede  det,  og  det  tilgavns. 
Metha  havde  ondt  ved.  da  hun  saae  ud  af  Gavlvin- 
duet, at  tro,  at  det  var  den  samme  By,  som  Dagen 
før  havde  set  saa  munter  og  smilende  ud,  der  nu 
laa  saa  trist  og  bedrøvelig;  Vejen  og  Haven  stod  alle- 

rede  halvt  under  Vand,  og  endnu  strømmede  Regnen 
ned,  saa  Tagrenderne  fik  den  forkert  i  Halsen  og 
spruttede  og  spyede  til  alle  Sider. 

Hun  gik  ned  i  Spisestuen,  hvor  de  Andre  alle- 
rede vare  samlede,  og  hun  havde  ikke  været  her  ret 
længe,  før  hun  gjorde  den  Opdagelse,  at  begge  Brødre 
havde  endnu  en  just  ikke  synderlig  behagelig  Egen- 
skab tilfælles,  nemlig  at  være  meget  morgengnavne. 
De  sad  hver  i  sit  Hjørne  med  en  Avis,  over  hvis  Ind- 
hold de  tilsyneladende  vare  i  højeste  Grad  fortørnede, 
og  besvarede  alle  Henvendelser  til  dem  med  en  oppo- 
nerende Brummen  ligesom  et  stakkels  Menageridyr, 
der  purres  op  af  sin  Søvn  af  Foreviseren. 

Efter  at  have  tygget  samtlige  forhaandenværende 
Aviser  igjennem  uden  at  have  ringeste  Anelse  om, 
hvad  der  stod  i  dem,  brød  Theodor  endelig  Tavs- 
heden med  den  om  end  ikke  overraskende,  saa  dog 
om  en  klar  Opfattelse  af  Situationen  vidnende  Be- 
mærkning: „Det  er  dog  et  nederdrægtigt,  infamt 
Vejr!" 

„Ja,  forbandet!"  indrømmede  Andreas  bered- 
villigt. 

„Det  er  mageløst  Ferievejr!" 

„Ja,  undskyld,  det  er  ikke  mig,  der  laver  det!" 

„Det  er  der  jo  heller  Ingen,  der  siger." 

„Dog  ikke?    Det  lød  næsten  saadan." 

„Man  kan  naturligvis  ikke  komme  ud  af  en  Dør 
hele  Dagen,  for  selv  om  det  holder  op  at  regne,  saa 
er  der  jo  et  Sjask,  saa  man  ikke  kan  bunde." 

„Saa  kan  Du  jo  netop  være  glad  over,  at  Du 
ikke  behøver  at  gaa  ud." 

„Ja,  det  kan  ogsaa  blive  ret  muntert  at  sidde 
indemuret  her  en  Dagstid  eller  to." 

„Det  gjør  mig  meget  ondt.  at  jeg  ikke  holder 
Hest  og  Vogn." 

„Mig  med!" 

„Du  vil  maaske  have,  jeg  skal  leje  en  Landauer 
til  Dig?" 

„Nej,  mange  Tak!  Jeg  troede  forresten  ikke,  I 
holdt  Kjøretøjer  her  i  Byen." 

Den  lille  meteorologiske  Debat  endte  her  af 
Mangel  paa  Deltagere,  thi  Andreas  fløj  op  fra  sin 
Stol  og  forsvandt  gjennem  Døren  til  sit  Værelse, 
medens  Theodor  ilsomt  echapperede  ind  i  Havestuen. 

Metha,  som  af  lutter  Forlegenhed  under  Brødrenes 
Diskussion  havde  grebet  den  første  den  bedste  Bog, 
opdagede  nu,  -at  det  var  Lovene  for  Amtets  Spare- 
kasse, hun  havde  studeret:  hun  lagde  den  fra  sig  og 
saae  over  paa  Vilhelmine  med  et  spørgende  Blik. 
Svigerinden  bemærkede  det  imidlertid  ikke  og  syslede 
roligt  videre  med  Thetøjet,  som  om  hun  intet  havde 
hørt  til  Samtalen. 

Metha  mente,  at  det  vist  ogsaa  var  det  fornuf- 
tigste at  lade,  som  om  hun  ikke  havde  bemærket 
noget,  og  tog  et  Haandarbejde  og  satte  sig  hen  ved 
Vinduet;  men  hun  kunde  ikke  lade  være  med  en  vis 
Frygt  at  tænke  paa,  hvorledes  Brødrene  vilde  være 
mod  hinanden,  naar  de  om  lidt  mødtes  ved  Frokost- 
bordet. 

Hun  blev  meget  overrasket,  og  det  paa  den  aller- 
glædeligste Maade,  da  Brødrene  en  Timestid  efter 
mødtes  i  den  kammeratligste  Forstaaelse,  som  om  de 
aldrig  havde  været  uenige  om  selv  den  mindste 
Bagatel.  Theodor  havde  været  ude  at  inspicere  Due- 
huset  og  tilkjendte  Broderen  hæderlig  Omtale  for  hele 
Samlingen,  og  Andreas  meddelte  sine  Gjæster,  at  der 
kom  Fremmede  om  Aftenen,  og  haabede,  at  de  vilde 
faa  det  rigtig  gemytligt. 

Frokosten  endte  ligesaa  behageligt,  som  den  var 
begyndt,  og  Metha  slog  sig  tiltaals  med,  at  den  lille 
Scene  om  Morgenen  kun  var  fremkaldt  ved  en  af 
disse  Misstemninger,  som  kunne  opstaa  selv  mellem  de 
bedste  Venner. 

Hun  havde  været  borte  et  Øjeblik  for  at  vaske 
sine  Hænder,  inden  hun  igjen  tog  fat  paa  Haand- 
arbejdet,  og  da  hun  kom  tilbage,  traf  hun  til  sin 
Forfærdelse  Brødrene  midt  i  en  meget  heftigere  Skjær- 
mydsel  end  den   tidligere.     De  talte  Begge  i  en  sær- 


96 


deles  hidsig  Tone  og  ledsagede  deres  Udtalelser  med 
saa  heftige  Gebærder,  at  det  saae  ud,  som  om  de  i 
næste  Øjeblik  vilde  ryge  i  Haarene  paa  hinanden. 

Metha  var  vel  vant  til  at  høre  sin  Forlovede  dis- 
putere meget  heftigt ;  men  hun  vidste,  at  naar  man 
bare  strax  gav  ham  Medhold,  saa  maatte  man  senere 
for  ham  baade  mene  og  gjøre  det  stik  modsatte. 
Hun  havde  imidlertid  endnu  aldrig  hørt  Nogen  sige 
ham  imod,  saaledes  som  Andreas  gjorde,  eller  over- 
hovedet troet,  at  Nogen  turde  gjøre  det,  og  derfor 
var  hun  for  Alvor  forskrækket;  thi  skjøndt  det  var 
et  aldeles  ligegyldigt  Spørgsmaal,  der  ikke  engang 
havde  noget  med  Politik  at  gjøre,  hvorom  Brødrene 
stredes,  sagde  de  dog  hinanden  saadanne  Ubehagelig- 
heder og  gik  saaledes  løs  paa  hinanden,  at  hun  ikke 
var  langt  fra  at  tro,  at  Udgangen  paa  Striden  vilde 
blive  et  grusomt  Brodermord.  Den  blev  dog  ikke  saa 
blodig,  thi  det  endte  ligesom  om  Morgenen  med,  at 
hver  af  Kæmperne  foer  til  sin  Side,  denne  Gang 
smældende  Dørene  i  efter  sig,  saa  hele  Huset  rystede 
derved. 

Den  forvirrede  unge  Pige  stod  endnu  og  saae  fra 
den  ene  Dør  til  den  anden  efter  de  Forsvundne,  uvis, 
om  hun  skulde  løbe  efter  sin  Forlovede  eller  ej,  da 
hendes  Svigerinde  traadte  ind  i  Stuen. 

„Naa,  de  leverede  nok  en  lille  Bataille?"  spurgte 

Vilhelmine  tørt.  „Jeg  veed  nok,  hvad  det  betyder, 
naar  Dørene  smækker  saadan  .  .  ." 

„Ja,  det  var  frygteligt,  saa  de  var  oppe  at. 
skjændes  .  .  .  Aa,  mit  Hjerte  banker  endnu  .  .  .  Hvad 
skal  vi  dog  gjøre?" 

„Vi?  .  .  .  Lad  dem  bare  klare  det  selv!  .  .  . 
Tag  Dig  blot  ikke  det  saa  nær.  Det  bliver  Du  virkelig 
nødt  til  at  vænne  Dig  til,  mit  Barn!"  svarede  Vilhel- 
mine med  den  beskyttende  Tone,  som  unge  gifte 
Koner  saa  gjerne  antage  ligeoverfor  unge  Piger,  selv 
om  der  kun  er  et  Par  Aars  Forskjel. 

„Men  det  er  dog  for  galt  at  være  saadan  nogle 
Brushoveder .  .  .  Disputerer  din  Mand  saadan  med 
Alle?" 

„Nej,  hvor  kan  Du  tro  det?  Theodor  er  jo  hans 
Broder!" 

Methas  smaa  Øjenbryn  rutschede  helt  op  paa 
hendes  Pande  af  Forbavselse  over  denne  Forklaring, 
og  hun  vilde  lige  til  at  spørge,  om  Skjænderierne  da 
maaske  vare  at  betragte  som  et  Udslag  af  en  over- 
dreven Broderkjærlighed,  men  i  det  samme  sagde 
hendes  Svigerinde  gemytligt:  „Naa,  min  Pige,  kom 
nu  med  ud  i  Kjøkkenet,  saa  kan  Du  lære,  hvorledes 
en  flink  Husmoder  bærer  sig  ad,  naar  hun  skal  have 
Fremmede",  og  trak  afsted  med  hende. 

Selskabet    om    Aftenen    begyndte,    som   alle  Sel- 

skaber  i  alle  Provinsbyer  begynde:  der  var  ikke  gaaet 
ti  Minutter  efter  de  sidste  Gjæsters  Ankomst,  før 
Herrerne  vare  placerede  om  Spillebordene  i  Herrens 
Værelse,  medens  Damerne  sad  stive  og  stramme  i 
Dagligstuen,  længselsfuldt  ventende  paa  det  Tids- 
punkt, da  det  kunde  gaa  an  at  tage  Handskerne  af. 
Ligesaa  glat  og  afrundet  Selskabet  gik  over  Sce- 
nen, ligesaa  vel  bekjendte  vare  alle  de  optrædende 
Personer:  der  var  den  store,  selvbevidste  Konsul  — 
barn  med  den  direkte  Kognak  — ,  som  arrangerede 
Byens  Affærer  og  disponerede  over  dens  Midler  med 
en  saadan  Ugenerthed,  at  en  godtroende  Trediemand 
vilde  antage,  Manden  ejede  de  ni  Tiendedele  af  Byen. 
hvis  han  da  ikke,  belært  af  de  sidste  Tiders  Kredit- 
afsløringer, vilde  faa  en  ondartet  Mistanke  til  Kon- 
sulens Pengestatus.  Der  var  den  høje,  unge  Kateket 
og  Førstelærer  ved  Byens  Skole,  som  gik  stilfærdigt 
om  og  levede  af  at  blive  interpelleret  af  nysgjerrige 
Forældre  om  deres  Sønners  Følgen  med  i  Klassen: 
der  var  den  spidsmavede,  gemytlige  Kancelliraad  og 
Prokurator,  som  talte  og  lo  i  en  oprømt,  højrøstet 
Tone  og  kun  tog  Hænderne  af  Buxelommerne,  naar 
han  skulde  bruge  dem  til  at  gnide  sig  med  i  det  om 
en  lille  Svaghed  for  Formiddagsportvin  vidnende  An- 
sigt :  der  var  den  indesluttede  Doktor,  som  behandlede 
de  Tilstedeværende  med  den  selvtillidsfulde  Myndighed, 

som  en  Mand  faar,  der  veed,  at  han  uindskrænket 
kan  disponere  over  de  Vedkommendes  Liv  og  Lemmer; 
der  var  den  distrait,  pjuskhaarede  og  bebrillede  Apo- 
theker.  den  geniale,  men  ikke  tilstrækkeligt  paaskjøn- 
nede  Opfinder  af  nogle  probate  Gigtdraaber.  en  under- 
gjørende  Mavebitter  for  Mennesker  og  et  arsenikfrit 
Vaskemiddel  for  Kreaturer;  og  saa  var  der  endelig 
nogle  yngre  Kjøbmænd,  der  lignede  hinanden  i  Væsen 
og  Optræden,  og  som  alle  lige  godt  lod  sig  bruge 
som  Fjerdemand  ved  et  Spillebord  eller  Fjortende- 
mand ved  et  Spisebord  eller  i  lignende  udfyldende 
Stillinger. 

Ved  Aftensbordet  fik  Forsamlingen  imidlertid  et 
helt  andet  og  betydeligt  livligere  Udseende  end  ellers, 
og  det  var  Theodor  Skyld  i.  Han  smittede  alle  de 
Andre  med  sit  straalende  Humør;  han  fortalte  mor- 
somme Historier,  saa  selv  Kateketen  lo  med  sin 
underlig  dybe  Klukken,  der  lød,  som  blev  Latteren 
pumpet  op  med  en  utæt  Pumpe;  han  serverede  de 
nyeste  Kjøbenhavnervitser,  som  næste  Dag  løb  hele 
Byen  rundt  og  otte  Dage  efter  blev  lokaliserede  af 
Byens  vittige  Hovede;  han  holdt  en  3 — 4  humoristiske 
Taler,  saa  Konsulen  udmærkede  ham  ved  at  drikke 
et  personligt  Glas  med  ham  som  en  Repræsentant  for 
det  glade  Kjøbenhavn  og  den  det  danske  Folk  iboende, 
godmodige  Humor;  og  efter  Bordet  foredrog  han  den 

ene  muntre  Vise  efter  den  anden,  saa  de  Tilstede- 
værende oplevede  det  Særsyn,  at  Kancelliraaden 
glemte  sin  Lnombre  i  en  hel  halv  Time,  og  tilsidst 
optraadte  Theodor  som  Foreviser  af  et  imaginært 
Menageri,  hvilken  Rolle  han  havde  givet  paa  sidste 
Karneval,  og  hvis  Replikker  saavel  som  Dyrestemme- 
imitationer  nok  egnede  sig  til  at  forbavse  de  gode 
Provinsfolk. 

Andreas  var  mere  end  tilfreds  med  Theodor, 
han  var  stolt  af  ham  paa  samme  Maade,  som  en 
Mand  er  stolt  af  et  Maleri,  en  Hest  eller  noget  andet 
ham  tilhørende,  som  hans  Gjæster  beundre,  og  det 
forhøjede  hans  Glæde  en  god  Del.  at  han  havde  en 
bestemt,  behagelig  Følelse  af.  at  de  Andre  misundte 
ham  den  oplivende  Feriegjæst.  Han  kunde  ikke  for- 
holde sig  rolig,  hvad  der  da  forresten  stedse  faldt 
ham  vanskeligt,  og  navnlig  vare  hans  Øjne  i  uafbrudt 
Aktivitet  med  at  vandre  fra  Ansigt  til  Ansigt  for  at 
observere,  om  Vedkommende  ogsaa  rigtigt  nød  Theo- 
dors Præstationer,  og  enhver  specielt  oprømt  Mine 
hos  en  af  de  Tilstedeværende  gav  strax  et  taknem- 
ligt Gjenskin  paa  hans  eget  Ansigt.  Hvert  Øjeblik 
skiftede  han  Plads  og  trippede  geskjæftigt  hen  til  en 
eller  anden  af  Herrerne,  hvem  han  med  et  opmun- 
trende Slag  paa  Skulderen  tilhviskede  et  lyksaligt: 
„Min  Rroder  er  brillant,  hvad!" 

Et  gyldigt  Bevis  paa,  hvor  godt  Kjøbenhavneren 
slog  an,  afgav  alle  de  Anmodninger  om  at  se  inden- 
for til  de  forskjellige  Familier,  som  Theodor  og  de 
Andre  modtog,  og  en  forsynlig  Kjøbmand,  der  roste 
sig  af  altid  at  være  fourneret  med  de  sidste  paa 
Markedet  bragte  Nouveautés  i  enhver  Branche,  distan- 
cerede ogsaa  denne  Gang  sine  Konkurrenter  ved  at 
indbyde  Brødrene  Golberg  og  deres  Damer  til  næste 
Aften  for  at  præsentere  Theodor  for  en  ny  Kreds. 

Næste  Dag  var  det  udmærket  smukt  Vejr,  og 
dette  gav  derfor  ikke  Anledning  til  nogen  Menings- 
forskjel  mellem  Brødrene,  skjøndt  Theodor  kun  svarede 
med  en  reserveret,  stædig  Brummen  paa  Andreas' 
Spørgsmaal,  om  han  havde  noget  at  klage  paa  Vejret. 
Til  Erstatning  herfor  forfriskede  d'Hrr.  Colberg  sig 
med  en  lille  Morgenopstrammer  i  Form  af  en  sær- 
deles heftig  Debat,  der  begyndte  med  at  behandle 
Spørgsmaalet  om  den  mest  passende  Farve  for  Stakit- 
laager  og  endte  med  at  drøfte  Lægekunstens  Stand- 
punkt her  i  Danmark,  hvilket  gik  til  paa  den  natur- 
ligste Maade  af  Verden. 

Da  Theodor  nemlig  ikke  kunde  besvære  sig  over 
Vejret,  opdagede  han  ved  at  se  ud  af  Vinduet  til  alt 
Held,  at  Stakitlaagen  var  malet  lysebrun,  og  i  det 
samme  slog  det  ham,  at  den  burde  være  grøn,  hvor- 
for han  strax  gjorde  Broderen  opmærksom  paa  denne 

formentlige  Fejl  —  Andreas   var  meget    tilfreds   med 

Laagens  Farve,  endogsaa  ganske  overordentlig  tilfreds 
med  den  —  om  han  da  ikke  kunde  se.  hvor  neder- 
drægtigt grimt  den  stak  af  mod  det  gromie  Løv?  — 
det  kunde  Andreas  aldeles  ikke.  og  han  havde  des- 
uden altid  fundet,  at  Grønt  var  den  mest  ordinære 
Farve  for  et  Stakit,  og  on skede  at  vide.  om  Theodor 
foretrak  Gravkranse  af  malet  Blik  for  Kranse  af  natur- 
ligt Gront.  —  det  gjorde  Theodor  ganske  vist  ikke. 
men  han  formodede,  at  Broderen  led  af  en  vidt  frem- 
skreden Farveblindhed,  —  Andreas  kunde  Gudskelov 
godt  kjende  Forskjel  paa  en  Rodbede  og  en  Hvide- 
roe, men  forøvrigt  skulde  han  betro  Theodor,  at  han 
ansaa  det  meget  Vrøvleri  om  Farveblindhed  for  Hum- 
bug. —  Theodor  vilde  kun  fortælle  Broderen,  at  der 
var  mange  meget  ansete  Læger,  der  netop  havde 
kastet  sig  over  Studiet  af  denne  sygelige  Disposition. 
—  Andreas  saae  sig  i  Stand  til  at  oplyse,  at  det  var 
ialister.  som  paa  denne  Maade  gjorde  Reklame 
for  deres  Kliniker,  og  benyttede  Lejligheden  til  at 
meddele,  at  han  ingen  Fidus  havde  til  Specialister. 
der  som  ottest  led  af  Idiosynkrasi.  —  Theodor  tilbød 
at  tabe  Næse  og  Mund  af  Forbavselse  over.  at  et 
ellers  fornuftigt  Menneske  kunde  tale  saaledes  nutil- 
dags.  —  Andreas  holdt  et  indgaaende  Foredrag  over 
L  '  .ekunstens   Standpunkt   her  i  Landet.  —  Theodor 

gad  ikke  længere  høre  paa  ham,  men  raadede  ham 
indstændigt  til  at  konsulere  en  Specialist  i  Hjerne- 
lidelser. 

Brødrene  skiltes  ad,  som  sædvanligt  meget  op- 
bragte paa  hinanden,  og  da  Theodor  ved  Bortgangen 
gav  sig  til  at  nynne  et  Motiv  af  „Den  hvide  Dame", 
paakom  der  Andreas  en  uimodstaaelig  Trang  til,  som 
for  ogsaa  at  opponere  herimod,  at  fløjte  et  Brudstykke 
af  „Den  sorte  Domino". 

Kjøbmandens  Selskab  kræver  ikke  nogen  udførlig 
Omtale.  Trods  Værtens  Anstrengelser  og  trods  alle 
Parters  gode  Villie  lykkedes  det  ikke  at  faa  et  lig- 
nende Liv  som  i  Selskabet  den  foregaaende  Aften, 
og  ligesaa  forgjæves  var  Andreas"  Forsøg  paa  under 
Maaltidet  at  forcere  det  igjennem  ved  efter  Konference 
med  Metha  aldeles  uventet  at  give  Broderen  Ordet. 
Theodor  blev  jo  ganske  vist  noget  konsterneret  over 
denne  uforudsete  Gave,  men  rejste  sig  dog  og  holdt 
en  lille  Tale  i  sin  sædvanlige  Maneer,  ligesom  han 
-enere  ogsaa  paa  Andreas'  Opfordring  gav  et  Udvalg 
Sange  tilbedste.  Det  lykkedes  ham  imidlertid  ikke  at 
faa  Stemningen  arbejdet  op  i  samme  Højde  som  ved 
sidste  Sammenkomst,  da  han  følte  sig  trykket  af  de 
overdrevne  Forventninger,  som  de  Fremmede  øjen- 
synligt nærede  om  at  blive  tilgavns  morede. 

Opbruddet  skete  derfor  tidligere   end   sædvanligt, 

og  det  kan  jo  ikke  nægtes,  at  de  af  Gjæsterne,  som 
for  første  Gang  havde  været  sammen  med  Theodor, 
paa  Hjemvejen  gav  deres  Misfornøjelse  Luft  ved  ind- 
byrdes foragtende  Spørgsmaal,  om  det  var  den  Kjø- 
benhavner,  der  skulde  være  saa  mageløs  morsom, 
hvilke  Undersøgelser  altid  endte  med  at  slaa  fast,  at 
Byens  indfødte  Humorist  da  var  idetmindste  hundrede 
Gange  morsommere  (nogle  Damer  mente  tusind  Gange). 

Den  gode  Stad  hvilede  i  landlig  Fred,  da  Col- 
bergs  gik  hjem  gjennem  de  mørke,  tomme  Gader, 
hvor  man  kun  saae  Lys  oppe  paa  Kvisten  hos  en  eller 
anden  forsinket  Beboer,  der  skyndte  sig  at  komme  i 
Seng;  alt  var  saa  stille,  at  deres  Fodtrin  gav  Gjenlyd, 
som  havde  de  Træsko  paa,  og  Metha  bildte  sig  flere 
Gange  ind,  at  hun  kunde  høre  de  Sovendes  Aande- 
dræt  ud  gjennem  Murene. 

Pludselig  tog  Theodor  Ordet  med  en  Stemme, 
der  lød  dobbelt  skarpt  i  den  dybe  Stilhed:  „Hør, 
Andreas,  Du  skal  ellers  ikke  i  Selskaber  komme  med 
disse  Opfordringer  til  mig  til  at  holde  Tale.*' 

„Hvorfor  det?  Hvad  kan  det  skade?"  spurgte 
Andreas,  øjeblikkelig  parat  til  en  lille  Dyst. 

„Det  kan  ikke  skade  noget,  men  det  generer 
mig.  .  .  .  Naar  jeg  har  noget  at  sige,  skal  jeg  nok 
selv  sige  det." 

„Er  Du    nu    gnaven    over  det?   ....   Din    Tale 

gjorde  jo  Lykke,  eller  Du  vilde  maaske  have,  de 
skulde  raabe  Da  capo?" 

.Nej,  aldeles  ikke!  Men  jeg  er  ikke  kommen 
herover  for  at  vises  frem.  ..." 

„Vises  frem?  He!  Du  taler  om  Dig  selv,  som 
Du  var  en  Mærkværdighed." 

„Jeg  skal  i  alle  Tilfælde  have  bedt  mig  fritaget 
for  for  Fremtiden  at  blive  saadan  tvungen  til  at  op- 
træde, jeg  kan  jo  ikke  sige  Nej,  naar  Du  kommer 
med  dine  Opfordringer  i  hele  Selskabets  Paahør." 

„Aa,  hvad  Pokker?  Saa  meget  kan  Du  vel  nok 
bidrage  til  Underholdningen." 

„Ja,  naar  jeg  er  i  Humør  til  det:  men  jeg  er 
ingen  Lirekasse,  som  man  bare  behøver  at  dreje  paa. 
Jeg  er  kommen  herover  for  at  holde  Ferie  og  hvile 
mig.  ..." 

„Aa,  jeg  forstaar  godt,  hvad  der  er  i  Vejen.  Du 
mener,  vi  ere  nogle  Bønder,  som  det  er  for  stor  Ære 
at  spilde  sine  Talenter  paa." 

„Det  er  uforskammet  at  sige  saadan  noget,  det 
har  Du  ingen  Grund  til  at  tro  om  mig!  .  .  .  Nej,  vil 
Du  vide,  hvor  Fejlen  stikker,  saa  er  det  i,  at  Du  altid 
har  holdt  af  at  have  noget  at  vigte  Dig  med." 

„Jeg  —  vigte  mig  med  Dig?  Haha!  Det  skulde 
Du  have  sagt  henne  i  Selskabet,  saa  havde  de  da 
faaet  noget  at  grine  af!" 

„Aa,  hold  op  med  den  dumme  forcerede  Latter.! 
Naar  Du  ikke  er  tilfreds  med  mig,  som  jeg  er,  saa 
er  det  underligt,  Du  har  bedt  mig  over  til  Dig." 

„Ja,  og  naar  Du  ikke  synes  om  Omgangen  her, 
var  det  maaske  ogsaa  det  bedste,  Du  var  bleven, 
hvor  Du  var." 

„Det  skal  Du  ikke  komme  til  at  sige- to  Gange!" 

Hvor  vidt  de  to  Hanekyllinger  kunde  være  gaaede, 
er  ikke  godt  at  sige.  Vist  er  det,  at  Theodor  i  Øjeblikket 
var  fast  bestemt  paa  at  vende  om  og  gaa  hen  paa 
Hotellet  for  at  overnatte  der  og  tage  til  Kjøbenhavn 
med  næste  Tog,  og  han  havde  ogsaa  iværksat  det, 
hvis  ikke  en  udenforstaaende  Mand  havde  gjort  Ende 
paa  Striden  blot  ved  at  vise  sig. 

Denne  Mand  var  ingen  Anden  end  den  ene  af 
Byens  Vægtere.  Han  havde  siddet  paa  en  Afvisersten 
i  Bagerens  Port  og  sovet  Retfærdighedens  Haand- 
langeres  Søvn,  da  han  pludselig  var  bleven  vækket 
saa  akavet,  at  han  nær  var  trimlet  ned  fra  sit  noget 
ubekvemme  Sæde. 

Brødrene  vare  nemlig,  skjøndt  de  efter  Sædvane 
vare  gaaede  saa  nær  opad  hinanden  som  muligt  for  at 
skjændes  bedre,  lidt  efter  lidt  blevne  saa  højrøstede, 
at  det  var  umuligt  selv  for  et  Vægterøre  ikke  at 
høre  dem. 

Vægteren   foer   forvildet   op,    antog   først,    at  der 

var  Ild  et  eller  andet  Sted,  eller  at  Bagersvendene 
vare  ved  at  myrde  hinanden,  men  da  han  saae  nogle 
Skikkelser  komme  ned  ad  Gaden,  stod  det  strax  klart 
for  ham,  at  det  var  et  Par  berusede  Bønderkarle,  der 
vare  komne  i  Klammeri.  Han  satte  at'sted  i  Lunte- 
trav med  hævet  Stok  og  udbedende  sig  en  Forklaring 
af,  hvad  Dælen  det  var  for  et  Spektakel;  men  alt 
som  han  nærmede  sig  Colbergs,  sagtnedes  hans  Fart, 
medens  Stokken  og  Stemmen  samtidigt  sænkedes,  og 
da  han  kom  dem  nær  paa  en  halv  Snes  Skridt,  lød 
den  sidste  aldeles  ikke  respektindgydende,  men  sna- 
rere ærbødigt,  da  han  med  Kabudsen  i  Haanden 
sagde:   „God  Aften,  Hr.  Colberg!" 

Baade  Andreas  og  Theodor  blev  lige  beskæm- 
mede af  dette  lille  Optrin  og  gik  brummende  fra  hin- 
anden, og  dette  benyttede  de  to  Svigerinder  sig  af  til 
saa  at  sige  at  kile  sig  ind  mellem  Brødrene  og  hver 
tage  sig  af  sin  for  at  berolige  ham,  hvad  der  dog  kun 
tildels  kunde  siges  at  lykkes;  idetmindste  havde  An- 
dreas, da  de  kort  efter  gik  ind  i  Villaen,  den  største 
Lyst.  til  at  smække  Døren  i  paa  Næsen  af  Theodor 
og  lade  ham  blive  udenfor,  medens  denne  lovede  sig 
selv  paa  Vejen  til  sit  Kvistværelse  at  hævne  sig  paa 
Broderens  der  beroende  Seng  ved  ikke  at  beære  den 
med  sin  Nærværelse  inat,  et  Forsæt,  han  dog  tem- 
melig hurtigt  frafaldt,  da  han  var  bleven  ene. 

Metha  sov  ikke  godt  den  Nat,  og  hun  var  nervøs 
og  urolig  næste  Morgen.  Hun  stod  tidligt  op  og  var 
Førstemand  nede  i  Spisestuen,  hvor  hun  krøb  sam- 
men i  en  Krog  og  saae  saa  forskræmt  ud  som  en 
Kanin,  der  til  behagelig,  selskabelig  Underholdning  er 
lukket  inde  i  Bur  sammen  med  en  Løve  og  en  Tiger. 
Da  der  noget  efter  blev  taget  haardt  i  Døren,  gjorde 
den  stakkels  Pige  et  febrilsk  Spring  paa  en  halv  Alen 
op  fra  Stolen  og  anstillede  derpaa  en  Prøve  paa,  om 
Rørsædet  vilde  holde,  naar  hun  lod  sig  dumpe  ned 
paa  det  med  al  sin  Vægt.  Sædet  holdt  heldigvis, 
men  inde  i  Buffeten  klinkede  alle  Glas,  store  og  smaa, 
mod  hinanden. 

Det  var  Theodor,  der  kom  ind  ad  Døren.  Han 
henkastede  et  kort  „God  Morgen!"  til  sin  Forlovede 
og  gav  sig  derpaa  til  —  som  for  at  bekræfte  Billedet 
med  Menageriburet  —  at  luske  om  langs  Væggene, 
saaledes  som  Rovdyrenes  Vane  er. 

„Søger  Du  noget?"  spurgte  Metha. 

„Ja,  det  var  min  Pibe  .  .  .  jeg  syntes,  jeg  satte 
den  fra  mig  h.er  .  .  .  eller  maaske  det  var  ude  paa 
Verandaen?" 

„Hvad  vil  Du  med  den  saa  tidligt  paa  Dagen?" 

„Pakke  den  ind." 

„Pakke  den  ind?" 

„Ja!"    svarede   Theodor   meget   højt    og  tilføjede 

forklarende,  da  Metha  endnu  saae  ud,  som  hun  ikke 
forstod  ham:  „Pakke  den  ind  i  et  Stykke  Papir  og 
lægge  den  ned  i  min  Kuffert." 

„I  din  Kuffert V 

„Ja,  den  graa  med  Messingsømmene,  om  Du  saa 
kjender  den.  .  .  .  Vi  rejser  naturligvis  med  første 
Tog!" 

„Rejser  med  første  Tog?" 

„Jeg  vilde  være  Dig  meget  forbunden,  om  Du 
hjalp  mig  med  at  lede  istedetfor  at  sidde  der  og 
agere  Ekko!  ...  Du  kan  maaske  forstaa,  at  jeg  ikke 
vil  blive  en  Minut  længere  end  nødvendigt  i  dette 
Hus  efter  den  Behandling,  jeg  fik  iaftes." 

Metha  havde  saa  smaat  haabet  paa,  at  Theodors 
Vrede  skulde  have  fortaget  sig,  men  hun  saae  nu, 
hvor  forfængeligt  dette  Haab  havde  været.  Hun  søgte 
derfor  at  formilde  sin  Kjæreste  ved  at  forestille  ham, 
at  Andreas  naturligvis  slet  ikke  havde  ment  saadan 
noget  med  det,  holdt  derpaa  et  helt  lille  Foredrag 
om  Kjærlighed  til  Næsten  i  Almindelighed  og  Broder- 
kjærlighed  i  Særdeleshed  og  endte  med  at  paatage 
sig  den  væsentlige  Skyld,  da  det  var  hende,  der  havde 
opfordret  Andreas  til  at  faa  Theodor  til  at  sætte  Liv 
i  Selskabet  iaftes. 

Theodor  klappede  hende  ømt  paa  Kinden  og 
sagde,    det   var  kjønt   af   hende   at    tale   saaledes    — 

naar  han  var  vred  paa  En.  var  han  altid  usædvanligt 
kjærlig  mod  alle  andre  Mennesker  — ,  men  det  var 
slet  ikke  det,  han  var  fornærmet  over,  han  følte  sig 
krænket  over  den  Behandling.  Andreas  havde  ladet 
ham  blive  tildel  paa  Hjemturen. 

Metha  opfordrede  ham  alligevel  til  Eftergivenhed ; 
selv  om  der  virkelig  var  Grund  for  ham  til  at  føle 
sig  fornærmet,  saa  .  .  . 

„Aldrig!"  udbrød  Theodor,  saa  det  sang  i  Hænge- 
lampens Kuppel.  „Det  er  det  sædvanlige,  det  er  altid 
mig,  der  skal  give  efter  . . .  Nej,  gu'  om  jeg  gjør!  .  . . 
Naa,  der  er  da  endelig  Piben,  saa  skal  jeg  snart  blive 
færdig  med  at  pakke  ind." 

Med  disse  Ord  foer  han  ud  af  Stuen  og  op  paa 
sit  Gjæsteværelse,  hvorfra  Metha  kunde  høre  ham 
rumstere  med  Kufferten. 

Hun  stillede  sig  hen  ved  Vinduet  og  saae  ud, 
medens  hun  trist  tænkte  paa,  at  nu  var  den  Som- 
merferie forbi. 

Faa  Minutter  efter  traadte  Vilhelmine  ind,  og 
Metha  ilede  strax  hen  til  hende  for  at  meddele  hende 
den  sørgelige  Nyhed. 

„Rejse?  Nej,  det  faar  I  virkelig  ikke  Lov  til!" 
svarede  Svigerinden  paa  sin  sædvanlige  rolige  Maade. 
„Aa,    det  gaar  nok  i  Orden   igjen,   skal   Du  se.     Nu 

skal  jeg  se  at  faa  talt  min  Mand  til  Fornuft,  og  saa 
skal  Du  bearbejde  Theodor." 

Jamen  jeg  har  talt  med  ham.  .  .  .  Han  vil  ikke 
give  efter!     „Aldrig!"  sagde  han." 

„Saa  har  Du  ikke  taget  ham  rigtigt!  .  .  .  Hør, 
om  et  Øjeblik  kommer  Andreas,  saa  maa  Du  gaa  lidt 
og  lade  mig  alene  med  ham." 

Det  var  heldigt,  hun  fik  sagt  det,  for  i  det  samme 
kom  Andreas.  Han  var  tilsyneladende  ikke  muntrere 
end  Broderen,  idetmindste  kunde  Metha  ikke  lade 
være  at  tænke  paa,  hvor  det  „God  Morgen!",  han 
bød,  lignede  Theodors. 

Saasnart  Andreas  havde  faaet  sin  The,  fulgte 
Metha  Svigerindens  Vink  og  satte  sig  ud  paa  Ve- 
randaen. 

Efter  et  Par  Minutters  Tavshed,  hvori  Andreas 
sad  og  pustede  paa  den  hede  The  med  en  Kraft, 
som  gjorde  han  Forsøg  paa  at  blæse  Koppen  omkuld, 
bemærkede  Vilhelmine  let  henkastet:  „De  rejser  med 
første  Tog  idag." 

„De  —  hvem?  Hvem  rejser  med  første  Tog 
idag?"  spurgte  hendes  Mand  iltert,  ikke  fordi  han 
ventede,  at  det  vilde  interessere  ham,  hvem  disse 
de"  vare,  men  fordi  han  ærgrede  sig,  naar  hans  Kone 
paa  denne  Maade  forlangte,  at  han  skulde  vide,  hvem 
hun  tænkte  paa. 

„Naturligvis  Theodor  og  Metha,"  svarede  hun  som 
den  selvfølgeligste  Sag  af  Verden. 

Uden  at  tænke  paa,  hvad  han  gjorde,  tog  An- 
dreas en  forsvarlig  Slurk  The.  Han  havde  imidlertid 
næppe  faaet  den  i  Munden,  før  han  sprang  op  fra 
Stolen  og  opførte  en  af  mange  vilde  Arm-  og  Ben- 
bevægelser ledsaget  Thé  dansant. 

„Det  er  ogsaa  din  Skyld!"  hostede  og  klynkede 
han. 

„Min  Skyld?" 

„Ja,  Du  faar  mig  til  at  drikke  den  glohede  The, 
naar  Du  saadan  pludselig  kommer  med  den  Slags 
Historier,"  paastod  Andreas,  medens  de  hede  Taarer 
strømmede  ned  ad  hans  Kinder,  saa  man  skulde  tro, 
at  det  var  Theen,  der  returnerede  ad  denne  Vej. 
„Naa,  saa  de  vil  rejse?  .  .  .  Hm,  ja  saa!" 

„Ja,  og  det  finder  jeg  egentlig  ganske  rimeligt 
efter,  hvad  der  passerede  igaar." 

Metha  kunde  ikke  undgaa  at  høre,  hvad  der  blev 
sagt,  og  hun  spidsede  uvilkaarligt  Øren:  Hvad  var 
det  dog,  Svigerinden  sagde? 

„Saa — aa?"  svarede  Andreas  langtrukkent  paa  sin 
Kones  udtalte  Formening  og  tilføjede  st.rax,  parat  til 
det  yderste  Selvforsvar:  „Du  vil  maaske  sige,  at  det 
var  mig,  der  havde  Uret,  hvad?" 

„Nej,  tvertimod!" 

„Hm!  ....  Naa  ja!  ...  .  Det  var  forresten  en 
ubehagelig  Scene.  .  .  .  Det  ærgrer  mig,  at  det  skulde 
passere. " 

„Aa,  hvorfor  det?  Det  var  jo  ikke  din  Skyld! 
Theodor  er  bleven  saa  lunefuld,  at  han  næsten  ikke 
er  til  at  komme  ud  af  det  med." 

Methas  lille  Haand  knyttede  sig  saa  fast,  at 
Knoerne  blev  ganske  hvide,  saa  oprørt  blev  hun  over 
Vilhelmines  Forræderi.  Var  det  det,  hun  kaldte  at 
tale  sin  Mand  til  Fornuft? 

„Naa— aa,  lunefuld,  det  vil  jeg  ikke  kalde  det," 
svarede  denne  Sidste  drævende.  „Det  er  for  stærkt 
et  Udtryk;  det  synes  jeg  ikke,  man  paa  nogen  Maade 
kan  sige." 

„Ja,  da  veed  jeg  sandelig  ikke,  hvad  man  ellers 
skal  kalde  det?  Den  ene  Aften  er  han  Elskværdig- 
heden og  Forekommenheden  selv  mod  Alle,  og  den 
anden  Aften  veed  han  ikke,  om  han  gider  tale  til  de 
samme  Mennesker." 

Metha  maatte  holde  sig  fast  i  Havebænkens  Trem- 
mer for  ikke  at  springe  op  og  løbe  ind  og  bebrejde 
Svigerinden  hendes  oprørende  Falskhed. 

„Naa,  hvad  Pokker,  man  kan  jo  ikke  altid  være 
i  lige  godt  Humør,"  sagde  Andreas  noget  spagfærdigt 
og  delikaterede  sig  med  et  Stykke  hvidt  Sukker  med 
Smør  i  den  Tro,    at  det  var  en  Kiks.      „Og  Theodor 

har  vel  ligesom  alle  Andre  sin  Frihed  til  at  tale,  naar 
han  har  Lyst  til  det,  og  tie,  naar  han  har  Lyst  til 
det.  Og  den  skal  man  respektere!  .  .  .  Jeg  er  kom- 
men i  Tanker  om,  at  det  var  dumt  af  mig  igaar  at 
opfordre  ham  til  at  holde  den  Tale.  ...  Jo,  det  var! 
Det  nytter  ikke,  Du  siger  „Aa!"  .  .  .  .  Saadan  noget 
skal  være  en  frivillig  Sag!  Jeg  kjender  det  fra  mig 
selv;  naar  jeg  ikke  er  oplagt  til  at  tale  og  alligevel 
bliver  plaget  til  det,  saa  bliver  det  noget  Jux,  jeg 
siger,  og  saa  ærgrer  jeg  mig  bare  næste  Dag  der- 
over. .  .  .  Nej,  Theodor  kan  have  sine  Fejl,  naturlig- 
vis, men  lunefuld  er  han  ikke!  Du  saae  jo  det 
bedste  Bevis  derpaa  igaar:  han  talte  jo  strax,  da  jeg 
bad  ham  derom,  skjøndt  han  nødigt  vilde.  .  .  .  Nej, 
min  Broder  er  selvstændig,  det  kan  Du  sige,  han  er 
ikke  af  disse  Mælkevandsherrer,  som  man  kalder  for 
skikkelige  Fyre.  Han  har  sin  egen  Mening,  og  det 
kan  jeg  netop  godt  lide  ham  for,  ...  og  i  Reglen 
maa  jeg  indrømme,  at  han  har  Ret,  for  han  er  et 
særdeles  humant  og  rettænkende  Menneske.  .  .  .  Lu- 
nefuld —  han!-  Haha!  ikke  Spor,  ikke  mere  end 
jeg  selv!" 

Metha  kunde  være  fløjet  Svogeren  om  Halsen  og 
have  givet  ham  det  Kys,  han  ikke  fik  den  første 
Dag. 

Andreas'  Forklaring   lod   ogsaa  til   at   have  gjort 


115 


et  vist  Indtryk  paa  hans  Kone.  for  hendes  Svar  lød: 
„Efter  hvad  Du  der  siger,  indser  jeg  ikke,  Du  kan 
gjøre  andet  end  at  bede  ham  glemme,  hvad  der  er 
passeret." 

„Naa,  det  synes  jeg  dog  ikke.  .  .  .  Han  var  s'gu 
ligesaa  ubehagelig  mod  mig,  som  jeg  mod  ham  .  .  . 
der  er  ligesaa  meget,  der  taler  for,  at  han  kommer 
til  mig.  .  .  .  Hvorfor  skal  jeg  altid  give  efter?" 

Metha  havde  en  ubestemt  Følelse  af,  at  hun  for 
nylig  havde  hørt  den  samme  Replik,  men  havde  ikke 
Stunder  til  at  tænke  over,  hvor  det  kunde  have  været. 
Hendes  Tanker  vare  for  Øjeblikket  beskjæftigede  med 
noget  ganske  andet;  det  var  begyndt  at  gaa  op  for 
hende,  at  den  Methode,  hendes  Svigerinde  behandlede 
sin  Mand  paa,  i  Granden  var  særdeles  praktisk  og 
formaalstjenlig,  og  hun  spekulerede  over,  om  ikke  en 
anden  ung  Dame  gjorde  vel  i  at  skrive  sig  denne 
Anvisning  bag  Øret. 

Der  var  indtraadt  en  Pause  inde  i  Spisestuen,  og 
det  var  atter  Vilhelmine,  som  brød  den  ved  at  spørge : 
„Hvordan  er  det,  er  den  nye  Kjøreplan  paa  Jern- 
banen traadt  i  Kraft,  eller  kjører  Toget  som  sæd- 
vanligt Klokken  halv  elleve?" 

„De  maa  ikke  rejse!  ...  De  maa  ikke  rejse!" 
udbrød  Andreas  og  sprang  op  med  et  Slag  i  Bordet, 
saa  Thepotten   fra   sit   ophøjede   Stade   ovenpaa  Ma- 

skinen  paa  egen  Haand  gav  sig  til  at  skjænke  The, 
indtil  Fruen  fik  den  standset  i  denne  utilladelige  Virk- 
somhed. 

„Vil  Du  da  bede  dem  blive V"  spurgte  hun. 

„Aa  nej,  Du  veed,  jeg  har  saa  ondt  ved  at  sige 
den  Slags  Ting  .  .  .  det  kan  I  Fruentimmer  meget 
bedre  med.  Tal  Du  med  Metha,  og  arranger  I  det 
saa!  Ikke  sandt,  det  gjør  I  nok?  .  .  .  Jeg  maa  des- 
uden ind  paa  Kontoret  nu!" 

Andreas  gik  sin  Vej,  og  Konen  saae  efter  ham 
med  en  saa  triumferende  Mine,  som  det  rolige,  næsten 
flegmatiske  Udtryk  i  hendes  Ansigt  tillod.  Saa  gik 
hun  ud  paa  Verandaen,  men  Metha  var  forsvunden. 

Den  unge  Dame  var  nemlig  saa  utaalmodigt  nys- 
gjerrig  efter  at  prøve  den  nye  Methode,  hun  havde 
lært,  at  hun  havde  listet  sig  ned  ad  Trappen  og  var 
løben  rundt  om  Huset  og  ind  ad  Gadedøren. 

Et  Øjeblik  efter  stod  hun  oppe  paa  Gjæsteværelset 
hos  Theodor,  der  i  Skjorteærmer  laa  paa  Knæ  foran 
sin  Kuffert  og  ved  diverse  Dunk  og  Knubs  søgte  at 
overtale  den  til.  at  rumme  det  samme  Antal  intime 
Beklædningsstykker,  den  havde  havt  paa  Overrejsen, 
men  disse  syntes  paa  en  mystisk  Maade  at  have  ud- 
videt sig  ved  Brugen  til  det  dobbelte  Rumfang  og 
syntes  at  have  samme  Tilbøjelighed  til  at  kravle  ud 
af  Kufferten  som  Aal  af  en  Torvekurv. 

„Naa,  Du  er  nok  snart  færdig?"  spurgte  hun, 
idet  hun  bestræbte  sig  for  at  give  sin  Stemme  samme 
rolige  Tonefald  som  Vilhelmines,  hvad  der  tog  sig  ud 
omtrent,  som  naar  et  sex  Aars  Pigebarn  agerer  „Mo'er" 
ved  Hjælp  af  Mo'ers  Hat,  men  ikke  desto  mindre 
klædte  hende  allerkjæreste. 

„Færdig?"  svarede  Theodor  og  skar  næsten  Tæn- 
der af  Raseri.  „Jeg  bliver  aldrig  færdig!  Jo  mere 
jeg  lægger  i  den  forbandede  Kuffert,  des  mindre  kan 
der  være." 

Metha  grundede  et  Øjeblik  over  denne  noget 
dunkle  Udtalelse,  men  opgav  saa  at  udpønse,  om  der 
var  Mening  i  den,  og  sagde:  „Saa  er  det  vel  ogsaa 
bedst,  at  jeg  gaar  over  og  giver  mig  til  at  pakke 
ind." 

„Ja,  det  er  paa  høje  Tid,"  svarede  hendes  For- 
lovede og  rejste  sig  for  at  hente  sine  Klæder  i  Klæde- 
skabet. 

„Vort  Ophold  her  blev  adskilligt  kortere,  end 
jeg  havde  ventet." 

„Ogsaa  end  jeg  havde  ventet.  .  .  .  Men  Du  vil 
da  ikke  give  mig  Skylden  for  det?" 

„Nej,  paa  ingen  Maade!  Din  Broder  er  jo  saa 
lunefuld,  saa  det  er  rædsomt." 

„Lunefuld?  .  .  .  Hvordan  mener  Du?" 

„Jo,    den  ene  Aften   er  han  ...  er  han  jo  saa- 

dan,  og  den  anden  .  .  .  saadan,"  stammede  Metha, 
der  ikke  havde  Svigerindens  Definition  paa  Lune- 
fuldhed præsent,  hvorfor  hun  i  en  Hast  klarede  sig 
med  denne  selvfabrikerede,  sindrige  Fortolkning,  der 
ialfald  havde  det  Fortrin  ikke  at  sige  for  meget. 

Den  lod  imidlertid  til  at  falde  i  Theodors  Smag. 
for  han  udbrød  glad:  „Ja,  ikke  sandt r*  Gudskelov, 
der  dog  er  En.  der  giver  mig  Ret!  Det  er  det,  jeg 
altid  har  sagt:  Andreas  har  ligesaa  mange  Sind,  som 
der  er  Timer  i  Døgnet.  Og  der  er  ingen  Ting,  der 
er  saa  ubehagelig  som  Omgangen  med  et  lunefuldt 
Menneske,  snart  glad.  snart  muggen,  snart  god,  snart 
ondskabsfuld,  snart  tavs.  snart  sluddervorn  .  .  ." 

Der  paafulgte  endnu  en  længere  Ramse  af  Ad- 
jektiver, og  for  hvert  saadant  fløj  der  fra  Klædeskabet 
snart  en  Frakke,  snart  en  Vest  og  snart  et  Par  Ben- 
klæder hen  paa  Stolen  ved  Kufferten.  Da  der  ikke 
fandtes  flere  Gangklæder,  holdt  Adjektiverne  ganske 
selvfølgeligt  op,  og  Theodor  tog  atter  fat  paa  Ind- 
pakningen. 

Det  var  godt,-  at  han  paa  denne  Maade  gav  Metha 
Tid  til  at  sunde  sig  lidt,  for  hun  var  mildest  talt 
bleven  højst  forbløffet  over  hans  Svar.  Hun  havde 
nu  saa  sikkert  ventet,  at  han  ligesom  Svogeren  paa 
det  ivrigste  vilde  protestere  imod,  at  Broderen  var 
lunefuld,    og    gjerne    til   Gjengjæld   vilde    have   tildelt 

Andreas  en  skjøn  Hoben  andre  Fejl,  og  saa  istedetfor 
gik  Theodor  hen  og  indrømmede  alt.  Hun  havde 
Lyst  til  at  sige,  ligesom  hun  sagde,  naar  hun  i  Sel- 
skaber blev  spist  af  med  syltet  Græskar  istedetfor 
syltet  Ingefær,  at  det  var  noget  Snyderi. 

Da  hun  var  kommen  sig  lidt  af  sin  Fortumlelse. 
tænkte  hun,  at  det  maaske  gik  med  „det  lunefulde'* 
som  med  Vaccination,  at  det  ikke  altid  strax  slog  an 
hos  Alle,  og  saa  bestemte  hun  nok  saa  uforknyt  at 
gjøre  et  andet  Forsøg. 

„Naa  ja,"  sagde  hun,  „det  var  maaske  ikke  det 
rette  Ord;  men  man  kan  da  ialfald  ikke  sige,  din 
Broder  er  gjæstfri." 

Det  hjalp;  det  viste  sig  at  være  det  rette  Ord. 

„Hvad?  Haha!  Andreas  —  ikke  gjæstfri?"  bu- 
sede det  ud  af  hendes  Forlovede. 

„Nej,  det  kalder  jeg  det  ikke!"  erklærede  Metha 
og  lagde  med  et  sikkert  Ryk  Armene  overkors. 

Theodor  vendte  sig  om  og  saae  paa  hende.  Han 
mindedes  aldrig  at  have  set  hende  indtage  den  Stil- 
ling før,  blev  noget  imponeret  og  sagde  adskillige 
Grader  under  sin  tidligere  Heftigheds  Kogepunkt: 
„Aa,  jeg  tror,  Du  vil!  Andreas  kj ender  ingen  større 
Fornøjelse  end  at  have  Gjæster  hos  sig.  ...  Vi  kunde 
gjerne  blive  her  et  helt  Aar,  om  vi  vilde." 

„Ja,  naar  vi  vilde  finde  os  i  alle  hans  Fornærmelser." 

„Men  Metha  dog!  Det  ligner  Dig  slet  ikke  at 
sige  den  Slags,"  sagde  han  bebrejdende  og  dukkede 
med  Hovedet  ned  i  Kufferten. 

„Veed  Du,  hvad  jeg  tror?"  vedblev  Metha  ubarm- 
hjertigt, „jeg  tror,  din  Broder  gjorde  det  igaar  for  at 
blive  af  med  os  saa  snart  som  muligt!" 

Theodor  blev  saa  betuttet  over  denne  Ide,  at 
han  nær  havde  guillotineret  sig  selv  med  Kuffert- 
laaget.  Han  fik  imidlertid  Hovedet  trukket  til  sig 
tidsnok  til  at  undgaa  et  saadant  trist  Endeligt,  sprang 
op  som  en  Top  og  stirrede  i  halvanden  Minut  paa 
Metha  i  maalløs  Forbavselse. 

Hun  følte  sig  skrækkeligt  elendig  ved  denne  tavse 
Beskuelse  og  var  mindst  en  5 — 6  Gange  paa  Nippet 
til  at  kaste  sig  om  hans  Hals  og  sige:  „Jeg  mener 
det  ikke!  Jeg  mener  det  slet  ikke!"  Men  hun  holdt 
tappert  ud. 

„Hvad  gaar  der  dog  af  Dig  klag,  kjære  Barn?" 
udbrød  endelig  hendes  Forlovede.  „Tror  Du  virkelig 
for  Alvor,  at  Andreas  er  af  en  saa  lav,  beregnende 
Karakter?  Det  viser  bedst,  hvor  lidt  Du  kjender  til 
ham!  Han  er  tvertimod  ualmindelig  aaben  og  ærlig 
og  brav  og  ligefrem  og  paalidelig  ..." 

Her  fulgte  en  ny  Ramse,  der  i  Længde  godt 
kunde  hamle  op  med  den  forrige.  Til  Afvexling  var 
det    denne    Gang   lutter    rosende    Tillægsord,    og    for 

hvert  af  dem  returnerede  der  et  Klædningsstykke  efter 
et  meget  kort  Ophold  i  Kufferten,  hvor  de  havde 
slaaet  deres  Folder  paa  en  saa  utilstedelig  Maade,  at 
deres  Ejermand  aldeles  ikke  kunde  skaffe  Orden  i 
dem  eller  Plads  til  dem. 

Da  Theodor  havde  fremsagt  Ramsen  med  en 
Aplomb,  der  i  hans  Skoletid  vilde  have  indbragt  ham 
et  ug.  med  Kryds  og  Slange,  hvis  han  nogensinde 
havde  været  i  Stand  til  at  præstere  en  blot  tilnær- 
melsesvis lignende  Fart,  sagde  Metha  yderst  tørt  og 
forretningsmæssigt:  „Men  naar  Du  ikke  føler  Dig  for- 
nærmet, hvorfor  skal  vi  saa  tage  bort?" 

„Hvorfor  .  .  .  ja  .  .  .  hvorfor?"  svarede  hendes 
Forlovede  nølende  og  fik  pludselig  en  stærk  Interesse 
for  en  lille  Plet  paa  en  af  sine  Frakker.  „Ja,  jeg 
har  i  Grunden  ogsaa  tænkt  paa  hele  Tiden,  medens 
jeg  pakkede  Kufferten,  at  del.  ...  at  det  i  Grunden 
var  højst  taabeligt  af  mig  at  blive  vred,  for  i  Grunden 
saa  var  der  jo  ingen  Ting  ...  at  blive  vred  over  .  .  . 
saadan  i  Grunden !  Jeg  veed  jo  godt,  at  Andreas 
ikke  mente  det  saa  slemt,  som  det  maaske  kunde  lyde 
til.  Det  var  mig,  der  var  i  daarligt  Humør.  ...  Jo, 
det  var!  Du  skal  ikke  ryste  paa  Hovedet  ...  og 
saa  bliver  jeg  let  urimelig,  det  veed  jeg  godt  selv! . . . 
Hør,  Metha,  naar  Du  var  rigtig  rar,  saa  gik  Du 
ned    til  Vilhelmine    og   fik    hende    til    at    bringe   den 

Sag  i  Orden.  Hun  kan.  naar  hun  bare  vil.  for 
hun  ..." 

Eftersætningen  fortabte  sig  ned  i  Frakkeærmet 
som  i  en  Art  Talerør,  men  Metha  syntes  dog  at  op- 
fatte en  svag  Tilstaaelse  af,  at  det  ikke  var  første 
Gang,  der  var  spillet  Garambolage  der  i  Huset,  og 
fik  opfrisket  den  gamle  Talemaade  om.  at  to  haarde 
Stene  ikke  male  godt. 

Metha  saae  ulige  mere  triumferende  ud  end  Svi- 
gerinden før,  da  hun  forlod  Gjæsteværelset,  og  da 
hun  gik  ned  ad  Trappen,  maatte  hun  kvæle  en  ung- 
dommelig Fnisen  ved  at  holde  Haanden  for  Munden; 
med  al  Respekt  for  den  unge  Dame  maa  det  siges, 
at  hun  ved  denne  Lejlighed  mindede  en  hel  Del  om 
en  kaad  Skolepige,  der  har  pudset  Hr.  Lereren. 

Resultatet  af  de  to  befuldmægtigede  Svigerinders 
Underhandlinger  er  forud  givet,  og  et  Par  Minutter 
efter  var  der  af  Familiens  samtlige  fire  Medlemmer 
strøet  Sand  paa  Historien,  og  det  uden  Tale,  da  man 
var  enig  om  aldrig  med  et  Ord  at  berøre  den. 
Istedetfor  at  pakke  sin  Pibe  ind  i  et  Stykke  Papir 
og  lægge  den  ned  i  sin  Kuffert  (den  graa  med  Messing- 
sømmene), stoppede  Theodor  den  saa  fuld,  den  kunde 
være,  og  satte  sig  ned  i  Haven  med  den  saare  vel 
tilmode,  og  saasnart  han  havde  forladt  Gjæsteværelset, 

listede  Metha  sig  derind,  pakkede  Kufferten  ud  og 
lagde  alt  paa  sin  forrige  Plads  igjen. 

Det  gaar  ofte  med  Skjændsmaal  som  med  Tor- 
denvejr: det  renser  Luften.  Vist  er  det  idetmindste 
at  Luften  i  og  om  „Eliehuset"  allerede  ved  Frokosttid 
var  betydeligt  mildere  og  fuldstændigt  befriet  for  alt 
det  trykkende,  som  havde  hersket  der  om  Morgenen, 
og  under  selve  Frokosten  opklaredes  det  endnu  mere, 
thi  aldrig  har  noget  menneskeligt  Øje  set  en  elsk- 
værdigere og  mere  forekommende  Vært  end  Andreas 
eller  en  behageligere  og  mere  taknemlig  Gjæst  end 
Theodor. 

Det  vilde  kun  blive  Gjentagelser,  hvis  Begiven- 
hederne i  de  tilbageværende  Dage  af  Ferien  skulde 
nedskrives;  de  lignede  det  første  Par  paa  en  Prik. 
Allerede  efter  en  Dagstids  Forløb  fortrød  nemlig 
Brødrene  hver  for  sig.  hvad  de  kaldte  deres  tosse- 
gode Svaghed  overfor  Broderen,  og  denne  Fortrydelse 
lettede  dem  i  en  væsentlig  Grad  Arbejdet  ved  at 
finde  paa  Æmner  at  disputere  om.  eftersom  det  i 
denne  deres  Sindsstemning  var  mere  end  Grund  nok 
for  den  ene  af  dem  til  bestemt  at  forfægte  en  Me- 
ning, at  den  anden  nærede  den  modsatte  Anskuelse. 
De  skjændtes  om  alt:  om  Cigarer,  om  den  indre 
Mission,  om  Drøvtyggernes  Maveforhold,  om  runde 
eller  ottekantede  Blyanter  vare  at  foretrække,  om  So- 

cialisme,  om  en  eller  anden  Solo  eller  Nolo  ved  den 
foregaaende  Aftens  L/hombre,  om  den  impressionistiske 
Malerkunst,  om  mørke-  eller  lyserøde  Roser  lugtede 
bedst,  om  cler  skal  Fløde  i  Øllebrød  eller  ej,  o.  s.  v. 
i  en  Uendelighed. 

Hver  anden — tredie  Dag  erklærede  Theodor,  at 
nu  havde  den  Draabe  indfundet  sig,  som  havde  bragt 
Bægeret  til  at  flyde  over,  hvorpaa  han  begav  sig  op 
paa  Gjæsteværelset  og  pakkede  sin  Kuffert.  Og  lige- 
saa  regelmæssigt  som  dette  skete,  ligesaa  bestemt 
begav  hans  Kjæreste  sig  efter  en  halv  å  en  hel  Times 
Forløb  sig  sammestedshen  og  pakkede  Kufferten  ud, 
uden  at  der  nogensinde  blev  vexlet  et  Ord  mellem 
dem  om  denne  aparte  Godstrafik. 

Paa  Afskedsdagen  vare  de  to  Brødre  for  Alvor 
venskabelige  imod  hinanden,  og  der  trængte  sig  vir- 
kelig et  slet  ikke  saa  lille  Stænk  af  Adskillelsens  Ve- 
mod ind  i  deres  Forhold. 

Metha,  som  godt  havde  bemærket  dette,  hviskede 
til  Svigerinden,  da  hun  tog  Afsked  med  hende: 
„Aa  Gudskelov,  jeg  tror  dog  ikke,  de  skilles  som 
Uvenner?" 

„Uvenner?"  svarede  Vilhelmine.  .Du  er  et  stort 
Barn!  Saadan  har  det  altid  været  mellem  dem:  naar 
de  er  borte  fra  hinanden,  savner  de  hinanden,  og 
naar  de  er  sammen,  skjændes  de." 

„Tror  Du  da  virkelig,  at  alt  bliver  ved  det  gamle, 
naar  der  er  gaaet  nogen  Tid?" 

„Nogen  Tid?  He!  I  Eftermiddag  begynder  de 
igjen  at  længes  efter  hinanden!" 

Og  hun  har  Ret.  Forholdet  mellem  Brødrene  er 
fremdeles  uforandret,  og  det  vil  vel  aldrig  blive  an- 
derledes. Derimod  er  der  indtraadt  en  temmelig  væ- 
sentlig Forandring  i  Forholdet  mellem  Theodor  og 
Metha.  Han  er  ikke  længere  i  Besiddelse  af  den 
uindskrænkede,  enevældige  Magt,  som  han  sad  inde 
med  før  Besøget  i  „Eliehuset- ;  hans  Hjertes  Ud- 
kaarede  har  faaet  en  Indflydelse  over  ham,  som  ikke 
kan  underkjendes,  Theodors  kloge  Venner  have  for- 
gjæves  brudt  deres  Hoveder  med,  hvorledes  det  er 
gaaet  til;  de  kunne  kun  konstatere  Faktum  —  og  det 
et  Faktum,  som  de  aldrig  havde  ventet  vilde  indtræffe 
i  den  Forbindelse  — ,  og  de  kunne  allerede  nu  spaa 
ham,  at  han  vil  komme  rædsomt  under  Totlen. 


Søstre. 


JT  røknerne  Agnes  og  Alvilda  Schousbye  vare  to 
gamle  Piger  mellem  de  fyrretyve  og  de  halvhundrede 
Aar,  lidt  gammeldags  i  Klædedragt  og  stilfærdige  i  Ma- 
nerer, men  dog  livlige  og  muntre  nok  til  at  være  velsete  i 
en  temmelig  vid  Omgangskreds.  De  vare  Døtre  af 
en  Landsbypræst,  og  efter  Forældrenes  Død  vare  de 
flyttede  ind  til  Kjøbenhavn.  De  boede  her  i  et  af  de 
smaa  Huse  i  Ny-Vestergade  nede  mod  Filosofgangen, 
hvor  de  havde  fundet  en  lille  Lejlighed,  der  var  tilstræk- 
kelig rolig  og  lavtloftet  og  forsynet  med  tilstrækkelige 
Masser  af  hvidt  Panel  og  umoderne  Tapeter  til  at 
kunne  minde  dem  om  den  tarvelige  fædrene  Præste- 
gaard  paa  Landet. 

Af  Udseende  vare  de  to  Søstre  saa  forskjellige, 
som  tænkes  kunde.  Den  yngste,  Alvilda,  havde  be- 
varet en  slank  Figur,  og  Tiden  havde  været  meget 
skaansom  mod  hendes  regelmæssige  Ansigtstræk,   saa 

at  hun  saae  ikke  saa  lidt  yngre  ud,  end  hun  var,  og 
hendes  Øjne  skinnede  endnu  med  en  vis  ungdommelig" 
Glans  omkap  med  hendes  mønsterværdige,  hvide 
Tænder.  Det  bedste  Bevis  paa,  hvor  godt  hun  havde 
holdt  sig,  var,  at  den  yngre  Generation  almindeligvis 
taxerede  hende  efter  den  ikke  ukjendte  Værdsættelse: 
„Hun  har  vist  været  meget  kjøn  i  sin  Tid",  og  Ung- 
dommen tog  ikke  fejl  i  denne  Formodning.  Hvorfor 
Alvilda  ikke  i  den  omtalte  Tidsperiode,  som  hun  kunde 
kalde  sin,  var  bleven  gift,  var  en  Gaade  for  Alle,  der 
kjendte  hende.  Selv  Søsteren  kunde  ikke  forklare  sig" 
det,  for  hun  var  vis  paa,  at  det  ikke  havde  manglet 
paa  acceptable  Tilbud  saavel  fra  Feriegjæster  fra 
Hovedstaden  som  fra  Honoratiores  fra  den  nærmeste 
Kjøbstad. 

Den  ældste  Søster  Agnes  havde  i  en  meget  tidlig 
Alder  opgivet  alle  Pretentioner  i  Retning  af  legemlig 
Skjønhed,  hvilken  fornuftige  Resignation  maatte  tilskri- 
ves en  øjeblikkelig  Misforstaaelse  af  Længdeforholdene, 
som  Naturen  ved  hendes  Konstruktion  havde  gjort  sig 
skyldig  i.  Hun-  var  nemlig  bleven  begavet  med  en 
utilbørlig  lang  Næse,  der  stak  lige  ud  fra  Panden 
paa  en  opsigtvækkende  Maade,  og  dette  blev  end 
mere  iøjnefaldende  ved,  at  hendes  smaa  nysgjerrige 
Øjne  sad  for  nær  inde  mod  Næsen,  saa  at  det  saae 
ud,   som   de  vare  løbne  hen  i  Øjenkrogene  for  at  se, 

hvor  langt  de  kunde  se  ud  ad  Næsen.  Som  en  meget 
daarlig  Erstatning  herfor  var  hendes  ene  Ben  blevet 
meget  kortere  end  det  andet,  saa  at  hendes  Gang 
mindede  om  et  Additionsstykke:  „En  op  og  en  in 
nuntc,  en  op  og  en  in  meitfc",  og  det  pludselige  Knæk, 
hvormed  hun  sank  ned  i  den  ene  Side,  havde  mere 
end  een  Gang  bevirket,  at  Folk,  der  fulgte  bag  efter 
hende,  greb  hende  i  Nakken  i  den  Tro,  at  hun  ufor- 
varende stak  et  Ben  ned  i  en  Kjælderhals  og  var  ved 
at  slaa  en  Kolbøtte  ned  ad  Trappen. 

Da  hun  saaledes  ikke  med  nogen  rimelig  Grund 
kunde  beundre  sine  egne  legemlige  Fuldkommenheder, 
greb  hun  den  Udvej  at  beundre  Søsterens,  og  dette 
havde  været  Tilfældet  fra  deres  ganske  unge  Dage 
hjemme  i  Præstegaarden.  Hun  var  lige  ud  stolt  over 
Alvildas  Skjønhed,  sagde  uden  Omsvøb  til  Indeha- 
versken: „Gudbevares,  hvor  Du  i  Grunden  er  kjøn, 
Alvilda!*,  og  spurgte  sans  facon  de  unge  Herrer  af 
deres  Bekjendtskab :  „Har  De  nogensinde  set  saa 
smuk  en  ung  Pige  som  Alvilda?  Hun  er  ligefrem 
vidunderskjøn  .  .  .  junonisk,  det  er  Ordet  .  .  .  hvad, 
ikke  sandt?" 

Til  Gjengjæld  havde  Alvilda  den  største  Respekt 
for  Agnes'  gode  Hoved  og  nærede  dyb  Beundring  for 
hendes  Kundskaber.  Hver  Gang  et  alvorligere  Ærnne 
blev  bragt  paa  Bane,  sagde  hun:  „Aa  nej,  det  forstaar 

jeg  mig  slet  ikke  paa,  gaa  til  min  Søster  med  det! 
Hun  forstaar  sig  paa  alt  saadant  noget,  mig  ligger 
det  altfor  højt!"  Og  det  var  ikke  Affektation  af  hende, 
naar  hun  paastod,  at  hun  syntes,  man  kunde  se  paa 
Søsterens  Hoved,  naar  denne  sad  tavs  og  grublede, 
hvorledes  de  vægtigste  Tanker  arbejdede  indenfor. 
Noget  andet  er,  at  hun  nok  vilde  være  bleven  for- 
bavset, hvis  hun  pludselig  havde  faaet  et  Indblik  i 
dette  sandt  at  sige  temmelig  dagligdags  Værksted. 

Det  laa  til  den  Schousbyeske  Slægt,  at  dens  Med- 
lemmer gjensidigt  beundrede  hinanden  for  udmærkede 
Anlæg  eller  Egenskaber  i  en  eller  anden  Retning,  og 
da  Agnes  og  Alvilda  havde  slaaet  Fordelingen  af 
aandelige  og  legemlige  Fortrin  fast  paa  ovennævnte 
Maade,  vandt  denne  Ordning  strax  Bifald  først  af  den 
lærde  Fader,  der  holdt  mest  af  at  lukke  sig  inde  med 
nogle  meget  tilstøvede  Bøger  og  nogle  meget  tilsaucede 
Tobakspiber,  saa  af  den  praktiske  Moder,  der  be- 
skedent betragtede  sig  selv  som  en  Slags  Overmejerske 
i  Præstegaarden,  og  derpaa  af  den  ganske  Slægt, 
herunder  indbefattet  de  Paagjældende  selv,  der  bøjede 
sig  for  den  almindelige  Opinion  og  anerkjendte  deres 
egen  fortrinlige  Kvalitet. 

Paa  Grund  af  Forældrenes  selvisolerende  Tilbøjelig- 
heder herskede  de  to  Pigebørn  saa  godt  som  uind- 
skrænket over  Dagligstuen  og  vare  saa  meget  overladte 

til  sig  selv,  at  de  allerede  dengang  saa  at  sige  gjorde 
Prøve  paa  det  intime  Samliv,  som  de  skulde  komme 
til  at  føre  i  saa  lang  en  Række  af  Aar.  Munter  og 
geskjæftig,  som  hun  var,  gav  Alvilda  Hjemmet  den 
fornødne  Tilsætning  af  Livlighed  og  Lystighed,  medens 
den  grundigere  Agnes  ladede  det  med  den  behørige 
Ballast  af  Vederhæftighed  og  Moralitet.  Hvis  det  ikke 
maa  antages  at  være  krænkende  for  to  saa  udmærkede 
Personer  at  sammenlignes  med  slige  Væsener  fra  det 
lavere  Dyrerige,  kunde  Alvilda  lignes  ved  den  lette, 
spraglende  Sommerfugl,  Billedet  paa  Letsindighed  og 
Flirtatiou.  thi  hun  flagrede  om  i  Hjemmet  fra  den 
ene  Stue  til  den  anden,  ud  og  ind  ad  Døre,  og  til- 
syneladende ligesaa  hensigtsløs,  som  nævnte  Insekt 
tumler  rundt  fra  Busk  til  Busk.  Agnes  derimod 
mindede  mere  om  en  sindig  Skildpadde,  et  af  disse 
Magelighedens  Paradigmer:  hver  Morgen  styrede  hun 
fra  Spisestuen  ad  den  kortest  mulige  Rute  hen  til  sin 
magelige  Stol  med  Gyngeskamlen  foran  i  den  hyggelige 
Vindueskrog,  og  der  skulde  næsten  ligesaa  stærke 
Overtalelsesmidler  til  for  at  bevæge  hende  til  at  flytte 
sig  herfra,  som  der  skal  til  at  faa  et  saadant  Krybdyr 
til  at  forlade  den  solbeskinnede  Plet,  hvor  den  har 
Haab  om  at  faa  sit  Rygskjold  stegt  rigtig  godt  igjennem. 
Dag  efter  Dag  gik  ensformigt,  men  i  den  skjønneste 
Harmoni  for  de  to  Søstre   i  Præstegaarden.     Forinid- 

dagen  henrandt  stille;  Sommerfuglen  beskjæftigede 
sine  smaa  hvide  Fingre  med  et  eller  andet  nyt  Raffine- 
ment paa  Haandarbejdets  Omraade,  der  senere  end 
yderligere  skulde  uimodstaaeliggjøre  hendes  bedaarende 
Yndigheder,  og  Skildpadden  udviklede  sin  Aand  ved 
Læsningen  af  diverse  videnskabelige  Afhandlinger  eller 
underholdt  Søsteren  med  et  stilfærdigt  Foredrag  af 
en  klassisk  Sonate,  thi  Agnes  var  ogsaa  musikalsk, 
-  hvad  Foredraget  angaar,  kan  det  bemærkes,  at  hun 
havde  en  ejendommelig  Gave  til  at  faa  ethvert  Klaver 
til  at  lyde  som  en  Spilledaase.  Om  Aftenen  samledes 
man  om  det  ovale  Divanbord  ved  Sofaen;  Alvilda 
rykkede  nærmere  til  Lampen  med  det  raffinerede 
Haandarbejde,  og  Agnes  læste  det  nyeste  Produkt  af 
Skjønliteraturen  højt  og  meddelte  i  de  Pauser, 
hvori  hun  hvilede  sig.  ved  Hjælp  af  nogle  vejledende 
kritiske  Pegepinde,  hvad  Søsteren  skulde  synes  om 
det  paagjældende  Produkt  og  dets  Forfatter.  Den 
gode  Frøkens  Kritik  var  noget  uberegnelig,  da  den 
altid  var  modsat  den.  hun  sidst  havde  hørt  eller  læst 
om  vedkommende  Værk,  hvilket  ikke  saa  meget  kom 
af  en  særlig  udpræget  Lyst  til  at  sige  imod  som  af 
en  stærk  Trang  til  at  disputere  om  enhver  Ting. 

Et  saa  inderligt  Samliv  i  Dualis  gjør  altid  Parterne 
afhængige  af  hinanden.  Det  blev  dem  vanskeligere 
og    vanskeligere    at    undvære    hinanden.     Var    en    af 

dem  blot  i  fem  Minutter  borte  fra  Dagligstuen,  be- 
gyndte den  anden  at  savne  hende.  Der  kunde  til 
daglig  gaa  Timer,  hvor  der  ikke  blev  vexlet  et  Ord 
mellem  dem ;  men  var  den  Ene  fraværende,  syntes 
den  Tilbageblevne  hvert  Øjeblik  at  have  noget  af 
Vigtighed  at  konferere  med  hende  om.  Det  gik  dem 
sans  comparaison,  som  det  gaar  Folk,  der  have  glemt 
deres  Lommetørklæde  eller  Uhr:  alene  Tanken  om, 
at  de  ikke  have  nævnte  Remedium  med,  er  tilstrækkelig 
til,  at  de  synes  i  eet  væk  at  have  Brug  for  det. 
Eller  led  en  af  Søstrene  af  et  mindre  Ildebefindende 
og  holdt  Sengen,  blev  den  anden  formelig  vred,  ikke 
fordi  hun  maatte  være  Sygeplejerske  —  den  Pligt 
opfyldte  hun  baade  villigt  og  omhyggeligt  — ,  men 
fordi  hun  savnede  Patienten  paa  den  sædvanlige  Plads, 
og  med  samme  Regelmæssighed,  hvormed  hun  præ- 
senterede den  bekjendte  Spiseskefuld  hver  anden 
Time,  præsenterede  hun  Søsteren  det  Spørgsmaal,  om 
denne  ikke  troede,  at  hun  nu  vilde  have  godt  af  at 
staa  op  og  gaa  lidt  ind  i  Dagligstuen. 

En  anden  Ting.  som  voldte  hver  af  dem  lige 
stort  Besvær,  var  at  tage  en  Bestemmelse  paa  egen 
Haand:  de  skulde  raadføre  sig  med  hinanden  om  alt, 
selv  de  mindste  og  mest  dagligdags  Forhold.  Var  det 
f.  Ex.  en  Dag  noget  køligt,  kunde  man  være  vis  paa 
at  høre  den  Ene  raadspørge  den  Anden:    „Tager  Du 

Shawl  paa  idag'r"  —  Lød  Svaret  saa:  „Ja,  jeg  gjør! 
Jeg  synes,  jeg  fryser!"  kunde  man  vædde  hundrede 
mod  een  paa,  at  Forespørgersken  sluttede  sig  til  denne 
Udtalelse  med  et  -Ja,  saa  vil  jeg  ogsaa  tage  mit  paa!" 
—  Eller  det  kunde  hænde  ved  Aftensbordet,  at  en  af 
dem  var  i  den  pinlige  Forlegenhed  at  skulle  vælge 
imellem  salt  Kjød  og  Rullepølse  til  Paalæg  paa  det 
næste  Stykke  Smørrebrød.  Før  hun  traf  nogen  Af- 
gjørelse  i  dette  vigtige  Spørgsmaal,  maatte  hun  altid  først 
forhøre  sig  hos  Søsteren  om,  hvilket  Valg  denne  vilde 
træffe  i  et  saadant  Dilemma. 

Uden  at  Frøknerne  Schousbye  vidste,  hvor  Tiden 
var  bleven  af,  begyndte  de  at  blive  halvgamle.  Til 
deres  store  Forbavselse  opdagede  de,  at  der  var  voxne 
Mennesker,  der  vare  yngre  end  de  selv.  Alvilda  havde 
fra  sit  ophøjede  Stade  som  Egnens  Baldronning  gjort 
den  Observation,  at  der  var  opstaaet  et  Hold  af 
yngre  Herrer,  som  ikke  fuldstændigt  betagne  undlod 
at  bøje  sig  i  Støvet  for  hendes  autoriserede  Dejlighed. 
I  Begyndelsen  saae  hun  ned  paa  disse  som  paa  en 
Samling  Drengebørn,  der  ikke  dristede  sig  til  at  nærme 
sig  hende;  men  lidt  efter  lidt  gik  Sandheden  op  for 
hende,  da  hun  saae,  at  de  paagjældende  Drengebørn 
nok  saa  glade  og  fornøjede  —  og  tilsyneladende  uden 
at  savne  hende  —  svingede  sig  i  Dansen  med  en  Del 
Pigebørn,   som   ganske  vist  havde  gjort  sig  skyldige  i 

den  nedsættende  Forseelse  at  gaa  med  kort  Kjole 
længe  efter,  at  Alvilda  var  bleven  konfirmeret,  men 
som  nu  ikke  desto  mindre  ved  et  Vidunder  virkelig- 
syntes  at  være  blevne  voxne.  Og  ved  forskjellige 
Disputer  om  lærde  og  kuriøse  Materier  opdagede  Ag- 
nes, at  der  var  opvoxet  et  helt  Kuld  af  unge  Men- 
nesker, som  havde  deres  egne  Meninger  og  Anskuelser, 
og  som  hun  ikke  mere  kunde  feje  af  med  en  knusende 
Opfordring  til  den  forøvrigt  særdeles  nyttige  Beskjæf- 
tigelse  at  lære  at  knappe  deres  egne  Permissioner. 

Aarene  gik  deres  vante  Gang,  undertiden  uden, 
men  oftere  dog  med  Konfusion  i  Aarstiderne,  hvilken 
sidste  stedse  var  frembragt  af  den  upaalidelige  Frisk- 
fyr, Sommeren,  der  enten  indfandt  sig  altfor  tidligt 
eller  ogsaa  forhalede  sin  Ankomst  til  et  altfor  sent 
Tidspunkt,  men  aldrig  kom,  naar  den  var  ventet. 
I  Præstegaarden  skete  ingen  anden  Forandring,  end 
at  Alvilda  i  det  sidste  Par  Aar  af  deres  Ophold  her 
havde  slaaet  sig  paa  det  huslige,  da  Moderens  Kræfter 
ikke  længere  slog  til,  og  Agnes  paa  Grund  af  sin 
svageligere  Konstitution  blev  fritagen  for  dette  materielle 
Bryderi,  som  hun  følte  sig  saa  uendelig  højt  hævet 
over. 

Saaledes  gik  det  til,  da  de  nogle  Aar  senere  efter 
Forældrenes  kort  paa  hinanden  følgende  Død  flyttede 
til  Hovedstaden  og  arrangerede  deres  egen  lille  Hus- 

holdning,  at  denne  i  Henseende  til  Bestyrelse  blev 
saaledes  halveret,  at  Agnes  stod  for  den  aandelige  og 
Alvilda  for  den  materielle  Bespisning.  Der  existerede 
kun  een  Mening  om  alt  i  det  Schousbyeske  Frøken- 
kloster, men  ethvert  Problem,  der  udæskede  til  Me- 
ningstilkendegivelse, blev  iforvejen  indregistreret  under 
en  af  de  to  Rubriker.  hvoraf  hver  af  Søstrene  saa  at 
sige  redigerede  sin.  Syntes  —  for  at  tage  et  Par 
Exempler  —  Agnes,  at  Daudet  var  den  største  nu- 
levende Forfatter,  forfægtede  Alvilda  til  det  yderste, 
at  ingen  existerende  Forfatter  kunde  taale  Sammen- 
ligning med  den  storslaaede.  geniale  Daudet.  og  var 
paa  den  anden  Side  Pandekager  med  Tyttebær  en  af 
Alvildas  Yndlingsretter,  erklærede  Agnes  uden  Be- 
tænkning, at  Pandekager  —  det  vil  sige.  med  Tytte- 
bær til  —  var  en  uovertræffelig  Dessert,  og  hun  holdt 
strax  op  med  at  spise  af  Formaden,  naar  Alvilda  be- 
tydede hende,  at  hun  skulde  have  denne  sin  Livret 
bagefter. 

For  under  de  nye  Forhold  at  bevare  Erindringen 
om  deres  Barndoms  og  Ungdoms  Hjem  saa  meget 
som  muligt  flyttede  de  ind  i  Ny  Vestergade  med 
en  Del  ærværdige  Møbler  fra  Præstegaarden.  hvilke  for- 
længst havde  holdt  fem  og  tyve  Aars  Jubilæum  og 
ligesom  mange  andre  dannede  Jubilarer  vare  tem- 
melig svækkede   i  Benene.      Ved   Hjælp  af  dette  Bo- 

have  lykkedes  det  dem  virkelig  at  give  deres  Lejlighed 
et  vist  provinsielt  Anstrøg,  og  navnlig  lignede  deres 
Dagligstue  en  af  disse  faatalligt  møblerede,  svale  Have- 
stuer, som  det  er  ubetinget  behageligere  at  befinde 
sig  i  en  varm  Sommerdag  end  en  kølig  Efteraarsdag, 
og  som  om  Vinteren  mest  af  alt  egne  sig  til  at  be- 
nyttes som  Iskjældere. 

Blandt  andre  nyttige  Brugsgjenstande  medførte 
de  en  tro  og  skikkelig  Tjenestepige,  som  i  flere  Aar 
havde  været  knyttet  til  Præstegaarden  som  Stuepige, 
og  som  stod  paa  en  saa  fortrolig  Fod  med  Frøknerne 
Schousbye,  at  hun  godt  kunde  betragtes  som  en  Halv- 
søster til  dem.  Boline  —  det  var  Pigens  Navn  — 
havde  en  ulykkelig,  næsten  grædefærdig  Mine,  som 
om  der  stedse  svævede  en  Tilstaaelse  paa  hendes 
Læber  om,  at  nu  havde  hun  svedet  Vællingen  eller 
kastet  Karbonaden  i  Asken,  og  det  var  maaske  dette 
Udtryk,  der  bevirkede,  at  Folk  i  Reglen  taxerede  hende 
til  en  fyrretyve  Aar,  skjøndt  det  ikke  var  mere  end 
en  tre— fire  Aar  siden,  at  hun  havde  havt  sit  fem  og 
tyve  Aars  Jubilæum.  Det  var  jo  heller  ikke  Enhvers 
Sag  uden  Forklaring  at  begribe,  at  det  var  Bolines 
Agt  med  disse  bekymrede  Rynker  at  udtrykke  sin 
overordentlige  Tilfredshed  med  sin  Skæbne  her  i 
Livet.  Boline  var  nemlig  tilfreds  med  sin  Kondition 
og  var  herfor   eo   ipso  hjemfalden   til   enhver  kjøben- 

havnsk  Tjenestepiges  Foragt.  Lønnen  var  kun  ringe, 
men  hun  vidste,  at  hendes  Frøkener  ikke  havde  Raad 
til  at  give  hende  mere,  og  af  samme  pekuniære  Hensyn 
udførte  hun  uden  at  kny  almindelig  Tjenestekaiie- 
gjerning:  det  kunde  maaske  endda  have  passeret,  men 
hvad  der  var  absolut  forkasteligt,  var,  at  hun  frivilligt 
renoncerede  paa  al  Udgangstilladelse,  da  hun  i  sin 
Xaivetet  tilstod,  at  hun  ikke  vidste,  hvor  hun  skulde 
gaa  hen,  ligesom  hun  aldeles  ingen  Pretentioner  nærede 
i  Retning  af  at  opholde  sig  inde  i  Dagligstuen  hos 
sit  Herskab.  Da  Husets  øvrige  Piger  meget  hurtigt 
kom  under  Vejr  med  Bolines  fejlagtige  Opfattelse  af 
sin  Stilling  og  sit  eget  menneskelige  Værd,  exkluderedes 
hun  enstemmigt  af  deres  Fagforening  paa  en  General- 
forsamling, som  en  Aftenstund  blev  afholdt  i  den 
fælles  Vaskekjælder,  og  erklæredes  for  at  være  en 
rigtig  Bondejolle.  Saa  kunde  hun  have  det  saa  godt, 
og  saa  kunde  hun  jo  se.  om  Frøknerne  Schousbyes 
næsten  kammeratlige  Behandling  kunde  holde  hende 
skadesløs  for  hendes  Kollegers  Venskab. 

De  to  andre  Blade  af  det  Schousbyeske  Trekløver 
passede  i  Begyndelsen  sandt  at  sige  ikke  bedre  til  de 
kjøbenhavnske  Forhold  end  dette  dets  mest  beskedne 
Blad.  Det  viste  sig  strax  den  første  Morgen,  hvor 
fremmede  de  stod  overfor  Livet  og  Røret  i  en  Hovedstad. 

Bedst    som  Agnes    og  Alvilda  sad  og   nød  deres 

Morgenthe  med  tilhørende  Hvedetvebakker,  som  i 
Parenthes  bemærket  slet  ikke  smagte  dem  rigtig  godt, 
fordi  de  vare  saa  forfærdelig  friske,  at  Smørret  næsten 
smeltede  paa  dem,  kom  Boline  styrtende  ind  fra 
Kjøkkenet  med  opskræmmede  Miner  og  forvildede 
Blikke  og  raabte:  „Hnset  brænder!"  —  Uden  mere 
Respekt  for  de  bl aam ålede  Fajancekopper,  end  om 
det  havde  været  et  Par  Tinskaale,  satte  Søstrene  dem 
haardt  mod  Bordet  og  vare  i  næste  Nu  paa  Benene 
med  Udbruddet:  „Gad  bevare  os  vel!  Hvor?"  — 
,.Ja,  det  veed  jeg  ikke,"  svarede  Boline  stakaandet, 
„men  der  staar  en  Mand  nede  i  Gaarden  og  klemter 
med  en  stor  Klokke."  — •  Til  stor  Fryd  for  Husets 
øvrige  Beboere  stak  et  Øjeblik  efter  det  landlige  Tre- 
kløver sine  tre  Hoveder  ud  ad  hver  sit  Vindue  og 
opfordrede  Manden  med  Klokken  til  at  sige  dem,  hvor 
Ilden  var.  Den  attraaede  Oplysning  kunde  Manden 
ikke  give  dem,  aldenstund  han  ikke  vidste  af  nogen 
Ildløs  at  sige,  men  derimod  anbefalede  han  de  nyind- 
flyttede  Lejere  at  prøve  hans  Mælk  fra  Ismejeriet  i 
Nygade,  hvorpaa  de  tre  Hoveder  skyndsomt  forsvandt 
under  Tilløbet  til  et  Hurra  fra  de  grinende  Husfæller, 
der  havde  befolket  de  andre  Vinduer  saa  tæt,  som 
om  der  ventedes  et  politisk  Tog  gjennem  Gaarden. 

I  den  første  Tid  befandt  de  sig  i   en   ubehagelig 
nervøs  Ophidselse,  naar    de  bevægede  sig  paa  Byens 

Gader;  Vognrummelen,  Handelsmændenes  hæse  Brøl 
til  Lovprisning  af  visse  møre  Frugter.  Sælgekjællin- 
gernes  gjennemtrængende  Skraal  til  Bekjendtgjørelse 
af  Prisen  paa  visse  levende  Fiskearter,  og  Brolægger- 
jomfruernes klaskende  Bump  mod  de  gjenstridige 
Brosten  trættede  deres  Øren,  Vinduesudstillingernes 
lokkende  Fristelser  og  de  Spaserendes  aparte  Dragter. 
hvilket  altsammen  omhyggeligt  skulde  mønstres,  for- 
virrede deres  Øjne,  og  den  evindelige  Angst,  de  gik 
i  for  at  blive  kjørte  over  af  et  af  alle  disse  Befordrings- 
midler, som  store  og  smaa,  flotte  og  simple,  krydsede 
hinanden  i  alle  Retninger,  gjorde  dem  tummelumske 
i  Hovedet.  Vovede  de  sig  en  sjelden  Gang  ud  efter 
Morkets  Frembrud,  naar  Gadelarmen  ikke  var  saa 
stærk,  saa  var  det  galt  med  de  mange  enlige  Mands- 
personer, de  mødte.  Det  kunde  maaske  tilgives 
Skjønheden,  naar  hun  troede,  at  ethvert  stivt  Blik  fra 
en  Herre  var  en  til  hendes  Yndighed  direkte  adres- 
seret Elskovserklæring,  og  derfor  øjeblikkelig  satte  i 
Løb  for  at  undfly  dette  modbydelige  Mandfolk.  Derimod 
er  det  mindre  %  let  forklarligt,  hvad  der  bevægede 
Agnes  til  at  nære  den  samme  Indbildning  og  ligeledes 
sætte  sig  i  Bevægelse,  der  dog  mest  bestod  i  nogle 
særdeles  livlige  Fagter  med  Armene,  medens  hun  for- 
medelst det  daarlige  Ben  nærmest  var  henvist  til  den 
gymnastiske    Øvelse:     „Paa   Stedet    hop!%    som    hun 

udførte  overordentlig  livligt  under  Tilraab  til  Søsteren: 
„Bliv  og  tag  mig  med!" 

Oprindelig  nærede  de  en  indgroet  Mistillid  til  alle 
kjøbenhavnske  Indretninger,  og  Hensigtsmæssigheden 
af  dem  gik  først  efterhaanden  op  for  dem.  Noget  af 
det  første,  de  saaledes  maatte  indrømme,  var,  at  det 
dog  i  Grunden  var  ganske  nemt  saaledes  at  have 
Vand  i  Kjøkkenet  og  Gas  paa  Trappen,  skjøndt  de 
dog  forbeholdt  sig  at  mene,  at  Vandet  selvfølgelig 
tabte  sine  bedste  og  sundeste  Egenskaber  ved  at 
passere  gjennem  Gud  veed  hvor  mange  Hundrede  Alen 
Jernrør,  og  at  Gassen  foruden  sin  ulidelige  Stank  var 
en  livsfarlig  Opfindelse,  da  den  altid  var  parat  til  at 
sprænge  ethvert  Hus  i  Luften.  Ulige  mere  Tid  tog 
det  for  dem  at  faa  nogen  Tillid  til  Sporvognene,  da 
disse  uefterrettelige  Befordringsmidler  ved  de  første 
Prøver,  de  havde  anstillet  dermed,  enten  havde  kjørt  dem 
til  Sygehjemmet,  naar  det  havde  været  Søstrenes 
Mening  at  aflægge  et  Besøg  i  Nærheden  af  „Sorte 
Hest",  eller  havde  sat  dem  af  paa  Frueplads,  et  Sted, 
hvor  ingen  Sporvognspassager  nogensinde  har  havt 
noget  at  gjøre.  Efterat  Agnes  imidlertid  i  et  Par 
Maaneder  havde  sysselsat  sig  med  en  ny  Gren  af 
Kartografien,  lykkedes  det  hende  at  tegne  et  Grund- 
rids over  de  forskjellige  Sporvognsruter,  og  ved  Hjælp 
af  dette   fandt  de  ud   af,   at  Sporvognene   dog  ogsaa 

lod  sip  bruge  til  at  komme  hen  til  de  bestemte  Steder, 
man  vilde:  men  de  anse  det  dog  endnu,  før  de  stige 
op.  for  nødvendigt  at  holde  lange  Konferencer  med 
Konduktøren,  om  han  ogsaa  er  vis  paa,  at  ban  kjører 
der  og  der  hen.  da  de  have  hørt,  at  Konduktørerne 
have  Procenter,  saa  at  det  naturligvis  bare  kommer  dem 
an  paa  at  faa  proppet  deres  Vogne  fulde,  ligegyldigt 
om  Passagererne  komme  til  deres  Bestemmelsessted. 
En  anden  Gene,  som  de  dog  ogsaa  tilsidst  maatte 
bøje  sig  for,  frembød  de  kjøbenhavnske  Spisetider. 
De  vare  i  Førstningen  dels  for  vante  til  de  landlige 
Tider  for  Spisningen  og  dels  for  selvstændige  til  strax 
paa  en  Studs  at  forandre  deres  Vaner,  fordi  de  gode 
Hovedstadsbeboere  havde  en  anden  Skik.  Folk  havde 
vel  Lov  til  at  spise,  naar  det  lystede  dem.  og  hvorfor 
skulde  de  just  rette  sig  efter  de  Andre,  disse  vare  vel 
ligesaa  nær  til  at  gjøre  Forandring  som  de  selv. 
saaledes  ræsonnerede  Søstrene,  og  saa  spiste  de  Frokost 
Klokken  ti.  Middag  Klokken  et  og  Aften  Klokken  syv. 
Da  det  imidlertid  et  Par  Gange  arriverede  dem  at 
overraske  de  Familier,  hos  hvem  de  skulde  i  Aften- 
selskab, ved  Middagsbordet  og  mærkede,  at  disse 
Familier  —  hvor  henrykte  de  end  viste  sig  ved 
Frøknerne  Schousbyes  Ankomst  —  øjensynligt  ikke 
havde  ventet  dem  paa  et  saa  tidligt  Tidspunkt,  hvor- 
for   der    ossaa    blev    afstedkommet    en    ikke    videre 

hyggelig  Renden  ind  og  ud  og  mere  eller  mindre 
kortvarige  Forsvindinger  for  at  gjøre  Toilette,  saa 
opgav  de,  dog  ikke  uden  en  vis  Knurren  —  baade 
af  dem  selv  personlig  og  af  deres  Maver  — ,  videre 
Modstand  og  indrettede  sig  efter  kjøbenhavnsk  Mønster. 

Forholdet  i  Hjemmet  mellem  Søstrene  er  imidler- 
tid uberørt  af  disse  Omvexlinger.  For  Agnes  er 
Alvilda  endnu  Indbegrebet  af  kvindelig  Skjønhed,  selv 
om  hun  jo  nok  maa  indrømme,  at  den  første  Ungdom 
er  forbi,  og  Alvilda  falder  ved  enhver  Lejlighed,  og 
undertiden  endnu  oftere,  paany  i  Henrykkelse  over 
Agnes"  Begavelse.  De  ere  fremdeles  saa  ømme  mod 
hinanden  som  to  Turtelduer;  mindst  en  Snes  Gange 
om  Dagen  spørge  de  gjensidigt  hinanden:  „Hvordan 
har  Du  det,  Du  Søde,  Du  Rare,  Du  Kjære?",  skjøndt 
der  ingen  Sandsynlighed  er  for,  at  Vedkommendes 
Helbred  skulde  være  tagen  af,  siden  Spørgsmaalet 
sidst  fremsattes,  og  er  en  af  dem  vendt  tilbage  efter 
en  selv  nok  saa  kortvarig  Expedition  i  Byen,  hjælper 
den  anden  hende  omhyggeligt  af  med  Overtøjet:  „Kom, 
lad  mig  tage  det!  Du  maa  være  meget  træt,  din 
Stakkel,  sæt  Dig  nu  ned  og  hvil  Dig!" 

De  begyndte  med  at  ringeagte  slige  Adspredelses- 
anstalter  som  Theatre  og  Tivoli,  og  de  eneste  Ud- 
skejelser, som  de  tillod  sig,  bestod  om  Sommeren  i 
sindige  Spasereture  til  Frederiksberg  Have  og  Sønder- 

Familieliv.  \(j 

marken  og  om  Vinteren  i  ærbare  Theselskaber  med 
skaaret  Smørrebrød  og  Strikketøj,  hvilke  Sammen- 
komster gik  paa  Omgang  i  deres  lidet  omfattende 
Venindekreds.  Men  i  samme  Forhold,  som  deres  Be- 
kendtskabskreds voxede,  i  samme  Forhold  steg  deres 
Smag  for  Forlystelser,  og  det  kan  ikke  længere  lige- 
frem benægtes,  at  de  en  skjøn  Sæson  kunne  ende 
som  Abonnentinder  paa  den  kjøbenhavnske  Sommer- 
institution. I  det  kongelige  Theater  have  de  allerede 
i  flere  Vintre  havt  abonneret,  og  de  dele  meget  hen- 
sigtsmæssigt Pladsen  imellem  sig  saaledes,  at  den 
tænksomme  Søster  tager  de  alvorlige  Stykker  paa  sin 
Samvittighed,  medens  den  letsindige,  fyrretyveaarige 
Galning  med  en  ungdommelig  Skjæmtef uldhed,  som 
klæder  hende  allerkjæreste,  beder  sig  fritagen  for 
disse  grusom  triste  Forestillinger,  som  hun  ikke  for- 
staar  sig  en  Smule  paa,  og  beder,  om  hun  maa  faa 
noget  at  le  af,  naar  hun  skal  i  Theatret.  Som  Slut- 
ning paa  Debatterne  om  dette  Æmne  kommer  saa 
Agnes  med  en  Replik,  som  hun  har  Anvendelse  for  i 
mange  andre  Tilfælde:  „Hvornaar  vil  Du  dog  blive 
fornuftig,  Alvilda?",  hvilket  Spørgsmaal  hun  fremsætter 
med  et  overbærende  Smil  som  en  Moder,  der  taler 
til  sin  lige  konfirmerede  Datter,  og  Alvilda  mener 
ligesom  Konfirmandinden,  at  det  altid  er  tidsnok  at 
tænke  paa  det. 

Ere  Frøknerne  Schousbye  saaledes  allerede  godt 
paa  Veje  til  at  blive  kjøbenhavniserede,  saa  blive  de 
dog  aldrig  i  deres  Dage  til  rigtige  Kjøbenhavnerinder. 
De  have  faaet  virkelig  Interesse  for  Byen  og  dens  Ud- 
videlse —  hvilket  oprindeligt  kom  af,  at  de  mærkede, 
det  ikke  gik  an  for  deres  Værdighed  at  sidde  som 
komplette  Ignoranter  ved  enhver  dannet  Samtale  — , 
og  de  følge  endogsaa  mere  med  end  mangen  en  ind- 
født Kjøbenhavner,  idet  de  forlægge  deres  saakaldte 
fælles  Morgenture,  ved  hvilke  Alvilda  dog  stedse  er 
en  halv  Snes  Alen  forud  for  Agnes,  snart  til  gamle 
Jernbanevold  for  at  studere  de  indviklede  Gadeforhold 
ved  samme,  og  snart  til  Kalkbrænderihavnen  for  at 
ærgre  sig  over,  at  man  af  kommercielle  Hensyn  øde- 
lægger Byens  smukkeste  og  sundeste  Spaserev  ej.  Men 
endnu  føle  de  sig  ikke  hjemme  paa  Kjøbenhavns 
Gader;  naar  de  ville  skraas  over  Gaden  og  samtidigt 
opdage  en  Sporvogn  ved  Gadens  anden  Ende,  trække 
de  sig  tilbage  til  Fortovet  for  først  at  lade  Spor- 
vognen passere,  hvilket  skriver  sig  fra  den  naive 
Forestilling  hos  dem,  at  et  sligt  Befordringsmiddel 
bevæger  sig  med  Jernbanefart,  og  de  tilbyde  sig  endnu 
stadigt  som  frivillige  Objekter  for  Overkjørsel,  da 
Raabet  „Varskov!"  for  dem  er  Signalet  til  hurtigst 
muligt  at  søge  at  komme  ind  under  den  nærmeste 
Vogn,  der  tilbyder  sig. 

10« 

Alene  deres  Klædedragt  er  niere  end  nok  for 
enhver  Kjøbenhavner  til  strax  at  opdage,  at  Søstrene 
ere  .fra  Landet".  Om  Vinteren  ere  de  iførte  rumme- 
lige, massive  Klædes  Kaaber  med  nogle  smaa  Knapper, 
som  i  Forhold  til  de  underkopsagtige  Knapper,  Damerne 
nu  bruge,  tage  sig  ud  som  Vesteknapper,  med  Lom- 
merne forpaa  og  lignende  upraktiske,  gammeldags 
Moder,  og  hertil  bære  de  Muffer  saa  store  som  Gar- 
dernes Bjømechakot' er;  om  Sommeren  se  de  velgjørende 
forfrosne  ud  i  deres  Konfirmandindeshawler  af  det 
meget  blomstrede,  spraglede  Udseende  og  ere  be- 
væbnede med  nogle  beskedne,  befrynsede  Knækpara- 
soller, som  ved  enhver  for  stærk  Bevægelse  knipse  i 
paa  Næsen  af  dem ;  men  til  alle  Aarstider  bære  de 
de  ensfarvede,  staalgraa  Kjoler,  der  sledse  stumpe 
lidt,  de  tætte,  skinnende  hvide  Halskraver,  som  synes 
at  være  tagne  efter  et  Mønster  af  den  faderlige  Præste- 
krave, og  de  antikke,  smaa  Hatte  med  Strimlerne, 
der  paa  en  natkappeagtig  Maade  slutte  sig  til  Hovedet, 
og  som  i  Modsætning  til  de  nu  brugelige,  sukkertop- 
lignende  Taarnbygninger  nok  maa  siges  at  være  flakke 
som  en  Pandekage.  I  dette  Kostume  kan  man  se 
dem  færdes  paa  deres  daglige  Exkursioner  (stadig  med 
Alvilda  som  Fortrav  for  det  tungere  Fodfolk  Agnes), 
og  saaledes  vække  de  ogsaa  Opsigt  overalt,  hvor  der 
er  noget  at  se  eller  høre.     De  stille  nemlig  samvittig- 

hedsfuldt  ved  enhver  forud  bebudet  Begivenhed  af 
historisk  Interesse,  saasom  Afholdelsen  af  det  danske 
Derby  Løb,  Ankomsten  eller  Afrejsen  af  et  Medlem 
af  det  regerende  Kongehus,  Aabningen  af  Tivoli, 
politiske  Festtog,  uanset  om  de  gaa  i  Retningen  mod 
eller  fra  Amalienborg,  etc.  De  have  endnu  ikke  lært 
den  Kunst  at  trænge  sig  frem  i  første  Række,  men 
holde  sig  beskedent  i  Yderkanterne,  hvor  de  dog 
hente  paalidelige  Efterretninger  nok  til  Samtalestof 
indtil  den  næste  Verdensbegivenhed.  Skjøndt  de  saa- 
ledes  ikke  bevæge  sig  paa  de  mest  udsatte  Punkter, 
maa  de  dog  stedse  betale  deres  Nærværelse  paa  slige 
Steder  med  Tabet  af  Shawler,  Tasker,  Paraplyer  eller 
andre  lignende  ikke  nagelfaste  Gjenstande.  og  ikke 
altid  gaar  det  dem  saa  heldigt,  som  det  gik  Agnes 
ved  saadan  en  Lejlighed  i  Kongens  Have.  Festen  be- 
gunstigedes ikke  af  det  skjønneste  Vejr,  og  der  herskede 
et  ubeskriveligt  Ælte  ved  Indgangen  ;  efter  flere  Timers 
Ophold  i  Kronprinsessegade  lykkedes  det  Søstrene  at 
presse  sig  ind  ad  Indgangen,  men  her  mærkede  Agnes 
paa  een  Gang,  at  hendes  ene  Galosche  blev  stikkende 
fast  i  Uføret.  —  ..Holdt,  jeg  tabte  min  ene  Galosche!" 
tilraabte  hun  de  bagefter  kommende  Par  Tusinde 
Mennesker.  —  Hvad  enten  disse  nu  ikke  hørte  denne 
interessante  Meddelelse,  hvad  eller  de  ikke  brød  sig 
om  Frøken   Schousbyes   Fodbeklædning,    nok    er    det, 

Menneskemassen  gjorde  ikke  Holdt,  men  trængte  paa 
og  tog  trods  hendes  Stritten  imod  den  lille  Frøken 
med.  Ved  det  næste  Skridt  traadte  hun  ned  i  et 
Hul.  hvor  en  af  hendes  Forgængere  eller  Forgænger- 
inder havde  efterladt  sin  Galosche,  og  Agnes'  Fod 
annekterede  øjeblikkeligt  denne  velkomne  Erstatning. 
saa  hun  til  Glæde  for  de  Nærmestgaaende  kunde 
trøste  dem  med  den  Erklæring:  „Nu  kan  det  være 
det  samme,  nu  fik  jeg  en  anden  en  paa  Benet!" 

Den  uvante  Aktivitet  har  jo  nok  givet  deres  op- 
rindelige saa  satte  og  besindige  Væsen  et  livligere  og 
bevægeligere  Præg  —  det  kan  endog  undertiden  se 
ud,  som  om  de  ligefrem  havde  Hastværk  — ;  men  dette 
er  kun  Tilfældet,  naar  de  færdes  ude.  Saasnart  de  betræde 
deres  lille,  provinsielle  Hjem  i  Ny  Vestergade,  er  det, 
ligesom  dette  bredte  den  gamle  Ro  og  Sindighed  over 
dem:  de  nusle  om  her  paa  deres  stilfærdige  Vis, 
ganske  som  i  gamle  Dage  i  Præstegaarden,  afholde 
dybsindige  Konferencer  om  de  ligegyldigste  Smaating 
og  henleve  deres  Dage  i  den  skjønnesie  Enighed. 

Historien  har  kun  optegnet  een  alvorligere  Uover- 
ensstemmelse imellem  dem.  og  den  var  selvfølgelig 
en  af  disse  uvederhæftige  Skabninger,  som  kaldes 
Mandfolk,  Skyld  i.  Skjøndt  det  forhaabentligt  er 
overflødigt,  skynde  vi  os  dog  at  fjerne  enhver  uværdig 
Mistanke  fra  Frøknerne  Schousbye  ved   at  oplyse,    at 

det  erotiske  aldeles  ingen  Rolle  spillede  i  dette  lille, 
ubehagelige  Intermezzo.  Vedkommende  unge  Mand 
stod  ikke  i  andet  Forhold  til  nogen  af  Søstrene  end 
det,  enhver  Logerende  staar  i  til  sin  Værtinde. 

Det  var  kort  efter,  at  de  vare  flyttede  her  til 
Byen;  den  økonomisk  anlagte  Agnes  mente,  at  de 
nok  kunde  undvære  et  mindre  et  Fags  Værelse  af 
deres  sandelig  ikke  for  store  Lejlighed  og  maaske  bi- 
drage lidt  til  at  forøge  deres  sandelig  heller  ikke 
for  store  Indtægt  ved  at  leje  Værelset  ud,  hvad  der 
efter  hendes  Formening  aldeles  intet  Besvær  vilde 
volde,  naar  man  i  „Adresseavisen"  og  „Morgenberlin- 
geren"  saae  de  Tusinder  af  enlige  Herrer,  som  ønskede 
sig  enkelte  Værelser,  et  Fags,  to  Fags,  tre  Fags, 
ligesom  det  kunde  falde,  med  eller  uden  egen  Indgang 
og  beliggende,  hvor  det  skulde  være.  Alvilda  henfaldt 
i  en  vild  Henrykkelse  over  Søsterens  mageløse  Ide,  og 
Værelset  blev  averteret. 

Der  syntes  ganske  vist  ikke  at  være  noget  Kapløb 
mellem  de  Tusinder  af  enlige  Herrer,  men  der  var 
kort  at  fortælle  mellem  de  sex— syv,  der  startede  for  at 
bese  Værelset,  en  ung  medicinsk  Student,  som  syntes 
om  det  lille  et  Fags,  og  da  Søstrene  syntes  om  Me- 
dicineren —  som  Lejer  forstaar  sig!  — ,  saa  blev  der 
hurtigt   sluttet    en  Overenskomst,   ifølge  hvilken  stud. 

med.  PoulseD  skulde  flytte  ind  den  første  i  d^n   paa- 
følgende Maaned. 

Skjøndt  der  var  godt  og  vel  fjorten  Dage  til,  at 
Indflytningen  skulde  finde  Sted.  tog  Søstrene  dog 
strax  fat  paa  at  arrangere  Værelset  saa  smukt  og 
hyggeligt  som  muligt.  Møblementet  blev  nu  egentlig 
mere  ejendommeligt  end  strengt  taget  harmonisk,  idet 
begge  Søstrene  vare  fuldstændigt  enige  i  først  at 
montere  Værelset  med  de  Møbler,  som  de  bedst  kunde 
undvære  fra  de  andre  Stuer.  Alvilda  kom  fra  Daglig- 
stuen slæbende  med  en  tung  Mahogni  Armstol,  som 
havde  en  Del  Vabler  paa  venstre  Side  og  ned  ad 
Benene  af  at  staa  for  nær  op  ad  Kakkelovnen ;  Agnes 
halede  ind  i  Spisestuen  efter  en  Rørstol,  hvis  Sæde 
havde  antaget  Form  som  en  Tragt  og  endte  med  et 
Hul  i  Midten  som  en  saadan.  men  som  man  forresten 
kunde  sidde  rigtig  rart  paa.  naar  man  havde  en 
Pude  —  og  stud.  med.  Poulsen  antoges  at  have  saa- 
dan en  Pude  — :  Boline  sendtes  op  paa  Pulterkammeret 
efter  et  Vaskebord.  som  hos  Søstrene  vakte  rørende 
Minder  om  det  gule  Gjæstekammer  i  Præstegaarden. 
og  hvis  mange  Punge  og  Mærker  af  Vandfadet  beviste, 
at  Gjæstfriheden  havde  været  stor  i  denne  Gaard; 
ved  alle  Tres  forenede  Bestræbelser  lykkedes  det  at 
faa    skubbet    en    omfangsrig    Birketræssofa    ind,    der 

ganske  vist  tog  for  megen  Plads  op,  men  det  havde 
den  da  ogsaa  gjort,  hvor  den  før  havde  staaet,  og 
Anstrengelsen  ved  denne  sidste  Transport  var  saa 
stor,  at  alle  Tre  sank  ned  i  Sofaen  Side  om  Side  og 
besluttede  at  opsætte  det  endelige  Arrangement  til 
senere.  De  paafølgende  Dage  tilbragtes  nu  dels  med 
at  faa  disse  noget  uensartede  Bestanddele  til  at  .danne 
et  præsentabelt  Hele  og  dels  med  at  skabe  den 
Hygge,  som  kun  Kvinden  formaar  at  frembringe,  ved 
Anbringelsen  af  Nipssager  paa  Steder,  hvorfra  de 
nemmest  lod  sig  rive  ned,  af  hæklede  Smaastykker 
paa  alle  Sofa-  og  Stolerygge  og  lignende  fortryllende 
Finesser. 

En  Dag,  da  Agnes  havde  begivet  sig  ind  for  at 
beskue  Herligheden,  overraskedes  hun  ved  at  opdage, 
at  der  var  foretaget  en  Omflytning  af  nogle  af  Mo- 
bilierne,  og  begav  sig  strax  tilbage  til  Søsteren  med  det 
Spørgsmaal :  „Hvem  har  flyttet  om  paa  Møblerne  inde 
paa  Poulsens  Værelse?" 

„Det  har  jeg,"  tilstod  Alvilda  nok  saa  dristigt. 
„Jeg  synes,  det  saae  bedre  ud,  at  Vaskebordet  stod 
bag  ved  Klædeskabet." 

„Jamen  det  synes  jeg  slet  ikke!  Mennesket  kan 
jo  ikke  engang  se,  om  han  er  bleven  rigtig  ren,  henne 
i  den  Krog." 

„Aa-  aa,  haha!  Man  kan  da  altid  se  at  vaske 
sig.  Det  er  ligesom  med  at  spise,  man  kan  finde 
Munden,  om  det  saa  var  i  Bælgmørke." 

-Men  det  ser  ikke  engang  godt  ud  med  det  Ar- 
rangement." 

Det  synes  jeg  nu  netop!  Det  ser  rigtig  brillant 
ud,  finder  jeg." 

„Jamen  Du  tillader  mig  at  være  af  en  anden 
Mening!  ...  Vi  maa  have  flyttet  det  om  igjen,  nu 
skal  jeg  sige  det  til  Boline." 

„Gjør  Dig  bare  ingen  Ulejlighed!  Det  er  vel  ikke 
Dig,  der  skal  have  Logerende?" 

„Nej,  ganske  vist,  men  det  er  vel  heller  ikke  Di  g?* 

„Ja,  det  er  da  mere  mig  end  Dig!" 

„Nej,  det  er  rigtignok  mere  mig  end  Dig!" 

„Men,  kjære  Agnes,  Du  vil  dog  vel  indrømme, 
at  en  Logerende  hører  ind  under  Husholdningsvæsenet. 
og  det  er  jo  mit  Territorium." 

„Aldeles  ikke,  bedste  Alvilda,  en  Logerende  er 
en  Del  af  Lejekontrakten,  og  den  Slags  juridiske 
Kvæstioner  har  Du  jo  slet  ingen  Forstand  paa." 

Muligheden  af,  at  en  Logerende  maaske  var  en 
juridisk  Kvæstion,  slog  Alvilda,  og  hun  gav  foreløbigt 
efter  i  Spørgsmaalet  om,  hvor  Vaskebordet  skulde 
staa;  men  Uenigheden  mellem  de  to  Søstre  var  begyndt 
at  ulme. 

For  imidlertid  at  hævde,  at  hun  paa  ingen  Maade 
kunde  gaa  ind  paa  helt  at  overlade  den  lægeviden- 
skabelige Logerende  til  Søsterens  Forgodtbefindende, 
faldt  det  Alvilda  ind  paa  egen  Haand  at  forsyne 
Værelset  med  diverse  praktiske  Indretninger,  som  f.  Ex. 
en  fra  hendes  lysegrønne  Ungdom  opbevaret,  snedigt 
konstrueret  Hængereol  til  Bøger,  hvilken  ikke  var  mere 
æsthetisk  anlagt,  end  at  den  vurderede  Forfatternes 
Værker  over  een  Kam  efter  Vægt  og  for  at  være  i 
Ligevægt  krævede  nøjagtigt  lige  mange  Pund  Æsthetik 
eller  Videnskab  paa  hver  Side,  thi  saasnart  man  lettede 
den  for  en  Bog  paa  den  ene  Side,  foretog  Reolen  en 
Rutschetur  henad  Væggen  og  blev  hængende  saa 
skraat,  at  hele  Væggen  fik:  Udseende  af  at  staa  paa 
eet  Ben.  Agnes  var  strax  parat  med  en  Ripost,  be- 
staaende  af  to  Porcellænsfigurer,  som  hun  skjænkede 
fra  sin  righoldige  Privatsamling;  det  var  en  Hyrde  i 
et  prisbilligt  Karnevalskostume,  som  fløjtede  kjælent 
for  sin  Pendant,  en  sirlig,  koket  lille  Hyrdinde,  om 
hvis  Følelser  for  Fløjtespilleren  man  lodes  i  den  pin- 
ligste Uvished,  da  hendes  fremstrakte  Arm  var  stødt 
af,  og  det  af  den  amputerede  Stump  var  umuligt  at 
gjætte  sig  til,  om  hun  tilkastede  ham  et  Fingerkys 
eller  overrakte  ham  en  Kurv. 

Saaledes  gik  det  til,  at  Værelset  efterhaanden 
blev  saa  overlæsset  med  kunstnerisk  Udsmykning  som 

selve  det  kongelige  Theaters  Foyer  og  næsten  ligesaa 
praktisk  indrettet  som  et  Lokale  for  Borgerrepræsen- 
tationsvalg  her  i  Byen,  og  medens  Søstrene  kappedes 
om  at  overtrumfe  hinanden  hver  i  sin  Genre,  enedes 
de  om  en  sød  Fornemmelse  af  at  have  faaet  en  Søn, 
for  hvem  de  fremtidigt  vilde  opofre  sig.  Men  under 
den  tilsyneladende  Enigheds  smilende  Overflade  ulmede 
Splidens  Glød  stærkere  og  stærkere  og  udsatte  Sø- 
strenes sammenbyggede  Hjertekamre  for  den  alvor- 
ligste Fare. 

Den  første  i  næste  Maaned  kom.  og  med  den 
Hr.  stud.  med.  Poulsen.  Sjeldent  er  nogen  Logerende 
bleven  modtaget  saa  varmt  og  hjerteligt  af  sin  Vært- 
inde, som  han  blev  det  af  Schousbye  i  Dualis.  Den 
gode  Student  havde  imidlertid  adskillig  Erfaring  i  at 
logere  og  kjendte  Værdien  af  ilet  milde,  huldsalige 
Væsen,  som  enhver  Værtinde  pligtskyldigst  udviser  den 
første  Dag.  og  som  i  Reglen  tager  af  med  voxende 
Hastighed.  Der  gik  imidlertid  Dag  efter  Dag,  uden  at 
Venligheden  hos  hans  Værtinder  formindskedes:  til 
hans  ikke  ringe  Forundring  syntes  den  snarere  at 
voxe.  ja  de  syntes  næsten  at  overbyde  hinanden  i 
Tjenstvillighed  og  Omsorg.  Ringede  han,  kom  begge 
Søstrene  farende  til  paa  een  Gang,  bankede  unisont 
paa  hans  Dør  og  spurgte,  naar  han  lukkede  op.  som 
med  een  Røst.    hvad    der   var   til   Tjeneste.     Den  ene 

Dag"  overraskedes  han  af  en  Visit  af  Alvilda,  som  ge- 
nert mødte  op  med  en  Desserttallerken  med  Smaa- 
kager  og  bad  ham  gjøre  sig  den  Tjeneste  at  smage 
paa  hendes  hjemmebagte  Kager,  —  og  der  var  Ingen, 
der  lavede  den  Slags  haarde  Kager  saa  godt  som 
Alvilda,  det  maatte  selv  Agnes  indrømme.  Den  næste 
Dag  fik  han  Besøg  af  Agnes,  som  først  spurgte,  om 
han  holdt  af  Blomster,  og  som  derpaa,  da  han  havde 
bekræftet  dette  Spørgsmaal,  trak  en  Skaal  frem,  som 
hun  selv  havde  pyntet  nok  saa  net  med  Lilliekonvaller, 
Violer  og  en  enkelt  Rosenknop  i  Midten,  —  og  der 
var  Ingen,  der  havde  saadan  en  Smag  for  at  pynte 
Skaaler  med  Blomster  som  Agnes,  det  maatte  selv 
Alvilda  indrømme. 

Den  filosofiske  Poulsens  Begreber  om  Værtinder 
forvirredes  betydeligt,  da  disse  Venskabeligheder  blev 
ved  ud  over  den  tredie  Dag,  og  han  betroede  sine 
Kammerater,  at  han  aldrig  havde  troet,  der  gaves 
saadanne  Mennesker  som  Frøknerne  Schousbye.  Han 
befandt  sig  kort  sagt  i  den  syvende  Himmel;  der  var 
kun  een  Ting,  han  ikke  kunde  blive  rigtig  klar  paa, 
og  det  var,  hvem  af  Søstrene  han  skulde  spørge  om 
hvad.  Det  var  nemlig  een  Gang  arriveret  ham,  da  han 
bad  Agnes  om  en  Kande  varmt  Vand,  at  Frøkenen  i 
en  pludselig  kølig  Tone  havde  svaret:  „Det  maa  De 
bede  Søster  Alvilda  om!"    Og   en   anden  Gang,  da 

han  havde  spurgt  Alvilda,  om  han  maatte  slaa  et 
Par  Søm  ind  i  Væggen  til  sit  Pibebrædt,  havde  denne 
Ungmø  kort  svaret:  „Det  maa  De  spørge  Søster  Agnes 
om ! "  —  Han  havde  ikke  forstaaet,  hvorfor  han  skulde 
spørge  den  ene  Søster  om  det  ene,  og  den  anden  om 
det  andet,  men  havde  moret  sig  over  Tilføjelsen  af 
Titulaturen  „Søster",  hvilket  mindede  ham  om  Skikken 
i  katholske  Nonneordener  og  visse  affekterede  Syge- 
plejerske-Institutioner. 

I  hele  sex  Dage  fortsattes  Kappestriden  mellem 
Søstrene,  og  i  al  den  Tid  svælgede  Poulsen  i  Vel- 
villie  og  Forekommenhed,  aldeles  uvidende  om  den 
sande  Aarsag  hertil. 

Paa  den  sjette  Dags  Aften  arriverede  der  imidlertid 
et  Tilfælde,  som  bragte  den  ulmende  Uenigheds  Glød 
til  at  bryde  ud  i  lys  Lue.  Boline  var  som  sædvanlig 
Klokken  otte  om  Aftenen  gaaet  ind  for  at  gjøre 
Poulsens  Værelse  istand,  da  hun  ligbleg  og  med  en 
krampagtig  Hvinen  kom  styrtende  ind  i  Dagligstuen, 
hvor  hun  sank  om  paa  en  Stol  og  baskede  løs  i 
Gulvet  med  sine  Fødder  som  i  vild  Tarantel. 

„Men  hvad  er  der  paafærde?"  skreg  Frøknerne 
Schousbye  ængsteligt. 

„Jeg  gaar  ikke  derind  mere!  .  .  .  Jeg  gaar  ikke 
derind  mere!"  vrælede  Boline. 

„Hvorind?"  spurgte  Agnes. 

„Ja,  hvorind?  Sig  os  dog  det!"  sekunderede Alvilde. 

,Paa  Hr.  Poulsens  Værelse.14 

„Men  hvorfor  dog  i  al  Verden?" 

„Ja,  hvorfor  dog  i  al  Verden?  Det  maa  vi  nok 
spørge  om." 

„U— uh!  .  .  .  for  .  .  .  der  staar  et  Menneske 
derinde ! " 

„Et  Menneske?     Hvem  er  det?" 

„Hvad  har  han  at  gjøre  der?  Hvem  kan  det  være  ?" 

„Ja,  det  er  ikke  godt  at  sige,  for  han  har  ingen 
Kjød  paa  Kroppen." 

„Ingen  Kjød  paa  Kroppen?"  gjentog  Alvilda  og 
stirrede  bestyrtet  paa  Boline,  overbevist  om,  at  Pigen 
var  gaaet  fra  Forstanden. 

„Lad  os  se,  hvad  det  kan  være!"  foreslog  Agnes 
med  en  let  Dirren  i  Stemmen,  der  uden  Tvivl  ene 
skrev  sig  fra  Nysgjerrigheden  efter  at  lære  et  saadant 
Fænomen  som  et  Menneske  uden  Kjød  paa  Kroppen 
at  kjende. 

De  to  modige  Kvinder  skred  afsted  mod  Poulsens 
Værelse  —  denne  Gang  var  Agnes  mod  Sædvane 
forrest  — ,  og  da  de  vare  ankomne  til  Dørtærskelen, 
tik  de  den  meget  prosaiske  Opløsning  paa  Gaaden,  at 
Boline  havde  ment  et  Skelet,  som  nok  saa  skikkeligt 
stod  henne  i  Kakkelovnskrogen  med  Hovedet  paa 
skraa  og  syntes  med  et  bredt  Grin  at  gjøre  Undskyld- 


160 


ning  for  den  Ulejlighed,  han  voldte  dem.  og  forsikre, 
at  det  ikke  var  hans  Skyld. 

Det  hang  naturligvis  saaledes  sammen  med 
Skelettet,  at  Poulsen  først  den  Dag  havde  faaet  Tid 
til  at  stille  det  op,  da  det  var  ankommet  til  Ny  Vester- 
gade nedpakket  i  en  Kasse  og  med  sine  enkelte  Be- 
standdele i  en  saadan  Uorden,  at  Skelettet  sikkert 
vilde  have  havt  ligesaa  megen  Møje  med  at  finde 
Rede  i  sine  Ben,  som  Molboerne  i  sin  Tid  havde  med 
at  linde  ud  af  deres. 

Alvilda  blev  strax  overordentlig  kry  paa  det  og 
udtalte  med  overlegen  Latter,  at  hun  ikke  kunde  be- 
gribe, hvor  Nogen  kunde  være  saa  tosset  at  blive  for- 
skrækket for  et  stakkels  Skelet,  der  saamænd  ikke 
tænkte  paa  at  gjøre  en  Mo'erssjæl  Fortræd.  Men 
Agnes  blev  ærgerlig  over  at  være  bleven  narret  derind 
og  vendte  strax  tilbage  til  Dagligstuen  for  at  bebrejde 
Boline  hendes  Taabelighed. 

Begge  Søstres  Bebrejdelser,  Skammen  ud  og  Be- 
falinger vare  imidlertid  frugtesløse:  Boline  erklærede 
fast  og  besteint  ikke  for  nogen  Pris  oftere  at  ville 
sætte  sin  Fod  ind  i  den  Logerendes  Værelse;  selv  om 
de  saa  hentede  Politiet,  gjorde  hun  det  ikke,  der  var 
Ingen,  der  kunde  kommandere  hende  til  at  være 
sammen  med  saadan  et  Gespenst. 

Agnes  saae  raadvild  paa  Alvilda,  og  Alvilda  saae 

raadvild  paa  Agnes,  og  det  tilbragte  de  en  antagelig 
Stund  med. 

„Hvad  skal  vi  dog  gribe  til?"  begyndte  saa  Agnes. 
„Der  maa  jo  gjøres  istand!" 

„Ja,  det  forstaar  sig,"  svarede  Søsteren  noncha- 
lent,  „men  jeg  veed  virkelig  ikke,  hvad  Du  vil  gjøre." 

Agnes  drejede  sig  med  et  Sæt  halvt  om  paa  Stolen 
og  saae  ud,  som  hun  skulde  sprænges  af  Forbavselse ; 
et  Øjeblik  efter  exploderede  der  da  ogsaa  fra  hende 
et  kort,  skarpt  „Jeg?" 

„Ja,  Du!" 

„Men,  kjære  Alvilda,  det  vedkommer  jo  i  Grunden 
ikke  mig." 

„Ikke  det,  søde  Agnes?  Ja,  mig  vedkommer  det 
da  endnu  mindre." 

„Jeg  forstaar  ikke,  hvor  Du  kan  sige  saadan 
noget?  .  .  .    Selv  om  det  kun  er  for  Spøg,  saa  ..." 

„Jamen  det  er  det  slet  ikke,  det  er  mit  ramme 
Alvor!  Du  har  jo  hele  Tiden  opført  Dig,  som  om 
Poulsen  var  din  udelukkende  Ejendom,  og  som  om 
jeg  ikke  havde  det  mindste  at  sige  eller  gjøre  med 
Hensyn  til  vor  Logerende.  Altsaa  bliver  det  din 
Sag  at  klare  det,  naar  der  er  noget  i  Vejen  paa  det 
Punkt." 

„Jamen  .  .  .  jamen  .  .  .  Det  maa  dog  siges  at 
sortere  under  Husholdningsvæsenet  at  gjøre  Værelser 

istand  og  den  Slags,  og  det  har  Du  jo  paataget 
Dig." 

„Naa — aa,  haha!  Nu  mener  Du,  jeg  kan  være 
god  nok  til  at  sørge  for  din  Poulsen  —  nej  Tak, 
kjære  bedste!" 

Hvor  vidt  de  to  Turtelduer,  der  pludselig  syntes 
at  være  blevne  forvandlede  til  Hanekyllinger,  vilde 
have  gaaet,  lader  sig  ikke  sige,  thi  i  dette  Øjeblik 
intervenerede  Boline,  der  med  en  gammel  Kokkepiges 
Rutine  mærkede,  at  der  var  noget  ved  at  koge  over, 
og  derfor  resolut  bestemte  sig  til  at  snappe  Gryden 
af  Ilden.  Med  den  traurigste  Mine,  der  tydeligt  sagde, 
hvilket  Offer  hun  bragte,  tilbød  hun  at  devovere  sig 
og  gjøre  det  berygtede  Værelse  istand,  naar  en  af 
Frøknerne  vilde  staa  Vagt  ved  Gespenstet,  saa  længe 
Rengjøringen  stod  paa. 

Dette  kunde  Agnes  saa  godt,  og  hvis  man  kan 
fæste  Lid  til  Udtrykkets  Styrkegrad,  kunde  Alvilda  det 
endnu  bedre,  for  hun  erklærede  samtidigt,  at  det 
kunde  hun  saa  udmærket  godt.  Da  begge  Søstre  vare 
lige  ivrige  efter  at  vise  deres  Evner  i  bemeldte  Ret- 
ning, endte  dét  med,  at  alle  Tre  begav  sig  ind  i  den 
farefulde  Stue. 

For  med  det  samme  at  blive  færdig  med  Bolines 
Forhold  i  denne  Sag  kan  det  ligesaa  godt  her  med- 
deles, at   hun  de   nærmeste  Aftener  fremdeles  eskor- 


163 


teredes  ind  i  Poulsens  Værelse  af  Frøknerne  Schousbye; 
men  hun  blev  snart  dristigere  og  dristigere,  og  efter 
en  fire — fem  Aftener  vovede  hun  sig,  skjøndt  en  hel 
Del  benauet,  alene  derind.  Det  varede  imidlertid  ikke 
saa  længe,  inden  hun  blev  saa  fortrolig  med  Skelettet, 
at  hun  vovede  sig  hen  for  at  se  nærmere  paa  det. 
Resultatet  af  sin  Undersøgelse  meddelte  hun  senere 
sit  Herskab  ved  at  tilstaa,  at  hun  aldrig  havde  anet, 
at  Menneskene  saadan  gik  omkring  med  Staaltraad 
indeni  sig,  hvad  hun  først  havde  erfaret  ved  at  se, 
hvad  Skelettet  var  sat  sammen  med  i  forskjellige 
Ledemod. 

Den  Eneste,  hvem  denne  forbigaaende  Disharmoni 
gik  ud  over,  var  Poulsen,  og  Slaget  traf  ham  saa 
meget  haardere,  som  det  kom  ganske  uventet.  Just 
som  han  lykønskede  sig  selv  til  det  udmærkede  Logis 
og  de  elskværdige  Værtinder,  blev  han  sagt  op;  thi 
Søstrene  havde  for  at  faa  en  Ende  paa  deres  Konflikt 
indgaaet  et  Kompromis  om  for  Fremtiden  ikke  mere 
at  have  Logerende.  Da  begribeligvis  ingen  af  Frøk- 
nerne Schousbye  vilde  krænke  den  anden  ved  at  for- 
lange, at  denne  skulde  give  efter,  fandt  Forliget  Sted 
under  den  skjønne  Form,  at  de  begge  To  paa  een  Gang 
som  ved  et  Mirakel  kom  efter,  at  de  i  Grunden  havde 
saa  meget  Brug  for  det  et  Fags  Værelse,  at  de  umuligt 
kunde  undvære  det. 

11* 

Den  første  i  den  paafølgende  Maaned  blev  Ske- 
lettet pakket  paa  Hovedet  ned  i  Kassen  igjen,  og 
Poulsen  flyttede  med  denne  Urostifter  hen  til  et  nyt 
Logis,  hvor  der  hverken  var  nogen  Agnes  til  at 
smykke  hans  Værelse  med  Blomster,  eller  nogen  Al- 
vilda, hvem  han  kunde  gjøre  Tjenester  med  at  smage 
paa  hendes  hjemmebagte  Kager. 

Efter  Fjernelsen  af  den  unge  Poulsen  holdt  den 
gamle  Enighed  mellem  de  to  Søstre  paany  sit  Indtog  og 
gjenoprettede  den  fordums  Hyggelighed  ikke  alene  i 
et  Fags  Stuen,  men  ogsaa  i  den  øvrige  Lejlighed,  og 
denne  behagelige  Logerende  har  siden  bestandigt 
holdt  sig  til  Huse  i  det  Schousbyeske  Frøkenkloster  i 
Ny  Vestergade. 


Svogre. 


Jl  uldmægtig  Mathis  Boserup  og  hans  Ægteviv, 
Fru  Ernestine  Boserup,  dvælede  endnu  ved  Middags- 
bordet og  saae  med  tilgivelig  Forfatterstolthed  paa  de 
fire  stereotyperede,  forkortede  Udgaver  af  Boserupperne 
—  et  Værk,  hvoraf  der  med  en  for  Fuldmægtigen 
ganske  betænkelig  Nøjagtighed  hvert  Aar  udkom  en 
ny  Del,  lige  stik  imod  Skik  og  Brug  ved  ethvert  Sub- 
skriptionsforetagende.  De  fire  Smaafolk  vare  for 
Øjeblikket  ivrigt  sysselsatte  med  at  gjøre  det  af  med 
den  sidste  Klatkage,  hvoraf  hver  havde  faaet  tildelt 
en  Fjerdedel  af  den  samvittighedsfulde  Moder,  der 
stedse  distribuerede  sine  Goder  efter  et  vist,  een  Gang 
fastslaaet  progressivt  Forhold. 

Med  et  beskedent  „Velbekomme",  der  lød  som  en 
Undskyldning  for  Diner'ens  Tarvelighed,  rejste  Mathis 
sig  og  strakte  kort  efter  sine  tynde,  trætte  Ben  paa 
Sofaen ;  thi  en  saadan  fandtes  i  Spisestuen,  der  uden- 

for  Maaltiderne  gjorde  Tjeneste  i  den  dobbelte  Egen- 
skab af  Dagligstue  og  Børnekammer. 

Den  første  halve  Time  efter  Middagen  kaldtes  i 
Familien  Boserup  for  Fa'ers  Hviletid,  og  i  den  fore- 
toges der  intet  andet,  der  kande  forhindre  Familie- 
faderen fra  den  tryggeste  Søvn,  end  nogen  Smaaraslen 
med  Porcellæn  og  Knive  og  en  noget  stærkere  Ismækning 
afKjøkken-.  Korridor-  og  Buffetdøre.  udførte  af  Konen 
med  velvillig  Assistance  af  Tjenestepigen,  samt  diverse, 
ikke  særligt  støjende  Lege  fra  de  to  ældste  Børns 
Side,  saasom  Slæben  med  Skamler  henad  Gulvet, 
Blæsen  paa  Trompet.  Hvinen  af  Grifler  paa  Tavle, 
etc.  For  at  forhindre  de  to  yngste  Poder  fra  at  for- 
styrre Stilheden  benyttede  Moderen  sig  af  det  ikke 
ualmindelige  Husraad  at  placere  dem  i  Sofaen  med 
Paalæg  om  at  sidde  pænt  stille  hos  Fa"er.  Smaa- 
glutternes  Opfattelse  af  dette  Hverv  var  imidlertid 
noget  forskjellig  fra  den  almindelige:  efter  et  Par 
Minutters  Overvejelse  af  Situationen  delte  de  nemlig 
Faderen  imellem  sig  i  to  Legepladser,  een  ved  Hoved- 
og  een  ved  Fodenden,  og  holdt  nu  et  grumme  lystigt 
og  strabadserende  Frikvarter  hver  paa  sin  Plads. 

Saaledes  gik  det  ogsaa  den  omtalte  Dag,  men 
Mathis  blev  før  Tiden  ringet  op  fra  Frikvarteret  ved 
en  lydelig  Kimen  af  Entréeklokken.  Efter  nogen 
Søgen   efter   sin  ene  Morgensko,    der  var  falden   paa 

Gulvet,  og  som  øjeblikkelig  var  bleven  tagen  paa 
Slæbetov  af  den  ældste  Søn,  der  netop  kom  sejlende 
forbi  med  en  stærkt  ladet  Træskammel,  ilede  Mathis 
ud  i  Entréen,  ringet  fuldstændigt  vaagen  af  en  anden 
utaalmodig  Kimen  paa  Klokken. 

Der  blev  stor  Jubel  blandt  den  unge  Befolkning, 
da  Faderen  kort  efter  førte  sin  Svoger  ind;  de  ældre 
slap  deres  Legetøj  og  sprang  Onkel  Peter  imøde,  og 
den  yngste,  der  endnu  ikke  havde  det  tilstrækkelige  Herre- 
dømme over  sine  pølseformede  Ben ,  tilbød  højst 
uegennyttigt  at  gaa  paa  Hovedet  ned  fra  Sofaen  for  at 
hædre  den  Ankommende,  men  blev  i  yderste  Øjeblik 
holdt  tilbage  af  en  moderlig  Haand  paa  Sofakanten, 
hvor  Barnet  gjorde  sig  de  største  Anstrengelser  for  at 
sprælle  sig  ud  af  sit  Tøj. 

Man  tager  fejl,  hvis  man  tænker  sig  Peter  Con- 
radsen som  en  af  disse  Onkler,  der  stadigt  møde  op 
med  Lommerne  fulde  af  Gaver  til  deres  Nevøer  og 
Niecer.  Havde  Peter  havt  Raad  dertil,  havde  han 
med  den  største  Beredvillighed  givet  sine  Søsterbørn, 
hvad  det  skulde  være,  men  det  pekuniære  var  oprigtig 
talt  ikke  hans  stærke  Side.  Nej,  han  havde  en  anden 
Maade  at  vinde  Børnenes  Hjerter  paa,  og  han  gav 
strax  en  lille  Prøve  paa,  i  hvilken  Retning  den  nær- 
mest gik,  ved  til  Velkomst  at  lade  de  to  mandlige 
Boserupper  vende  et  Par  Vejrmøller,    medens   han  af 

Velanstændighedshensyn  indskrænkede  sig  til  at  løfte 
Pigebørnene  op  og  gjøre  Forsøg  paa  at  hugge  Gibsen 
af  Loftet  med  deres  Hoveder. 

Det  var  imidlertid  ikke  alene  Børnene,  som  Peter 
Conradsen  muntrede  op,  ogsaa  Søsteren  og  Svogeren 
fik  han  Liv  i,  skjøndt  naturligvis  paa  en  mere  lempe- 
lig Maade. 

„Hvornaar  er  Du  kommen  til  Byen?"  spurgte 
Ernestine. 

„Med  Eisenbahnen  for  et  Par  Timer  siden,"  lød 
Peters  Svar,  og  hans  ældste  Søstersøn  skrev  sig  strax 
den  flotte  Benævnelse  af  Jernbanen  bag  Øret  for  at 
anvende  den  ved  Lejlighed. 

„Du  har  da  vel  spist  til  Middag?"  udbrød  Sø- 
steren med  en  forskrækket  Betoning,  der  ikke  syntes 
at  vidne  om  nogen  særdeles  stor  Gjæstfrihed. 

„Sky  Løgnen  og  ær  Sandheden,  paa  det  Du  maa 
leve  længe  i  Landet!"  deklamerede  Peter  og  tilføjede 
i  mere  dagligdags  Tone:  „Jeg  har  ikke  smagt  en  Bid 
siden  Klokken  ti  og  er  følgelig  parat  til  at  „skaffe", 
saasnart  Madammen  fløjter." 

„Men  Gud,  jeg  har  ikke  andet  end  stegt 
Lever,  og  det  holder  Du  vist  ikke  af?" 

„Det  er  justement  tilfældigvis  akkurat  en  af  mine 
Livretter,  som  Menneskeæderen  sagde,  da  de  spurgte, 
om  han  kunde  lide  Missionærer." 

„Jamen  .  .  .  jamen,  der  blev  kun  et  lille  Stykke 
tilovers." 

„Saa  holder  vi  os  til  Eftermaden." 

„Jamen,"  oplyste  Børnene  i  Kor,  „det  var  Klat- 
kager, og  dem  har  vi  spist  op  hver  evige  en!" 

„Pokker  staa  i  Jer  forslugne  Ravneunger!"  raabte 
Peter  og  væltede  hele  Koret  til  dets  store  Fryd  om 
paa  Gulvet  i  en  stor  Bunke,  hvorpaa  han  oplyste 
Søsteren  om,  at  den  bedste  Eftermad,  han  kj endte, 
var  Ost  og  Brød. 

Medens  Peter  Conradsen  nød  det  tarvelige  Maaltid 
med  en  Tilfredshed  og  Velvære,  som  om  han  havde 
siddet  ved  det  herligste  Taffel,  spurgte  Mathis  uskyl- 
digt: „Men  hvordan  gaar  det  dog  til,  at  Du  saadan 
med  eet  kommer  herover?  Har  Du  maaske  faaet 
Ferie?" 

„Ferie,  kjære  Svoger?  Nej!...  Jeg  er  gaaet  ud  at 
spasere  mig  en  Tur!" 

„Naa — aa,  Du  er  gaaet  ud  at  spasere  Dig  en 
Tur?"  gjentog  Mathis  uden  mindste  Anelse  om,  hvad 
Peter  mente. 

„Gud,  Du  har  da  ikke  faaet  Afsked?"  spurgte 
Mathis'  kløgtigere  Mage. 

„Nej,  jeg  har  selv  taget  den." 

„Fra  den  dejlige  Plads?"  faldt  Mathis  forbløffet  ind. 

„Ja,  det  var  s'gu  en  dejlig  Plads!"  udbrød  Peter, 

dog  uden  Spor  af  Bitterhed.  „Det  var  det  værste 
Hundeliv,  man  kunde  tænke  sig  .  .  .  og  saa  i  saadan 
en  Ravnekrog  .  .  .  slide  i  Fabrikken  tolv  Timer  i 
Døgnet  ..." 

„Tolv  Timer?"  raabte  Mathis  harmfuldt.  „Det  er 
et  uforskammet  Forlangende!" 

„Og  saa  vilde  de  nu  ovenikjøbet  sætte  Lønnen  ned." 

„Det  skal  Du  ikke  finde  Dig  i!" 

„Det  gjorde  jeg  heller  ikke,  derfor  tog  jeg 
Reissaus." 

„Ja,  det  var  meget  rigtigt  af  Dig,  meget  rigtigt! 
.  .  .  Men  .  .  .  men  hvad  har  Du  nu  tænkt  paa?" 

„Jeg?"  Jeg  har  s'gu  ikke  tænkt  paa  noget," 
svarede  Peter,  som  var  det  en  Sag,  der  aldeles  ikke 
vedkom  ham,  og  vedblev  i  Konsekvens  hermed:  „Du 
maa  se  at  skaffe  mig  noget!" 

„Ja,  vi  finder  nok  paa  et  eller  andet,"  sagde 
Mathis  inderlig  fortrøstningsfuldt. 

„Naturligvis  !"  bekræftede  Peter  og  overlod  til  Svo- 
geren at  tænke  hérpaa,  da  han  ikke  ansaa  det  for 
Umagen  værd  selv  at  ulejlige  sig  dermed. 

„Du  bliver  naturligvis  boende  hos  os,  til  Du  faar 
noget.  .  .  Ikke  sandt,  Ernestine?" 

.Det  forstaar  sig,  hvis  Du  vil  tage  til  Takke  med 
det  lille  Kvistværelse." 

„Om  jeg  vil?  .  .  .    Jeg  var  næsten  forberedt  paa 

en  saadan  Invitation,  som  Drengen  sagde,  da  han 
blev  kaldt  ned  til  Rektor  for  at  faa  Tamp.  Jeg  har 
derfor  tilladt  mig  at  adressere  hele  mit  luxuriøse 
Indbo,  som  bestaar  af  en  Kommode,  en  Havelock  og 
en  Tandbørste,  hertil ;  det  kommer  med  Damperen 
imorgen,  forhaabentlig  vel  konserveret  og  ikke  med- 
taget af  Søsygens  Kvaler  .  .  .  Forstaar  I,  Kinders," 
henvendte  Peter  alvorligt  til  Børnene,  „hvilken  Glæde 
der  er  beredt  Jer?  Eders  kjære,  velsignede  Onkel 
med  det  lyse  Sind  og  de  mørke  Lokker  tager  Plads 
ved  Eders  Arne,  fra  nu  af  er  Eders  Hjem  hans! 

Vær  hilset,  o  Plet,  som  min  Fod  betræder. 
Du  Hjem  for  tromme,  uskyldige  Glæder!" 

Onkel  Peter  sluttede  sin  lille  Tale  ved  med  sær- 
deles kraftig  Røst  at  istemme  disse  Strofer  af  Fausts 
Kavatine,  Børnene  stemmede  i  med,  rigtignok  uden 
mindste  Kjendskab  til  Melodien,  og  om  det  saa  var 
Pigen  ude  i  Kjøkkenet,  blev  hun  smittet  af  Lystig- 
heden og  paakaldte  af  fuld  Hals  sin  Ven,  „den  glade 
Kobbersmed". 

En  Timestid  senere,  da  Kaffen  var  drukken  og 
Cigarerne  udrøgne,  rejste  Mathis  sig  for  atter  at  gaa 
til  sine  Forretninger.  Medens  han  gjorde  Toilet  i 
Dagligstuen,  assisteret  af  Børnene,  som  kom  løbende 
med  hans  Sko,  Frakke,  Hat  og  øvrige  Rekvisitter,  ind- 
prentede   Konen    ham    forskjellige    Smaaærinder,    der 

skulde  besørges  i  Løbet  af  Eftermiddagen :  ..Du  husker 
nok  Prøverne  paa  Tøjet  til  Børnenes  Dragter,  og  saa 
skulde  Du  jo  tale  med  Bankdirektøren  om  den  Plads  som 
Tællerske  til  Marie,  og  tag  saa  noget  Brevpapir  hjem 
med  fra  Kontoret.  Og  det  er  sandt,  det  er  jo  idag, 
Du  skulde  høre  om  det  Legat  til  Tante  Line,  og  saa 
husker  Du  nok  at  spørge  om  de  Noder  hos  Wilhelm 
Hansen,  og  gaa  saa  paa  Vejen  ned  til  Herreborg  og 
smag  paa  den  hollandske  Ost,  og  kom  saa  endelig 
ikke  for  sent  hjem!'* 

For  Andre  vilde  denne  Liste  over  Kommissioner 
maaske  have  været  noget  langstrakt,  men  dette  faldt 
aldeles  ikke  Fuldmægtigen  ind.  Han  ledsagede  blot 
hvert  enkelt  Ærinde  med  et  kort  Hovednik,  der  var 
ligesaa  godt  som  hans  Underskrift  paa,  at  det  skulde 
blive  besørget;  derpaa  tog  han  Afsked  og  ilede  ned 
ad  Gaden  saa  foroverbøjet,  at  det  saae  ud,  som  Benene 
havde  Møje  med  at  følge  med  Overkroppen. 

Med  en  for  ham  ganske  usædvanlig  Finfølelse 
bemærkede  Peter  til  sin  Søster,  at  hun  vist  helst  var 
fri  for  ham,  medens  hun  gjorde  istand  til  hans  Ind- 
kvartering. Da  Ernestine  ikke  udtalte  noget  dannet 
„Nej,  Gudbevares!",  men  svarede  medet  højst  oprigtigt 
„Ja!",  puttede  Onkel  Peter  uden  at  spørge  om  Forlov 
et  Par  af  de  unge  Boserupper  i  den  rummelige 
Børnevogn,   der   var  beregnet  paa  et  Pluralis  af  Pas- 

sagerer,  og  trillede  afsted  med  dem  til  Glæde  for 
Børnene  og  til  Lettelse  for  Moderen,  der  —  som  hun 
selv  sagde  —  fik  saa  rart  meget  bestilt,  naar  hun  var 
fri  for  Fredsforstyrrerne. 


Medens  Svogrene  saaledes  ere  i  Aktivitet  paa 
forskjellig  Maade,  benytte  vi  Lejligheden  til  at  sætte 
os  lidt  ind  i  Familiens  jævne  Hverdagshistorie. 

Fuldmægtig  Mathis  Boserup  kunde  hver  Morgen 
lidt  over  ni  og  hver  Middag  lidt  over  fem  ses  at  hale 
hæsblæsende  ind  ad  Frederiksborggade,  hvoraf  intelli- 
gente Folk  gjorde  den  rigtige  Slutning,  at  hans  Kontor 
aabnedes  Klokken  ni  og  Klokken  fem.  Der  var  det 
aparte  ved  hans  Gang,  at  han  saa  at  sige  hagede  sig 
frem  ved  Hjælp  af  sin  Stok,  som  han  med  et  resolut 
Stød  mod  Jorden  anbragte  et  Par  Alen  foran  sig 
for  at  trække  sin  hulbrystede,  sammenbukkede  Skikkelse 
efter,  og  Grunden  til,  at  han  stadigt  forregnede  sig 
med  Tiden,  var  maaske,  at  han  boede  ude  i  en  af 
Arbejderboligerne  ved  Øster  Farimagsgade,  som  han 
havde  vundet.  Dette  er  det  eneste  Held,  han  vides 
nogensinde  at  have  havt  med  sig,  og  det  kan  endda 
kun  uegentligt  tilskrives  ham,  da  Trækningslisten 
officielt  lød  paa:  Huset  Nr.  19  vundet  af  440  Barnet 

Astrid  Boserup,  hvorfor  Astrid  af  Onkel  Peter  blev 
omdøbt  til  det  for  Uindviede  noget  besynderlige  Kjæle- 
navn:  440. 

Mathis  saae  ud,  som  om  et  helt  Vognmandslæs 
af  Ansvar  og  Bekymringer  hvilede  paa  ham,  og  hans 
Samvittighed  var  da  ogsaa  saa  at  sige  belemret  med 
en  stor  Familie-Char-å-banc ,  propfuld  af  den  Slags 
Behageligheder,  idet  han  i  langsommelige  Tider  havde 
været  ansvarhavende  Konsulent  for  saavel  sin  egen 
som  sin  Kones  Familie  i  de  mest  forgrenede,  selv 
for  Jurister  svært  udregnelige  Sidelinier.  Denne 
Familiepost  forekom  ham  jo  nok  i  Begyndelsen  noget 
brydsom;  men  nu  har  han  fundet  sig  saaledes  til- 
rette paa  den,  at  han  vilde  savne  den,  hvis  hans 
Slægt  skulde  falde  paa  at  tage  en  anden  „Raadgiver 
for  Hus  og  Hjem*. 

Da  Mathis  Boserup  er  afgjort  uheldig  saavel  i. 
hvad  han  selv  foretager  sig,  som  i.  hvad  han  raader 
Andre  at  gjøre,  kunde  det  synes  underligt,  at  Fami- 
lien har  betroet  ham  Tillidshvervet  som  Slægtens 
Forsyn,  og  dog  faldt  det  af  sig  selv,  at  han  maatte 
blive  det.  Mathis'  Fader  var  en  lille  Bestillingsmand, 
som  kun  havde  Raad  til  at  lade  een  af  sine  Sønner  stu- 
dere, og  da  Mathis  virkelig  var  flink  som  Skolediscipel 
og  senere  som  Student,  blev  han  ganske  naturligt 
Familiens    Orakel.      Alle    lod    sig    belære    af  Mathis, 

enhver  Uenighed  blev  appelleret  til  Mathis,  og  naar 
samme  Mathis,  der  ved  sin  Konfirmation  var  bleven 
udmærket  med  en  Signetring  med  en  omfangsrig 
Plade,  højtideligt  docerende  strakte  Pegefingeren  med 
dé*nne  magisk  virkende  Tryllering  ud,  bøjede  Familie- 
medlemmerne sig  i  beundrende  Ærbødighed  for  hans 
Alvidenhed.  Af  Retfærdighedshensyn  bør  det  dog  til- 
føjes, at  han  var  baade  godhjertet,  human  og  ret- 
tænkende, og  at  han  aldrig  i  mindste  Maade  misbrugte 
denne  sin  Højesteretsstilling. 

Familien  boede  i  en  af  de  bekjendte  kjøbenhavnske 
Kaserner  med  Forhus,  Sidehus,  Mellemhus  og  Baghus 
paa  fem  Etager  hver  og  med  mindst  et  Par  Lejligheder 
i  hver  Etage.  Mathis'  Søstre  havde  et  rigt  Udvalg  af 
Veninder  beroende  i  forskjellige  af  disse  Boliger,  men 
ingen  af  Veninderne  havde  gjort  Indtryk  paa  den 
unge  Students  Hjerte.  Den  Rette  kom  først,  da  den 
lille  Skrædder  Conradsen  flyttede  ind  med  sin  halve 
Snes  sortøjede,  vævre  Børn  fra  Attenaarsalderen  og 
nedefter. 

Mathis'  Studereværelse  laa  i  Sidebygningen,  og 
herfra  kunde  han  se  over  til  det  Vindue,  hvorved 
den  kjønne,  muntre  Ernestine  sad  fra  Morgen  til  Aften 
og  brugte  sine  smaa  Fingre  ligesaa  rapt  som  nogen 
Skræddersvend.  Og  hvad  værre  var,  Mathis  kunde 
ikke   lade   være   at   se  derover.     Blikkene  ned  til  den 

lille  Vestesyerske  blev  hyppigere  og  hyppigere,  og  i 
samme  Forhold  tog  Blikkene  i  Corpus  juris  Justtniani 
af.  Dette  var  nu  særdeles  menneskeligt  handlet  af 
den  tyveaarige  Student,  aldenstund  Frøken  Ernestine 
var  ikke  saa  lidt  livligere  og  ikke  nær  saa  tilstøvet 
som  den  bedagede,  men  umaadeligt  retskafne  Justi- 
nian;  men  det  bidrog  sandt  at  sige  i  en  temmelig 
følelig  Grad  til  at  forvirre  Mathis'  Retsbegreber.  Efter 
længere  Tids  Overvejelse  af,  hvorledes  han  bedst 
skulde  afhjælpe  dette  Onde,  fandt  Mathis  paa  en 
baade  saare  fornuftig  og  meget  nærliggende  Udvej: 
han  forlovede  sig  med  den  rolighedsforstyrrende 
Ernestine. 

Den  tarvelige,  beskedne  Skrædderfamilie  følte  sig 
ligesaa  hædret  ved  at  faa  en  studeret  Mand  i  sin 
Midte,  som  nogen  Pengematador  kan  gjøre  det  ved 
at  give  sin  Datter  til  en  Adelig,  og  da  Conradsens 
opdagede,  med  hvilken  Respekt  Mathis'  egen  Slægt 
lyttede  til  hans  Ord,  udnævnte  de  ham  ogsaa  øje- 
blikkelig til  en  Slags  Generalis.-imus  med  uindskrænket 
Magt  over  Familiemedlemmernes  Ve  og  Vel. 

Denne  Stilling  som  Overhoved  for  de  Conradsen- 
Boserup'ske  Slægter  kunde  jo  have  været  yderst  be- 
hagelig og  bekvem,  hvis  der  ikke  dermed  havde  fulgt 
en  Forpligtelse  til  at  tage  sig  af  Familiebryderierne. 
Det  blev  paalagt  Overhovedet   at  klare   de  pekuniære 

Miserer,  som  stedse  hang  truende  over  adskillige  af 
Underhovederne;  det  blev  bebrejdet  Overhovedet,  naar 
selv  det  mindste  Hovede  gik  ledigt  paa  Torvet;  ja 
Overhovedets  Hjælp  blev  strax  paakaldt,  blot  et  af 
Underhovederne  hang  med  Hovedet;  Søstre,  Kusiner, 
Svigerinder  benyttede  Mathis  som  Kommissionær,  for 
ikke  at  sige  Bybud;  Brødre,  Fættere,  Svogre  brugte 
Mathis  som  privat  Laanebank,  og  Alle  betragtede 
Mathis  som  en  levende  billig  Skrivestue  for  Affattelsen 
af  alle  Sorter  Dokumenter.  I  enhver  lidt  vanskeligere 
Situation,  hvor  det  gjaldt  at  komme  klar  af  et  eller 
andet  Skjær,  samlede  alle  Familiestemmerne  sig  i  en 
ellers  temmelig  sjelden  Harmoni  i  det  enslydende 
Omkvæd:    „Det  gjør  nok  Mathis!" 

Da  Mathis  nærede  en  vis  sangvinsk  Forhaabning 
om,  at  der  ikke  vilde  blive  stillet  saa  mange  For- 
dringer til  ham,  naar  han  var  gift,  og  da  han,  hvad 
de  direkte  pekuniære  Udgifter  angik,  idetmindste  antog, 
at  det  var  dyrere  at  være  præsumtiv  Svoger  end  at 
være  fast  ansat  som  saadan,  giftede  han  sig  meget 
tidligt,  altfor  tidligt,  —  længe  før  han  havde  Raad 
dertil.  Dette  har  været  en  væsentlig  medvirkende 
Aarsag  til,  at  han  ikke  har  bragt  det  videre  end  til 
at  blive  Fuldmægtig  og  rimeligvis  heller  aldrig  bringer 
det  videre. 

I  Begyndelsen  af  sit  Ægteskab  søgte  han  Embeder 

eller  Ansættelser  paa  alle  mulige  Steder  og  var  stedse 
saa  sikkert  overbevist  om  denne  Gang  at  faa Posten, 
at  han  iforvejen  satte  sig  i  Bekostning  med  Anskaf- 
felsen af  et  eller  andet  længe  savnet  Stykke  til  Kom- 
pletering  af  sin  Kones  eller  sin  egen  Garderobe  eller 
af  det  fælles  Indbo.  Efterhaanden  har  han  imidlertid 
opgivet  alle  ærgjerrige  Planer  og  ernærer  sig  yderst 
nøjsomt  ved  en  næsten  uoverkommelig  Kumulation  af 
diverse  mindre  juridiske  Bestillinger. 

Alligevel  tilbringer  Mathis  endnu  en  større  Del 
af  sit  Liv  som  Supplikant  i  indflydelsesrige  Med- 
menneskers Entréer  og  Venteværelser,  men  nu  er  det 
for  sine  Slægtninge.  Det  er  nemlig  saa  uheldigt,  at 
der  i  begge  de  omtalte  Familier  findes  flere,  mildest 
talt  noget  extravagante  Elementer,  ja  en  kort  Tid 
truede  det  endogsaa  med,  at  Mathis  vilde  blive  en 
altfor  god  Kunde  hos  Udvandringsagenterne,  da  han 
med  hvert  andet  Skib  afsendte  et  eller  andet  mis- 
lykket, makuleret  Exemplar  af  en  Halvsvoger  eller 
Kvartfætter.  Omsider  er  det  dog  lykkedes  ham  at 
rense  Luften,  og  de  tilbageværende  Slægtninge  maa 
alle  betegnes  som  ret  skikkelige,  hvad  der  selvfølgelig 
ikke  udelukker,  at  de  bestandigt  holde  den  kjære 
Mathis  i  en  saadan  Aktivitet,  at  han  aldrig  er  i  For- 
egenhed med  Anvendelsen  af  sin  Tid. 

En  af  de  omhyggeligste  i  saa  Henseende  er  Svo- 
geren, Peter  Conradsen. 

I  Familiekredse  kaldes  denne  livfulde,  tredive- 
aarige  Ungersvend  for  Polyteknikeren,  fordi  han  i  sin 
Tid  ikke  fik  polyteknisk  Examen.  Dette  havde  den- 
gang været  Maalet  for  gamle  Conradsens  Ærgjerrighed, 
men  Peter  var  et  uroligt  ungt  Menneske  og  satte  alt 
ind  paa  snarest  muligt  at  komme  til  at  staa  paa  egne 
Ben:  den  Examenslæsning  gik  ham  for  langsomt,  og 
saa  opgav  han  uden  mindste  Savn  Polytekniken. 

En  væsentlig  Bevæggrund  hertil  var,  at  han  havde 
fundet  en  Livsstilling,  i  hvilken  han  ved  Hjælp  af  sine 
alt  erhvervede  Kundskaber  kunde  svinge  sig  op  til 
Ærens  Tinde  og  i  kort  Tid  indhøste  vældige  Stakke 
af  Berømmelse  og  Mammon.  Det  var  ad  Fotografiens 
Vej,  at  han  vilde  opnaa  disse  Resultater,  hvilken  Vej 
stedse  har  lokket  unge  Polyteknikere  som  en  ind- 
bringende Levevej,  men  som  oftest  er  endt  med  at 
slaa  dem  en  negativ  Plade. 

Peter  Conradsen  havde  selvfølgelig  ikke  Raad  til 
at  nedsætte  sig  i  et  af  de  større  Lokaler  paa  Ruten; 
men  det  behøvedes  heller  ikke,  mente  han,  han  skulde 
nok  henleds  Opmærksomheden  paa  det  mindre  Atelier, 
han  lejede  i  Gothersgade.  I  dette  Øjemed  lod  han 
sig  præsentere  for  en  udvalgt  Kreds  af  Kunstnere  og 
Kunstnerinder  fra  Byens  sekundære  og  tertiære  Scener 

og  en  med  en  vis  Kræsenhed  udsøgt  Samling  af  de 
for  Øjeblikket  mest  populære,  mandlige  og  kvindelige 
Artister  fra  Forstadsetablissementerne.  Ved  Hjælp  af 
ret  rigelige  Gaver  —  i  Form  af  Blomster  til  Damerne 
og  i  mere  flydende  Form  til  Herrerne  —  opnaaede 
han  disse  Berømtheders  allernaadigste  Tilladelse  til 
at  gjengive  deres  bedaarende  Træk  og  til,  som  det 
med  det  tekniske  Udtryk  hedder,    at   skilte  med  dem. 

I  et  Par  Maaneder  ventede  den  tillidsfulde  Peter 
Virkningen  af  det  store,  rigt  forgyldte  Udhængsskab 
med  de  geniale,  tænkekraftige  Skuespillerhoveder  og 
de  fine,  mere  gemytlige  Danserindeben,  med  de  drøm- 
mende Skjønheder  i  de  lange,  kniplingsbesatte  Slæb- 
kjoler og  de  udenlandske  Trapezkunstnerinder,  som 
ikke  vare  generede  af  Slæb  eller  nogensomhelst  anden 
Del  af  nogen  Kjole:  men  da  Kunderne  endnu  frem- 
deles lod  vente  paa  sig,  begyndte  han  at  blive  noget 
betænkelig. 

Utallige  Gange  daglig  stak  han  og  en  ung  Mand, 
der  havde  været  saa  letsindig  at  lade  sig  engagere 
som  Medhjælper  hos  Fotograf  Peter  Conradsen,  hver 
sit  Hovede  ud  af  en  af  de  to  Trækruder  i  det  store 
Ateliervindue  for  at  se,  om  Skabet  ikke  var  styrtet 
ned  eller  idetmindste  stjaalet  af  lave,  misundelige 
Konkurrenter.  Men  nej!  Skabet  var  der  og  samlede 
stedse  en  beundrende  Tilskuerkreds,  som  glædede  sig 

over  Portrætterne  af  deres  Yndlinge,  men  ikke  een  af 
Tilskuerne  fulgte  det  tavse  Vink,  der  gaves  i  Gade- 
døren af  den  mod  Himlen  pegende  Haand  med  Under- 
skriften „Opgang  til  Atelieret". 

Ogsaa  i  en  anden  Henseende  blev  Peter  skuffet. 
Han  havde  oprigtig  talt  haabet  paa  at  sælge  Hun- 
dreder af  Kopier  af  Berømthederne  til  disses  Venner 
og  Beundrere;  men  det  lod  ikke  til,  at  de  Sidstes  Be- 
gejstring extravagerede  i  en  saadan  Grad,  at  den  tillod 
sig  en  kontant  Udgift  paa  75  Øre,  og  hvad  Vennerne 
angik,  da  kunde  Peter  meget  snart  nøjagtigt  opgive 
Tallet  paa  enhver  Berømtheds  Vennekreds  efter  An- 
tallet af  de  Fotografier  af  sig  selv,  som  Berømtheden 
forlangte  gratis  for  sin  Ulejlighed  med  at  have  siddet 
for  Peter. 

Den  stakkels  Fotograf  blev  mere  og  mere  ned- 
bøjet. Om  det  saa  var  Atelieret,  syntes  ogsaa  det  at 
sørge;  Taarerne  løb  i  stride  Strømme  ned  ad  de 
duggede  Ruder,  og  den  først  paafølgende  Flyttedag 
lukkede  Peter  dets  trætte  Glugger  efter  først  at  have 
spærret  sig  inde  i  sit  Sorgens  camera  obscura  og 
bogstaveligt  ladet  Berømthederne  gaa  i  Vasken. 

Med  den  ham  ejendommelige  Sorgløshed  glemte 
han  hurtigt  denne  sin  fotografiske  Virksomhed,  som 
han  aldrig  senere  har  skjænket  en  Tanke;  ikke  desto 
mindre    har    denne    korte    Periode    havt    en    meget 

væsentlig  Indflydelse  paa  ham,  langt  større  end  han 
selv  aner.  Naturen  havde  iforvejen  udstyret  ham 
med  en  i  og  for  sig  særdeles  rigelig  Portion  Letsind, 
og  Omgangen  med  de  meget  omtalte  sceniske  Be- 
rømtheder gav  ham  en  dygtig  Portion  til,  saa  der 
ikke  er  mindste  Udsigt  til,  at  han  nogensinde  i  sit 
Liv  skal  komme  til  at  lide  Mangel  paa  dette  Livets 
Krydderi,  som  visse  Klasser  af  Samfundet  sætte  saa 
stor  Pris  paa.  Det  laa  netop  udmærket  for  hans 
altid  lysvaagne  Humør  at  synes  om  det  ubundne, 
det  zigeuneragtige;  han  ynkede  dem  af  sine  Medskab- 
ninger, der  vare  forbandede  til  at  gaa  i  et  ensformigt 
Livs  daglige  Trædemølle,  gottede  sig  over  de  mange 
Filistre,  som  ikke  forstod  den  store  Kunst  at  more 
sig,  og  fik  efterhaanden  en  mere  og  mere  udpræget 
Smag  for  Bohémelivet. 

Saadan    vare    de  to  Svogre,    Mathis   Boserup    og 
Peter  Conradsen. 


Peter  Conradsen  var  altsaa  flyttet  ind  paa  det 
noget  indskrænkede  Loftskammer,  som  beæredes  med 
Navnet  Kvistværelset,  ude  i  det  lille  Byggeforenings 
Hus  og  befandt  sig  særdeles  vel  sammesteds,  uden  at 
det  gjorde  noget  Skaar  i  hans  Følelse  af  Velvære,   at 

han  til  Stadighed  gik  med  mindst  een  Bule  i  Panden 
som  en  direkte  Følge  af  sine  talrige  Stormløb  mod 
den  skraa  Væg,  med  hvilken  han  havde  ligget  i  uaf- 
brudt Krig  lige  fra  den  første  Morgen,  da  han  munter 
og  frisk  sprang  op  af  Sengen,  men  strax  fik  tildelt 
saadan  en  Skalle  af  den  lumske  Væg,  at  han  trimlede 
tilbage  i  Dynerne,  medens  Loftet  for  hans  Blik  pludselig 
blev  befolket  med  en  saa  uoverskuelig  Mængde  flim- 
rende Stjerner  som  nogen  klar  Efteraarshimmel. 

Onkel  Peter  var  ikke  nogen  besværlig  Gjæst  at 
have,  han  stillede  ikke  Fordringer  i  nogensomhelst 
Retning,  men  var  tilfreds  med  alt,  hvad  der  bødes 
ham.  Og  Alle  vare  tilfredse  med  Peter:  Svogeren 
livedes  op  af  hans  Jovialitet  og  fandt  ham  baade 
underholdende  og  original,  Søsteren  benyttede  ham 
til  den  mest  forskjellige  indvendige  Gjerning,  for  Peter 
var  praktisk  og  fingernem,  og  Børnene  kjendte  ikke 
nogen  bedre  Legekammerat  end  Onkel  Peter.  Ja,  om 
det  saa  var  den  til  daglig  noget  mukkende  Tjeneste- 
pige, saa  havde  Peter  Conradsen  vundet  hendes  Hjerte, 
skjøndt  han  havde  en  hæslig,  lapset  Vane  til  at  knibe 
hende  kjærligt  i  Armene  i  Forbigaaende. 

Efter  et  Par  Dages  Forløb  var  hele  den  Boserupske 
Familie  saa  fortrolig  med  Peters  Nærværelse  og  syntes, 
at  han  var  saa  gammel  i  Huse,  at  de  vilde  have 
savnet   ham   ligesaa   meget    som    f.  Ei.   Sofaen,    hvis 

den  var  bleven  tagen  bort  fra  den  Vægplads,  den 
havde  vundet  Hævd  paa.  Der  manglede  ikke  meget 
i,  at  saavel  den  gjæstfri  Familie  som  den  saa  hurtigt 
hjemmevante  Gjæst  havde  glemt,  hvordan  det  var 
gaaet  til,  at  Sidstnævnte  havde  taget  Ophold  paa 
dette  Sted. 

En  Gang  imellem  ansaa  dog  den  gemytlige  Hr. 
Conradsen  det  for  sin  Pligt  at  forhøre  sig  hos  sin 
Svoger  om,  hvorledes  det  stod  sig  med  hans  Udsigter 
til  en  fremtidig  Levevej,  ikke  fordi  det  ærligt  talt 
interesserede  ham  i  nogen  overvættes  Grad,  men 
saadan  mere  som  noget,  der  skulde  gjøres,  ligesom 
der  findes  Folk,  der  anse  det  for  deres  Pligt  bag 
hvert  „Goddag"  altid  at  fasthefte  et  henkastet  „Hvor- 
ledes belinder  De  Dem?",  der  ikke  lader  den  Adspurgte 
i  ringeste  Tvivl  om,  at  hans  Helbred  er  Forespørgeren 
den  ligegyldigste  Sag  af  Verden,  da  denne  strås 
gaar  videre  uden  at  afvente  noget  Svar  paa  sit 
Spørgsmaal. 

Svogrenes  Samtaler  om  dette  uinteressante  Æmne 
blev  saa  stabile,  at  de  affattedes  efter  en  bestemt 
Formel,  der  omtrent  lød  saaledes: 

„Xaa,  har  Du  saa  fundet  noget  til  mig?"  begyndte 
Peter  kort,  belavet  paa  et  eller  andet  ubehageligt 
Svar. 

„Nej,  endnu  ikke,0  sukkede  Mathis,  rynkede  sørg- 

modigt  Panden  og  dukkede  med  sit  brødebetyngede 
Hovede.  „Jeg  var  et  Par  Steder  i  Formiddags,  men 
den  ene  Plads  var  givet  bort,  og  den  anden  tror  jeg 
ikke  vilde  passe  for  Dig." 

„Hm!"  brummede  Peter  med  et  ærgerligt  Smæk 
med  Tungen.  „Hvad  skal  det  blive  til?  Hvor  længe 
vil  Du  have,  jeg  skal  gaa  her  og  drive?  Du  maa 
virkelig  anstrenge  Dig  lidt,  Mathis!  Du  tager  Dig  ikke 
saa  varmt  af  min  Sag,  som  jeg  havde  haabet." 

„Ja,  Du  maa  bare  have  lidt  Taalmodighed,  Svoger; 
det  er  ikke  saadan  i  disse  Tider  .  .  .  Men  Du  skal 
se,  det  gaar  nok.  En  skjøn  Dag  faar  vi  Dig  nok  an- 
bragt paa  en  rigtig  udmærket  Plads." 

Naar  Mathis  saa  havde  gjort  endnu  nogle  Und- 
skyldninger for  sin  uforsvarlige  Forsømmelse  af  Svo- 
gerens Affærer,  klappede  han  ham  opmuntrende  paa 
Skulderen,  og  derpaa  flokkede  Ernestine  og  Børnene 
sig  om  Onkel  Peter  og  trøstede  ham  paa  enhver 
Maade  saa  længe,  til  det  gamle  Smil  atter  spredte  de 
Mismodets  Skyer,  der  havde  lejret  sig  paa  Panden 
hos  denne  af  Skæbnen  saa  haardt  forurettede  Mand. 
Og  sandt  at  sige  var  det  et  urimeligt  kort  Varsel, 
hvormed  den  kjære  Onkel  Peter  kunde  gjøre  Springet 
fra  Nedtrykthedens  dybeste  Skakt  til  Lystighedens 
højeste  Tinde,  hvor  han  saa  i  Timevis  slog  de  kaadeste 

Kolbøtter  og  Saltomortaler,  —  aandeligt  talt,  for- 
staar  sig. 

Stik  imod,  hvad  der  plejer  at  være  Tilfældet 
med  meteorologiske  Forudsigelser,  gik  Mathis'  Spaa- 
dom  i  Opfyldelse;  den  af  ham  bebudede  skjønne  Dag 
med  Udsigt  til  Forandring  i  Svogerens  Livsstilling 
indfandt  sig  virkelig.  Det  var  ved  Middagsbordet,  at 
Mathis  hensatte  hele  Familien  i  stum  Forbavselse  ved 
at  besvare  Peters  Forespørgsel,  om  der  saa  var  fundet 
en  Plads  til  ham,  med  et  lydeligt  Ja. 

Mathis  blev  saa  benauet  over  Virkningen  af  dette 
lille  Ord,  at  han  forsigtigt  tilføjede:  „Det  vil  sige,  jeg 
tror  det  nok  .  .  .  hvis  Du  da  vil  synes  om  den  Be- 
skjæftigelse,  Peter  . . .  det  er  maaske  ikke  fint  nok  ..." 

,,Dunk  din  Mand  i  Ryggen,  Ernestine,  at  vi  kan 
faa  den  Hemmelighed  ud  af  ham!"  raabte  Peter. 
„Hvad  er  det  for  en  Plads,  Svoger?  Jeg  døer  af 
Nysgjerrighed,  som  Kjællingen  sagde,  hun  saae  tre 
Mennesker  stikke  Hovederne  sammen  i  en  Port  og 
kunde  ikke  faa  at  vide,  hvad  der  var  paafærde." 

„Jo,  ser  I,",  sagde  Mathis,  fremskyndet  af  Udsigten 
til  ovennævnte  Massagebehandling,  „jeg  hørte,  der  var 
en  Plads  ledig  som  Pakmester  ved  Jernbanen,  og  saa 
gik  jeg  derud  idag  og  forhørte  mig  ad,  og  jeg  tror 
nok,  jeg  kunde  skaffe  Dig  den,  Peter,  hvis  Du  som 
sagt  tror,  det  er  noget  for  Dig." 

„Pakmester  .  .  .  Kan  Du  virkelig  skaffe  mig 
saadan  en  Plads?  Du  er  en  Knub,  Mathis!  Den  Stil- 
ling har  jeg  netop  altid  havt  Lyst  til,  det  er  just 
noget  for  mig.  Jeres  Fader  er  en  Hædersmand,  Børn! 
Han  skal  leve!  Hurra!  .  .  .  Raab  med,  Kinders!  .  .  . 
Hurra!    Hurra!" 

I  sin  overstrømmende  Glæde  forledte  Onklen  de 
unge  Boserupper  til  dette  grove  Brud  paa  Bordskik, 
hvad  der  indbragte  ham  en  velfortjent  Irettesættelse 
fra  Søsteren  om  dog  ikke  at  lære  Børnene  saadan 
noget. 

Paa  Mathis'  skikkelige  Ansigt  tegnede  der  sig  et 
noget  protegerende  Smil,  da  han  saae,  hvor  heldig 
han  havde  været  med  at  vælge  en  Plads  efter  Svo- 
gerens Hovede.  Smilet  veg  imidlertid  strax  efter 
Pladsen  for  et  Udtryk  af  den  højeste  Betuttelse,  da 
Peter  med  en  om  den  grænse! øseste  Uvidenhed  vid- 
nende Oprigtighed  spurgte:  „Men  hør,  Du,  hvad  er 
en  Pakmester  egentlig  for  noget?" 

„Hvad  han  er  for  noget?" 

„Ja,  jeg  mener,  hvad  han  har  at  bestille?  Det 
maa  Du  s'gu  da  vide,  naar  Du  tilbyder  mig  saadan 
en  Plads." 

„Ja-a,  det  veed  jeg  ogsaa  .  .  .  Det  vil  sige.  jeg- 
antager  .  .  .  jeg   formoder,    en  Pakmester   er   saadan 

en  Mand,  som  kjører  med  Toget  og  sørger  for  Pakke- 
posten.'' 

„Naa-aa,  ja  naturligvis!  Ja,  det  er  brillant!  Det 
er  da  en  Stilling,  som  der  er  Fart  i.  Du  kunde  aldrig 
have  truffet  noget  bedre  Valg.  Jeg  kan  ikke  lide  den 
megen  Stillesidden,  som  Manden  sagde,  han  havde 
siddet  tolv  Aar  i  Tugthuset." 

Med  dette  Bonmot.  som  den  ældste  af  Boserup- 
Ynglingene  strax  skrev  sig  bag  Øret.  da  han  syntes, 
det  lød  gevaltigt  rask,  afsluttedes  Drøftelsen  af  denne 
Sag.  og  Mathis  fik  af  Konen  og  Svogeren  Ordre  til  at 
sætte  alle  Sejl  til  efter  Pakmesteren. 

Resultatet  blev  saa  tilfredsstillende,  som  man 
kunde  ønske  sig. 

Den  første  i  den  paafølgende  Maaned  tiltraadte 
Peter  Pladsen,  og  han  dampede  nu  hver  Dag  saa  og 
saa  mange  Mil  frem  og  tilbage  over  Sjælland,  Nord 
paa  eller  Syd  paa  eller  til  hvilketsomhelst  andet 
Verdenshjørne,  det  blev  forlangt  af  ham.  Efter  et 
Par  Ture  følte  han  sig  som  hjemme  i  Pakvognen  og 
forsikrede  Alle  og  Enhver,  hvem  det  kunde  tænkes  at 
interessere,  og  en  stor  Del  Andre,  at  han  aldrig  havde 
befundet  sig  bedre.  Der  var  for  ham  noget  kuriøst 
og  originalt  ved  dette  Forretningslokale  paa  sex  Hjul, 
der  rumlede  afsted  med  ham,  medens  han  selv  baxede 
med  solide  Pakkasser,    som   grumme  nødigt  rørte  sig 

af  Stedet,  og  buttede  Vareballer  med  indsnærende 
Mavebælter  af  Jern,  saa  Sveden  fik  hans  Ansigt  til  at 
glinse  derved,  eller  medens  han  tumlede  med  skrøbe- 
lige Smaapakker  af  sart  Konstitution  og  altid  først 
opdagede  den  paaklæbede  Svagelighedsattest :  „For- 
sigtig", naar  det  var  for  sent.  Og  naar  han  ved  hver 
Station  rullede  Skydedøren  til  sin  transportable  Lej- 
lighed til  Side  og  præsenterede  sig  i  Aabningen  med 
Embedskasketten  lidt  paa  Snur  og  sit  livsglade  Smil, 
saa  flokkede  Stationspersonalet  sig  stedse  paa  Perronen 
nedenfor  til  en  kortvarig  Passiar,  for  den  gemytlige 
Conradsen  var  hurtigt  bleven  vel  set  af  dem  Alle  og 
havde  gjerne  en  eller  anden  Historie  med,  der  bragte 
et  Pust  fra  Hovedstaden. 

Paa  den  anden  Side  kan  det  siges,  at  han  bragte 
ligesom  et  Drag  af  frisk  Landluft  ind  med  til  Boserups, 
naar  han  tilbragte  sine  enkelte  Fridage  der.  Til  daglig- 
Brug  hørte  Familien  nemlig  ikke  stort  andet  til  ham 
end,  naar  han  henad  Midnat  stavrede  op  ad  Trappen 
til  det  lille  Kvistkammer,  og  naar  han  næste  Morgen, 
før  det  var  blevet  rigtigt  lyst,  returnerede  ad  samme 
Vej,  listende  afsted  i  den  urokkelige  Overbevisning, 
at  Ingen  hørte  ham,  men  ikke  desto  mindre  forlængende 
sin  Families  Dag  med  et  Par  Timer. 

Saaledes  gik  der  en  Maanedstid,  saa  sagde  Peter 
en  Dag,    da  Svogeren   og  han   sad  ved  Eftermiddags- 

kaffen:   .Hør,  kjære  Mathis,  nu  skal  Du  have  Tak  for 
din  Gjæstfrihed.  men  nu  maa  jeg  flytte  fra  Jer." 

...Men  Gud.  hvorfor  det,  Peter,  hvorfor  det?" 

„Hvorfor?  Fordi  jeg  kan  da  ikke  blive  boende 
her  hele  mit  Liv." 

„Aa.  tal  bare  ikke  "om  det!  Du  generer  os  jo 
ikke  i  mindste  Maade,  —  tvertimod!" 

„Jo,  gu'  gjør  jeg  saa!  I  veed  maaske  ikke  engang 
selv  af  det,  men  jeg  gjør  det  alligevel." 

„Hvad  er  det  for  Snak?  .  .  .  Det  er  nok  bedst, 
jeg  faar  Ernestine  herind  for  at  tale  Dig  tilrette." 

„Det  nytter  ikke  noget,  Svoger,  desformedelst  jeg 
allerede  har  Kig  paa  et  oliemalet  Værelse,  der  er  til 
Leje  for  en  gentil  Herre,  der  er  ude  om  Dagen  .  .  . 
Jeg  tror  nok,  man  kan  sige,  jeg  er  ude  om  Dagen, 
hvad?" 

„Men  Du  skulde  dog  vente  lidt,  til  Du  er  vis 
paa,  at  Du  vil  blive  ved  at  synes  om  Pladsen." 

„Det  er  jeg!  Der  er  aldrig  noget,  der  har  ligget 
saadan  for  mig.  Du  skulde  bare  vide,  hvor  det  er 
morsomt  saadan  altid  at  være  paa  Farten  og  se  og 
tale  med  en  Masse  forskjellige  Mennesker.  Der  er 
immer  noget  gemytligt  ved  Rejselivet,  som  Kegle- 
rejseren  sagde,  han  fik  Forhjørnet  i  Hovedet." 

Peter  Conradsen  var  urokkelig.  Søsterens  og 
Svogerens  ( Overtalelser  vare  spildte,  og  den  Klagesang, 

som  de  unge  Boserupper  i  yndig  Harmoni  istemmede, 
afficerede  kun  hans  Trommehinder,  men  ikke  hans 
Beslutning. 

Den  paafølgende  Mandag  Morgen  vendte  Peter 
det  lille  Byggeforeningshus  Ryggen.  Et  skjævbenet 
Bybud,  der  duftede  lifligt  af  Brændevin  og  01,  hum- 
pede afsted  med  Pakmesterens  Kommode  paa  en 
Trillevogn,  medens  nævnte  Jernbanefunktionær  svøbte 
sig  ind  i  den  anden  Trediedel  af  sine  Ejendele,  Have- 
locken,  og  puttede  den  tredie,  Tandbørsten,  i  Lommen, 
og  saavel  de  omtalte  Ejendele  som  Ejermanden  selv 
naaede  i  god  Behold  bemeldte  oliemalede  Værelse. 

Hr.  Pakmester  Conradsen  viste  sig  nu  kun  i  det 
lille  Byggeforeningshus  paa  sine  ugentlige  Fridage, 
men  dem  helligede  han  ogsaa  fuldstændigt  Boserups. 
Han  gav  Møde  allerede  ved  Frokosten  —  han  var 
nemlig  født  med  en  ejendommelig,  instinktmæssig 
Gave  til  stedse  kun  at  komme  til  Folks  Spisetider  — , 
og  saa  blev  han  hængende  der  hele  Dagen,  skjøndt 
han  hver  Gang  lige  efter  sin  Ankomst  gjorde  den 
sørgelige  Meddelelse,  at  han  kun  kunde  blive  et  Øje- 
blik, da  han  absolut  skulde  det  eller  det  Sted  hen. 

Dette  maa  ikke  forstaas,  som  han  var  til  Besvær, 
—  ikke  i  mindste  Maade;  han  underholdt  sig  med 
Børnene  og  opfandt  til  fælles  Gavn  og  Glæde  de 
mærkværdigste    Lege    og  Adspredelser.     Blev  Under- 

holdningen  Fru  Boserup  for  støjende,  blev  Lege- 
kammeraterne deporterede  til  den  lille  Forhave,  hvor 
de  fik  Husmoderens  Tilladelse  til  at  gjøre  sig  saa 
lystige,  de  vilde,  og  de  benyttede  sig  heraf  til  i 
utrolig  kort  Tid  at  tilintetgjøre  alle  Mathis'  Bestræ- 
belser for  at  faa  sin  Have  præmieret  som  vel  passet 
og  smagfuldt  arrangeret. 

Det  var  en  Aften  efter  en  saadan  Dag,  paa  hvilken 
Peter  fra  Morgenstunden  havde  været  saa  munter  og 
overgiven,  at  de  voxne  Boserupper  nær  havde  faaet  for 
meget  af  Gemytligheden,  og  at  de  mindreaarige  maatte 
bringes  til  Sengs  et  Par  Timer  før  sædvanligt  paa 
Grund  af  Ole  Lukøjes  fremskyndede  Ankomst.  De  to 
Svogre  og  Ernestine  sad  tavse  sammen  i  Dagligstuen 
og  nød  den  Bo,  der  breder  sig  over  et  Hjem,  naar 
den  støjende  Børneflok  er  fjernet,  og  som  ikke  har 
saa  lidt  tilfælles  med  den  Aftenstilhed,  der  paa  Landet 
indfinder  sig  ovenpaa  en  buldrende  Uvejrsdag. 

Det  kom  derfor  Mathis  og  Kone  noget  over- 
raskende, da  Peter  brød  Tavsheden  og  bekjendtgjorde, 
at  han  var  —  og  hele  Dagen  havde  været  —  saare 
trist,  næsten  fortvivlet  tilmode,  hvilket  han  yderligere 
belyste  ved  en  poetisk  Lignelse  om,  at  han  var  lige- 
saa  nedtrykt  som  Græsset  paa  Lammefælleden  i 
Lejrtiden. 

„Men  Gud,    Peter,    hvad  vil   Du   sige   med   det? 

Hvad  i  al  Verden  mener  Du?"  spurgte  Fuldmægtigen 
og  fik  travlt  med  at  opsamle  de  forskjellige  Brud- 
stykker af  sin  Pibe,  der  var  falden  paa  Gulvet  som 
en  umiddelbar  Følge  af,  at  Fuldmægtigens  Mund  fløj 
op  paa  vid  Gab  formedelst  Ejermandens  Forbavselse. 

„Er  det  igjen  en  af  dine  Venner,  der  har  plukket 
Dig?"  forespurgte  Ernestine  og  sendte  Broderen  et 
ironisk  Øjekast. 

„Aldeles  ikke!"  lød  Peters  afvisende  Svar  paa 
dette  intrikate  Spørgsmaal.  „Jeg  veed  ikke,  hvad  Du 
mener  med  den  Insinuation." 

..Men  hvad  er  der  da  i  Vejen?"  sagde  den  fred- 
sommelige Mathis  og  drejede  af  for  en  mulig  Menings- 
udvexling  mellem  de  to  Søskende. 

Istedetfor  nogen  direkte  Besvarelse  heraf  stillede 
Peter  sin  Svoger  følgende  aparte  Spørgsmaal:  „Har 
Du  nogensinde  været  spærret  inde  i  et  Sukkerfad  og 
i  sex  Uger  blevet  trillet  hen  ad  Landevejen  paa  den 
Maade?" 

Mathis  svarede  uden  et  Sekunds  Betænkning,  at 
han  aldrig  havde  befundet  sig  i  den  Situation,  men 
udtalte  en  Formodning  om,  at  det  ikke  var  nogen 
særlig  behagelig  Befordring. 

„Saadan  har  jeg  det!"  meddelte  Pakmesteren. 
„Den  Jernbanekjørsel  lægger  mig  i  Graven,  det  Rysteri 

og  Rumleri  har  gjort  mig  til  en  Grad  nervøs  .  .  . 
Kan  I  ikke  se,  hvor  jeg  er  bleven  mager?" 

„Aa,  det  er  vel  kun  i  Begyndelsen  ...  Du  vænner 
Dig  nok  til  det." 

„Nej,  jeg  gjør  ikke,  jeg.  som  altid  har  sat  et 
roligt,  stillesiddende  Liv  over  alt." 

Ernestine  begyndte  paa  en  lille,  munter  Latter, 
som  hun  imidlertid  hurtigt  forandrede  til  en  ret 
naturlig  Hoste,  da  Broderen  tilkastede  hende  et  harm- 
fuldt Blik. 

„I  skulde  blot  prøve  det!"  ønskede  Peter.  „Hver 
Dag  samme  Pine  og  Plage!  Naar  jeg  kommer  til  Ros- 
kilde, ryster  mine  Ben  under  mig,  saa  jeg  godt  kunde 
slaa  Kastagnetter  med  Knæerne,  og  den  Kop  Kaffe, 
jeg  faar  i  Ringsted,  er  bleven  til  Rystetoddy,  inden 
vi  naaer  Korsør.  Jeg  ryster  over  Kroppen  som  en 
Bævreasp  ..." 

„Har  Du  nogensinde  set  en  Bævreasp?"  spurgte 
Søsteren. 

„Ikke  det  jeg  veed  af,"  svarede  Broderen  fuld- 
stændig roligt  og  fortsatte  uden  Pauseren:  „Jeg  kan 
ikke  engang  sove  om  Natten,  saadan  ligger  jeg  og 
ryster  paa  Hovedet  .  .  .  Mit  Helbred  lider  derunder! 
Ja,  I  tror  det  naturligvis  ikke  —  det  gjør  I  jo  aldrig, 
naar  jeg  siger,  jeg  fejler  noget  — ,  men  jeg  er  ikke 
stærk ! " 

Det  kunde  synes  usøsterligt,  men  vist  er  det,  at 
denne  Meddelelse  forlystede  Ernestine  saa  meget,  at 
hun  i  sin  overstrømmende  Glæde  brød  ud  i  en  glad 
Barkarole  med  tohændigt  Trommeakkompagnement 
paa  Bordpladen. 

Hendes  blødhjertede  Ægtemage  blev  noget  kon- 
funderet af  denne  musikalske  Lystighed  og  sagde 
beroligende  til  Svogeren:  „Men,  kjære  Peter,  Du  gaar 
da  ikke  hen  og  bliver  syg?  Du  skulde  tale  med  en 
Læge ! " 

„Det  er  for  sent!"  svarede  Pakmesteren  med 
klangløs  Røst. 

„Hvad  siger  Du?  Tror  Du,  Du  er  alvorligt  an- 
greben?" 

„Naa,  det  var  nu  ikke  saadan  at  forstaa!  .  .  . 
Jeg  mener  .  .  .  hm  ...  at  det  er  for  sent,  fordi  .  .  . 
fordi  jeg  har  taget  min  Afsked  fra  Jernbanen." 

„Taget  din  Afsked,  hvad?"  raabte  Mathis  og  lod 
denne  Gang  Piben,  der  atter  var  gleden  fra  ham, 
blive  liggende  paa  Gulvet.  „Taget  Afsked  fra  den 
Plads,  som  Du  var  saa  henrykt  over  ..." 

„Henrykt?  Naa-aa,  det  er  nu  saadan  et  stærkt 
Udtryk!  Det  har  jeg  aldrig  været!  .  .  .  Det  var  jo 
Dig,  der  skaffede  mig  Pladsen  .  .  .  Jeg  kunde  jo 
ikke  vide,   hvordan  den  var,   før  jeg  fik  den  prøvet." 

„Nej,    det  er  sandt  nok,    det   forstaar  sig!"    ind- 
rømmede Mathis  spagfærdigt.     „Men  hvad  nu?" 

„Ja,  hvad  nu,   det  maa  jeg  nok  spørge  Dig  om." 
„Mig?"  foer  det  ud  af  Mathis,  men  efter  at  have 
summet  sig  lidt  paa  Sagen    tilføjede  han  tillidsfuldt: 
„Aa,  vi  finder  nok  paa  noget!" 

„Det  gjør  vi  nok!  .  .  .  Foreløbigt  vilde  jeg  spørge 
om  .  .  .  om  Værelset  deroppe  ..." 

„Du  kan  naturligvis  flytte  ind.  naar  Du  vil!" 
Saadan  noget  lod  den  forhenværende  Pakmester 
sig  ikke  sige  to  Gange:  han  sagde  snarest  muligt  det 
oliemalede  Værelse  op,  da  han  ikke  længere  agtede 
at  opfylde  Fordringen  om  at  være  ude  om  Dagen, 
engagerede  sin  Ven,  Bybudet,  hvis  zigzagformede  Ben 
afgav  et  saa  ypperligt  Motiv  til  et  stort  K-Initial,  og 
møblerede  atter  Kvistværelset  i  Arbejderboligen  paa 
sin  egen  komfortable,  men  ikke  pralende  Maade  med 
Kommoden,  Havelocken  og  Tandbørsten.  Peter  havde 
lært  saa  meget  af  sin  Jernbanevirksomhed,  at  han 
mente,  at  denne  Tilbagebefordring  af  Møblementet 
maatte  gaa  ind  under  samme  Taxt  som  Befordringen 
af  Returgods,  der  som  bekjendt  er  gratis;  men  By- 
budet havde  en  herfra  vidt  forskjellig  Opfattelse. 
Diskussionen  herom,  der  med  megen  Varme  førtes  i 
den  lille  Forstue,  endte  noget  pludselig  med,  at  den 
skjævbenede,    uniformerede    Herre    hovedkulds    kom 

tumlende  ud  af  Gadedøren  og  under  Opførelsen  af  en 
højst  snurrig  Springdans  foer  gjennem  Forhaven  og 
midt  ud  paa  Kjørebanen. 

En  Time  efter  Indflytningen  var  det,  som  Peter 
Conradsen  aldrig  havde  været  borte,  fra  Familien 
Boserups  Pauluner. 


I  en  Maanedstid  gik  nu  den  forhenværende  Pak- 
mester og  vegeterede,  saa  træffe  vi  ham  paa  een 
Gang  som  Billetkasserer  ved  et  af  Byens  Privattheatre. 
Den  tidligere  Indehaver  af  Pladsen  havde  —  for  at 
bruge  et  nærliggende  populært  Udtryk  —  selv  taget 
Billetten  og  var  uden  at  forberede  Nogensomhelst 
derpaa  afgaaet  ved  Døden  paa  et  ganske  ureglementeret 
og  uforsvarligt  Tidspunkt  midt  i  Sæsonen.  Han  skulde 
i  en  Fart  erstattes,  og  aldrig  saasnart  bragte  Fuld- 
mægtig Boserup  dette  i  Erfaring,  før  han  strax  paa 
Stedet  meldte  sig  hos  vedkommende  Theaterdirektør 
og  ansøgte  om  Pladsen  for  Svogeren.  Ved  Anbefaling 
af  et  Par  Skuespillere,  hvis  stærkt  beslipsede  Bryst- 
billeder i  sin  Tid  havde  paraderet  i  Fotograf  Peter 
Conradsens  omtalte  forgyldte  Skab,  opnaaede  den 
afdankede  Pakmester  Ansættelse  som  Billetkasserer. 

Peter  var  himmelglad;    han   havde   aldrig   ventet 

at  faa  en  Plads,  der  laa  saa  godt  for  ham.  For  det 
første  indeholdt  det  jo  noget  yderst  tiltalende  for  ham 
at  komme  i  daglig  Berøring  med  den  Klasse  Men- 
nesker, som  han  med  sit  lette  Gemyt  stod  saa  nær, 
og  for  det  andet  maatte  Embedet  siges  fuldt  ud  at 
tilfredsstille  hans  Forlangende  om  et  stillesiddende  Liv. 
aldenstund  Billetkontoret  ikke  var  stort  omfangsrigere 
end  et  Skilderhus,  saa  at  længere  Spasereture  forbød 
sig  af  sig  selv.  og  han  var  henvist  til  at  tage  den 
fornødne  Motion  ved  at  patrouillere  frem  og  tilbage  i 
Forsalen.  Andre  vilde  maaske  have  klaget  over  den 
knappe  Plads  eller  have  indrømmet,  at  de  nok  havde 
kjendt  muntrere  Beskjæftigelser  end  at  sælge  et  Par 
Pladser  til  første  Parket  og  saa  sidde  og  vente  en 
halv  Time  paa  den  næste  Bestilling  paa  een  Plads  til 
Galleriet:  men  Conradsen  mistede  ikke  sit  Humør  for 
saa  lidt  og  holdt  sig  skadesløs  ved  smaa  Visitter  i 
den  nærliggende  Kafé,  Theaterkjælderen ,  fra  hvis 
Vindue  han  kunde  holde  Udkig  med  Theaterporten, 
altid  parat  til  at  springe  op  ved  Synet  af  en  Kunde. 
Den  nye  Billetkasserer  var  baade  en  velset  og  værdi- 
fuld Forøgelse  "af  Stamgjæsternes  faste  Stok.  hans 
gode  Humør  gjorde  ham  hurtigt  populær,  og  de  i 
Henseende  til  Omgang  i  det  daglige  Liv  særdeles 
fordomsfri  Kunstnere  optog  ham  med  kammeratlig 
Ligefremhed,  saa  at  det  ikke  var  andet  end  den  rene 

Sandhed,  naar  Peter  forsikrede  sin  Familie,  at  han 
ikke  følte  sig  det  mindste  overvældet  ved  Samlivet 
med  disse  mægtige  Genier,  men  tvertimod  følte  sig  i 
sit  rette  Element,  som  Vinhandleren  sagde,  da  han 
faldt  i  Vandet. 

Paa  denne  Maacle  gik  alt  skjønt  og  herligt  i 
næsten  et  helt  Fjerdingaar,  saa  havde  denne  Virk- 
somhed tabt  Nyhedens  Interesse  for  Peter,  og  han 
begyndte  at  betro  sig  selv,  at  de  Andre,  der  nok 
vilde  have  indrømmet  at  have  kjendt  muntrere  Be- 
^kjæftigelser,  vistnok  i  Grunden  havde  Ret.  Lejlig- 
hedsvis berørte  han  i  Samtaler  med  Svogeren  denne 
Opdagelse  og  udtalte  forskjellige  uærbødige  Meninger 
om  Billetkontoret,  som  han  sammenlignede  med  et 
fordømt,  snevert  Hundehus,  i  hvilket  han  selv  spillede 
Lænkehundens  lidet  misundelsesværdige  Rolle.  Men 
Lænkehunden  fik  hver  Gang  over  Snuden  af  Mathis 
Boserup,  som  for  Alvor  blev  vred  og  udtalte  sig 
yderst  nedsættende  om  visse  utaknemlige,  ikke  navn- 
givne Personer,  som  stedse  vare  utilfredse  og  ikke 
vidste,  hvor  godt  de  havde  det,  hvorfor  deres  hjælp- 
somme, heller  ikke  navngivne  Slægtninge  gjorde  rettest 
i  for  Fremtiden  ikke  at  bekymre  sig  om  dem,  men 
lade  dem  sejle  deres  egen  Sø. 

Det,  at  Peter  ikke  ;kunde  komme  til  at  give  sin 
Utilfredshed  Luft,    bidrog  bare  til,    at  hans  Antipathi 

mod  Billetkassererstillingen  med  tilhørende  Billetkontor 
Dag  for  Dag  voxede.  Ligesom  det  af  romantiske 
Sjæle  anses  for  en  højst  gunstig  Væxtbetingelse  for 
Kjærligheden,  at  den  skal  holdes  hemmelig,  saaledes 
har  Hadet  tilfælles  med  visse  lyssky  Svamparter,  at 
det  breder  sig  dobbelt  hastigt  i  det  skjulte.  Peters 
Sind  opfyldtes  af  Bitterhed  mod  alt,  hvad  der  hedder 
Billetter  —  ikke  engang  Ordet  Fribilletter  havde  mere 
nogen  tillokkende  Klang  for  ham  — ,  og  han  greb  sig 
flere  Gange  i  at  holde  længere  Monologer  oppe  paa 
det  lille  Loftskammer,  i  hvilke  han  for  den  skraa 
Væg  som  eneste  Tilhører  udviklede,  at  Billetkasserer- 
embedet  var  den  infameste,  usleste,  nederdrægtigste, 
elendigste  og  mest  nedværdigende  Stilling,  som  for- 
lystelsessyge Mennesker  kunde  tvinge  en  fribaaren 
Medskabning  til  at  indtage. 

Peter  generede  sig  imidlertid  saa  meget  ligeover- 
for sin  Svoger,  at  han  ikke  ligefrem  vilde  forlade  sin 
Plads,  og  han  spekulerede  derfor  frem  og  tilbage  for 
at  udfinde  en  Maade.  hvorpaa  han  kunde  bibringe 
Mathis  samme  ufordelagtige  Anskuelse  om  Posten, 
som  han  selv  nærede. 

Et  let  Anfald  af  Forkølelse  gav  ham  Ideen. 

En  Søndag  Morgen  vækkedes  Mathis  og  Ernestine 
af  en  heftig  Hamren  eller  Trampen  ovenover  deres 
Hoveder,  der  bibragte  dem  en  dunkel  Forestilling  om, 

at  der  blev  afholdt  Bal  oppe  paa  Peters  Kvistværelse. 
De  laa  Begge  tavse  en  Stund  og  skjævede  op  i  Loftet, 
som  om  de  ventede,  at  der  snart  vilde  vise  sig  en 
Forklaring  i  Form  af  et  Par  Herre-  og  et  Par  Dame- 
ben, der  kom  stikkende  ned  igjennem  det. 

Da  der  imidlertid  ikke  viste  sig  noget  forklarende 
Bentøj,  og  da  det  urimelige  i  at  holde  Bal  paa  en 
saadan  Tid  af  Dagen  og  i  et  saadant  Lokale  som 
Kvistværelset  gik  op  for  Mathis,  sagde  han  med  be- 
skeden Nysgjerrighed  til  sin  Kone:  „Hvad  tror  Du, 
det  kan  være  for  en  Lyd?  .  .  .  Det  kan  ikke  være 
Stormen,  der  rusker  i  Vinduet,  vel?1" 

„Nej,  det  kan  heller  ikke  være  Pigen,  der  banker 
Karbonade.  Der  er  i  det  hele  taget  meget,  det  ikke 
kan  være!"  svarede  hans  Ægteviv  kort.  dels  fordi  hun 
aldrig  var  saadan  ligefrem  overgiven  om  Morgenen, 
og  dels  fordi  hun  specielt  i  dette  Tilfælde  var  ærgerlig, 
fordi  hun  ikke  var  klogere  end  sin  Mand. 

„Jeg  kan  ikke  tænke  mig,  hvad  det  er,  Peter 
foretager  sig." 

„Aa,  han  kan  naturligvis  ikke  faa  sine  Støvler 
paa  ...  det  er  det  hele!"  sagde  Ernestine  overlegent, 
som  om  det  var  mærkværdigt,  at  Mathis  ikke  før  var 
faldet  paa  den  Forklaring. 

Dunkningen  ovenpaa  vedblev  imidlertid  med  en 
saadan  Udholdenhed,    at   Peter  havde   havt  Tid   nok 

til  at  faa  Støvler  paa,  selv  om  han  havde  været  et 
Tusindben,  og  Ernestine  bestemte  sig  omsider  til  at 
staa  op,  da  Ægtefolkene  vare  komne  til  den  Erkjen- 
delse,  at  deres  Logerende  maaske  havde  en  speciel 
Grund  til  saaledes  at  hamre  løs  i  Gulvet. 

Iført  et  lettere  Underskjørt  af  Uld  af  den  Slags, 
som  Damer  bar,  længe  før  Professor  Jaeger  opfandt 
sin  Ukltheori,  begav  Ernestine  sig  op  til  Broderen  og 
vendte  efter  et  Par  Minutters  Forløb  tilbage  til  det 
ægteskabelige  Sovekammer. 

„Du  maa  staa  op!"  sagde  hun  kategorisk. 

..Hvad  maa  jeg?"  spurgte  Mathis,  der  havde  be- 
nyttet de  to  Minutter  til  at  falde  hen  i  en  Døs  og 
gjøre  sig  tummelumsk  i  Hovedet. 

„Staa  op!"  lød  Befalingen  med  al  ønskelig  Tyde- 
lighed. 

Nu  er  det  —  saavidt  jeg  mindes  fra  min  Skoletid 
-  ikke  nogen  absolut  Behagelighed  saaledes  uden 
Skaansel  at  blive  kommanderet  ud  af  sin  gode  varme 
Seng,  og  for  Mathis  var  den  udstedte  Ordre  saa 
meget  mindre  tiltalende,  som  det  var  en  af  hans 
væsentligste  Søndagsfornøjelser  at  indvie  Hviledagen 
ved  at  ligge  saa  længe  i  Sengen,  at  han  hele  Dagen 
igjennem  havde  en  bestemt  Følelse  af,  at  han  var 
kommen  for  sent  op. 

Hans  Gnavenhed  tabte  sig  imidlertid  hurtigt,    da 

han  hørte  den  Anmodning,  som  Ernestine  fremsatte 
fra  Peter,  og  som  gik  ud  paa  intet  mindre  end  at 
bede  Mathis  vikariere  i  Billetkontoret  idag  for  den 
heftigt  forkølede  Kasserer,  der  saa  gjerne  vilde  holde 
Sengen  den  Dag. 

Mathis  var  strax  parat  til  at  ofre  sig  for  den 
elskede  Svoger,  og  med  ophøjet  Sjælsadel  kastede 
han  med  et  resolut  Tag  Dynen  af  sig  og  slog  en  halv 
Vejrmølle  ud  af  Sengen.  I  en  Fart  var  han  i  Klæ- 
derne, gjorde  et  kort  Besøg  oppe  hos  Peter,  af  hvem 
han  modtog  de  faa  fornødne  Instruxer,  og  en  halv 
Timestid  efter  Al  larmeringen  halede  han  ind  ad  Frede- 
riksborggade, glad  over  at  kunne  gjøre  Svogeren  denne 
Tjeneste,  men  dog  noget  fortrydelig  over  at  maatte 
opgive  sin  Søndagstur  paa  Langelinie.  Han  havde 
dog  allerede  resigneret,  da  han  lukkede  sig  inde  i  det 
lille  mørke  Rum:  og  da  han  havde  tændt  Gassen, 
hvad  der  var  højst  nødvendigt  for  at  orientere  sig, 
skød  han  nok  saa  muntert  Lemmen  op  for  det  lille 
firkantede  Billethul,  rede  til  at  tage  imod  alle  de  Be- 
stillinger, der  vilde  strømme  ind  derad. 

Det  vilde  føre  for  vidt  at  give  en  detailleret  Be- 
skrivelse af,  hvorledes  Dagen  gik  for  lille  Mathis ;  men 
det  skal  dog  bemærkes,  at  det  efterhaanden  gik  op 
for  den  hjælpsomme  Fuldmægtig,  at  en  Billetkasserer 

slet  ikke  havde  det  saa  behageligt  og  bekvemt,    som 
han  egentlig  havde  forestillet  sig. 

Først  gjennemgik  han  en  Del  legemlige  Lidelser 
i  det  indskrænkede  Rum.  hvor  han  var  føleligt  generet 
dels  af  en  Mængde  Hylder  og  Skabe,  der  vare  an- 
bragte paa  de  besynderligste  Steder,  tilsyneladende 
uden  anden  Bestemmelse  end  at  knubse  Kassererens 
Albuer  og  Knæer,  og  dels  af  en  Gasovn,  der  ifølge 
adskillige  Erklæringer,  som  Fabrikanterne  aftrykkede 
i  deres  Prospektus,  ikke  kunde  ose,  men  som  ikke 
desto  mindre  bibragte  de  Tilstedeværende  en  ube- 
hagelig Følelse  af.  at  de  havde  faaet  en  Guttaperka- 
slange  stukket  ned  i  deres  Luftrør.  Desuden  var 
Temperaturen  i  Billetkontoret  ikke  absolut  tiltalende, 
og  efter  et  Par  Timers  Ophold  indrømmede  Mathis, 
at  Svogeren  ikke  havde  overdrevet  synderligt,  naar 
han  havde  givet  en  Beskrivelse  af  de  klimatiske  For- 
hold, der  lød  paa,  at  man  havde  en  Følelse  af  at 
staa  med  Fødderne  borede  ned  i  Nordpolens  Is  og 
med  Hovedet  i  den  hede  Zone,  medens  Rygraden 
var  ved  at  smelte  af  den  tørre,  brændende  Scirocco 
fra  Gasovnen,  og  Ansigtet  forfriskedes  af  en  livlig, 
kølig  Passatvind  fra  Billethullet. 

Værre  og  mere  nedtrykkende  end  alt  dette  virkede 
dog  de  sjælelige  Kvaler,  Mathis  led  som  Vikar  paa 
denne  Plads.     Den    brave,    nervøse  Fuldmægtig,    der 

mindst  af  alt  kunde  taale  at  blive  stærkt  tiltalt, 
egnede  sig  ogsaa  saa  lidt  som  vel  muligt  til  at  være 
Billetkasserer,  dels  fordi  han  tog  sig  alle  de  Ubehage- 
ligheder nær,  der  regnede  ned  over  ham,  og  dels 
fordi  han  var  saa  naiv  at  tro,  at  han  kunde  gjøre 
Alle  tilpas,  hvad  der  som  bekjendt  er  ganske  umuligt 
i  ethvert  Theater,  hvor  der  blot  er  een  Række  bag- 
ved første  Kække. 

Enhver  Billetkjøber  har,  hvor  gode  Pladser  han 
endogsaa  faar,  stedse  Kassereren  mistænkt  for  at  have 
stukket  nogle  endnu  bedre  til  Side  og  gjemme  dem 
til  Venner  og  ducørgivende  Mæcenater.  Det  kræn- 
kede Mathis  paa  det  dybeste  at  føle  sig  som  Gjen- 
stand  for  denne  uværdige  Mistanke;  men  lige  meget 
hjalp  det,  Ingen,  fæstede  mindste  Tillid  til  hans  For- 
sikringer. Han  følte  sig  ulykkelig  og  brødebetynget, 
naar  en  Kunde  blev  fornærmet  over  ikke  at  kunne 
faa  de  Pladser,  han  havde  tænkt  sig,  uden  at  an- 
melde sin  højeste  Ankomst;  han  veg  tilbage  for  An- 
svaret, naar  begavede  Bude  overlod  til  ham  at 
af  gjøre,  om  deres  Herskaber  vilde  synes  bedst  om  d  e 
eller  om  de  Pladser;  han  blev  utaalmodig  og  nervøs 
over  de  unge  Damer,  som  ikke  kunde  bestemme  sig, 
før  de  havde  gjort  diverse  Afstikkere  for  at  holde 
Konference  med  deres  udenfor  ventende  Veninder; 
han  ærgrede  sig  over  de  unge  Gentlemen,    som  ind- 

fandt  sig  sent  paa  Dagen  og  i  en  uforskammet  Tone 
anbefalede  ham  at  se  rigtigt  efter,  saa  fandt  han  nok 
nogle  uafhentede  Billetter  til  forhøjet  Pris  og  25  Øre 
tor  et  Program;  ja  selv  de  Faa,  der  nærede  saa  god 
Tro  til  Kassereren,  at  de  æskede  hans  Mening  om, 
hvorvidt  de  stod  sig  bedst  ved  at  tage  de  Pladser 
paa  10de  Række  paa  Gulvet  eller  dem  paa  3die  Række 
i  Logen,  vare  en  Kilde  til  Ærgrelse  for  Mathis,  thi 
naar  han  f.  Ex.  efter  sin  bedste  Overbevisning  an- 
befalede Pladserne  paa  Gulvet,  lød  det  mistænksomme 
Svar  i  Reglen:  „Naa  ja,  jeg  tror  dog  alligevel,  jeg 
hellere  vil  have  dem  i  Logen."  Og  endelig  var  der 
til  syvende  og  sidst  det  nedværdigende  Forhold  til 
d'Hrr.  Billetgrosserere,  som  med  korte  Mellemrum 
stak  deres  rødblissede  eller  blegfede  Ansigter  helt  ind 
ad  Hullet  og  spurgte  i  en  halvt  overlegen  halvt  for- 
trolig Tone,  saaledes  som  en  Principal  taler  til  en 
betroet  Kommis:  „Hvor  langt  er  vi  i  første  Parket? 
.  .  .  Naa,  paa  sjette  Række!  .  .  .  Hold  syvende  til 
'os,  hvis  der  er  Bid  til  „ordinær",  og  giv  et  lille 
Varskov,  naar  der  kommer  Humør  i  Galleriet!"  — 
Mathis  følte  hver  Gang  den  største  Lyst  til  ved  Ørerne 
at  hale  Vedkommendes  Hovede  saa  langt  ind  ad 
Lemmen  som  muligt  og  vafle  det  dygtigt,  hvad  der 
jo  ikke  vilde  være  saa  stor  Fare  ved,  naar  Armene 
og  Resten  af  Kroppen  sprællede  udenfor. 

Med  Undtagelse  af  en  halv  Time,  som  den  stakkels 
Fuldmægtig  benyttede  til  at  løbe  hen  til  den  nærmeste 
Restauration  for  at  faa  sig  lidt  at  leve  af,  tilbragte 
han  de  elleve  af  Dagens  tolv  Timer  i  denne  modbyde- 
lige Celle;  thi  Klokken  var  over  otte,  da  Direktøren 
erklærede,  at  nu  var  der  udsolgt. 

Mathis  gjorde  —  i  Parenthes  bemærket  —  herved 
den  Opdagelse,  at  ifølge  Theatersprogbrug  betyder 
dette  ikke,  at  alle  Billetterne  ere  solgte,  men  snarere, 
at  der  nu  ikke  er  Sandsynlighed  for  at  faa  solgt  mere, 
og  at  det  følgelig  er  bedst  at  hænge  den  røde  Lygte 
ud,  da  denne  Prydelse  om  Søndagen  anses  for  lige- 
saa  uundværlig  paa  et  Privattheaters  Mur  som  et 
Ordensbaand  i  en  Diplomats  Knaphul  i  hans  Audiens- 
timer. 

Mathis  ankom  forbitret  og  oprørt  til  sit  Hjem 
henad  Klokken  ni. 

Hans  Harme  stillede  ganske  vist  noget  af,  da 
han  saae  sin  Svoger  sidde  i  Sofaen  i  Dagligstuen; 
men  da  Peter  med  et  svagt,  i  den  blødeste  Moll 
holdt  Tonefald  meddelte,  at  han  kun  var  staaet 
lidt  op,  medens  hans  Seng  blev  redt,  følte  Mathis, 
som  jo  ikke  anede,  at  der  var  medgaaet  en  fire 
— fem  Timer  til  denne  Operation,  en  sand  Medliden- 
hed  med   den    ulykkelige    Patient,    og  Medlidenheden 

var  saa  meget  stærkere,  som  Mathis  bebrejdede  sig- 
selv  at  have  en  ikke  uvæsentlig  Del  i  Svogerens 
svækkede  Sundhedstilstand,  da  han  jo  havde  faaet 
Peter  anbragt  i  Billetkassererembedet. 

„Naa,  det  gik  vel  godt  derinde?"  klynkede  Peter 
i  den  ynkeligste  Tone,  det  var  ham  muligt  at  opdrive. 

„Godt?  Nej,  Peter,  hvis  jeg  sagde  det,  vilde  jeg 
lyve!  Jeg  har  aldrig  troet,  det  var  muligt  for  tæn- 
kende Væsener  at  gjøre  saadan  et  Væsen  og  saadan 
et  Vrøvl  om  nogle  usle  Theaterbilletter!" 

„Ja,  det  er  da  det  eneste  morsomme  ved  den 
Levevej !  .  .  .  Jeg  kan  nok  lide  lidt  Mudder,  som  Ma- 
gistraten sagde,  den  lod  Christianshavns  Kanal  skjøtte 
sig  selv,"  sagde  Peter  med  sin  gamle  Stemme;  men 
da  han  derpaa  kom  til  at  huske  paa,  at  han  var  sygr 
tilføjede  han,  idet  han  vendte  tilbage  til  sin  klynkende 
Tone:    „Ellers  blev  det  altfor  trivielt  og  ensformigt." 

„Det  kan  Du  ikke  mene,  at  det  morer  Dig,  Peter, 
det  kan  Du  ikke  mene!" 

Mathis  kjørte  op  med  hele  Batteriet  af  udstandne 
Lidelser  og  affyrede  den  ene  Salve  Ubehageligheder 
efter  den  (anden,  indtil  han  endte  med  at  rette  et 
dødbringende  Stød  mod  det  lille  Billetkontor,  som 
vilde  han  jævne  dette  forpestede  Sted  med  Jorden. 

„Jeg  har   rigtignok   aldrig  været  i   de  pontinske 

Sumpe,"  sagde  han  tilsidst,  „men  de  kan  umuligt 
Være  værre  .  .  .  Jeg  er  halvt  syg  af  Opholdet  i  det 
Hul  idag;  jeg  begriber  ikke,  hvor  Du  har  kunnet 
holde  det  ud  saa  længe,  Peter,  nej  jeg  gjør  ikke." 

Peter  begreb  det  ikke  selv,  men  det  tilstod  han 
ikke;  han  fremstillede  sit  hidtidige  Liv  i  Billetkontoret 
som  et  storslaaet  Martyrium,  men  sluttede  alligevel 
med  beundringsværdig  Resignation  med  Frederik  III's 
berømte  Kongeord  om,  at  han  vilde  dø  i  sin  Rede. 

„Nej,"  sagde  Mathis  bestemt,  „jeg  tillader  paa 
ingen  Maade,  at  Du  udsætter  din  Sundhed  saaledes, 
paa  ingen  Maade!  .  .  .  Dit  Helbred  er  nedbrudt,  — 
jo,  det  er!  —  Du  har  ikke  villet  tale  om  det  til  os, 
Gudbevares,  jeg  agter  din  Delikatesse!  Men  jeg  har 
meget  godt  mærket  det." 

„Aa,  naar  jeg  faar  noget  Æggeøl  til  at  svede 
paa  —  med  Rom,  jeg  kan  godt  taale  en  ordentlig 
Snaps  i  det  — ,  saa  kan  jeg  mageligt  gaa  derhen 
imorgen." 

„Det  faar  Du  ikke  Lov  til!" 

„Der  er  jo  ikke  Tale  om  andet,  jeg  maal  Du 
har  jo  dine  Forretninger  imorgen,  og  selv  om  Du  ikke 
havde  havt  det,  saa  vilde  jeg  virkelig  ikke  bede  Dig 
derom  ..." 

„Jamen  min  Mening   er,    at  Du   aldrig  mere  skal 

sætte  dine  Fødder  i  den  Kasemat,"  dekreterede  Mathis 
uden  noget  klart  Begreb  om,  hvad  en  Kasemat  er 
for  noget. 

„Aldrig  mere?"  spurgte  Peter  fortørnet  og  indig- 
neret. „Du  vil  da  ikke,  min  gode  Mathis,  jage  mig 
bort  fra  den  Plads,  som  Du  selv  har  skaffet  mig?" 

„Jo,  jeg  vil!  Jeg  skriver  endnu  iaften  til  Direk- 
tøren, at  Du  er  bleven  syg  af  det  usunde  Opholdssted, 
og  at  Du  ikke  kommer  mere,  da  vi  nok  ønsker  at 
beholde  Dig  i  Live  endnu  i  nogle  Aar." 

Overfor  Svogerens  saa  bestemt  udtalte  Villie  havde 
Peter  intet  andet  at  gjøre  end  at  bøje  sig,  og  han 
gjorde  det  uden  at  kny. 

„Ja,  naar  Du  endelig  forlanger  det,"  sagde  han, 
„saa  Gudbevares!  .  .  .  Men  hvad  vil  Du  saa  gjøre 
med  mig?  Ja,  for  nu  maa  Du  naturligvis  skaffe  mig 
noget  andet." 

„Naturligvis!  ...  Vi  hitter  nok  paa  noget." 

Kort  efter  sagde  Peter  Godnat  og  steg  opad  Trappen 
bevæbnet  med  en  mægtig  Pokal  fuld  af  dampende 
Æggeøl  (med  Rom  i).  Det  er  saare  rimeligt,  at  Mathis 
vilde  være  bleven  noget  overrasket,  hvis  han  havde 
set,  hvorledes  Manden  med  det  nedbrudte  Helbred 
opførte  sig,  da  han  var  kommen  op  paa  sine  Ene- 
mærker. 

Den  afskedigede  Billetkasserer  satte  forsigtigt 
Toddyen  fra  sig  og  styrtede  derpaa  hen  til  Sengen, 
hvor  han  kastede  sig  paa  Maven  for  at  kvæle  sin 
Latter  i  Puderne,  og  i  denne  Stilling  blev  han  lig- 
gende det  meste  af  et  Kvarter;  thi  hver  Gang  han 
forinden  rejste  Hovedet  op,  maatte  han  atter  skynde 
sig  at  dukke  det  ned,  da  han  ikke  havde  let  ud 
endnu. 

Da  hans  Lystighed  omsider  var  tilende,  stod  han 
op,  stoppede  sig  den  største  Pibe,  han  kunde  finde, 
og  tog  Plads  ved  Bordet  med  Æggeøllet  foran  sig,  og 
han  forvandlede  dette  sveddrivende  Medikament  til 
en  gemytlig  Festdrik,  idet  han  saa  at  sige  klinkede 
med  sig  selv  og  lykønskede  sig  selv  til  sine  store 
diplomatiske  Evner  og  afvexlende  hermed  nippede  til 
et  tavst  Mindebæger  for  den  hedengangne  Billet- 
kasserer. 

Da  Piben  var  røgen  ud,  listede  han  sig  glad  og 
veltilfreds  i  Seng,  thi  han  indtog  nu  atter  den  Stilling 
her  i  Livet,  hvori  han  befandt  sig  saa  usigelig  vel, 
den  nemlig  intet  at  have  at  bestille.  At  heraf  fulgte, 
at  han  heller  intet  havde  at  leve  af,  bekymrede  ham 
ikke  et  Øjeblik. 

Det  var  imidlertid  ikke  nogen  tryg  og  rolig  Søvn, 
Peter  Conradsen  nød ;  men  det  skal  ikke  afgjøres,  om 

dette  skrev  sig  fra  Æggeøllet  eller  kom  fra  en  underlig, 
forvirret  Drøm  om  en  Nidding  af  en  Billetkasserer,  der 
for  at  gjøre  sin  vikarierende  Svoger  kjed  af  Posten 
havde  bevæget  en  hel  Del  Venner  blandt  dii  minores 
ved  vedkommende  Theater  til  at.  forstærke  Ubehagelig- 
hederne ved  Billetsalget  for  at  gjøre  Svogeren  Hovedet 
saa  kruset  som  muligt. 


Det  er  nu  tre  Aar  siden,  at  de  foranstaaende  Be- 
givenheder tildrog  sig:  men  Peter  Conradsen  boer 
endnu  stadigt  paa  det  skraavæggede  Kvistværelse. 
Han  har  siden  den  Tid  havt  en  skjøn  Hoben  An- 
sættelser og  af  og  til  gjort  længere  eller  kortere 
Prøveture  ned  ad  de  forskjelligste  Leveveje;  men 
ingen  af  alle  disse  Veje  har  ført  til  noget  Sted,  hvor 
han  kunde  have  Lyst  til  at  slaa  sig  ned  og  forblive 
som  et  sat  og  adstadigt  Medlem  af  Samfundet.  Det 
er  vel  ogsaa  et  Spørgsmaal,  om  en  saadan  Plads  over- 
hovedet findes  i  hele  den  vide  Verden. 

Hvad  Peters  Erhverv  for  Øjeblikket  angaar,  er 
det  ikke  godt  muligt  at  angive  hans  Stilling  ved  nogen 
enkelt  Titel,  —  til  Gjengjæld   har   man   et  saa  meget 

større  Udvalg  at  vælge  imellem,  naar  man  kun  sætter 
„forhenværende"  foran  Titlen. 

Han  har  sine  literære  Dage,  paa  hvilke  han 
oversætter  Romaner  i  Alenvis  til  et  ubekjendt  Søn- 
dagsblad  for  spændende  Lekture,  og  han  har  sine 
tekniske  Perioder,  i  hvilke  han  leverer  elektrisk  Ballet- 
belysning til  Privattheatrene;  snart  kan  han  ses  at 
løbe  op  og  ned  ad  Gader  og  Stræder  og  smutte  ind 
i  og  ud  af  Butikker  med  en  lille  Læder-Haandkuffert, 
i  hvilken  Situation  han  vel  kan  tituleres  Agent,  og 
snart  kan  man  opdage  ham  kjørende  flot  i  Droschke 
med  et  Bundt  lange,  rød-  og  hvidstribede  Stænger 
paa  Bukken,  hvilke  Insignier  forlede  Børn  til  at  tro, 
at  Peter  Conradsen  indtager  den  misundelsesværdige 
Stilling  at  være  Berider,  medens  erfarne  Voxne  vurdere 
ham  til  at  være  Medhjælper  hos  en  Landmaaler. 

Foruden  disse  tilfældige  Beskjæftigelser  —  og 
flere  i  samme  Smag,  forstaar  sig  —  arbejder  den 
forhenværende  Pakmester,  forhenværende  Billetkasserer 
p.  p.  paa  en  gaadefuld  Opfindelse,  der  hidtil  ikke  har 
bragt  andre  Resultater  end,  at  han  har  opbrændt 
flere  Sæt  Gardiner  for  sin  Søster  og  et  Par  Gange 
har  været  ved  at  knalde  Kvistetagen  paa  Svogerens 
Hus  af  og  sende  den  tilvejrs  som  en  Champagneprop. 

Dette    forhindrer    imidlertid    ikke    Familien    i    at 

vente  sig  noget  meget  storartet  af  Opfindelsen,  og 
især  interessere  Onkel  Peters  Forsøg  i  høj  Grad  de 
unge  Boserupper,  da  de  forskjellige  Gange  under  deres 
Overværelse  af  Onklens  Experimenteren  have  maattet 
sendes   bort   halvkvalte   af  de  forfærdeligste  Dunster. 

I  Begyndelsen  af  de  svundne  tre  Aar  truede  Peter 
ved  hver  ny  Ansættelse  med  en  definitiv  Udvandring 
med  samt  sin  Kommode,  Havelock  og  Tandbørste; 
men  efterhaanden  lader  det  til  at  være  gaaet  op  for 
ham,  at  Svogerens  Formaning  til  at  opsætte  Flytningen, 
indtil  det  har  viist  sig,  om  Peter  bliver  i  den  nye 
Stilling,  i  Grunden  er  ret  fornuftig. 

Til  Dato  er  imidlertid  den  eneste  Plads,  hvorved 
det  har  været  Peter  muligt  at  akkviescere,  Pladsen 
som  Kostgænger  i  den  Boserupske  Familie. 

Imellem  Svogrene  har  der  kun  været  eet  Strids- 
spørgsmaal,  som  dog  geraader  dem  begge  til  Ære, 
da  det  skrev  sig  fra  Parternes  Delikatesse  og  Fin- 
følelse. 

Peter  meddelte  en  Gang,  da  han  havde  modtaget 
et  fordelagtigt  Engagement,  at  han  for  Fremtiden  ikke 
kunde  bekvemme  sig  til  at  nyde  godt  af  den  Boserupske 
Gjæstfrihe,d,  medmindre  han  kunde  faa  Lov  til  at 
betale  et  klækkeligt  Beløb  for  sit  Ophold  der  i  Huset. 

Mathis  og  Ernestine  protesterede  indignerede,  men 

tilsidst  maatte  de  give  efter,  da  Peters  Beslutning  var 

urokkelig,    saa  meget   mere   som  de  kom  til  den  Er- 

kjendelse,  at  der  nok  kunde  være  noget  rimeligt  heri, 

nu  da  han  var  kommen  til  Penge. 

Efter   nogen    Akkorderen   frem    og    tilbage    blev 

Prisen  fastsat,  selvfølgelig  meget  billigt,  saadan  noget 

som  tyve  Kroner  om  Maaneden. 

Siden   denne  Overenskomst  har  Peter  Conradsen 

ikke    en   eneste  Gang  glemt,    naar  det   er  den  første, 

men  er  stedse  mødt  op  hos  Svogeren  med  den  største 

Punktlighed,  og  der  udspænder  sig  da  følgende  Samtale. 
„Hør,   Mathis,"    begynder  Peter,    „det   er  jo  den 

første  idag,    saa  skal  Du  have   dine  tyve  Kroner  .  .  . 

men,  Du  .  .  .  jeg  er  s'gu  kommen  noget  agterud  .  .  . 

Jeg  maa  jo  nok  skylde  Dig   dem   til  næste  Maaned?" 
„Naturligvis  —  det  haster  slet  ikke!" 
„Tak  skal  Du  have!  .  .  .  Farvel,  Mathis!" 
„Hør,  Peter,  Du  skal  ikke  tale  derom  til  Ernestine." 
„Begribeligvis!  .  .  .  Det  falder   af  sig  selv,    som 

den  unge  Fyr  sagde,  de  spurgte,  om  han  var  Medlem 

af  Skøjteløberforeningen  ...  Du  kan   stole  paa  mig! 

Den  dybeste  Diskretion  forsikres.    Billet,  mærket  Peter 

Conradsen  Nummer  Et." 

Som  altid,  naar  Peter  kom  med  slige  Talemaader, 

saae  Svogeren  forvirret  paa  ham  uden  rigtigt  at  fatte, 

om  Peter  mente  det  ene  eller  det  andet,  men  han 
fortsatte  dog  ikke  Diskussionen  herom. 

Et  Par  Dage  efter  havde  ikke  alene  Peter,  men 
ogsaa  Mathis  fuldstændigt  glemt  deres  pekuniære 
Mellemværende. 

Om  Peter  Conradsen  nogensinde  kommer  ud  af 
det  lille  Byggeforeningshus,  kan  naturligvis  ikke  siges 
med  Bestemthed;  men  der  er  ingen  Sandsynlighed  for 
det.  Ialfald  ville  Boserupperne  gjerne  beholde  ham, 
og  han  selv  ønsker  aldrig  at  faa  det  bedre. 


Ude  og  hjemme. 


il  vis  det  ikke  var  saa  uoriginal  en  Begyndelse, 
kunde  denne  lille  Historie  meget  passende  og  meget 
sandfærdigt  indledes  med  et  „Det  var  en  Lørdag- 
Aften".  —  Naa,  paa  den  Maade  slap  vi  over  Tids- 
angivelsen, og  hvad  Stedet  for  Begivenheden  angaar, 
skal  det  strax  siges,  at  det  Følgende  foregaar  i  Gros- 
serer Hagens  Privatlejlighed  i  Kjøbenhavn. 

Der  var  Selskab  hos  Hagens  —  hvad  der  ikke 
saa  sjeldent  var  Tilfældet  — ,  og  der  herskede  et 
ubundent  Liv  og  en  temmelig  støjende  Munterhed  — 
hvad  der  stedse  fandt  Sted  i  det  ikke  sjeldne  Tilfælde. 

Hagens  vare  selv  unge  Folk,  og  deres  forøvrigt 
ikke  store  Omgangskreds  bestod  næsten  udelukkende 
af  jævnaldrende  Ægtepar  med  den  behørige  Tilsætning 
af  unge  Piger  og  unge  Herrer.  Det  var  lutter  Men- 
nesker, som  stedse  vare  oplagte  til  at  more  sig.  og 
som  forstod  sig  paa  denne  ikke  altid  lige  lette  Kunst; 

der  herskede  et  vidtgaaende  Frisprog  mellem  alle 
Medlemmerne  af  Kliken,  og  disse  vare  paa  Grund  af 
meget  hyppige  Sammenkomster  udmærket  sammen- 
arbejdede. Kliken  var  ogsaa  vel  forsynet  med  de  tre 
fornødne  Elementer:  der  var  godmodige,  naive  Indi- 
vider, som  leverede  det  fornødne  Raastof  til  Humo- 
ristikernes  Bearbejdelse,  og  der  var  joviale,  lattermilde 
Konsumenter  nok  til  det  saaledes  bearbejdede  Stof. 
Skjøndt  Tonen  til  sine  Tider  kunde  være  vel  satirisk, 
hændte  det  dog  yderst  sjeldent,  at  den,  det  gik  ud 
over,  følte  sig  fornærmet;  i  Reglen  tog  Vedkommende 
det  fornuftige  Parti  selv  at  le  med. 

Sjælen  i  det  glade  Lag  var  Just  Brodersen,  en 
Mand  paa  et  Par  og  tredive  Aar.  Hans  Ansigt  ud- 
trykte saa  lidt  som  muligt  den  Gemytlighed,  han  sad 
inde  med;  et  Par  dybe  Rynker  mellem  Øjenbrynene 
og  den  matte  Glans  i  hans  Øjne  gav  ham  et  træt, 
næsten  tvært  Udseende.  Folk,  som  kun  kjendte  ham 
fra  det  Magistratskontor,  hvor  han  beklædte  en  Fuld- 
mægtigpost, taxerede  ham  da  ogsaa  til  at  gaa  ind 
under  Kategorien  „en  kj edelig  Stabeis"  og  vilde  ikke 
have  gjenkjendt  ham,  naar  de  havde  truffet  ham  i  et 
eller  andet  Selskab  uden  at  være  blevne  præsenterede 
for  ham.  Just  Brodersen  kunde  være  kaad  som  Faa, 
og  det  klædte  ham;  han  vrimlede  af  pudsige  Indfald, 
o?  han   blev   undertiden   selv  saa  overrasket  over  et 

saadant,  som  om  det  var  en  Anden,  der  havde  sagt 
det,  og  saa  brast  han  i  Latter,  en  tør,  dyb  Latter, 
der  kom  saa  uvilkaarligt,  at  den  virkede  smittende, 
ikke  mindst  paa  hans  Kone.  Og  dette  var  det  bedste 
Bifald  for  Just  Brodersen;  hans  Kones  Munterhed 
tændte  et  muntert  Glimt  i  hans  Øjne  og  ansporede 
ham  strax  til  yderligere  Lystighed. 

Det  var  endnu  tidligt  paa  Aftenen,  og  der  var 
derfor  forholdsvis  stille,  endogsaa  usædvanligt  stille, 
thi  der  hvilede  en  vis  spændt  Forventningsfuldhed 
over  Selskabet.  Hagen  havde  nemlig  lige  meddelt, 
at  han  for  første  Gang  havde  indbudt  et  ungt  Ægte- 
par, som  han  bad  sine  Gjæster  tage  saa  venskabeligt 
imod  som  muligt,  saa  meget  mere,  som  det  var  de 
unge  Folks  Introduktion  i  det  kjøbenhavnske  Sel- 
skabsliv. 

Brodersen  lovede  af  egen  Magtfuldkommenhed 
den  nye  Gjæst  en  Modtagelse,  som  om  det  kunde 
være  Kongen  af  Portugal,  men  udbad  sig  dog  nogle 
nærmere  Oplysninger  om  Vedkommendes  Nationalitet, 
Alder,  Signalement  etc. 

Hagen  oplyste,  at  hans  Ven  August  var  en  otte- 
ogtyve Aar  gammel  —  (Brodersen  intonerede  her  til- 
lempet efter  Omstændighederne  „Sin  to  Gange  fjor- 
tende Vaar  nys  han  skued")  —  ganske  kjøn  — 
(Brodersen   gik    øjeblikkeligt    uden    Overgang    over   i 

„Das  ist  der  sehone  August" j  —  og  et  rigtigt  elsk- 
værdigt Menneske.  Han  havde  i  nogle  Aar  været 
Fabrikant  —  (Brodersen  gjorde  Undskyldning  for,  at 
der  ingen  Musik  var  til  „Fabrikanten")  —  i  en  af 
Fyens  Kjøbstæder  —  (Brodersen  bad  Værtinden 
endelig  gaa  ud  og  se  efter,  at  Boghvedegrøden  ikke 
blev  sveden  i  —  men  var  nu  flyttet  til  Hovedstaden 
for  at  faa  sat  en  Opfindelse,  han  havde  gjort,  i  Gang 
—  (Brodersen  udtrykte  for  sin  Nabo  sin  Beklagelse 
over,  at  det  ikke  var  Krudtet,  den  brave  Fyenbo  havde 
opfundet  j. 

Der  fortsattes  saaledes  en  Stund,  men  da  Hagen 
var  saa  vant  til  Brodersens  Afbrydelser,  at  han  ikke 
ænsede  dem,  lykkedes  det  ham  i  forholdsvis  kort  Tid 
at  komme  tilende  med  de  Oplysninger,  han  ønskede 
at  give,   og  Selskabet  var  saare  veltilfreds   med  dem. 

Brodersen  havde  dog  til  Slutning  endnu  en  lille 
Forespørgsel  at  stille,  idet  det  nok  kunde  interessere 
ham  at  vide,  hvad  Hagen  ønskede,  Selskabet  skulde 
kalde  den  nye  Gjæst,  da  det  dog  ikke  godt  gik  an, 
første  Gang  man  var  sammen  med  Vedkommende,  at 
sige  nok  saa  kammeratligt  „August4'  til  ham. 

Jo,  det  gik  netop  fortræffeligt  an,  forsikrede 
Værten,  da  hans  Vens  fulde  Navn  var  Otto  Frederik 
August. 

„Uden  Eftersætning?"  spurgte  Brodersen. 


225 


Hagen  nikkede  bekræftende,  og  Fuldmægtigen 
lod  til  at  være  fuldkommen  tilfreds  med  den  mod- 
tagne Oplysning. 

Anderledes  forholdt  det  sig  med  en  tilstedeværende 
ung  Frue,  som  var  en  af  Hovedrepræsentanterne  fol- 
det naive  Element.  Med  nysgjerrig  Forbavselse  saae 
hun  sig  lidt  om  i  Kredsen  og  sagde  saa  med  et  van- 
tro Smil:  „Aa,  det  har  jeg  aldrig  hørt  før  .  .  .  August 
—  er  det  hans  Efternavn?" 

„Ja,"  bekræftede  Værten  for  anden  Gang. 

„Men  Gud,  har  Manden  da  aldrig  havt  nogen 
Fader?" 

At  beskrive  den  Jubel,  denne  Replik  fremkaldte, 
er  en  Umulighed.  Med  Fare  for  at  vælte  diverse 
Mobilier  sprang  flere  Herrer  op  fra  deres  Pladser  og 
tumlede,  foroverbøjede  af  Latter,  stampende  rundt  paa 
Gulvet,  medens  et  Par  unge  Damer  drejede  sig  rundt 
om  i  Smaakredse,  klappende  i  Hænderne  —  de  glæ- 
dede sig  nu  forresten  nærmest  over,  at  det  ikke  var 
dem  selv,  der  havde  sagt  den  naive  Bemærkning  — ,  og 
denne  improviserede  Runddans  fik  et  mere  civiliseret 
Præg,  da  Brodersen  i  sin  overstrømmende  Sjælefryd 
begyndte  at  gjøre  Kjæde  med  .de  Nærmeststaaende. 
Et  Øjeblik  efter  boltrede  Damer  og  Herrer  sig  i  en 
lystig  almindelig  „Rundt"  og  leverede  selv  yderst 
beredvilligt  den  fornødne  Dansemusik. 

Familieliv.  15 

Paa  samme  Tid  befandt  sig  ude  i  Entréen  Hr. 
og  Fru  August,  hver  for  sig  beskjæftigede  med  at  knibe 
deres  Hænder  ind  i  et  Par  lysegraa  Handsker.  Herren 
havde  just  indstuderet  en  lille  Undskyldningstale  for 
deres  sene  Ankomst,  begrundet  paa,  at  han  om  Lør- 
dagen udbetalte  Arbejdsløn,  og  stod  med  Haanden 
paa  Dagligstuedørens  Haandtag,  da  Jubelen  brød  løs. 
Denne,  der  paa  Afstand  nok  kunde  lyde  som  Hyl,  fik 
ham  til  at  gjøre  et  Skridt  tilbage,  og  samtidigt  trak 
Konen  sig  flere  Skridt  baglænds,  dels  af  samme  Grund 
som  Manden,  og  dels  fordi  hun  frygtede  for  at  gjøre 
et  ikke  eftertragtet  Bekjendtskab  med  sin  Mands 
Støvlehæle. 

„Hvad  tror  Du,  der  er  paafærde?"  spurgte  Hr. 
August  og  saae  raadvild  paa  Fru  August. 

„Hvorfor  skriger  de  monstro  saadan?"  spurgte 
Fru  August  og  saae  raadvild  paa  Hr.  August. 

Da  Svarene  udeblev  fra  begge  Sider,  nøjedes  de 
en  Stund  med  at  stirre  paa  hinanden,  til  de  blev 
kjede  af  det. 

„Blot  der  ikke  er  sket  en  Ulykke!"  udbrød  den 
unge  Kone. 

„Petroleumslampen  er  maaske  exploderet,"  for- 
modede Manden. 

„Ja,  eller  der  er  maaske  En,  der  har  drukket 
Karbolsyre,    det  hører  man  jo  nu  hvert  Øjeblik  .  .  . 

Lad  os  hellere  tage  hjem,  Otto!  Det  er  saa  kjedeligt 
at  komme,  naar  der  er  saadan  noget  i  Vejen." 

„Saa  synes  de  mig  netop  at  trænge  til  vor  Nær- 
værelse," svarede  August  og  aabnede  Døren  med  et 
rask  Tag. 

Det  er  vanskeligt  at  sige,  hvem  der  blev  mest 
overrasket:  de  Dansende  i  Dagligstuen  eller  de  Be- 
kymrede i  Entréen.  Der  gik  som  et  elektrisk  Stød 
gjennem  de  Første,  der  blev  staaende  som  fast- 
naglede i  nogle  højst  mærkelige  Balletattituder, 
medens  de  Sidste  gjorde  Mine  til  at  trække  sig  til- 
bage fast  overbeviste  om,  at  de  vare  gaaede  fejl,  da 
de  aldrig  havde  hørt  noget  om,  at  Hagen  holdt 
Danseskole. 

Forvirringen  varede  imidlertid  kun  nogle  faa  Se- 
kunder, saa  slap  Brodersen  sin  Sidemands  Haand, 
greb  med  et  „Vær  saa  artig,  her  er  Plads!"  resolut 
Fru  August  ved  Haanden  og  drog  hende  og  den 
faderløse  August  ind  med  i  Rundkredsen,  som  atter 
kom  i  Gang. 

Dette  var  jo  ganske  vist  en  noget  usædvanlig 
Introduktion,  men  den  viste  sig  slet  ikke  at  være  saa 
ueffen  —  idetmindste  ikke  for  et  Par  unge,  livsglade 
Mennesker  som  August  og  Kone  — ,  thi  da  Dansen 
efter  et  Par  Omgange  hørte  op,  foregik  den  gjensidige 
Præsentation  uden  den  duperende  Højtidelighed,  som 

det  eller*  anses  for  nødvendigt  at  lægge  for  Dagen, 
naar  blot  Urtekræmmer  Jensen  skal  præsenteres  for 
Hørkræmmer  Svendsen. 

Fru  Brodersen  opsøgte  hurtigt  Fru  August  og  fik 
hende  placeret  ved  Siden  af  sig  paa  en  Hjørnesofa. 
I  Begyndelsen  syntes  dette  at  ske  af  pur  Velvillie  og 
Elskværdighed,  men  lidt  efter  viste  det  sig,  at  der  laa 
et  lille  egennyttigt  Motiv  til  Grund  for  téte-å-téte'n. 
Fru  Brodersen  bragte  nemlig  efter  en  kort  Indledning 
om,  at  Augusts  formodentlig  strax  ved  deres  Ankomst 
havde  troet,  at  de  vare  komne  ind  i  en  Daareanstalt, 
Talen  hen  paa  sin  Mand.  Hun  haabede  ikke,  at  Fru 
August  havde  taget  hendes  Mand  det  ilde  op,  at  han 
saadan  uden  at  kjende  noget  til  hende  strax  havde 
behandlet  hende  som  en  gammel  Bekjendt.  Fru  August 
var  ikke  saa  dum  —  det  bemærkede  hun  selv  —  at 
blive  fornærmet  over  sligt;  det  havde  snarere  glædet 
hende,  for  hun  var  en  stor  Ven  af  Munterhed  og 
Gemytlighed.  Fru  Brodersen  kaldte  ad  sin  Mand,  som 
sad  og  talte  med  en  ung  Dame,  og  Just  bemærkede, 
at  nu  skulde  han  strax  være  der.  Derpaa  forløb  der 
en  fem  Minutters  Tid  med,  at  Fru  Brodersen  i  et 
jovialt  Foredrag  udviklede,  hvor  lidt  nævnte  Just  lig- 
nede andre  Mennesker,  og  hvor  Faa  der  nutildags 
kunde  goutere  den  Slags  Munterhed,  som  netop  han 
sad    inde    med,    og    hun    krydrede    Foredraget    med 

diverse  morsomme  Historier  om  Just,  der  bragte  den 
lille  Fru  August  i  den  livligste  Stemning. 

Det  lod  imidlertid  til,  at  Fuldmægtigen  ganske 
havde  glemt  sin  Hustrus  Opfordring  til  at  komme 
derhen,  og  Marna  —  det  var  Fru  Brodersens  Navn 
—  sagde  derfor  højt  og  temmelig  skarpt:  „Just!  Hvor 
bliver  Du  af?" 

.Nu  kommer  jeg!  Nu  kommer  jeg!"  raabte  Bro- 
dersen og  sprang  op,  hvorpaa  han  med  en  Und- 
skyldning til  den  Dame,  han  havde  talt  med,  ilede 
hen  til  sin  Kone  idet  han  lod,  som  han  skyndte  sig 
ganske  frygteligt. 

..Xaa,  det  var  rart,  Du  har  dog  Tid  til  at  tale 
et  Øjeblik  med  Fru  August  og  mig?" 

„Jeg  forsikrer  Dig,  kjære  Kone,  det  var  ikke 
om  Kjærlighed,  jeg  talte  med  Frøken  Olsen,  det  var 
om  Æblekage." 

„Aa,  vær  nu  ordentlig!  .  .  .  Sæt  Dig  nu  der! 
.  .  .  Jeg  vil  have,  Du  skal  tale  lidt  med  os,  for  jeg 
sagde  netop  til  Fruen,  at  jeg  nødigt  vilde,  hun  skulde 
tro,  Du  altid  var  saadan  en  Gallerois  som  før." 

„Er  hun  ikke  mageløs?  Hvad,  Fru  August? 
Har  De  nogensinde  set  en  saadan  Personifikation  af 
Elskværdighed,  Klogskab  og  Ynde  som  Marna?"  ud- 
brød Brodersen  begejstret  og  slog  derpaa  pludselig 
om  i  en  forklarende,  opramsende  Tone,    idet  han  til- 

føjede:  „Jeg  skal  sige  Dem,  vort  Ægteskab  er  baseret 
paa  gjensidig  Ros:  hun  roser  mig,  og  jeg  roser 
hende!  .  .  .  Tænk  Dem  blot,  nu  har  vi  snart  været 
gifte  i  fem  Aar,  og  endnu  har  vi  aldrig  været  oppe 
at  slaas!  .  .  .  For  os  existerer  der  ingen  af  Livets 
Kvaler,  Sorger.  Bekymringer  eller  Dampsporvogne. 
Derfor  ere  vi  ogsaa  saa  usigeligt  lykkelige,  ikke  sandt, 
min  Due?" 

Duen  svarede  med  et  temmelig  kraftigt  Slag  med 
sin  Vifte  over  Brodersens  Arm  —  ialfald  altfor  kraftigt 
for  en  saadan  Fromhedens  Repræsentant  — ,  men  var 
ikke  desto  mindre  ikke  synderlig  alvorlig,  da  den 
bad  sin  Ægtemage  ikke  være  saa  tosset. 

„De  forstaar:  kun  en  kjærlig  Spøg!  —  Saadan 
hvad  man  kan  kalde  for  et  lille  Dueslag!"  henvendte 
Brodersen  til  Fru  August  og  gned  sin  Arm  paa  det 
voldsomste  med  en  Grimace,  som  smertede  den  ham 
meget.  „Det  piner  mig,  at  De  skulde  overvære  denne 
lille  Scene,  for  De  kunde  jo  let  forledes  til  at  fatte 
Mistanke,  men  jeg  forsikrer  Dem,  at  til  daglig  er  For- 
holdet mellem  Mamajog  mig  fuldendt  harmonisk.  Det 
er  ligesom  ."'.  .*  | 

„Just!"  afbrød  Konen  ham.  „Maa  jeg  være  fri 
for  dine  „Ligesom'er" !    Dem  kjender  jeg  nok!" 

Brodersen  smækkede  Munden  i  med  et  Klask  og 
tilkastede  Fru  August   et   frygteligt   forknyt  Blik  som 

den  mest  underkuede  Ægtemand,  saa  den  muntre 
lille  Frue  ikke  kunde  lade  være  at  trække  paa  Smile- 
baandet. 

Hvad  enten  det  nu  var  Mamas  Irettesættelse, 
eller  det  maaske  kom  af,  at  Brodersen  selv  nu  var 
træt  af  Jargonen,  nok  er  det,  han  begyndte  nu  — 
som  han  selv  kaldte  det  —  at  tale  fornuftigt,  og  da 
man  kort  efter  gik  tilbords,  bød  han  Fru  August 
Armen.  De  vare  allerede  gaaede  et  Par  Skridt  hen 
mod  Spisestuen,  da  han  til  ikke  liden  Forskrækkelse 
for  hende  pludselig  raabte  meget  højt:  „For  Guds 
Skyld,  er  der  ingen  af  de  Herrer,  der  vil  tage  min 
Kone  tilbords?  Det  kan  ikke  gaa  an,  der  maa  endelig 
en  .  .  .  Tak  skal  De  have,  Holst!  Det  skal  jeg  aldrig 
glemme  dem  af!"  Saa  førte  han  Fruen  ind  i  Spise- 
stuen, idet  han  sagde:  „Sikken  et  Held!  De  kan  tro, 
ellers  havde  der  været  til  mig  imorgen!" 

Fru  August  var  fra  den  mindre  Kjøbstad,  hvor 
hun  havde  tilbragt  hele  sin  Levetid,  vant  til  at  se  det 
betragtet  som  et  gribende,  højtidsfuldt  Øjeblik,  naar 
Værten  med  Klap  i  Hænderne  kundgjorde,  at  Spis- 
ningen skulde  finde  Sted,  hvorfor  hver  Herre  havde 
at  tage  en  Dame  og  snarest  stille  i  Spisestuen.  Der 
indtraadte  stedse  med  det  samme  en  almindelig  Stands- 
ning af  al  Konversation,  og  en  dyb  Tavshed  lagde 
.sig  tyngende  over  Selskabet.     Efter  en  passende  lang 

Pause,  ved  hvilken  Stundens  Alvor  indprentedes  alle 
unge,  tvivlesyge  Mænd,  begyndte  Honoratiores  saa  at 
tage  Damer,  skjøndt  Herrerne  aldeles  ikke  havde  be- 
høvet denne  Betænkningstid,  da  Byfogden  saa  ud- 
mærket godt  vidste,  at  han  skulde  have  Pastorens 
Kone  tilbords,  og  Pastoren  saa  udmærket  godt  vidste, 
at  Byfogdens  Hustru  stod  og  ventede  paa  ham,  o.  s.  v. 
nedefter  til  de  ganske  unge  Mennesker,  der  ogsaa  nok 
gj ensidigt  vidste,  hvem  der  ventede  paa  hinanden. 
Langsomt  og  værdigt  skred  Toget  saa  henover  Gulvet, 
som  kunde  det  være  et  Kirkegulv. 

Begivenheden  blev  øjensynligt  ikke  betragtet  med 
-amme  Alvor  af  Grosserer  Hagens  Gjæster.  Saasnart 
Værten  havde  sagt  det  forløsende  Ord,  stormede  Her- 
rerne ind  paa  Damerne,  nogle  sikrede  sig  den  for- 
ønskede Bordfælle  ved  at  raabe  over  Hovederne  paa 
de  Andre:  „Maa  jeg  have  Dem  tilbords,  Fru  Holst 
eller  Frøken  Olsen!",  og  andre  svingede  sin  Dame 
rundt,  naar  de  havde  faaet  den  rette.  Og  da  Pro- 
cessionen satte  sig  i  Gang.  bidrog  det  ikke  synderligt 
til  nogen  ophøjet  Feststemning,  at  et  Par  Herrer  som 
forudbetalt  Honnør  for  de  forventede  Glæder  truttede 
Fanemarchen,  medens  et  Par  andre  istemmede  den 
moderneste  Gademelodi,  hvis  Text  de  dog  fandt  det 
fornødent  at  hæve  op  i  en  højere  Sfære  ved  at  ændre 

den  til  „Vi  vil  ha'e  Vin!   Vi  vil  ha'e  Vin!   Vi  vil  ha'e 
flere  Sorter  Vin!" 

Det  forekom  næsten  den  lille  naive  Frue,  at  der 
var  noget  blasfemisk  heri,  og  hendes  Forundring  for- 
tog sig  ikke,  da  hun  var  kommen  tilbords,  og  hun 
hørte  den  højrøstede  Konversation,  der  blev  ført.  Den 
mindede  hende  om  larmende  Orkestermusik  og  stod  i 
den  største  Modsætning  til  den  douce  Musique,  hun 
var  vænnet  til  hjemme  i  sin  Fødeby,  hvor  Samtalen 
saa  at  sige  førtes  firhændigt,  hvor  Byfogden  altid 
drøftede  kommunale  Anliggender  med  sin  Dame,  og 
hvor  Præsten  opbyggede  sin.  Her  fløj  Replikker  og 
Indfald,  Spørgsmaal  og  Svar  tværsover  Bordet  eller 
paalangs  ad  det  fra  den  ene  Ende  til  den  anden,  som 
det  kunde  falde.  Alle  Æiuner  drøftedes,  og  alle  For- 
hold kritiseredes,  og  Fru  August  blev  betydeligt  mere 
forlegen  og  ulykkelig  end  Vært  og  Værtinde,  da 
Gjæsterne  nok  saa  ugenert  gav  sig  til  at  diskutere 
Madens  Kvalitet. 

Det  forholdt  sig  nemlig  saaledes,  at  Hagen  var 
en  stor  Dueelsker  og  havde  et  stort  Slag  med  mere 
eller  mindre  sjeldne  Sorter  af  denne  sin  Yndlingsfugl. 
Da  der  nu  blev  trakteret  med  Duesteg,  opstod  der  en 
livlig  Disput  om,  hvilken  Race  hver  enkelt  Due  hen- 
hørte til.  Een  holdt  paa,  at  det  var  en  Mæfik,  han 
havde   paa   sin  Tallerken;    en  Anden  henregnede  sin 

til  de  Stænkede;  en  Tredie,  der  havde  faaet  et  ual- 
mindeligt lille  Exemplar,  var  ganske  vis  paa,  at  det 
ikke  var  nogen  Kropdue,  han  spiste;  o.  s.  fr. 

I  en  tilfældigt  opstaaet  Pause  lænede  Brodersen 
sit  Hovede  ned  til  Fru  August  og  spurgte  meget  højt 
„Hvad  behager?" 

Fruen,  der  ikke  havde  aabnet  Munden  i  længere 
Tid,  hviskede  lidt  forvirret  til  ham,  at  hun  virkelig 
ikke  havde  sagt  noget. 

„Nu  har  jeg  aldrig  hørt  saa  galt!  Tror  De  virkelig?" 
sagde  Brodersen  saa  stærkt,  at  den  almindelige  Op- 
mærksomhed blev  henledet  paa  dem.  „Veed  Du, 
Hagen,  hvad  Fru  August  siger?  Hun  antager,  det  er 
en  gammel  Skorstensfejer,  hun  har  fat  paa." 

„En  gammel  Skorstensfejer?"  udbrød  Fruen, 
aldeles  ubekjendt  med  Tilværelsen  af  denne  mærke- 
lige Duevarietet. 

„Ja!  Fruen  siger,  den  er  saa  sejg,  som  det  kunde 
være  Oldermanden  for  hele  Skorstensfejerlauget." 

„Men  Gud,  det  er  jo  slet  ikke  sandt!  Jeg  har 
ikke  sagt  et  Ord,  som  kunde  ligne  det,"  indvendte 
Fruen  indigneret  og  rød  i  Hovedet. 

„Bryd  Dem  bare  ikke  om,  hvad  han  siger,  for 
han  er  den  største  Skurk,  der  findes,"  sagde  Hagen 
beroligende,  med  en  gemytlig  Latter. 

Fru   August  forstod   endnu   ikke  Sammenhænget 

og  saae  sig  spørgende  om,  indtil  Fru  Brodersen  for- 
barmede sig  over  hende  og  forklarede  hende  sin  Mands 
ornithologiske  Vittighed.  Der  var  dog  ikke  nogen  al- 
vorlig Vrede  at  opdage,  da  Fruen  derefter  bebrejdede 
sin  Bordkavaler  det  uridderlige  i  at  benytte  sig  af 
hendes  Uvidenhed  og  stille  hende  i  Gabestokken  lige- 
overfor saa  mange  Fremmede. 

Som  det  lod  til,  gouterede  den  livlige  Frue  Bro- 
dersens Maner,  og  dette  bidrog  bare  til  at  faa  den 
ufortrødne  Fuldmægtig  til  at  blive  ved  i  samme  Ret- 
ning, og  han  havde  ikke  senere  Grund  til  at  beklage 
sig  over  Mangel  paa  Forstaaelse  hos  sin  Dame. 

I  Samtalens  Løb  bad  Brodersen  Fru  August  ikke 
anse  ham  for  indiskret  eller  overdreven  nysgjerrig, 
naar  han  spurgte  hende,  hvad  hendes  Mand  egentlig 
fabrikerede,  for  der  fandtes  jo  nutildags  saa  mange 
Slags  Fabrikanter,  ligefra  Sølvvarefabrikanter,  til  hvilke 
Brodersen  dog  intet  personligt  Kjendskab  havde,  til 
Hatte-  og  Piskefabrikanter,  hvilke  Benævnelser  vare 
nok  til  at  gjøre  ham  ør  i  Hovedet. 

Fru  August  saae  meget  uskyldigt  op  paa  sin  Bord- 
herre og  svarede  saa:  „Det  er  nærmest  Galanteri  varer, 
min  Mand  har  med  at  gjøre  .  .  .  Portefeuillefabrikant 
kaldes  det  nok  egentlig." 

„Portefeuillefabrikant?  .  .  .  Du  store  Mogul ! "  ud- 
brød Brodersen.     „Han  skulde  da  ikke  have  opdaget, 

hvorledes  man  fabrikerer  Ministerportefeuiller,  som 
tilfredsstille  alle  Partier?" 

„Nej,  desværre!  .  .  .  Men  hans  Opfindelse  gaar 
dog  ud  paa  at  hjælpe  den  lidende  Menneskehed  .  .  . 
Han  har  konstrueret  et  Apparat  —  Kontrolregulatoren 
kalder  han  det  — ,  hvorved  ethvert  Falskneri  for  Frem- 
tiden bliver  gjort  umuligt,  saa  at  selv  den  mest  ud- 
spekulerede Fuldmægtig  ikke  kan  bedrage  Nogen,  om 
han  saa  ogsaa  har  med  en  usædvanlig  godtroende 
Person  at  bestille." 

Hun  begyndte  nøjere  at  forklare  dette  mærk- 
værdige Apparat,  men  Brodersen  afbrød  hende  hurtigt 
paa  sin  sædvanlige  opsigtvækkende  Maade. 

„Hvad  hører  jeg!  Er  Deres  Mand  den  berømte 
Opfinder  af  Kontrolregulatoren  ?"  raabte  han  —  (han 
havde  aldrig  i  sine  Dage  før  hørt  Tale  om  en  saadan 
Gjenstand)  —  og  rejste  sig  rask,  medens  han  slog  til 
Lyd  paa  sit  Glas. 

„Dannemænd  og  Dannekvinder!"  begyndte  han 
derpaa  med  en  Kraft,  som  om  han  talte  til  flere 
Hundrede  Mennesker,  „veed  I,  hvem  den  Mand  er, 
der  gjæster  os  paa  denne  wunderschonen  Majaften? 
—  „Det  er  August,-  vil  I  svare.  —  Og  trods  den  til- 
syneladende forvirrede  Sammenblanding  af  Aarstiderne 
vil  I  have  Ret.  Men  veed  I,  hvem  August  egentlig 
er?   —   Nej!   —   Derfor    lad    mig    sige    Jer    det!  .  .  . 

August  hører  til  disse  Menneskeslægtens  Velgjørere, 
hvoraf  der  kun  fødes  een  i  hvert  Aarhundrede;  hans 
Berømmelse  som  Opfinder  vil  snart  flyve  Verden  over, 
enhver  anden  existerende  Opfinder  vil  synes  lille  og 
ubetydelig  ligeoverfor  ham,  forsvindende,  detailagtig 
som  en  Knappenaal  i  Sammenligning  med  Friheds- 
støtten. Han  vil  røve  den  elektriske  Straaleglorie  fra 
Edisons  Hovede,  Pasteur  vil  gaa  i  Hundene!  .  .  . 
Aldrig  før  har  det  menneskelige  Snille  gjort  et  saa- 
dant  Fund.  Hvor  ringe,  ja  hvor  ussel  er  ikke  selv 
Opfindelsen  af  den  bekjendte  Haarelixir  med  Devisen 
„Ingen  graa  Haar  mere!"  overfor  den  epokegjørende 
Opfindelse  af  Kontrolregulatoren,  der  kan  føre  saa 
stolt  et  Kontrolmærke  som  „Ingen  Snyderi  mere!" 
.  .  .  Vor  lille  Nation  vil  atter  fejre  en  af  disse  Aan- 
dens  Triumfer,  hvoraf  vi  allerede  have  saa  mange  at 
opvise;  Danmark  vil  blive  lykkeligere  end  det  lykke- 
lige Arabien.  Staten  vil  kunne  udslette  Ordet  „Kasse- 
svig" af  sin  paa  Kultusministeriets  Foranledning  endnu 
ikke  udgivne  Ordbog,  Aktieselskaberne  behøve  ikke  at 
frygte  for  deres  betroede  Mænds  Udvandringstendenser, 
Lærernes  Tilsyn  med  Eleverne  vil  blive  lettet  i  en 
utrolig  Grad,  og  —  hvad  mig  personlig  angaar  — 
saa  vil  jeg  igjen  kunne  begynde  at  spille  L'hombre 
med  min  gamle  Ven  Knaspersen !  ...  Vi  have  Grund 
til  at  være  stolte  over,  at  vor  lille  Kreds  er  en  af  de 

første  Forsamlinger  her  i  Hovedstaden,  som  Hr.  August 
beærer  med  sin  Nærværelse,  vi  føle  os  smigrede  over 
at  klinke  med  den  store  Mand,  og  vi  drikke  vore  Glas 
helt  ud  —  ingen  Snyderi!" 

August,  som  hørte  til  den  Slags  Mennesker,  som 
more  sig  i  Stilhed  uden  at  give  noget  direkte  Bidrag 
til  Lystigheden,  havde  sandt  at  sige  hidtil  set  noget 
søvnig  ud,  men  han  blev  pludselig  helt  aarvaagen,  da 
han  mærkede,  hvorpaa  Brodersens  Tale  gik  ud,  og 
hans  Ansigt  udtrykte  ved  en  højere  og  højere  Op- 
spærnng  af  Mund  og  Øjne  hans  stigende  Forbavselse 
med  al  ønskelig  Tydelighed.  Strax  ved  Skaalens  Be- 
gyndelse undslap  der  ham  et  kort  Udbrud,  der  lød 
som  en  Skildvagts  standsende  „Holdt!" :  da  Brodersen 
imidlertid  gik  videre  med  en  Aplomb,  som  var  han 
Stedets  kommanderende  General,  trak  August  sig  atter 
ind  i  sit  Stilfærdighedens  Skilderhus,  hvorfra  han  først 
dukkede  frem,  da  Brodersen  havde  sluttet. 

Før  Selskabet  kunde  komme  paa  Benene  og  klinke 
med  August,  tilstod  denne  sin  Uformuenhed  til  at 
forstaa  et  eneste  Ord  af  den  vistnok  særdeles  vittige 
Tale  —  Gjæsterne  saae  noget  ængsteligt  hen  paa 
August,  da  de  frygtede,  han  var  bleven  fornærmet  — , 
navnlig  forstod  han  ikke  Pointen  med  denne  Kontrol- 
regulator, hans  Opfindelse  var  ikke  saa  højtflyvende, 
men  gik  simpelthen  ud  paa,  at  han  havde  sammensat 

et  nyt  Stof  til  at  fodre  Kvæg  med,  og  han  maatte 
tilstaa,  at  han  aldrig  i  sine  Dage  havde  hørt  Tale  om 
en  Kontrolregulator,  —  Gjæsterne  satte  som  paa  Tæl- 
ling deres  Glas  fra  sig  og  saae  højst  bestyrtede  ud — ; 
han  bad  derfor  Hr.  Brodersen  sige  ham,  hvor  han 
havde  sin  Visdom  fra,  —  Gjæsterne  vendte  med  et 
Ryk  deres  Ansigter  mod  Fuldmægtigen,  og  i  hvert 
Ansigt  læstes  en  harmfuld  Opfordring  til  denne  om 
at  forklare  sig. 

Med  et  forlegent  Smil  og  stammende  lidt  i  det 
spurgte  Brodersen  derpaa:  „Jeg  forstaar  ikke  .  .  . 
Hedder  Deres  Opfindelse  virkelig  ikke  Kontrolregula- 
toren ?" 

„Nej!"  svarede  August  kort  og  bestemt,  men 
uden  Vrede. 

„Hvad?  .  .  .  Men  maa  jeg  spørge,  er  De  maaske 
heller  ikke  Portefeuillefabrikant?" 

„Nej,  jeg  er  Maskinfabrikant." 

Nu  blev  det  Brodersens  Tur  at  faa  Øjnene  op; 
usikker  paa,  hvad  Meningen  var,  stirrede  han  først 
paa  August,  og  derpaa  sendte  han  dennes  Kone  et 
spørgende  Sideblik. 

Den  unge  Frue  sad  med  Hovedet  dukket  ned 
over  sin  Tallerken  og  syntes  at  undersøge  et  eller 
andet  interessant  Fænomen  i  den  blaamalede  Stribe 
langs  Randen.    Hun  saae  ikke  op,  men  mærkede  godt, 


240 


at  Fuldmægtigen  iagttog  hende,  og  ved  Tanken  om 
hans  Forvirring  begyndte  det  saa  smaat  at  klukke  i 
hende. 

Det  var  for  Brodersen  ligesaa  godt  som  den  om- 
stændeligste Forklaring.  Han  forstod  strax.  at  han 
havde  været  Gjenstand  for  en  Mystifikation,  og  han 
brød  ud  i  et  langtrukkent:  „Naa,  saaledes!  ...  De  har 
ligefrem  havt  mig  til  Grin,  højstærede  Frue?  .  .  .  „Et 
nyt  Stof  til  at  fodre  Kvæg  med"  —  Tak  skal  De 
have!  Det  er  nok  Revanche  for  „Skorstensfejeren"? 
.  .  .  Men  jeg  vil  dog  sige  Dem,  at  det  er  meget 
uridderligt  at  benytte  Dem  af  min  Uvidenhed  paa 
Portefeuillefabrikationens  Omraade  og  stille  mig  i 
Gabestokken  ligeoverfor  saa  mange  Fremmede  .  .  . 
Uh,  hvor  jeg  er  flov!" 

Brodersen  jbøjede  Hovedet  og  holdt  Fingrene 
spilede  ud  for  Ansigtet:  han  mærkede  imidlertid,  at 
hans  Bekjendte  endnu  tvivlede  om,  at  han,  den  sne- 
dige Fuldmægtig,  havde  ladet  sig  overliste  af  den 
lille  naive  Frue,  og  han  tilføjede  derfor  højmodigt: 
„Værs'god,  le  bare  af  mig!"  —  Og  Selskabet  benyttede 
sig  strax  i  rigeligt  Maal  af  den  givne  Tilladelse. 

Skjøndt  den  godeJFuldmægtig  lod  saa  kry  paa 
det,  var  han  dog  i  Virkeligheden  flov,  og  han  følte 
sig  i  første  Øjeblik  halvvejs  fornærmet,  —  han  var 
nemlig  nok   vant   til   selv   at   slaa  sig  til  Ridder  paa 

Andre,  men  til  selv  at  spille  Offerets  Rolle  kjendte 
han  saa  godt  som  intet.  Det  varede  imidlertid  ikke 
mange  Minutter,  inden  han  fik  Øjnene  op  for  det 
latterlige  i  sin  Vrede.  Han  mindedes,  naar  han  som 
Dreng  i  en  lignende  Kasus  havde  sagt  det  bekjendte 
„Saa  leger  jeg  ikke  med!",  og  for  at  vise,  at  han 
ikke  længere  lod  sig  kommandere  af  slige  ungdomme- 
lige Sindsstemninger,  tog  han  paa  en  frisk  fat  paa 
sine  Spilopper  og  udstrakte  dem  lige  til  Desserten, 
som  han  nær  havde  narret  Selskabet  for. 

Ved  et  Par  Medhjælpere  fik  Brodersen  nemlig  et 
Øjeblik  afledet  de  Tilstedeværendes  Opmærksomhed 
fra  den  Melon,  der  under  hele  Maaltidet  forjættende 
havde  præsenteret  sig  midt  paa  Bordet,  og  praktiserede 
den  paa  sit  Fad  op  i  en  stor  Hængeampel  med  Blom- 
ster og  Slyngplanter,  der  hang  ned  fra  Bordet  og 
dannede  et  ypperligt  Skjulested. 

Da  Værtinden  paa  et  vist  Tidspunkt  vilde  have 
Desserten  sendt  rundt,  opdagede  hun  til  sin  Harme, 
at  den  prægtige  Melon  slet  ikke  befandt  sig  paa 
Bordet,  og  foer  ud  for  at  bebrejde  Pigen  denne  util- 
givelige Forglemmelse.  Pigen  erklærede  imidlertid, 
at  den  hele  Tiden  havde  været  derinde,  hvad  der 
foranledigede  Fruen  til  at  spørge,  om  Pigen  ikke 
troede,    hun  havde  Øjne  i  Hovedet,    Melonen  var  der 

ikke,  og  det  var  naturligvis  som  sædvanligt,  for  Pigen 
vidste  jo  aldrig,  hvor  hun  gjorde  af  nogen  Ting. 

Lidt  efter  lidt  mødte  de  op,  begge  To  meget  iltre 
og  meget  visse  i  deres  Sag,  paa  Aastedet  for  at  fore- 
tage en  Synsforretning.  Pigen  saae  paa  Spisebordet 
og  saae  paa  Buffeten  og  saae  paa  Thebordet,  og  Fruen 
hjalp  hende,  men  Ingen  af  dem  faldt  paa  at  se  efter 
i  Amplen.  Omsider  maatte  Værtinden  saa  til  ad- 
skilligt forlegen  at  gjøre  sine  Gjæster  det  Spørgsmaal, 
om  ingen  af  dem  havde  set  en  Melon.  Brodersen  og 
hans  Medhjælpere  svarede  strax  Nej  —  Fuldmægtigen 
syntes  dog  at  mindes  at  have  set  en  Melon  paa 
Amagertorv  sidste  Lørdag  ■ — ,  og  de  længere  borte 
siddende  Gjæster  havde  nok  en  dunkel  Følelse  af  at 
have  set  en  saadan  paa  Bordet,  men  vare  dog  ikke 
ganske  sikre  i  deres  Sag. 

Fuldmægtigen  nød  denne  Søgen  og  Uvished  med 
en  Glæde,  der  ikke  tillod  ham  at  sidde  stille  paa 
Stolen,  men  fik  ham  til  at  rokke  frem  og  tilbage  som 
en  Skoledreng,  der  har  gjort  et  Skjælmsstykke,  og 
han  lod  Værtinden  begynde  at  tænke  paa  Erstatning 
for  Melonen,  før  han  løste  Gaaden,  hvorefter  han  med 
Anstand  modtog  de  Dunk  i  Ryggen,  hvormed  Vært- 
inden ledsagede  Udtalelsen  om.  at  han  ogsaa  var  en 
rædsom  En. 

Man  tager  fejl,  hvis  man  har  ventet,  at  Brodersen 

skulde  falde  til  Ro  ved  Glasset  og  Herrepassiaren 
efter  Bordet,  hans  Aktivitet  syntes  snarere  at  voxe. 
Han  trippede  om  med  sit  Toddyglas  i  den  ene  Haand 
og  Gigaren  i  den  anden,  stod  snart  stille  hos  en  dis- 
kuterende Gruppe  og  gav  sit  Besyv  med,  idet  han 
med  ophøjet  Selvfølelse  saae  bort  fra,  om  han  havde 
mindste  Kjendskab  til  Æmnet,  eller  slog  sig  for  et 
Par  Minutter  ned  mellem  nogle  husholdningsdrøftende 
unge  Koner  og  satte  øjeblikkelig  saa  at  sige  Hus- 
holdningen paa  den  anden  Ende.  Det  saae  ud,  lige- 
som han  følte  en  vis  Tilfredsstillelse  ved  at  umulig- 
gjøre  enhver  alvorlig  Samtale,  thi  saasnart  han  havde 
opnaaet  dette,  gik  han  leende  og  inderlig  fornøjet  sin 
Vej.  Saa  kunde  han  finde  paa  at  sætte  sig  til  Kla- 
veret og  improvisere  det  besynderligste  Sammensurium 
af  seriøs  Musik  og  Gademelodier,  italienske  Opera- 
numre og  tysk  Dansemusik,  blandende  Fortids-,  Nu- 
tids- og  Fremtidsmusik  i  et  kaotisk  Potpourri  med 
den  største  Mangel  paa  Respekt  for  Tidsfølgen,  og 
saa  hvilede  han  sig  lidt  ud  i  et  Sofahjørne  i  filosofisk 
Ro,  men  sprang  strax  op  og  forledte  for  en  Stund 
Ungdommen  til  at  prøve  de  ægte,  gammeldags  Pante- 
lege med  rigtigt  Kysseri.  Saaledes  blev  han  ved,  og 
efterhaanden  lykkedes  det  ham  at  gjøre  de  Øvrige 
ligesaa  lystige  og  kaade,  som  han  selv  var. 

Selskabet   var   allerede   begyndt  at  tænke  paa  at 

bryde  op,  da  man  paa  een  Gang  overraskedes  ved  at 
høre  Lirekassemusik  fra  Entréen.  Ved  at  komme  i 
Nærheden  af  et  aabentstaaende  Vindue  havde  Bro- 
dersen nemlig  hørt  nogle  lokkende  Toner  fra  et  saa- 
dant  Instrument  bævre  op  til  sig  fra  en  Beværtnings- 
kjælder  ligeoverfor,  og  han  var  uden  et  Minuts 
Betænkning  ilet  derover  og  havde  sikret  sig  Virtuosen 
for  en  Time  til  Selskabets  Underholdning.  Og  nu 
ledede  han  Kunstneren  ind  fra  Entréen  og  præsen- 
terede for  Gjæsterne  den  geniale  Gotz  von  Berlichingen, 
—  saaledes  døbte  han  af  egen  Magtfuldkommenhed 
Liremanden,  fordi  denne  havde  en  kunstig  Haand,  der 
endte  i  en  Jernkrog,  saadan  en  Mellemting  mellem  en 
Brandhage  og  en  Handskeknapper. 

Skjøndt  nogle  af  Damerne  allerede  kom  ud  fra 
Soveværelset  med  Overtøjet  paa,  hjalp  der  ingen 
Modstand.  Brodersen  tog  Fru  August  —  der  forøvrigt 
kun  strittede  meget  lidt  imod  —  om  Livet  og  dansede 
ud  med  hende,  de  andre  Herrer  fulgte  efter,  hver 
med  sin  Dame,  og  med  det  samme  var  Spisestuen 
forvandlet  til  Balsal. 

Da  man  endelig  en  Timestid  efter  gik  ned  ad 
Trappen,  kunde  den  utrættelige  Fuldmægtig  endnu  ikke 
dy  sig,  men  fandt  det  særdeles  underholdende  at  slukke 
Gasblusset,  hvad  der  ogsaa  for  saa  vidt  lønnede  sig, 
som  Damerne    pligtskyldigst    udstødte    de    forventede 

smaa  Angstskrig  og  erklærede  ikke  at  turde  gaa  et 
Skridt  videre. 

Under  højrøstet  Samtale  vandrede  Selskabet  ned 
ad  den  mennesketomme,  halvmørke  Gade  og  opnaaede 
at  faa  en  Æreseskorte  af  to  melankolske  Politibetjente, 
som  i  Afstand  sjokkede  bagefter  i  Haab  om  lidt  Af- 
vexling  i  deres  triste  Nattevagt,  men  som  imidlertid 
lod  sig  afholde  fra  en  paatænkt  Indskriden,  da  Bro- 
dersen med  eet  følte  sig  foranlediget  til  paa  en  meget 
ostentativ  Maade  at  betro  Hr.  August,  at  han  var  en 
speciel  god  Ven  af  diverse,  navngivne,  højere  Politi- 
funktionærer. 

Paa  det  første  Hjørne  skiltes  man  saa  i  Smaa- 
partier  og  forføjede  sig  i  forskjellige  Retninger  roligt 
hjemad,  Fru  August  spekulerende  over,  om  det  gik 
ligesaa  livligt  til  i  alle  kjøbenhavnske  Selskaber,  og 
om  der  i  hvert  saadant  gaves  en  Brodersen. 


Augusts  Ægteskab  var  knap  aargammelt;  der  var 
ingen  Børn  kommet,  og  Ægtefolkene  befandt  sig  endnu 
paa  det  Overgangsstadium,  hvor  Hustruen  fremdeles 
nyder  Hvedebrød  —  eller  søger  at  bilde  sig  selv  ind, 
at  hun  gjør  det  — ,  medens  Ægteherren  allerede  er 
et  godt  Stykke  inde  paa  Rugbrødet. 

Det  er  dog  ikke  for  at  kontrollere  Ægtefællernes 
Nydelse  af  disse  respektive  Brødsorter,  at  vi  opsøge 
dem  i  deres  Spisestue  Dagen  efter  Selskabet  hos 
Hagens. 

Den  unge  Frue  gik  med  en  koket,  lille,  trekantet 
Kappe  paa  Hovedet  og  iført  en  hvid  Kjole  med  blaa 
Smaafigurer  i,  der  bevirkede,  at  hun  saae  ud,  som  om 
hun  var  gjort  af  kjøbenhavnsk  Porcellæn,  omkring  og 
kastede  et  sidste  prøvende  Blik  paa  Frokostbordet. 
Hun  søgte  øjensynligt  at  give  det  Udseende  af,  at 
dette  var  et  Arbejde,  hun  dagligt  havde  udført  i  saa 
urimelig  lang  Tid,  at  hun  snart  begyndte  at  blive 
kjed  deraf;  men  hun  røbede  sig  selv  ved  en  tilfreds 
Smaanynnen  og  visse  kjærlige  Blikke  til  det  skinnende 
Service,  der  udlagte  betød  ligesaa  mange  Spørgsmaal, 
om  de  i  ethvert  Hus  havde  saa  svære  Sølvgafler  som 
dem,  Onkel  Hans  havde  givet  i  Bryllupsgave,  eller 
saa  smukke  Tallerkener  som  dem,  Emilie  Sandberg 
selv  havde  dekoreret  og  foræret  som  Bryllupspresent, 
skjøndt  de  først  blev  færdige  et  halvt  Aar  efter  Høj- 
tideligheden. 

Da  hun  havde  overbevist  sig  om,  at  der  intet 
manglede,  bankede  hun  paa  Døren  til  Mandens  Kontor 
og  bad  ham  komme  ind  til  Frokost.  Han  stillede 
med  en  Hurtighed,  som  om  han  havde  staaet  lige 
indenfor  Døren  og  i  længere  Tid  ventet  paa  Tilsigelsen, 

gik  uden  at  sige  et  Ord  hen  til  sin  bestemte  Plads 
og  kastede  sig  paa  Stolen  saa  haardt,  som  om  han 
var  personligt  vred  paa  den. 

Spisningen  begyndte  under  en  meget  lang  Pause, 
saa  sagde  Fruen  en  almindelig  Bemærkning,  som 
Manden  besvarede  med  en  vis,  kort  Grynten,  der 
kunde  betyde  „Nej!"  og  „Ja!"  og  „Naa?"  og  „Saa?" 
foruden  en  hel  Del  andre  Ting,  og  saa  indtraadte  der 
atter  en  længere  Pause. 

Under  denne  rejste  Fruen  sig  og  gik  hen  til 
Buffeten  for  at  se  til  Kaffekanden;  paa  sin  Vej  pas- 
serede hun  bag  sin  Mands  Stol,  og  halvt  i  Tanker 
purrede  hun  i  Forbigaaende  lidt  op  i  hans  Haar. 

„Aa,  Herregud,  lad  være!"  vrissede  han. 

Hun  standsede  lidt  med  et  forbavset  Udbrud  og 
spurgte  derpaa  med  et  ironisk  Smil :  „Du  har  da  ikke 
Tømmermænd  fra  igaar?" 

„Nej,  vist  ikke  nej,  men  jeg  kan  ikke  lide  den 
Fingereren ! " 

Fruen  svarede  intet;  men  da  hun  strax  efter 
igjen  havde  sat  sig  paa  sin  Plads,  gav  hun  sig  til  at 
pludre  løs  om  Gaarsaft enens  Smaabegivenheder  i 
den  Tro,  at  det  vilde  bringe  Manden  i  lidt  bedre 
Humør. 

Hendes  Forventninger  blev  imidlertid  ikke  op- 
fyldte,   thi   han   svarede   kun   med  den  omtalte,    ikke 

videre  opmuntrende  Lyd  med  de  mange  Betydninger. 
Hun  blev  hurtigt  udtømt  paa  Stof,  og  da  det  over- 
hovedet ikke  havde  været  hendes  Mening  at  give  en 
Monolog  tilbedste,  tav  hun  snart,  og  den  tidligere 
Tavshed  indfandt  sig  paany. 

Da  denne  havde  varet  en  antagelig  Tid  —  ialfald 
længere,  end  den  livlige  Kone  syntes  om  — ,  sagde 
hun  utaalmodigt:  „Men  Herregud,  Otto,  sig  dog  noget! 
Har  Du  tabt  Mælet?" 

„Nej  —  har  Du  maaske  fundet  et?"  lød  det 
kjærlige  Svar. 

„Uh,  Du  er  altid  saa  kjedelig  Dagen  efter  et 
Selskab." 

„Kjedelig  —  naa!  Jeg  er  blot  ikke,  saadan  som 
Du,  parat  til  at  fortsætte  Festlighederne;  jeg  vil  helst 
snarest  muligt  tilbage  til  de  gamle  Folder." 

„Aa,  Du  er  slet  ikke  saadan  én  gammel,  gnaven 
Filister,  som  Du  lader!  ...  Du  morede  Dig  dog 
meget  godt  iaftes." 

„Naa-aa!  Aa  ja,  saamænd!  .  .  .  Men  det  gik  mig 
dog  lovligt  vildt  til." 

„Hvad  Du  dog  i  Grunden  er  for  en  kjedelig 
Vrippebasse!  .  .  .  Jeg  kommer  mere  og  mere  paa  det 
rene  med,  at  jeg  egentlig  skulde  have  havt  en  hel 
anden  Mand." 

„Saadan  en  som  Brodersen,  mener  Du  for- 
modentlig?" 

„Ja!    En  med  Liv  og  Humør  i!" 

„Ja,  Gudbevares,  hvor  han  var  mageløs  morsom!" 

„Aa,  Du  lo  jo  selv  af  ham,  det  saae  jeg  meget 
godt,  det  vil  Du  da  ikke  nægte?" 

„Nej,  det  vil  jeg  ikke  .  .  .  men  .  .  .  det  er  just 
det  ærgerlige  ved  det,  at  man  ikke  kan  lade  være  at 
le  af  ham  og  hans  Sludder!" 

„Det  vilde  være  ganske  rart,  om  vi  havde  ham 
her  til  at  live  Dig  lidt  op  med  sin  Sludder,  som  Du 
saa  pænt  siger." 

„Det  er  slet  ikke  sagt,  han  er  i  bedre  Humør 
end  jeg  for  Øjeblikket." 

„Hahaha!  ...  Jo,  det  sagde  netop  Fru  Brodersen, 
at  han  altid  var  ens." 

„Det  maa  være  frygteligt  trættende  at  være  gift 
med  En,  der  bestandigt  er  saadan  oppe  .  .  .  Det  blev 
Du  saamænd  ogsaa  snart  kjed  af." 

„Nej  aldrig,  det  tør  jeg  sige  bestemt." 

Manden  rømmede  sig  paa  en  Maade,  der  angav, 
at  det  var  bedst  at  holde  op,  det  nyttede  jo  dog  ikke 
at  tale  videre  om  den  Sag,  og  Konen  samtykkede 
øjeblikkeligt  heri  med  en  anden  skarp  Rømmen,  hvor- 
ved hun  tilkjendegav,  at  hvis  han  troede,  hun  gav 
efter,  saa  tog  han  højlig  fejl.     Det  var  nemlig  Skik  i 


250 


denne  Familie  at  afslutte  enhver  Diskussion  med,  at 
hver  Part  beholdt  sin  oprindelige  Mening  ganske 
uforandret  og  uanfægtet  af  den  anden  Parts  Udtalelser. 
Dette  kunde  synes  at  overflødiggjøre  alle  Diskussioner, 
men  ikke  desto  mindre  fandt  Familien  August  stort 
Behag  i  denne  Slags  Underholdning. 

Efterat  Fruen  henne  ved  Buffeten  havde  taget 
en  mildest  talt  lav  Hævn  over  sin  Mand  ved  bag 
hans  Ryg  at  skjænke  en  dobbelt  Portion  Vand  i  hans 
Kaffe,  ledede  hun,  der  ikke  yndede  lange  Pauser, 
Samtalen  hen  paa  forskjellige  Husholdningsanliggender, 
og  efter  en  temmelig  kjedsommelig  Omflakken  i 
Kjøkken-  og  Spisekammerdepartementet  kom  Spørgs- 
maalet  om  de  nye  Gardiner  til  Kabinettet   paa  Bane. 

„Jeg  tror  nu."  bemærkede  Fruen,  „at  det  vil  tage 
sig  bedst  ud  til  den  Kulør,  der  er  derinde  paa  Væg- 
gene, om  vi  fik  blaa." 

„Naa-aa,"  svarede  August  tvivlende.  „Jeg  skulde 
næsten  tro,  graa  vilde  klæde  bedre." 

„Graa?  Hvor  kan  det  dog  falde  Dig  ind?"  udbrød 
hun  med  en  Overraskelse,  der  ikke  kunde  have  været 
større,  om  han  havde  foreslaaet  at  hænge  sine  gamle 
aflagte  Gangklæder  i  Vinduet.  „Det  vil  jo  komme  til 
at  se  rædsomt  ud." 

„Ja,  det  kan  ogsaa  nok  være  .  .  .  Saa  tager  vi 
blaa!" 

„Nej,  vi  gjør  slet  ikke!" 

„Hvad  .  .  .  hvad  er  der  nu  i  Stykker?" 

„Nej,  naar  Du  siger  det  i  den  Tone,  saa  veed 
jeg  nok,  hvad  det  betyder.  Saa  skal  det  bare  bag- 
efter hedde,  at  Du  altid  retter  Dig  efter  mig,  og  saa 
vil  jeg  det  første  halve  Aar  ved  enhver  Lejlighed  faa 
at  høre  for,  at  de  blev  blaa  .  .  .  Nej  Tak!  .  .  .  Vil 
Du  saa  ikke  hellere  siden  være  saa  god  at  gaa  hen 
med  og  se  paa  dem." 

„Nej,  det  ved  Gud  jeg  ikke  vil,  lille  Betty;  jeg 
har  andet  at  bestille." 

„Men  Stuen  kan  dog  ikke  blive  ved  at  staa  saa- 
dan  .  .  .  Folk  maa  jo  tro,  jeg  er  en  rædsom  Sjuske- 
dorthe." 

„Aa,  lad  os  nu  bare  være  fri  for  Vittigheder! . . . 
Jeg  forsikrer  Dig  for,  at  det  er  mig  ubeskriveligt,  for 
ikke  at  sige  rasende,  knusende  ligegyldigt,  om  Gar- 
dinerne bliver  blaa  eller  graa  eller  brandgule  eller 
spanskgrønne.     Det  maa  Du  om!" 

„Ja  Tak!  „Det  maa  Du  om"  —  det  er  det  sæd- 
vanlige, naar  der  er  noget,  der  kjeder  Dig." 

Her  sluttedes  Diskussionen  paa  sædvanlig  Vis 
ved  en  udtryksfuld  Rømmen  af  Manden,  hvilken 
prompte  besvaredes  af  Konen,  og  Kabinettet  fik  ingen 
Gardiner  den  Gang. 

Under  Resten   af  Maaltidet   blev   der  ikke  vexlet 

et  Ord,  derimod  syntes  saavel  Herren  som  Fruen 
pludselig  at  være  blevne  højst  musikalske.  Hun  nyn- 
nede, af  og  til  endogsaa  meget  højt,  paa  en  lystig 
Melodi,  som  skulde  antyde,  at  hendes  Humør  Gud- 
skelov ikke  led  Skade  ved  den  Slags  mindre  Uover- 
ensstemmelser, og  han  trommede  i  Bordet  Takt  til  en 
ganske  anden  Melodi,  hvilket  skulde  bekjendtgjøre, 
at  han  fremdeles  var  ved  godt  Mod  og  slet  ikke 
afficeret,  men  at  han  kim  nedlagde  Protest  mod  sin 
Kones  Melodivalg. 

August  var  færdig  med  at  spise,  han  lagde  sin 
Serviet  omhyggeligt  sammen  og  gjorde  saa  Mine  til 
at  rejse  sig,  idet  han  udstødte  den  omtalte  Grynten, 
der  kunde  betyde  „Nej!"  og  „Ja!"  og  „Naa?"  og 
„Saa?",  men  som  i  dette  Tilfælde  formentlig  betød 
„Velbekomme". 

Før  han  gik,  ønskede  Betty  blot  at  vide,  om  hun 
saa  skulde  invitere  Jacobsens  til  paa  Onsdag. 

„Jacobsens?"  svarede  August  med  et  Tonefald, 
som  om  han  for  første  Gang  i  sit  Liv  hørte  det  Navn 
nævne. 

„Ja,  kan  Du"  nu  ikke  huske,  vi  talte  om  det 
forleden?" 

„Naa  jo!  .  .  .  Nej,  lad  os  hellere  opsætte  det!" 

„Opsætte  det?  .  .  .  Men  Herregud,  hvorfor?" 

„Jo,  nu  var  vi  jo  ude  igaar,  .  .  .  og  .  .  ." 

„Jeg  indser  ikke,  hvad  det  ene  kommer  det 
andet  ved." 

„Jo!"  fløj  det  rask  ud  af  August,  men  saa  stop- 
pede han  ogsaa  op,  for  han  indsaa  det  egentlig  heller 
ikke,  hvorfor  han  spagfærdigt  tilføjede:  „Jo,  for  .  .  . 
for  vi  er  trætte  og  uoplagte  ...  og  ...  og  ialfald 
gider  jeg  ikke  tænke  mere  paa  det  nu." 

„Uf,  hvor  Du  er  kjedelig  idag,  det  er  ikke  til  at 
holde  ud  med  Dig !  ...  Nu  gaar  jeg  hen  til  Brodersens 
for  at  blive  lidt  opmuntret." 

„Jeg  tror,  Du  vil!  .  .  .  Det  gaar  ikke  an!"  udbrød 
August  og  rejste  sig  forholdsvis  hurtigt,  da  han  blev 
overrasket  over  sin  Kones  nye  Ide. 

„Hvorfor  ikke?" 

„Det  kjender  Du  dem  virkelig  altfor  lidt  til,  vi 
har  jo  kun  været  sammen  med  dem  den  ene  Gang. 
Saadan  gaar  det  ikke  til  i  Kjøbenhavn!" 

„Du  er  nok  bange  tor,  jeg  skal  gaa  hen  og  sige 
til  dem:  „Maa  jeg  ikke  være  lidt  her  hos  Dem,  for  min 
Mand  er  saa  grusom  gnaven,  saa  jeg  ikke  kan  holde 
det  ud  derhjemme?"  .  .  .  Ja,  Du  havde  nu  ærligt 
fortjent  det  .  .  .  Men  Du  kan  dog  være  rolig!  Jeg  har 
et  rigtigt  Ærinde  til  dem,  kan  Du  nok  begribe.  Jeg 
opdagede  før,  at  jeg  har  faaet  mit  Hækletøj  forbyttet 
med  Fru  Brodersens." 

„Naa  ja,  det  er  en  anden  Sag!  .  .  .  Men  bliv  nu 

bare  ikke  saa  opmuntret  derude,  at  Da  glemmer  Tiden 
og  kommer  for  sent  hjem  til  Middag." 

„Aa,  De  kan  være  ganske  rolig,  Hr.  Gnavmand! 
Gaa  De  bare  ind  paa  Deres  Kontor  og  mor  Dem 
med  Deres  Bøger  og  Breve,  men  De  skulde  tage  Dem 
en  Lur  før  Middag  for  at  se  at  komme  i  lidt  bedre 
Kulør!" 

August  fulgte  Opfordringen  og  gav  paa  Vejen  til 
Kontoret  et  Par  Smaagrynt  fra  sig,  som  han  rimeligvis 
ønskede  opfattede  som  et  „Farvel  og  god  Fornøjelse!" 

Betty  blev  endnu  en  Stund  i  Spisestuen  for  egen- 
hændigt at  vaske  og  aftørre  visse  kostbare  og  skrøbe- 
lige Stykker  af  Servicet,  som  det  ikke  blev  betroet 
Pigen  at  røre  ved,  hvad  der  kunde  være  meget  for- 
nuftigt, da  dette  haardhaandede  Tjenestetyende  f.  Ex. 
havde  en  vis  Tilbøjelighed  til  at  behandle  de  tynde 
Kaffekopper  som  Æggeskaller  og  knuse  dem,  naar  de 
vare  tømte  for  deres  Indhold.  Da  Fruen  var  færdig 
med  sin  Opvaskergjerning,  begav  hun  sig  ind  i  Sove- 
værelset for  at  gjøre  Toilette. 


Familien  Brodersen  var  født  med  kjøbenhavnske 
Ben;  samtlige  Medlemmer  havde  fra  ganske  smaa 
været  vante  til  at  bruge  deres  Pusselanker  til  at  løbe 

og  hoppe  op  og  ned  ad  Trapper  med,  og  følgelig- 
generede  et  større  eller  mindre  Antal  Trappetrin  dem 
ikke  mere,  end  at  de  ubetinget  foretrak  Lejligheder 
med  et  blot  lidt  større  Rumfang  paa  fjerde  —  eller, 
om  det  skulde  være,  femte  —  Sal  for  de  mere  ind- 
skrænkede til  samme  Pris  i  de  nedre  Etager.  De 
tænkte  aldrig  paa,  hvor  højt  der  var  op  til  dem,  og 
de  vare  ikke  langt  fra  at  anse  det  for  Skaberi,  naar 
nogle  af  deres  Gjæster  ankom  med  tømte  Lunger  og 
stivtstirrende  Øjne  og  halvt  apoplektiske  sank  om  paa 
den  nærmeste  Stol. 

Desto  mere  tænkte  den  lille  Fru  August  paa, 
hvor  højt  der  var  til  fjerde  Sal,  da  hun  et  Par  Timer 
senere  begyndte  Opstigningen  ude  i  det  store  Hus  i 
Frederiksborgkvarteret.  Hendes  provinsielle  Ben  vare 
nu  heller  ikke  mere  i  Vane  med  at  bevæge  sig  op  ad 
Trappetrin,  end  at  de  ved  en  følelig  Rysten  og  Sitren 
forsøgte  at  bilde  deres  Herskerinde  ind,  at  nu  maatte 
hun  være  ved  fjerde  Sal,  skjøndt  de  kun  havde  baaret 
hende  op  til  anden. 

Fruen  stod  stille  og  filosoferede  over,  hvor  grumme 
langt  fra  hendes  Ønsker  det  laa  at  være  Postbud  i 
dette  Distrikt.  Hun  tænkte  et  Øjeblik  paa  at  ringe 
paa  og  høre,  om  Brodersens  boede  der  i  Huset,  for 
at  sikre  sig  mod  den  rædselsfulde  Ulykke  muligvis 
at  stige  to  Etager  op   til   ingen  Nytte.     Saa  faldt  det 

hende  imidlertid  ind,  at  intet  andet  var  istand  til 
tilnærmelsesvis  at  oprøre  Kjøbenhavnerne  saaledes 
som  slige  Forespørgsler;  det  Par  Gange,  hun  havde 
dristet  sig  til  at  tage  sig  den  Frihed,  havde  hun  enten 
faaet  Døren  smækket  i  paa  Næsen  med  en  arrig  Til- 
kjendegivelse  om,  at  det  vidste  man  ingen  Besked 
om,  eller  ogsaa  var  hun  bleven  haanet  med  ironiske 
Belæringer  om,  at  naar  der  paa  en  Dørplade  stod 
„Petersen",  saa  betød  det,  at  Lejligheden  indenfor 
beboedes  af  Petersens,  og  ikke  af  Sørensens  eller- 
Kragelunds  eller  Habakuks,  eller  hvad  der  ellers  blev 
sagt  for  mærkelige  Navne. 

Halvt  forskrækket  ved  Tanken  om  en  lignende 
Modtagelse  vandrede  Betty  videre  opad  med  resigneret 
bøjet  Hovede.  Hun  var  ikke  kommen  mere  end  et 
Par  Trin  op  mod  tredie  Sal,  da  hun  blev  dasket  i 
det  resigneret  bøjede  Hovede  af  et  Par  Drengestøvler, 
hvis  ungdommelige  Ejermand  trallende  himmelhøjt 
kom  rutschende  ned  ad  Rækværket. 

Betty  udstødte  et  lille  angst  „Uh!",  som  øje- 
blikkeligt rev  den  6-7aarige  Rytter  af  Sadlen,  saa  han 
trimlede  ned  for  hendes  Fødder. 

Istedetfor  Undskyldning  raabte  han  halvt  fornærmet 
„Naada!",  men  da  han  formodentlig  kom  i  Tanker 
om,  at  han  egentlig  ikke  kunde  anses  for  den  For- 
urettede, var  han  saa  venlig  at  underrette  Fruen  om, 

at  der  endnu  kunde  ventes  en  Passager  ad  den 
samme  Befordringsvej ,  nemlig  •  hans  yngre  Broder 
Christian. 

Denne  Yngling  ankom  da  ogsaa  strax  ad  Rækværket, 
hjulpen  af  sin  lidt  ældre  Søster,  da  han  endnu  ikke 
havde  Kraft  nok  i  sine  buttede  Pusselanker  til  at  give 
den  haarde  Ridehest  tilstrækkeligt  af  Schenkel'en. 
Samtidig  bevægede  endnu  et  lille  Pigebarn  sig  langs 
Væggen  i  Hop  med  samlede  Ben  fra  det  ene  Trin  til 
det  andet.  Det  var  nu  ganske  sikkert  en  overordent- 
lig anstrengende  Nedstigningsmethode  for  den  unge 
Frøken,  men  det  var  den  eneste  udenfor  den  regulære, 
som  hun  kunde  overkomme,  og  hun  syntes  vel  ogsaa 
at  ville  levere  sit  Bevis  for,  hvor  vanskeligt  det  er 
for  Børn  at  komme  helskindet  ned  ad  Trapper. 

„Veed  I,"  spurgte  Betty  Børnene,  „om  der  boer 
Nogen  her,  som  hedder  Brodersens?" 

„Naada  ja,  det  er  os  selv,"  svarede  den  ældste 
Dreng  ikke  uden  en  vis  Foragt  for  hende,  der  ikke 
vidste  saa  meget. 

„Er  I  Fuldmægtig  Brodersens  Børn?  Det  var  da 
morsomt!" 

Det  syntes  Børnene  ogsaa  at  finde,  idetmindste 
istemmede  de  et  jublende,  stærkt  „Ja!" 

„Hvor  skal  I  hen?    I  er  saa  pyntede." 

„Vi  skal  paa  Frederiksberg  og  spasere."    svarede 

den  ældste  Frøken  Brodersen,  „og  vi  har  faaet  ti  Øre 
hver  til  en  Kage  og.  Lov  til  selv  at  vælge.  Jeg  vil 
have  en  af  de  sorte  med  Chokolade  paa." 

„Lise  har  Pengene,"  oplyste  den  yngste  Frøken 
Brodersen. 

„Hedder  Du  Lise?"  spurgte  Betty  og  tog  den 
ældste  under  Hagen. 

„Næ-æ!"  svarede  Barnet  drævende,  men  med  et 
underligt  forbavset  Udtryk. 

„Lise,  det  er  vores  Pige,"  bemærkede  den  ældste 
Dreng  yderligere  fornærmet  over  den  fine  Dames 
Uvidenhed. 

„Men  hvor  er  hun?" 

„Hun  kommer  bagefter  .  .  .  Der  er  hun!" 

Barnets  Anmeldelse  af  Tjenestepigen  var  noget 
overflødig,  da  hun  selv  bekjendtgjorde  sin  Ankomst 
tilstrækkelig  tydeligt.  Skjøndt  Lise  var  et  Par  og  tyve 
Aar,  havde  hun  nemlig  en  vis  barnlig  Maade  at  bevæge 
sig  ned  ad  Trappen  paa,  idet  hun  tog  fire-fem  Skridt 
ad  Gangen  og  endte  med  et  Bump,  som  kunde  hun 
være  en  Brolæggerjomfru  og  ikke  en  Barnejomfru. 

Lise  stoppede  meget  forlegen,  da  hun  opdagede 
den  fremmede  Dame,  og  saasnart  hun  havde  besvaret 
Fru  Augusts  Spørgsmaal,  om  hendes  Herskab  var 
hjemme,  bekræftende,  skyndede  hun  paa  Børneflokken, 
dog  med  et  myndigt  Paalæg  om  at  gaa  ordentligt  paa 

Trappen,  hvilket  ogsaa  blev  overholdt,  til  de  vare 
komne  ned  i  Forstuen,  hvor  den  Brodersenske  Ung- 
dom med  den  Tilsynshavende  i  Spidsen  gled  langs 
Stenfliserne,  som  om  det  var  en  Glidebane. 

Fru  August  glædede  sig  over  deres  livsglade 
Lystighed  og  mindedes  fra  sin  Barndom  godt  det 
Træk,  at  Løjerne  optoges  paany,  saasnart  man  troede 
sig  udenfor  Hørevidde,  og  hun  var  derfor  i  ualmindelig 
godt  Humør,  da  hun  lidt  efter  ringede  paa  paa 
fjerde  Sal. 

En  Kokkepige  lukkede  op,  solid  og  velnæret,  som 
en  saadan  helst  bør  være,  og  med  et  godlidende  Smil 
paa  sit  brede  Ansigt,  der  glinsede,  som  om  hun  i  Di- 
straktion havde  gnedet  det  ind  i  Stegefedt  istedetfor 
Bradepanden.  Hun  saae  ikke  overvættes  kløgtig  ud, 
medens  Fru  August  stillede  Spørgsmaalet,  om  der  var 
Nogen  hjemme,  og  bagefter  stod  hun  tavs  grublende, 
som  anstrengte  hun  sin  Hjerne  af  yderste  Evne  for 
at  erindre,  hvornaar  hun  sidst  havde  set  noget  til 
Herren  eller  Fruen. 

Fru  August  kom  hende  smilende  til  Hjælp  og 
betroede  hende,  hvad  hun  havde  erfaret  af  Børnene 
paa  Trappen.  Efter  denne  Oplysning  listede  Pigen 
sig  paa  sine  Hosesokker  hen,  aabnede  Døren  til  Daglig- 
stuen —  af  Respekt  for  dette  hende  uvedkommende 
Territorium  svøbte  hun  først  omhyggeligt  sit  Forklæde 

om  Haandtaget,  før  hun  tog  paa  det  —  og  bad  Fruen 
træde  ind. 

Betty  saae  sig  lidt  om  i  Stuen  og  tog  saa  Plads 
paa  en  Stol  ved  Vinduet,  for  det  morede  den  lille 
Provinsfrue  overordentligt  at  se  paa  Gaden  her  i 
Kjøbenhavn. 

Hun  havde  vel  siddet  saadan  et  Par  Minutter. 
da  hun  blev  banket  paa  Skulderen  af  En  eller  Anden. 
Hun  foer  uvilkaarligt  sammen,  da  hun  ikke  havde 
hørt  nogen  Dør  gaa.  men  tilbageholdt  et  lille  For- 
bavselsesskrig,  som  hun  allerede  var  paa  Veje  til  at 
udstøde,  da  hun  opdagede,  at  det  var  hendes  gamle 
Bekjendt,  Kokkepigen,  der  var  vendt  tilbage. 

Denne  bad  undskylde,  men  hun  var  kommen  i 
Tanker  om,  at  det  vist  var  bedst,  hun  fik  den  Be- 
søgendes Navn  opgivet. 

Betty  bad  hende  sige,  det  ikke  var  Andre  end 
Fru  August. 

Efter  med  et  forlegent  Smil  at  have  tygget  noget 
paa  denne  Opgivelse  fjernede  Pigen  sig  pludselig  til- 
freds, idet  hun  betroede  sig  selv,  at  den  fremmede 
Dame  naturligvis  havde  glemt  et  a.  Hun  opnaaede 
da  ogsaa,  da  hun  lidt  efter  meddelte  sin  Frue.  at  det 
ikke  var  Andre  end  Fru  Augusta,  at  forbavse  Fru 
Brodersen,  der  var  fuldstændig  sikker  paa  ikke  at 
kjende  Nogen  med  det  Fornavn. 

Betty  maatte  være  meget  optaget  af  den  Be- 
skjæftigelse  at  se  paa  Gaden,  thi  hun  havde  igjen  ikke 
hørt  nogen  Dør  gaa  og  foer  derfor  ligesaa  forskrækket 
sammen,  da  der  efter  andre  to  Minutters  Forløb  igjen 
blev  lagt  en  Haand  paa  hendes  Skulder. 

Denne  Gang  var  det  Fru  Brodersen. 

„Men  Gud,  er  det  Dem?"  var  derfor  det  fælles 
Udraab  fra  de  to  Fruer,  da  de  vendte  Ansigterne 
mod  hinanden. 

„Ja,  De  bliver  nok  forbavset  over  at  se  mig?" 
begyndte  Betty.  „Men  det  er  vist  Deres  Hækletøj,  jeg 
af  en  Fejltagelse  har  faaet  med  ..." 

„Ja,  jeg  tænkte  nok  før,  da  jeg  saae  i  min  Taske, 
at  vi  havde  byttet  .  .  .  Men  det  var  da  ikke  værd,  at 
De  skulde  have  Ulejlighed  for  saa  lidt,  det  hastede  jo 
slet  ikke." 

„Aa,  jeg  gik  mig  alligevel  en  Tur,  og  saa  mente 
jeg,  det  var  bedst  at  faa  det  berigtiget  med  det 
samme. " 

Hermed  vare  jo  i  Grunden  Forretningerne  mellem 
de  to  unge  Koner  afsluttede,  og  der  indtraadte  en 
Pause,  som  der  altid  gjør  ved  Overgangen  fra  en 
Forretningssamtale  til  almindelig  Konversation. 

Betty  syntes  nok,  det  var  Marnas  Sag  som  Vært- 
inde at  begynde,  men  da  det  ikke  lod  til,  at  denne 
var  saa  meddelsom  som  Aftenen  før,  bemærkede  den 

ufortrødne  Betty  højt  og  muntert:  „Der  var  dog  mage- 
løst morsomt  hos  Hagens  igaar!" 

„Ja-a!"  svarede  Mama  meget  dæmpet  og  syntes 
at  se  sig  om  med  en  vis  Ængstelse  og  Uro. 

Dette  havde  imidlertid  kun  til  Følge,  at  Betty 
udbrød  endnu  højere:  „De  trækker  paa  det?  .  .  . 
Synes  De  ikke  ogsaaV 

„Jo!  Jo,  vist  saa!"  hviskede  Marna  og  saae  sig 
denne  Gang  saa  forvirret  om,  at  Betty  ogsaa  lod  sine 
Øjne  glide  rundt  i  Stuen.  „Hør,  De  bliver  ikke  vred, 
fordi  jeg  siger  det,  men  gjør  mig  den  Tjeneste  at  tale 
lidt  sagtere." 

.Men  Gud,  her  er  da  ikke  Syge  i  Huset?" 

„Nej,  Gudskelov!  .  .  .  Det  er  ikke  andet  end,  at 
Brodersen  har  sin  nervøse  Hovedpine  idag." 

„Fy,  det  er  en  kjedelig  Plage!  Lider  han  ofte 
deraf?" 

„Aa  nej,  det  vil  jeg  ikke  sige  .  .  .  men  .  .  .  men 
Dagen  efter  Selskab  er  han  tidt  plaget  dermed." 

„Aa!  Det  er,  hvad  man  med  andre  Urd  kalder 
Katzenjammer,  hvad  ? " 

»Tys,  tys!  Det  Ord  kjender  vi  ikke  her  i  Huset  !" 

De  to  Fruer  tilkastede  hinanden  et  meget  sigende, 
meget  gemytligt  Blik. 

„Jeg  skal  oprigtigt  tilstaa  Dem,  at  De  var  slet 
ikke  kommen  ind.  hvis  De  ikke  havde  talt  med  Børnene 

paa  Trappen,  for  Kokkepigen  havde  Ordre  til  at  nægte 
o    hjemme." 

„Hm!  Saa  forstaar  jeg  det,  hun  stod  saa  under- 
ligt i  det." 

„Ja,  for  naar  han  har  den  Hovedpine,  kan  Just 
ikke  taale  mindste  Støj." 

„Saa  var  det  vel  derfor,  de  kjære  Børn  blev  sendt 
paa  Frederiksberg?" 

„Akkurat!    Gud,  hvor  De  kan  gjætte!" 

„Hør  ...  De  har  da  vel  Støvler  paa?" 

„Hvem  —  Børnene?  Ja,  det  vil  jeg  rigtignok 
haabe  —  de  var  vel  ikke  barbenede,  da  De  mødte 
dem?" 

„Nej,  jeg  mener  Dem  selv." 

„Om  jeg  .  .  .  om  jeg  har  Støvler  paa?  Ja, 
naturligvis!" 

„Ja,  jeg  troede  maaske,  De  gik  paa  Hosesokker 
ligesom  Pigen." 

„Nej,  saa  galt  er  det  da  heller  ikke!  .  .  .  Men 
jeg  har  en  voldsom  Rutine  i  at  liste  af!" 

Fruerne  saae  lidt  paa  hinanden,  saa  stak  de  Ho- 
vederne sammen  og  fniste  som  et  Par  Skolepiger,  der 
ikke  tør  le  højt.  Men  Munterheden  slog  pludselig  over 
i  den  dybeste  Alvor,  da  Kokkepigen  korn  ind  med  en 
Præsenterbakke  med  Vin  og  Smaakager. 

Der  gik  en  Stund,    medens  de  gjorde  sig  tilgode 

med  disse  Delikatesser,  men  saa  optog  Marna  Sam- 
talen paany. 

„Ja,  De  lo  ikke,  naar  De  vidste,  hvor  vanskelig 
Just  er  i  saadan  et  Tilfælde." 

„Aa,  det  kjender  jeg  saa  godt!  .  .  .  Otto  har  det 
akkurat  paa  samme  Maade." 

„Nej,  virkelig?"  udbrød  Marna  med  Interesse  og 
greb  sig  i  nær  at  have  tilføjet:  „Hvor  det  glæder 
mig!" 

„Jo,  jeg  har  somme  Tider  været  helt  ulykkelig 
derover  ...  De  veed  ikke,  hvor  De  har  trøstet  mig!" 

„Men  kjære,  unge  Frue,  veed  De  ikke,  at  alle 
Mænd  er  mere  eller  mindre  gnavne  til  daglig  Brug, 
og  at  de,  der  er  de  lystigste  ude,  altid  er  de  gnav- 
neste  i  deres  Hjem?" 

.Det  er  i  Grunden  frygtelig  uforskammet  lige- 
overfor os  Koner.     Finder  De  ikke  ogsaa?" 

„Aa,  det  har  ogsaa  sin  Fordel.  Bagefter  er 
Manden  saa  gyselig  flov,  og  saa  er  han  saa  let  —  aar 
saa  let  —  at  komme  tilrette  med." 

„Saa-aa?"  sagde  Betty  i  højeste  Grad  interesseret. 
Da  hun  imidlertid  nødigt  vilde  have,  at  det  skulde 
have  Udseende  af,  at  hun  havde  gjort  en  kjærkommen 
Erfaring,  slog  hun  om  i  en  anden  Tone:  „Men  hør, 
saa   forstaar  jeg   ikke,    at   De   igaar    sagde,    at  Deres 


265 


Mand   altid   var  i   samme  udmærkede  Humør,  —  ja, 
for  det  sagde  De!" 

„Ja,  naar  han  er  ude,  mente  jeg  selvfølgelig! 
...  De  vilde  da  ikke  have,  han  altid  skulde  være 
saa  ellevild  herhjemme?  .  .  .  Vor  Herre  bevares,  det 
maatte  jo  være  rædsomt  at  have  en  Mand,  der  be- 
standig var  saadan  oppe!" 

Hvordan  det  gik  til,  kunde  Betty  ikke  selv  for- 
klare sig,  men  hun  fik  paa  een  Gang  en  dyb  Respekt 
for  sin  Mands  Klogskab  og  Menneskekundskab,  og 
samtidig  besluttede  hun  at  vise  sig  frygtelig  kjærlig 
mod  ham  ved  Middagsbordet  og  strax  begynde  herpaa 
ved  at  give  efter  i  Spørgsmaalet  om  de  blaa  eller 
graa  Kabinetsgardiner. 

Hun  var  bleven  noget  tavs  og  tænkte  paa  at 
bryde  op;  men  da  hun  havde  en  svær  Lyst  til  at  se, 
hvorledes  den  overstadige  Brodersen  tog  sig  ud  i  sin 
Fortiydelsestilstand,  spurgte  hun  Marna:  „Kommer 
Deres  Mand  ikke  herind?" 

„Jeg  tror,  De  vil!  Han  viser  sig  ikke  for  Nogen, 
naar  han  har  Hovedpine." 

„Jeg  tænkte,  det  kunde  more  ham  at  tale  lidt 
med  Fremmede,"  fortsatte  Betty,  hvis  Lyst  blot  voxede 
med  Vanskeligheden. 

„Jeg  vil  rent  ud  sige,  at  jeg  tror,  ikke  engang 
De  var  istand  til  at  oppe  ham." 

Betty  mærkede,  at  det  ikke  var  muligt  at  komme 
længere  ad  denne  Vej,  og  sad  og  spekulerede  paa 
en  Maade  at  lokke  den  sky  Fugl  frem. 

Det  varede  ikke  længe,  saa  fik  hun  en  Ide.  Hun 
bad  Marna  hente  det  andet  Hækletøj,  og  medens 
denne  gik  hen  ved  sit  Arbejdsbord  for  at  tage  det 
og  stod  med  Ryggen  vendt  til.  fjernede  den  fiffige 
lille  Provinsfrue  alt  fra  Præsenterbakken  og  stillede 
denne  meget  yderligt  paa  Bordet. 

Mama  vendte  tilbage.  Hækletøjerne  blev  ud- 
vexlede,  og  Betty  rejste  sig  for  at  gaa. 

Til  alt  Uheld  fik  hendes  Foraarsstykke  fat  i  den 
tomme  Præsenterbakke,  der  hvirvlede  ned  paa  Gulvet, 
hvor  den  snurrede  sig  et  Par  Gange  rundt,  til  den 
omsider  lagde  sig  til  Ro  med  en  dirrende  Hvirvel, 
der  rungede  igjennem  Stuen  som  et  Slag  paa  en 
Gongong. 

Marna,  der  strax  anede  Ulykken,  havde  søgt  at 
stoppe  Bakken  i  Farten,  men  havde  kun  opnaaet  at 
give  den  et  Knubs,  der  forøgede  den  Kraft,  den  faldt 
med.  Forfærdet  over  Virkningerne  af  Faldet  udstødte 
hun  et  højt  Hvin,  og  da  sligt  som  bekjendt  smitter 
blandt  Damer,  sekunderede  Betty  hende  øjeblikkeligt, 
og  den  Sidstes  Skrig  var  paa  ingen  Maade  svagere 
end  den  Førstes. 

Men  Betty  opnaaede  at  faa  sit  Ønske  opfyldt  saa 
hurtigt,  hun  kunde  ønske. 

Døren  til  Sideværelset  fløj  med  et  Smæld  tilbage 
mod  Væggen,  som  var  den  reven  op  af  en  Stormvind, 
og  i  Aabningen  viste  Brodersen  sig  stampende  i 
Gulvet  og  fægtende  med  Armene  i  Luften,  som  havde 
han  Hovedet  midt  inde  i  en  Bisværm.  Omkring  ham 
flagrede  en  vid,  lysegraa  Slobrok,  der  i  Parenthes  be- 
mærket havde  faaet  et  vist  zebraagtigt  Ydre  ved  Hjælp 
af  talrige  ved  Penneaftørringer  frembragte  Blækstriber, 
og  som  han  præsenterede  sig  der,  vilde  han  absolut 
være  hjemfalden  til  Latteren,  hvis  hans  Hovede  ikke 
havde  været  omvundet  med  et   stort  hvidt  Tørklæde. 

Det  gemytlige  var  sandt  at  sige  meget  langt  fra 
for  Øjeblikket  det  fremherskende  ved  Manden,  og 
Betty  glemte  rent  at  le,  især  da  der  viste  sig  en 
Skramme  i  hans  Pande,  da  han  rev  Tørklædet  af. 

Samtidig  med  sin  Tilsynekomst  havde  Brodersen 
nemlig  ikke  raabt  eller  skreget,    men   brølet:     „Hvad 

Satan    i    "     Her  opdagede  han  Betty  og  fik 

ikke  Tid  til  at  opgive  nævnte  S.:s  Adresse  —  hvad 
der  havde  været  hans  Hensigt  — ,  men  fremstammede 
usigelig  flov  og  flad:  „Aa  .  .  .  Goddag!  ...  Er  det 
Dem,  Fru  August  ?  .  .  .  Jeg  vidste  ikke,  her  var  Frem- 
mede ..." 

Den    totalt    mislykkede    Overgang    fra     oprigtig 

Arrigskab  til  paataget  Elskværdighed  havde  endnu 
moret  Betty  saa  meget,  at  hun  muntert  sagde:  „Vil 
De  ikke  komme  indenfor,  Hr.  Fuldmægtig?" 

„Jeg  .  .  .  Nej  .  .  .  nej  mange  Tak  .  .  .  jeg  er 
ikke  paaklædt  til  at  vise  mig  for  Damer." 

Saa  var  det.  at  Brodersen  kom  til  at  tænke  paa 
Torklædet  og  i  en  Fart  rev  det  af. 

Betty  blev  helt  konfus  i  det,  da  hun  saae  den 
omtalte  Skramme,  og  vidste  slet  ikke.  hvad  hun 
sagde,  da  hun  foreslog:  „De  kunde  da  gjerne  drikke 
et  Glas  Vin  med  os!" 

Det  var  imidlertid  det  værste,  hun  kunde  sige  til 
Brodersen  i  hans  nuværende  Tilstand,  og  han  til— 
kjendegav  dette  tydeligt  nok  ved  med  et  Udtryk  af 
den  inderligste  Modbydelighed  at  udbryde:  „Vin? 
.  .  .  Vor  Herre  bevares!"  Og  saa  smækkede  han 
uden  mindste  Antydning  af  noget  Farvel  Døren  i  og 
forsvandt. 

„Men  Gud,  Deres  Mand  havde  jo  et  stort  Saar  i 
Panden?"  foer  det  ud  af  Betty. 

„Aa,  det  er  ikke  noget,  . . .  han  har  bare  skrabet 
sig  lidt,"  svarede*  Marna  og  vilde  slaa  det  hen. 

„Hvordan    er  han  dog  kommen   saadan    afsted?" 

„Ja,  naar  De  vil  love  mig  ikke  at  fortælle  det 
videre,  skal  jeg  betro  Dem,  hvordan  det  gik  til,  for 
det  var  oprigtig  talt  en  ganske  pudsig  Situation." 

Og  saa  fortalte  Marna  følgende  Tildragelse. 

Da  Brodersen  og  Kone  den  foregaaende  Aften 
kom  hjem  fra  Selskabet,  fik  han  ved  Synet  af  det 
bornholmske  Stueuhr,  der  havde  sin  Plads  i  Entréen, 
pludselig  den  Ide,  at  det  var  en  absolut  Nødvendighed, 
at  det  blev  trukket  op  med  det  samme.  Marna  søgte 
at  faa  ham  fra  det  ved  at  forsikre,  at  det  aldeles  ikke 
hastede;  men  dette  bidrog  kun  til  at  gjøre  ham  det 
klart,  hvor  uopsættelig  denne  vigtige  Forretning  var. 
Fuldmægtigen  talte,  som  om  Uhret  var  ved  at  gaa 
istaa  i  næste  Sekund;  han  kunde  overhovedet  ikke 
begribe,  at  det  gik  endnu;  det  var  egentlig  grumme 
velvilligt  gjort  af  Uhret,  for  det  var  ganske  umanerlig 
længe  siden,  at  han  havde  rørt  ved  det. 

Det  følger  af  sig  selv,  at  der  ikke  var  mindste 
Grund  til  at  foretage  Optrækningen  netop  den  Aften; 
men  som  bekjendt  hænder  det  stundom  Folk,  der 
befinde  sig  i  en  løftet  Stemning,  at  de  med  eet  faa 
en  ganske  usædvanlig  Foretagelsestrang  og  en  dertil 
svarende  Energi  til  at  udføre  de  ligegyldigste  Ting, 
som  længe  have  været  opsatte,  og  som  uden  Hindring 
fremdeles  godt  kunde  opsættes,  men  som  pludselig 
paa  en  gaadefuld  Maade  begynde  at  haste. 

Brodersen  gav  sig  ikke  engang  Tid  til  at  tage 
Overfrakken  af;    men  saasnart  han  havde  tændt  Lvs, 

fik  han  trukket  en  Stol  ud  i  Entréen  og  kom  op  paa 
den.  skjøndt  med  noget  Besvær. 

Han  begyndte  med  at  anbringe  Uhrnøglen  rundt 
omkring  paa  forskjellige  Steder  af  Uhrskiven,  hvor 
Nøglehullet  aldeles  (ikke  fandtes,  men  paa  een  Gang 
smuttede  Nøglen  paa  en  ubegribelig  Maade  af  sig  selv 
ind  i  Hullet,  just  som  han  havde  opdaget,  hvor  langt 
han  var  fra  dette,  og  saa  begyndte  han  at  trække  op. 

Meget  optaget  som  han  var  af  dette  Stykke  Ar- 
bejde, fulgte  han  med  Øjnene  stivt  sin  Haands  Om- 
drejninger, og  denne  stadige  Kjøren  rundt  bevirkede 
noget  efter,  at  han  uvilkaarligt  begyndte  at  bevæge 
Kroppen  frem  og  tilbage  i  Takt  med  Omdrejningerne. 
Dette  kunde  han  naturligvis  ikke  holde  ud  ret  længe. 
Hans  Haand  slap.  uden  at  han  mærkede  det,  Uhr- 
nøglen og  nøjedes  med  at  beskrive  Cirkler  i  Luften, 
der  bestandig  blev  større  og  større,  som  om  det  var 
et  Taarnuhr,  han  trak  op. 

Han  mærkede  snart,  at  det  var  galt  fat,  og  for 
at  faa  noget  at  holde  sig  fast  i  greb  han  til  med  een 
Haand  paa  hver  Side  af  det  øverste  af  Kassen,  saa 
det  helt  rørende  saae  ud,  som  greb  han  den  gamle 
Bornholmer  om  Hovedet. 

Under  alt  dette  var  han  stadig  bleven  ved  at 
svinge  frem  og  tilbage,  og  da  Bornholmeren  ikke  stod 
.fastere  paa  Benene,  end  at  den  ikke  kunde  taale  hans 


271 


Tag.  gav  denne  sig  til  at  følge  hans  Bevægelser,  saa 
det  saae  ud.  som  om  det  var  de  Tos  Hensigt  at 
drikke  Skaller  med  hinanden. 

„Hjælp  mig,  Kone!  .  .  .  Jeg  falder!"  raabte  Fuld- 
mægtigen, som  mærkede,  at  dette  ikke  kunde  blive 
ved  i  Længden. 

Marna,  som  var  gaaet  ind  i  Stuen  for  at  tage 
sit  Overtøj  af,  ilede  til  paa  hans  Raab,  men  blev  af- 
holdt fra  at  komme  sin  Mand  til  Hjælp  ved,  strax 
da  hun  satte  Foden  i  Entréen,  at  faa  et  Hattefutteral 
og  derpaa   strax   efter   en   tom  Cigarkasse  i  Hovedet. 

Det  traf  sig  nemlig  saaledes,  at  der  ovenpaa 
Uhret  var  opstablet  en  Del  Hattefutteral  er,  Cigarkasser 
o.  lign.,  og  disse  benyttede  den  gamle  Bornholmer 
meget  snildt  som  Forsvarsprojektiler  ved  at  drysse 
dem  en  for  en  ned  fra  sit  Hovede  i  Hovedet  paa  den 
nye  Bundsforvandt,  hans  Modstander  fik. 

Da  Fuldmægtigen  ingen  Undsætning  fik,  endte 
Kampen  ganske  naturligt  med,  at  Bornholmeren  fik 
Overtaget,  og  den  gode  Brodersen  gik  bagover  med 
Uhret  i  sin  Favn  og  fik  ved  denne  Lejlighed  tildrukket 
sig  en  Skalle,  paa  hvilken  den  omtalte  Skramme  endnu 
Dagen  efter  sad  som  Bevis. 

Marna  kunde  næppe  faa  Lov  til  at  slutte  For- 
tællingen om  denne  Begivenhed,  saadan  klukkede  det 
allerede   midt   under   den  i  Betty.     Denne   holdt   dog 

ud.  men  kun  ved  at  stikke  sit  Lommetørklæde  ind  i 
Munden,  og  saasnart  Marna  havde  sluttet,  gav  Betty 
ved  nogle  meget  talende  Gebærder  tilkjende,  al  det 
var  hende  umuligt  at  sige  Farvel,  men  ilede  skynd- 
somst ud  af  Døren. 

Hun  turde  endnu  ikke  le  rigtigt  ud.  medens  hun 
løb  ned  ad  Trappen,  men  i  Porten  stod  hun  stille  og 
lo  og  lo,  saa  en  gammel  Rengjøringskone,  der  stod 
paa  en  høj  Stige  og  støvede  Gesimsen  af,  nær  var 
styrtet  ned  for  at  kigge  efter,  hvad  i  Alverden  der 
var  at  le  saadan  af. 


Hvad  der  passerede  ved  Middagsbordet  hjemme 
hos  Augusts,  kan  Enhver  begribe,  og  det  trænger 
derfor  heldigvis  ikke  til  lang  Udvikling. 

Det  gik.  som  Marna  havde  forudsagt.  August 
var  meget  angergiven  over  sin  Yrippenhed  om  For- 
middagen; men  Betty  vilde  slet  ikke  benytte  sig  heraf, 
hun  vilde  tvertimod  vise  sig  meget  kjærlig  mod  sin 
Mand,  for  han  var  i  Grunden  slet  ikke  noget  daarligt 
Exemplar  af  en  Ægtemand. 

Hun  tilbød  generøs  at  gaa  ind  paa.  at  Gardinerne 
blev  graa. 

August  havde  allerede  skrevet  til  Manufaktur- 
handleren og  bestilt  Prøver  af  blaa. 

Hun  var  kommen  paa  det  rene  med,  at  Selskabet 
for  Jacobsens  helst  burde  opsættes. 

August  havde  allerede  været  henne  hos  Jacobsens, 
—  de  kom  paa  Onsdag. 

Det  var  kjedeligt  nok,  fandt  Betty,  men  saa  faldt 
det  hende  ind  at  spørge,  om  de  ikke  skulde  bede 
Brodersens  med. 

Det  havde  August  ikke  det  mindste  imod. 

Og  Brodersens  kom  om  Onsdagen. 

Havde  Betty  glædet  sig  til  at  se  Fuldmægtigen 
trykket,  saa  blev  hun  skuffet.  Han  var  kaad  og 
overgiven  som  sædvanlig  og  talte  selv  meget  humo- 
ristisk saavel  om  sin  nervøse  Hovedpine  som  om  den 
gamle  Bornholmer. 

